
„Cine se lipeşte de DOMNUL este un singur duh cu EL.” 
(Pavel din Tars) 


Notă: Citatele fără autor menţionat sunt parafrazări şi 
pasaje biblice din diferite traduceri. 


Izvoarele inimii 
* 


Nu te lăsa influenţat de stările sufleteşti care vin, ci 
determină-le tu prin rugăciune, căci DOMNUL nu vrea să te ştie 
chinuit de manevrele satanice, dar vrea să te crească biruitor 
peste ele. 

Diavolul se luptă împotriva noastră şi prin gânduri, 
sentimente, dorinţe, imagini şi stări sufleteşti pe care ni le 
provoacă pentru a ne chinui, pentru a ne birui şi pentru a ne 
distruge. 

Orice gând de sinucidere este sută la sută demonic, chiar 
dacă este învăluit de stări emoţionale care credem, un timp, că 
sunt ale noastre. 

X 

DOMNUL îngăduie peste noi şi suferinţe care sunt 
aproape imposibil de suportat tocmai pentru a ne creşte 
răbdarea. Când avem fructele răbdării, în omul nostru lăuntric 
se dezvoltă evlavia: o dorinţă, o capacitate şi o putere a vieţii 
lăuntrice care ne atrage în prezenţa DOMNULUI -— ca şi 
Comoara noastră cea mai mare şi singurul nostru Dor 
netrecător — pentru a deveni una cu Preaiubitul nostru, pentru 
a vrea ce vrea EL, pentru a simţi ca EL şi pentru a trăi ca EL. 

În Prezenţa DOMNULUI şi în puterea Vieţii ce produce 
evlavia, pălesc dorinţele pământeşti pentru a ne rămâne cea mai 
scumpă dorinţă — care este DOMNUL. 

X 

În părtăşia cu DOMNUL valorile lumii dispar. 

Comuniunea cu DOMNUL este un Har după cum şi 
dăruirea mea spre EL este tot un Har — dar ascultarea de 
îndemnurile Duhului este personală şi ţine de libertatea voinţei cu 
care ne-a creat DUMNEZEU pentru a avea relaţii de inimă cu noi. 

X 


Nu încerca să înţelegi toată Lucrarea DOMNULUI, ci 
împlineşte îndemnurile Duhului pentru fiecare situaţie. 

Crucea ne purifică şi ne apropie de DOMNUL, căci viaţa 
de înviere (care urmează lucrării crucii acceptate) nu o trăim 

separată de DOMNUL, ci chiar în părtăşie cu EL. 

Sunt în inima noastră dorinţe care nu mor, ca şarpele: 
până li se zdrobeşte capul; DOMNUL vrea să trăim ruperea 
legăturilor inimii cu lumea! Moartea prin răstignire durează, 
dar e important ce alegi: vrei să mori faţă de lume ori dezertezi 
din ucenicia în Şcoala DOMNULUI...? Căci DOMNUL nu vrea 
să distrugă în noi decât ceea ce ne desparte de EL şi ce împiedică 
apropierea crescândă spre EL. 

Inima este sediul tainic al persoanei noastre, unde se 
nasc dorinţe, unde facem planuri şi unde izvoarele vieţii trebuie 
tratate de inima DOMNULUI. 

„Dacă nu veţi fi liberi de legăturile inimii, nu veţi fi liberi 
în veci” — spunea odată DUHUL SFÂNT. 

Pentru ca inima să fie întreagă a DOMNULUI, EL 
trebuie să ne trateze toate legăturile ei cu orice altceva decât cu 
EL. 

Dacă inima ne leagă de ceva sau de cineva în loc să ne 
lege de DOMNUL, acel idol trebuie decapitat în forul nostru 
interior — ca şi Dagon. În templul inimii tale nu poate trăi decât 
un singur domn. Când DUMNEZEU ne îndeamnă spre lepădare 
de noi înşine în dorinţele care ne leagă inima de subiectul lor — 
care nu este DOMNUL -— să cedăm şi să intrăm în moarte prin 
lepădare de acele dorinţe şi prin lăsarea lor în mâna 
DOMNULUI, pentru a putea trăi şi învierea părtăşiei libere a 
întregii noastre inimi cu DOMNUL. 

Nu dori după o înţelegere mai mare decât ţi-o dă locul 
părtăşiei zilei unde ai ajuns cu DOMNUL. 

x 


Nu putem separa destinul într-unul pământesc şi unul 
ceresc (deşi e mare diferenţa între cele două locuri). Călătoria 
noastră ca străini şi călători pe pământ este sub Mâna bună a 
DOMNULUI nostru „care ne dă toate spre folosinţă să ne 
bucurăm” de EL — ce face posibilă folosirea lucrurilor (la timpul 
fiecăruia) pentru subzistență şi vocaţie. „M-am deprins să fiu 
mulţumit cu starea în care mă găsesc” presupune trăire în stări 


8 


Izvoarele inimii 


de foame şi sete, sărăcie ori belşug, durere ori fericire etc., dar 
„Cel cu inima mulţumită are un ospăț necurmat” pentru că 
inima mulţumită te duce în legătură cu Domnul. „Dacă avem ce 
mânca şi cu ce ne îmbrăca ne este îndeajuns” dar dacă 
DOMNUL ne oferă şi surplus, să alegem să trăim în armonie cu 
inima Lui. 
X 
Ochii inimii se deschid în părtăşia cu DOMNUL. 
Când ai comuniune cu DOMNUL simţi că trăieşti cu 
adevărat şi că nu ţi-ai risipit viaţa. 
X 


În stările negre ale sufletului, să nu crezi că 
DUMNEZEU te-a părăsit. Nu ÎL abandona şi nu rămâne tu 
singur cu ele, ci imploră ajutorul LUI şi citeşte-I Cuvântul. 
DOMNUL HRISTOS a venit să te elibereze de apăsările 
diavolului, dar nu te va putea scăpa dacă tu nu vrei să depinzi 
de DUMNEZEUL tău. Intră în părtăşie cu DOMNUL şi vei 
pătrunde dincolo de nivelul sufletului la care poate acţiona 
diavolul; acolo, înlăuntru, eşti numai tu cu DOMNUL. 

X 

Nu trăi în pustiul sufletului tău atunci când DOMNUL te 
atrage la EL. Lasă gândurile, preocupările, cântările creştine dar 
şi planurile şi retrage-te în comuniunea dinăuntru, cu EL. 

X 

Idolul este şi lucrul care se lipeşte de inima ta şi căruia îi 
dai preocuparea, atenţia şi inima ta într-un mod pe care numai 
DUMNEZEU îl merită. 

Inima nu se poate preocupa decât de un singur lucru o 
dată. Lasă ca numai Preaiubitul tău, DOMNUL ISUS, să fie 
preocuparea ei. Lucrurile, munca şi solicitările vieţii le poţi 
rezolva numai cu mintea, dar fără să le dăruieşti inima ta pe care 
numai DOMNUL o merită — şi o merită în întregime! 

Când DOMNUL îţi va dărui — dacă ceri! — Harul ca să 
poţi face tot ce faci ca pentru EL şi pentru gloria LUI, atunci 
inima ta va fi împăcată în căile vieţii tale. 

A lucra ca pentru DOMNUL şi a trăi pentru DOMNUL 
presupune şi a lucra de dragul Lui şi a trăi de dragul Lui; dar şi 
acestea sunt un Har. 

X 

Felurite sunt comuniunile cu DOMNUL; nu căuta una 
singură, ci descoperă-le şi pe cele necunoscute ţie. Atingerea 
LUI şi starea LUI de faţă sunt bucurie si fericire. 

DUHUL SFÂNT nu te umple dacă nu doreşti, dacă nu 
ceri şi dacă nu faci ceea ce aduce umplerea („vorbind între voi 
cu psalmi, cu cântări de laudă şi cu cântări duhovniceşti, 
lăudând şi cântând DOMNULUI cu inima voastră, mulţumind 
totdeauna Celui care este DUMNEZEU şi TATĂL, pentru toate, 
în Numele DOMNULUI nostru ISUS HRISTOS, supunându-vă 
unii altora în teamă de HRISTOS....”). 

Când nu-L mai poţi atinge pe DOMNUL într-un fel, EL se 
ascunde ca să ÎL doreşti şi să te pregătească să-L cunoşti într-un 
alt mod, din zonele diferitea MINUNII care este DUMNEZEU. 

Când vii la DOMNUL trebuie să renunţi la poruncile tale 
adresate LUI, la pretenţiile tale de la EL şi la lupta sufletului tău 
pentru felul în care vrei ca EL să ţi se descopere; iar în 
singurătate, în linişte şi în tăcere deplină să primeşti felul în care 
doreşte EL să ţi se descopere ACUM. Umplerea candelei cu 
untdelemn presupune că ai venit la DOMNUL şi ai primit, cu 
mulţumire, felul în care EL a vrut să ţi se descopere ACUM când 
ai venit la EL. 

Ungerea presupune să deosebeşti, cu sensibilitate, şi să 
primeşti ce vrea DOMNUL în fiecare timp. 

Părtăşia cu DOMNUL micşorează defectele de caracter. 

X 


Liberul arbitru sau capacitatea de a alege şi de a te 
decide de care parte treci, este cea mai mare libertate a omului 
— dar şi cea mai mare răspundere. Provocările vrăjmaşului 
(Satan) şi lupta lui împotriva noastră sunt îngăduite pentru a ne 
dezvolta rezistenţa şi capacitatea de luptă şi pentru a ne creşte. 
E normal să fii vlăguit după lupta cu şarpele. Până să recunoşti 

pe cel care l-a însufleţit ai impresia că sufletul tău cântă lugubru 
— şi nu Şarpele... Privind din perspectiva veşniciei şi a 
DOMNULUI, sufletul se aşază, iar simţămintele lui răvăşite de 
luptă se echilibrează în armonia duhului. 

Chiar rugăciunea către DOMNUL de a te lua la EL acum, 
când vrei tu, este un păcat care angrenează forţe negre în suflet 
şi-i aduc suferinţe din partea vrăjmaşului. În somnolenţă, 
profitând de pasivitate, diavolul pune în inimă dorinţe negre. 

X 


Există o părtăşie cu DOMNUL pe care o trăim uneori 
citind Cuvântul Său şi care nu este simpla lecturare a 
Cuvântului, ci ÎL gustăm pe DOMNUL prin Cuvânt; iar asta 
satură, mângâie şi aduce binele pe care numai DOMNUL îl 
poate face în omul nostru lăuntric. 
X 
Într-un timp DOMNUL ne tratează pentru ca nici un 
obiect, plan, persoană, legătură sau dorinţă să nu mai 
supravieţuiască în inima noastră, în afară de legătura inimii cu 
EL şi dorinţa ei, în întregime, după EL. 
X 


Opreşte-te din iureşul vieţii şi din orice preocupare ca să 
te închini în inima ta înaintea DOMNULUI tău. Fă-ţi un sfânt 
obicei de a căuta faţa LUI şi de a sta în Prezenţa Lui. Lasă 
aşteptările şi pretenţiile altora de peste tine şi ocupă-te de 
nevoia duhului tău după DUMNEZEU şi de dorinţa 
DOMNULUI de a sta împreună cu tine; căci atunci nu-ţi vei irosi 
viaţa şi vei cobori cerul în inima ta, iar DUHUL DOMNULUI te 
va pătrunde dinlăuntru. 

X 

DOMNUL nu vrea ca tu să trăieşti prin voinţa ta, 
hiperactiv şi singur, ci în comuniune cu EL şi lucrând de dragul 
LUI şi pentru gloria LUI. La început zăreşti ţara promisă de 
departe şi primeşti mărturii despre ea, dar înaintând pe drumul 
tău cu DOMNUL, în zonele Cuvântului primeşti, treptat, şi 
voinţa şi înfăptuirea — din slavă în slavă. 

Mândria întinează duhul. 
X 
În momentul în care cineva nu poate renunţa la dorinţa 
lui — care nu este dorinţa după DOMNUL -— atunci dorinţa lui 
este dumnezeul lui pe care îl adoră, la care se închină şi fără de 
care nu poate trăi. Adu-ţi aminte că vei avea parte de tot ce-ţi 
doreşti bun — în curând, când vei ajunge-n cer — şi tot ce ţi-ai 
putea dori cândva, iar flăcările incendiului poftei altor lucruri se 
vor stinge, rămânând nişte mucuri care fumegă. Această 
zdrobire a inimii pe care o face DOMNUL prin tratarea 
dorințelor, lărgeşte inima şi o eliberează mai mult pentru 
dorinţa după EL. 
X 
DOMNUL lucrează în noi încet şi în timp, în mod 
definitiv şi sigur. Orice lucrare de calitate superioară cere timp, 
dar „DOMNUL va sfârşi ce a început pentru noi!” 
X 


Prezenţa DOMNULUI conţine şi Lucrarea LUI şi 
continuarea tratării inimii prin cruce. În faţa LUI inima se 
goleşte de plinătatea de sine şi de siguranţa de sine. O inimă 
zdrobită ÎL percepe pe DOMNUL. 

Descoperirea Lucrării DOMNULUI nu o face priceperea 
noastră, ci Harul LUI. 

X 

În Împărăţia DOMNULUI nu există rataţi. Cei 
marginalizaţi şi cei mai de jos din ierarhia socială devin cei mai 
fericiţi, mulţumiţi şi împliniţi când DOMNUL le dă voinţa şi 
înfăptuirea Cuvântului Său, lucrând muncile „de jos” ca pentru 
DOMNUL şi făcând totul pentru gloria LUI. Fericirea nu 
depinde de poziţia socială, ci de relaţia cu DOMNUL -— din care 
curge şi relaţia cu oamenii. 

X 

Cine creşte un copil pregăteşte o parte din viitorul unui 

popor şi — poate — o parte din Biserica DOMNULUI. 

Părerea bună de sine este o formă de mândrie. „Înainte 
de cădere inima omului se îngâmfă” printr-o părere bună de 
sine. 

X 

Dă-i DOMNULUI frica ta de viitor şi vino să stai lângă 

EL, căci la EL se va linişti inima ta. 
x 

Monologul este egoist, asupritor şi exploatator al celui 
de lângă tine pe care îl desconsideri ca să te afirmi, să retrăieşti 
amintirile povestite şi să foloseşti relaţia prieteniei lui pentru 
tine însuţi, în mod unilateral — ca o gaură neagră din cosmos 
care consumă totul pentru sine. 

Când poţi să taci ca să îl asculţi pe celălalt cu interes 
curtenitor, cu preţuire şi cu dăruire de tine însuţi pentru el, abia 
atunci începi să devii un prieten. 

Prietenia este trăirea împreună a două inimi 
curtenitoare care se simt una pe alta, se dăruiesc una alteia şi se 
preţuiesc, dându-şi cinste una alteia. 

Monologul, privirea de sus, lipsa de simţire cu inima a 
celuilalt, blochează prietenia şi creează suferinţe celuilalt. 

X 

Înțelegerea este capacitatea de a vedea cu inima. 

Lumina vine prin Cuvânt, prin sfătuire, experienţă, 
suferinţă, îndemn, mustrare, descoperire... 

Cine nu vede lumina este orb, dar cine o vede şi nu vrea 
să se schimbe acela iubeşte păcatul, răzvrătindu-se. 

x 


Când trăim pentru DOMNUL îngrijorările pentru viitor 
dispar, iar grijile zilei nu ne mai apasă; şi dacă primim Harul să 
facem totul pentru gloria Lui, datoria împlinirii lucrurilor 
necesare îşi pierde povara pentru că ne desfătăm în omul 
dinlăuntru. Când putem alege ordinea în care vom executa 
lucrurile necesare, omul dinlăuntru o face mai bine decât 
sufletul nostru. 

Vine un timp în maturizarea noastră când percepem 
omul dinlăuntru mai des şi mai uşor în trăirea zilnică. 
X 
Atitudinea este dovada existenţei voinţei de înfăptuire, 
dar mai este necesară aşteptarea Harului puterii de înfăptuire. 
x 


Există un duh al creaţiei omeneşti care îl face pe cel 
însufleţit de el să se simtă cineva deosebit prin „nobleţea” 
acţiunii sale şi deasupra multora sau a tuturor. 

Inspirația este Harul unor talanţi primiţi care ridică 
talentul la nivel de unealtă sfântă a unui copil al DOMNULUI, 
prin tratamentul pe care DOMNUL îl face copiilor Săi. 

Unealta este mijlocul prin care faci o acţiune. Orice 
acţiune, lucrare, faptă sau muncă, este un act de creaţie prin 
care cel care o face realizează ceva ce nu a existat, chiar dacă 
ideea lucrării în ansamblu nu îi aparţine. De aceea ar trebui să 
ajungem la slava în care orice facem să facem ca pentru 
DOMNUL şi spre gloria LUI. Creaţia este mică sau mare nu atât 
prin gradul de utilitate socială pe care îl are, cât prin felul în care 
este făcută şi spre gloria cui o facem. 

X 

Mijlocirea este starea în Prezenţa DOMNULUI în 
rugăciune pentru alţii. Când nu mai găseşti Prezenţa 
DOMNULUI în alte feluri, mijloceşte — şi eşti deja înaintea 
DOMNULUI. 

X 

Omul se poate înălța pe sine şi cu starea sa materială 
smerită şi cu orice deosebire de ceilalţi. Înălţarea de sine 
cheamă însufleţirea cu duhul demonic al mândriei. Un suflet 
mândru nu se smereşte decât prin durere sau prin închinare în 
Prezenţa DOMNULUI. 

X 

Cea mai mare libertate umană este liberul arbitru sau 

libertatea de a alege în deplină capacitate şi cunoştinţă de cauză. 

Nu-ţi lăsa dorinţele să graviteze în jurul obiectelor sau 
în jurul a orice altceva decât DOMNUL, ci orientează-ţi inima 
spre EL -— singurul care o poate împlini şi sătura. DOMNUL 
îngăduie confruntarea noastră cu lumea şi tratarea dorințelor şi 
pentru a creşte în noi roada DUHULUI ca stăpânire de sine. 

X 

Trăirea şi umblarea prin duhul face parte din slăvile 
umblării cu DOMNUL, la care ajungi în timp. Dacă eşti încă în 
pustie, bucură-te de mană şi de nor, de apa din stâncă şi de 
stâlpul de foc, de rugăciune, de cântare şi Cuvânt; căci vine o zi 
când vei trece Iordanul şi vei mânca din roadele Canaanului, nu 
doar le vei privi sau le vei gusta. 


% 


Dragostea voinţei ÎL caută pe Cel Iubit. 
X 

Când nu-L mai poţi atinge pe DOMNUL şi te simţi 
părăsit şi singur, nu îi întoarce spatele, ci păstrează-L în 
cunoştinţa ta; căci DOMNUL se ascunde, pentru un timp, ca să 
te încerce şi să cunoşti tot ce este în inima ta. 

ISUS DOMNUL nu ne părăseşte niciodată — dacă 
suntem ucenicii Lui! — căci ne-a promis că va fi cu noi în toate 
zilele, până la sfârşitul veacului. 

x 

Durerea e un mijloc de ieşire din ispită precum şi de 
tratare a relei voințe... 

Căci multe şi sfinte sunt calităţile durerii. 

X 


Obiceiul creează un tipar de comportament în care 
sufletul şi trupul persoanei reintră ori de câte ori li se creează 
condiţii. Decizia voinţei creează atitudinea prin care intrarea în 
tiparul obiceiului e oprită — dacă persoana e liberă. Dacă vorbim 
de obiceiul păcătos, după eliberarea de legea păcatului şi a 
morţii, prin veghere şi rugăciune oprim intrarea în ispită; chiar 
după intrarea în ea, DOMNUL ne oferă mijlocul de ieşire — 

dacă-l cerem! Acceptarea ispitei conduce la căderea în ea. E 
nevoie de Har şi de colaborare cu DOMNUL pentru a trece 
biruitori prin încercare şi pentru a respinge ispitele. 

X 


Este mare lucru să simţi persoana cu care eşti în relaţie 
şi să interacţionezi înţelept cu ea; dar să nu acţionezi insensibil, 
nesimţit şi unilateral, conform interesului sau dezinteresului 
tău faţă de ea. Acest lucru este bun şi sănătos în toate relaţiile — 
şi în relaţiile cu copiii. 

X 

DOMNUL dăruieşte creştinilor zeloşi exact lucrurile 
spirituale de care au nevoie, atunci când au maturitatea să le 
deosebească şi să le ceară. DOAMNE cufundă-mă în Tine şi 
inundă-mă cu Tine. 

Nu ÎL poţi atinge pe DOMNUL dinăuntru, până nu 
ajungi să-ţi linişteşti sufletul decărcând agitația lui prin 
rugăciune sufletească, venind aşa cum eşti la DOMNUL şi 
prezentându-l tot ce se mişcă în tine. Avem nevoie să cerem Har 
dacă vrem să stăm cu DOMNUL - şi nu singuri. Conştienţa de 
sine nu poate să moară, dar poate fi pătrunsă cu conştienţa de 
DOMNUL: nimicul conştient de DUMNEZEU şi nonvaloarea 
inundată de Cel mai Preţios...! Căci Domnul este odihna mea. 

X 


Nu putem simţi Prezenţa DOMNULUI tot timpul pentru 
că ÎL iubim puţin şi pentru că suntem imaturi şi nu rezistăm 
mult timp în slava Feţei Sale. 

x 

Satana pune gândul ispitei în minte şi dorinţa ei în 
inimă. Dacă veghem şi ne rugăm, nu intrăm în ispită. Ne putem 
ruga: „DOMNUL să te mustre Satano, DOMNUL să te mustre 
pentru această ispită şi cer sângele lui ISUS să fie în inima mea 
şi în mintea mea împotriva ta; sângele lui ISUS să te mustre 
Satano”. 

Diavolul face dulce gândul ispitei pentru ca omul să nu 
perceapă grozăvia ei. 

„Lasă sângele Tău, DOAMNE IISUSE, peste mine, 
împotriva Satanei.” 

X 

Într-o încheietură (din Trupul DOMNULUI) nu sunt toţi 
din aceeaşi ceată, dar au suficiente lucruri comune pentru 
funcţionarea sănătoasă şi pot primi suficient Har pentru zidirea 
reciprocă. 

x 

Trăirea prin DUHUL presupune şi dependenţa de 
DOMNUL în lucrurile mărunte ale vieţii, exprimată prin 
rugăciune. 

X 

Muzica este un mod de evadare din realitate prin 
intrarea în starea afectivă a compozitorului, exprimată în 
melodie. 

Când compozitorul este creştin, mesajul lui cântat te 
conduce spre DUMNEZEU, dar muzica necreştină te duce în 
moartea din sufetul nemântuit al creatorului ei. 

X 

Cu cât îndeplinim mai mult îndemnurile DUHULUI, cu 

atât tentaţiile lumii şi pofta altor lucruri se sting. 
X 


De la un izvor la altul rezervele de apă ţi se termină. 

De la un pisc la altul nu se mai zăreşte panorama. „Şi 
până mai găseşti putere-n mâna ta nu te doboară întristarea...” 

Dar la capăt, de unde nu poţi merge mai departe, 
DOMNUL te aşteaptă special pe tine ca să cinezi cu EL, cu 
TATĂL şi cu DUHUL SFÂNT şi să te umple cu Sine, să te sature 
şi să-ţi împlinească cea mai profundă nevoie, ţie — da ţie! — 
pentru că te iubeşte! 

X 

Duhul legii găseşte Cuvântul potrivit fiecărei situaţii... 

DUHUL SFÂNT oferă Cuvântul potrivit inimii fiecărui 
om pentru a-l atrage mai aproape de DOMNUL. 

Cine dintre noi vrea să se consacre pe sine DOMNULUI? 
Ca să nu mai trăim pentru noi, ci pentru Cel ce a murit 
şi a înviat pentru noi... 
Atitudinea dă orientarea persoanei, dar nu şi puterea de 
a ajunge la destinaţie — pe care numai DOMNUL o poate da. 
X 


Nu încerca să faci lucruri pământeşti care să reziste o 
veşnicie, da fă bine, ceea ce nici veşnicia nu poate distruge. 
X 


Viaţa spirituală nu stă pe loc; de aceea trăieşti schimbări, 
de aceea trecutul nu se repetă la fel şi de aceea DOMNUL vrea 
să fie şi pentru tine „Cel ce devine”. 

X 

Când nu cunoşti drumul pe care trebuie să mergi, roagă-te 

până când îţi decoperă DOMNUL lumina. 
X 


De multe ori durerea îţi atrage atenţia către miezul 
problemei care te confruntă. 
X 
Şi după cum ne ispitea trupul şi sufletul cu poftele cărnii 
— înainte de a ne fi eliberat DOMNUL de ele — diavolul ne 
ispiteşte sufletul cu pofta altor lucruri. „Dacă iubeşte cineva 
lumea sau lucrurile din lume, dragostea TATĂLUI nu este în el.” 
Depinde ce alegem noi, căci DOMNUL ne dă Har ca să nu 
intrăm în ispită şi Har să ieşim din ea — dacă-L alegem pe EL şi 
dacă-I cerem ajutorul. 
X 
Dacă nu experimentăm nefericirea, nu putem să 
preţuim valoarea fericirii... 
X 
Nu-ţi provoca destinul — căci de la sine se va manifesta 
— şi nu-ţi lua viaţa în mâini, ci trăieşte dependent de DOMNUL. 
X 


Sufletul este bădăran şi „din topor”, dar duhul este fin şi 
curat. 

Numai DOMNUL ne poate face liberi de legăturile inimii 
faţă de amintiri, persoane, lucruri şi planuri. Legăturile inimii 
sunt şi acele dorinţe care nu-ţi mai dau odihnă şi care — odată 
împlinite — se reaprind şi te leagă de altceva. 

DOMNUL nu va voi în locul tău şi nu te va obliga să faci 
ceva, dar te va ajuta ori de câte ori vei dori să împlineşti 
Cuvântul Său. EL va rupe legăturile inimii tale — dacă-L rogi — 
şi te va elibera de dorinţele ei care n-au odihnă. 

X 


Du-te acolo unde te atrage Persoana DOMNULUI şi nu 
te lăsa clătinat de vânturile învățăturilor teologice care nu te 
atrag spre o relaţie vie cu Persoana DOMNULUI tău. 

X 


Cel care veghează şi asigură creşterea ta este DOMNUL. 
Încrede-te în EL şi acceptă ritmul şi metodele LUI de creştere. 
x 
Până când DOMNUL nu te eliberează nu vei fi liber, şi 
până când EL nu-ţi dă trăirea prin DUHUL, nu o vei putea avea. 
Viaţa lăuntrică în dependenţă de DOMNUL, prin rugăciune, 
este o formă a relaţiei personale de inimă cu EL — dar şi aceasta 
este un Har. Nu-L vei putea urma pe DOMNUL după felul în 
care o fac fraţii altei cete, dar sigur ÎL vei putea urma la rândul 
cetei tale, în felul în care EL lucrează în tine personal, ca 
mădular în Trup. 
X 
Uneori durerea este un ajutor pentru inimă ca să 
trăiască disciplinat, un ajutor împotriva slăbiciunii ei în timpul 
ispitei. De obicei trebuie să treacă o vreme până când vom 
înţelege rostul unei suferinţe. 
X 
Pe drumul lepădării sinelui, sufletul se agaţă de orice ca 
să nu moară, chiar şi de pofta de mâncare. 


%X 


Şi după ce DOMNUL ţi-a eliberat inima de orice 

legătură, nu mai îngădui nici tu să intre nimic străin de EL în 
templu. 
X 

Cel mai câştigat timp este cel al comuniunii cu 
DOMNUL. Când te atrage DOMNUL la părtăşie nu zăbovi, căci 
EL se retrage dacă tu ai lucruri mai importante de făcut. 

Aşa cum Canaanul este faţă de pustiu, aşa este pustiul 
faţă de Egipt. Mântuirea faţă de moartea în păcate este ca şi 
comuniunea cu DOMNUL faţă de trăirea sufletească. 

Nu ştiu dacă decizia de a trăi pentru DOMNUL 
declanşează ceva, dar viaţa simțită a duhului este un Har, iar 
unirea cu ea este o decizie; este cea mai înaltă formă de viaţă din 
Univers, pentru că e Viaţa DOMNULUI. 

X 


Dacă nu veghem după ce am fost eliberaţi de legăturile 
inimii, dorinţele ne pot incendia iarăşi inima; de aceea scoate 
din ea afară orice dorinţă şi plan, ca să rămână curată şi liberă 
pentru DOMNUL. 

X 

Nu ÎL putem atinge prin efort pe DOMNUL, dar ne 
putem face sufletul disponibil pentru EL, gândindu-ne la EL şi 
stând cu inima noastră, în tăcere, înaintea Lui. Gândirea la 
DOMNUL eliberează mintea de gândurile care vin şi pleacă şi o 
concentrează spre DOMNUL, iar starea în tăcere a inimii în faţa 
Lui ne aşază înaintea Lui. 

În dedicarea noastră către DOMNUL, EL nu lucrează în 
noi decât atât cât îi cerem şi cât Îl lăsăm noi să lucreze. 

x 

Vin uneori peste noi timpuri de confuzie şi ceaţă, când 
nimic nu mai funcţionează în noi şi nu mai vedem nimic cu ochii 
inimii; nu mai putem merge nici înainte nici înapoi. Să nu 
aruncăm atunci peste bord lucrarea pe care DOMNUL a făcut-o 
în noi şi să nu renunţăm la speranţa noastră în Bunătatea 
DOMNULUI. Toate lucrează împreună spre bine... 

Plinătatea de sine, autosuficienţa şi centrarea în sine 
sunt o dovadă a neatârnării de DOMNUL, a iubirii de sine şi a 
trăirii în carne. Schimbarea atitudinii şi judecata de sine ţin de 
noi, dar creşterea şi drumul înainte sunt un Har după care 
trebuie să tânjim, care necesită colaborarea noastră şi cererea 
lui insistentă. Să nu se aştepte cineva să primească mari valori 
de la DOMNUL fără cererea lor insistentă. Cine nu stă înaintea 
DOMNULUI pentru nevoile mici şi mari ale Bisericii nu este o 
celulă purtătoare de hrană în Trup, ci una care consumă. Nu 
putem schimba rostul nostru ca mădular în Trup, dar putem 
colabora cu DOMNUL pentru zidirea Bisericii, ori să zăcem 
paralizaţi de iubirea de sine şi de centrarea pe „eu”. Mijlocirea 
este o dovadă a sănătăţii mijlocitorului după cum egocentrismul 
este cancerul sufletesc care paralizează comuniunea cu 
DOMNUL şi cu fraţii şi care ne închide faţă de curgerea vieţii 
duhului. 

Siguranţa de sine dovedeşte independenţa faţă de 
DOMNUL. 

Bucuria de viaţă şi bucuria spirituală nu conţin izolarea 
şi încremenirea siguranţei de sine. 

X 

Inima este tinda în care DOMNUL vine din omul 

dinlăuntru şi se întoarce înapoi — atunci când EL decide. 
x 

Afirmarea de sine este o formă a iubirii de sine. 

Punerea la punct a altora — spre deosebire de mustrarea 
din bunătate -— este o formă de manipulare şi de asuprire, prin 
care vrem să dominăm oamenii şi să le impunem chipul dorit de 
noi pentru a ne simţi în siguranţă şi confort. 

Duhul se întinează în părtăşiile sufleteşti când păcatele 
sufleteşti sunt ridicate la rang de valori. 

Părtăşia cu Harul eliberează înţelegerea de judecare a 
altora. Sângele DOMNULUI curăţă duhul de atingere a cărnii 
sufletului altora. 

Dacă aruncăm peste bord voinţa de înfăptuire şi 
îmbrăţişăm plăcerile sau păcatele sufletului, pierdem Harul 
puterii de înfăptuire a Voii DOMNULUI. 

Diavolul ne aduce subiecte şi stări de acuzare împotriva 
fraţilor care păcătuiesc şi astfel, în loc să mijlocim pentru ei în 
rugăciune, îi judecăm şi-i acuzăm... 

X 

Nu ne aparţine cu adevărat decât ceea ce dăruim, căci ne 

face mai fericiţi şi ne asigură în cer răsplată. 
X 


Una este să trăieşti în pustiul sufletesc hrănindu-te cu 
„mana” Cuvântului şi orientându-te prin decizii, şi alta este să 
trăieşti prin viaţa duhului. Trecerea de la una la alta depinde de 
Har, de foamea noastră după DOMNUL, de maturizarea 
noastră, de Voia DOMNULUI... ÎL vom trăi pe DOMNUL în 
duhul dacă ÎL căutăm din toată inima! Dar dacă ne mulţumim 
să ne hrănim inima cu dorinţe, cu planuri, cu amintiri, cu lucruri 
sau persoane, cu stări ori senzaţii, cu gânduri sau cu informaţii 
şi curiozităţi etc, vom trece în veşnicie tot din pustiu... 

X 

Duhul creaţiei dublează creaţia — fiind diferit de ea — şi 
vine printr-o dorinţă în inimă, cu o forţă ce vrea să impună 
împlinirea ei cu preţul relaţiilor, făcând omul orb în cele mai 
multe aspecte şi domenii ale vieţii. Este diferit de practicarea 
unui meşteşug cu talent şi bun simţ, căci omul însufleţit de el 
devine izolat, încremenit şi dur. Caută obţinerea banilor doar 
prin practicarea talentului, orbind omul faţă de mijloace de trai 
accesibile şi mai puţin solicitante. 

X 


Dorinţa inimii după lucruri materiale mânjeşte duhul cu 
atingerea lumii. 
X 
„Mana” Cuvântului se culege în perioada ei; hrăneşte-te 
cu Cuvântul, roagă-te şi cântă la timpul potrivit, căci altfel nu 
vei face decât un exerciţiu religios în loc să ai părtăşie cu cerul... 
Deosebeşte timpul când se culege mana! 

Bunăstarea este o binecuvântare a DOMNULUI. Cine se 
îngâmfă cu ea şi crede — înşelându-se — că prin ea i se modifică 
statutul social, va suferi disciplinarea DOMNULUI. 

Bucură-te de DOMNUL pentru binecuvântare, dar şi 
pentru lipsa ei, căci ceea ce contează este ca ISUS DOMNUL să 
ia chip în noi. 

X 

Înțelegerea rostului fiecărei suferinţe personale este un 

Har pe care îl primeşti dacă îl ceri. 
X 

„Şi rugăciunea mea în sânul meu se întoarce” (Psalmii). 

Există o rugăciune a inimii — care este un dar de la 
DOMNUL primit odată cu creşterea relaţiei cu EL -— în care 
inima se ridică prin minte la DOMNUL (la Tronul lui 
DUMNEZEU), iar rugăciunea se întoarce în inima care îşi 
exprimă relaţia cu DOMNUL prin implorare şi laudă, 
revărsându-se prin cuvinte de iubire către Preaiubitul ei Mire 
(cuvinte destinate să fie cunoscute numai de EL). Această 
rugăciune nu urmăreşte respiraţia sau bătăile inimii şi 
sincronizarea cu ele, dar se desfăşoară în timpul respirației şi o 
influenţează pentru că aduce o mare odihnă. 

Există o rugăciune diferită de rugăciunea minţii — ca 
efort a sufletului — şi în comparaţie cu celelalte fapte sufleteşti 
— care sunt grosolane prin apartenenţa lor la suflet — cum sunt: 
satisfacerea curiozităţii prin informare, dorinţa inimii după 
lucruri, relaţia cu oamenii la nivel sufletesc, planuri, gânduri 
etc., rugăciunea inimii — ca dar al DOMNULUI — este imaterială 
şi nesufletească (deşi chiar sufletul participă la ea prin totala 
atenţie a minţii). 

Nu se ridică la nivelul comuniunii cu DOMNUL sau al 
cinei cu EL, dar este un dar scump care — poate — aparţine 
pragului trăirii în duh... 

Există şi o falsă rugăciune a inimii, care este o imitație 
nereuşită prin sudoarea efortului propriu, ducând la epuizarea 

trupului în timp ce sufletul rămâne flămând şi nesăturat. 
Inima nu participă la rugăciunea minţii, însă în darul 
rugăciunii inimii ea se roagă sub atenţia minţii. 
X 


Pofta altor lucruri este o ispită ca toate ispitele, 
acţionând în terenul dorințelor inimii şi al planurilor ei. 
Nu este important câte lucruri materiale ai, ci cu cât de 
puţine îţi faci treaba!... 
Judecarea dorințelor în timpul ispitei poftei altor lucruri 
limpezeşte mintea şi inima de teroarea poftei lucrurilor. 
X 


Să nu faci divertisment din actul creştin pentru că îl 
devalorizezi prin obişnuinţă. 

X 

Părtăşia cu DOMNUL (în care intri prin credinţă) te 
repune pe linie de funcţionare şi risipeşte stările negre ce 
cuprind uneori sufletul. 

Deschide-ţi inima, prin credinţă, pentru Prezenţa 
DOMNULUI... 

x 

Suferinţa care te învinge te face moale la atingerea 
DOMNULUI. 

Când ne învinge suferinţa putem fi cuprinşi în suflet de 
o stare de descurajare. Dacă sperăm în Bunătatea DOMNULUI, 
primim putere, o inimă întărită şi nu mai avem frică de viitor, 
căci Iubitul nostru Domn creează viitorul. 

Nu te lăsa cucerit şi înfrânt de sentimente negative, ci cu 
voinţă şi rugăciune, luptă împotriva lor cerându-l DOMNULUI 
să-ți pună paşii pe Stânca Vieţii (care este DOMNUL 
HRISTOS), indiferent prin ce treci şi indiferent ce te loveşte. EL 
poate să te facă de neînfrânt în uniune cu EL. 

Sentimentul morţii pe care ni-l dă duhul lumii şi 
atingerea cu lumea, poate fi înfrânt prin părtăşia inimii cu 
DOMNUL. 

Când diavolul îţi răneşte inima, întăreşte-te cu Psalmii 

şi vino în rugăciune la DOMNUL tău care nu e nepăsător faţă de 
rana ta, şi stai cu EL, căci EL te va vindeca şi va îndepărta 
vrăjmaşul de la tine. 

Vine şi timpul când — parcă — nu te ajută nici darurile 
Duhului, nici lucrarea DOMNULUI în tine, nici deschiderea 
pentru părtăşia cu DOMNUL, ci doar încurajările şi 
promisiunile din Cuvânt. 

x 

Dacă după o suferință îndelungată, dorinţele inimii 
încep să ţi se desprindă de lucrurile lumii, atunci acesta a fost 
rostul acelei suferinţe. 

X 

În pustiul sufletului cântecul este o parte din „mana” şi 
apa care-ţi întreţin viaţa. 

E 

Dorinţele sunt fiicele inimii care se nasc în urma alipirii 
inimii de lume, de persoane ori de DUMNEZEU. 

O inimă întreagă a DOMNULUI este una ce rămâne 
alipită de DOMNUL, indiferent ce comori străine o trag spre ele; 
ea se primeşte de la DOMNUL la cerere. 

Moartea şi învierea sunt într-o asemenea inimă care te 
atrage mereu spre DOMNUL: moarte faţă de tot ce nu este din 
DUMNEZEU şi înviere pentru tot ce este al DOMNULUI. 

X 


Cred că ajungem la vârsta responsabilităţii spirituale 
doar când putem întreba oricând. „Doamne ce vrei TU?” 

Orice lucru de care mă pot lipsi nu-mi este necesar. 

Câtă odihnă are inima care a stins focul dorințelor 
proprii... 

X 

Rugăciunea inimii este un dar ceresc şi conţine mai mult 
decât repetarea unei scurte implorări; este o stare spirituală de 
liniştire şi odihnă în care omul intră în sine însuşi şi primeşte 
dincolo de aceasta — de la DOMNUL! — intrarea inimii în duhul 
care se deschide pentru a se închina împreună cu inima ce preia 

cuvintele duhului: de laudă, închinare, mijlocire, cerere, 
adorare. Rugăciunea inimii poate veni ca răspuns la cererea 
pentru dechiderea duhului sau de la DOMNUL, ca să mobilizeze 
inima despărţind-o de lume. 

X 

Păcatul săvârşit răneşte duhul şi inima pe care numai 
DOMNUL le mai poate vindeca. 

X 

Nimic din ce nu e făcut prin Duhul DOMNULUI nu are 

în sine rodul şi valoarea veşniciei. 
X 

Nimic nu schimbă omul ca suferinţa şi dragostea (atunci 

când omul devine capabil să o preţuiască la justa ei valoare). 
X 

Dacă nu ierţi în mod definitiv pe toţi cei care ţi-au greşit 
ori au păcătuit împotriva ta, vei fi legat în neiertare şi 
amărăciunea ta oferă Satanei dreptul să te chinuiască şi să te 
însufleţească. 

Iertarea te eliberează ca să poţi iubi şi să fii împăcat cu 
semenii tăi. 

Cea mai mare libertate este în dragostea lăuntrică ce se 
dăruieşte celorlalţi. Deşi părtăşia cu DOMNUL este cea mai mare 
fericire, ea funcţionează numai pe jumătate câtă vreme nu-i poţi 
iubi pe cei din jur. Când poţi să ierţi oricât de mult ţi-ar fi greşit 
cineva, tu însuţi devii liber şi împăcat în inima ta cu Domnul şi 
cu oamenii. Dacă tu nu îi ierţi pe alţii, nici DUMNEZEU nu te 
poate ierta pe tine. Când ai crescut ca să poţi ierta şi să poţi 
renunţa la orice amărăciune pe care o mai ai împotriva cuiva, ţi 
se eliberează mintea şi inima în capacitatea de a iubi pe alţii ca 
pe tine însuţi. Judecarea pe care tu o faci împotriva altora se 
întoarce peste tine căci este o lege spirituală să fii judecat aşa 
cum judeci tu pe alţii. Când iubeşti nu mai judeci, dar accepţi şi 
îi cuprinzi pe toţi în inima ta. Amărăciunea sufletului împotriva 
cuiva este dovada neiertării şi arată procentul acesteia. 
Judecarea alimentează cearta. Ca să poată exista, duhul de 
ceartă se manifestă prin cel pe care poate să-l însufleţească. 

Boala te face mai smerit şi te păstrează într-o 
dependenţă mai mare de DOMNUL şi mai aproape de EL. 
x 


Căci nu contează felul în care spui ceva, ci duhul în care 
spui. Şi nu contează genul muzical în care se cântă, ci duhul în 
care se cântă. 

Muzica clasică necesită un talent special şi educaţie 
muzicală, dar o inimă bună poate cânta DOMNULUI şi în alte 
genuri muzicale accesibile persoanei care cântă. Trebuie să 
citim dincolo de formă, dar deosebirea duhurilor nu este 
moştenire adamică, ci un dar al DUHULUI SFÂNT. 

Unele lucruri nu le înţelegem decât după ce am spus 
altele contrare lor. 

X 

Dacă DOMNUL nu ne tratează părerea bună de sine prin 
împrejurări umilitoare, riscăm să devenim nişte fanfaroni 
înfumuraţi cu darurile Sale de HAR. 

Importanţa proprie este o formă de orgoliu şi mândrie. 
Ce mică şi slabă este fiinţa umană şi ce mare şi importantă se 
crede... 

x 

Şi nu vei fi judecat ori răsplătit după câţi talanţi ai 

numărat la alţii, ci după cum l-ai administrat tu pe al tău. 
X 


Internetul — ca şi televizorul — poate deveni un hoţ al 
relaţiei sănătoase şi adânci cu DOMNUL. 
X 


Dependenţa permanentă de DOMNUL şi încrederea în 
EL tot timpul sunt stări prin care EL ne binecuvântează. 
X 


Mândria împietreşte inima. 

Împietrirea, încremenirea şi duritatea sufletească sunt 
dovada că privim de sus (adică ne îngâmfăm sau suntem 
mândri). 

„Rugăciunea lui ISUS” a călugărilor din răsărit păstrează 
sufletul activ şi disponibil pentru relaţia cu DOMNUL, 
eliminând tendinţele depresive, iar vorbirea şi cântarea în limbi 
corintene, cu gura sau cu inima, alungă depresia şi zidesc inima. 

X 


Când pofta de mâncare devine lăcomie, atunci pântecele 
tău este dumnezeul tău. 

X 

O inimă care a renunţat la voinţa proprie pentru 
DOMNUL şi pentru semenii săi, dăruieşte o parte din mireasma 
DOMNULUI atunci când dăruieşte aproapelui său. 

Există o fericire lăuntrică a celui ce dăruieşte cu 
dragoste. 

X 

Între locul unde ai ajuns cu DOMNUL şi standardele 
avansate ale Scripturii poate să fie o diferenţă şi o distanţă, dar 
nu nesocoti Lucrarea DOMNULUI care te-a transformat şi te-a 
condus până aici, doar pentru că nu ai depăşit încă multe 
standarde... 

Creşterea o face DOMNUL, încet, definitiv şi sigur, iar 
ritmul creşterii — dacă o vrei! — e ritmul LUI. Cu cât o 
transformare e mai complicată, cu atât pregătirile pentru ea 
sunt mai multe. 

Eliberarea poate fi un proces ori se poate împlini într-o 
secundă. Cel ce-Şi zideşte Biserica şi-Şi pregăteşte Mireasa alege 
metoda eliberării fiecăruia. 

Înțelegerea odihneşte zbuciumul şi alină tensiunea în 
care te zbaţi (datorate realizării diferenţei dintre tine şi chipul 
întreg al DOMNULUI — în care vei fi transformat). 

Rămâi cu DOMNUL mereu, căci EL te va conduce la 
fiecare pas în viitor. 

X 

Uneori maturitatea se dovedeşte prin puterea de 

renunțare şi prin capacitatea de dăruire. Frângerea devine tot 

mai grea atunci când nu o acceptăm şi dacă nu ne frângem din 
relaţia cu DOMNUL, va trebui să fim disciplinaţi prin suferinţă 
sau chiar prin moartea fizică. Nu vom putea face dărnicie din 
dragoste dacă nu luăm ulei de rezervă prin trăirea cu 
DOMNUL... 

Când aştepţi ceva de la oameni şi nu de la DOMNUL -— 
care-ţi poate da şi în alt fel — vei fi dezamăgit, căci DOMNUL a 
blestemat demult încrederea în oameni. 

DOMNUL ne stinge dorinţele ce ard pentru lucruri ca să 
nu ne legăm inima de lume. Renunţarea la sine şi moartea faţă 
de voinţa proprie sunt lucruri în care ne conduce EL pentru a ne 
putea dărui valori veşnice. O inimă ce arde pentru lume nu se 
poate bucura de DOMNUL şi nu-L poate cuprinde. EL nu se 
dăruieşte unei inimi împărţite pentru că aceasta nu ÎL poate 
preţui, ci Îi întoarce spatele. Dedicarea şi părtăşia se înnoiesc 
mereu căci sufletul singur este pustiu, dar trăirea cu DOMNUL 
este fericire. 

X 

Sunt stări prin care trecem, în care nu putem să ne 
oferim cu dăruire în părtăşie frăţească şi în care nu trăim 
conştient în părtăşie cu DOMNUL, iar cei care ne-ar putea ajuta 
nu sunt ori nu pot funcţiona... 

Când trăim cu DOMNUL părtăşia cu EL ne face capabili 
să ne dăruim. 

x 

Voința proprie este şi aşteptarea de la fraţi şi nu de la 
DOMNUL direct. 

Când suferă un mădular, tot Trupul suferă şi doar Capul 
poate să coordoneze ajutorul. 

Una este să preţuim pe cineva şi alta să ne folosim de 
acea persoană. Funcționarea împreună este un Har de la 
DOMNUL. 

X 
Se zice că „întâlnirile nu sunt întâmplătoare”. 
Un suflet care abuzează de alţii — fie din nevoie, fie din 

lipsă de frângere -— va fi crescut şi disciplinat de DOMNUL. 
Numai Harul poate zidi şi poate creşte fraţii pentru bună 
învoire. Sufletele dominante sunt folositoare în împrejurări 
dure, dar în părtăşia frăţească devin un dezastru — dacă nu se 
lasă frânte de Domnul. 

x 

A conduce spiritual înseamnă a îndruma, a arăta 
direcţia. Stăpânirea şi impunerea sunt mijloace carnale cu care 
se ordonează lumea — nu Biserica! Darea pe mâna Satanei este 
o problemă care în faza actuală a Bisericii Îi revine DOMNULUI, 
dar excluderea de la părtăşia sfinţilor le revine acestora. Una 
este căderea în păcat şi alta practicarea lui voluntară. Una este 
robia şi alta este libertatea. Pe cel pe care-l iubeşti nu-l mai 
judeci. Una este hula şi alta robia legii păcatului şi a morţii. 

Neacceptarea celui care nu-ţi convine şi dorinţa de a-l 
schimba este dovada lipsei de dragoste faţă de el. Când iubeşti 
nu mai manipulezi şi nu mai domini pe cel iubit. 

Uneori DOMNUL îngăduie un om care-ţi este un spin în 
inimă ca să-ţi lărgească inima şi capacitatea de a iubi pe cel care 
te înțeapă. 

Trăirea prin DUHUL este şi trăirea în dragoste. 

Şi nu vei ajunge să te bucuri de roadele voinţei proprii — 
chiar dacă le obţii — pentru că sunt blestemate. 

Mulţumeşte DOMNULUI şi observă cât de multe a 
schimbat în fratele tău — nu cât te deranjează — şi îl vei preţui 
mai mult. 

X 

Când tu renunțţi la lucrurile pe care le iubeşti şi pe care 
le vrei neapărat, DOMNUL pune comorile LUI înlăuntrul tău. 

Sunt comori lăuntrice pe care vorbăria despre ele şi 
dezvăluirea lor le risipesc şi le dispreţuiesc valoarea. Cea mai de 
preţ comoară se păstrează în cel mai mare secret. 

X* 

Munca pentru subzistență este una din părţile 

importante ale destinului. 


30 


Izvoarele inimii 
* 


Una din metodele pe care duhul lumii le foloseşte 
împotriva creştinilor este trezirea curiozităţii şi distragerea 
atenţiei de la problemele majore ale destinului la intrigi politice, 
veşti care nu ajută şi divertisment interesant — dar inutil! 

Cine funcţionează sănătos spiritual scapă din aceste 
capcane. 

X 

Critica este un duh rău care însufleţeşte oamenii 
amăgindu-i cu gândul că sunt observatori fini ai unor amănunte 
şi diferenţe care le scapă celorlalţi. 

X 


Asuprirea este un duh rău care se luptă să ne 
însufleţească să îi subjugămpe alţii prin manipulare şi control; 
ea poate coexista cu duhul de ceartă şi de mânie. 

X 

Duhul „fiarei”: duh de impunere, de frică, de control şi 
teroare — se luptă să răpească bucuria şi odihna copiilor 
DOMNULUI. 

X 

Există un duh — bun -alrugăciunii, care conţine un grad 
de comuniune cu DOMNUL şi este diferit de efortul sufletesc 
pentru rugăciune. 

X 

Dacă nu ai învăţat până atunci, la bătrâneţe eşti ajutat să 

te desparţi de toate şi să te legi de DOMNUL -— dacă vrei...! 
X 


„Arătarea DUHULUI este spre folosul celorlalţi”. Mintea 
nu poate să explice şi să cuprindă lucrurile, slujba sau viaţa 
DUHULUI. 

Analiza sufletească stinge DUHUL. 

X 


Nu te supăra pe DOMNUL dacă nu face după cum 
aştepţi tu sau după cum spun alţii că va face. EL va face conform 
Voii Sale şi a promisiunilor Sale din Cuvânt pe care tu le crezi; 
şi fii sigur că va face cum e mai bine. 

% 


Aşteaptă viitorul din mâna DOMNULUI, dar nu din 
hazard şi întâmplare — cu încredere în DOMNUL şi bizuindu-te 
pe EL, nu pe puterile tale — căci Dragostea LUI le va rândui pe 
toate împreună, spre binele nostru. 

x 


Nu putem trăi prin duhul decât atunci când el se 
manifestă; iar dacă manifestarea aceasta este Viaţă, cum va fi 
plinătatea DUHULUI? 


% 


Moda face parte din chipul veacului acesta. 
X 


Frica de evenimentele viitorului şi trăirea anticipată a 
viitorului sunt stări şi gânduri ce trebuie îndepărtate din suflet, 
căci altfel te descurajează şi atrag alte gânduri negre şi 
depresive. 

X 

Cu excepţia DOMNULUI, tot ce păstrăm în inimă ca şi 
posesie este un idol. Există un duh al posesiei lucrurilor 
materiale care poate dubla pofta după ele; este ceva mai mult 
decât purtarea de grijă şi folosirea lucrurilor. 

Lasă-L pe DOMNUL să te rănească şi să te rupă de orice 
eşti legat în inima ta, pentru ca EL să devină subiectul, interesul, 
atenţia şi preocuparea ta; apoi EL te va purta prin viaţă. EL vrea 
să devină dorinţa ta — dincolo de orice — ca să te poţi bucura şi 
să fii fericit în viaţă. 

E 

Munca pentru întreţinere este o parte din rostul vieţii, 
iar sănătatea e un talant prin care ar trebui să ne întreţinem pe 
noi şi pe cei nenorociţi. 


% 


Suferinţa te smereşte şi te face dependent de Creator. 
X 


Deşi marile zdrobiri ale sufletului sunt esenţiale pentru 
ca DOMNUL să ne poată folosi manifestându-ne prin DUHUL 

atunci când decide EL -— iar noi acceptăm! — pe măsură ce 
creştem în omul lăuntric, TATĂL ne curăţeşte sufletul de păcate 
ascunse (pe măsură ce putem purta aceste curăţiri) ca să 
aducem mai multă roadă, ajuntându-ne să ne dezbrăcăm de 
omul vechi şi să ne lepădăm de noi înşine. 

Dar se pare că trăirea şi umblarea prin DUHUL sunt un 
pas mai departe şi o treaptă mai înaltă în slavă. 

X 


Pofta rea este o dorinţă care arde şi vrea să fie împlinită 
neapărat pentru a obţine avantaj şi satisfacţie carnală ori 
sufletească; aici intră şi posesia în inimă a lucrurilor materiale. 

X 

Discreţia este o forţă care leagă pe cel ce o practică de 
viaţa duhului; se urmăreşte în vorbire şi se primeşte prin 
rugăciune. Ea presupune păstrarea secretelor altora, lipsa bârfei 
şi a linguşelii, verticalitate şi lipsa flecărelii şi a vorbăriei goale 
şi lumeşti. 

X 

Există vocaţii care nu au echivalent în profesiile 
pământeşti. 

X 

Când te hrăneşti în inimă cu mulţumirea posesiei 
lucrurilor materiale — ori chiar le adori —- DOMNUL vrea să te 
elibereze ca să te poţi hrăni cu EL, care ţi-a dat binecuvântarea, 
şi să te bucuri de EL, care ţi-a dat bunăstarea. 

X 

Există o predicare în duhul legii care-ţi dă crampe 
sufleteşti ca să răspunzi prin predicare celor care aşteaptă mesaj 
de la tine şi există o predicare prin DUHUL SFÂNT, dar poţi 
oferi şi adevărurile pe care DOMNUL le-a lucrat în tine. 

X 


Cunoştinţa satisface sufletul, dar numai comuniunea cu 
DOMNUL satură inima. 


% 


Unele suferinţe sunt destinate special ca să ne apropiem 
mai mult de DOMNUL. 

Odihna inimii de dorinţele proprii este una dintre cele 
mai mari mulţumiri pentru lăuntrul unui om născut din nou. 
X 
Valoarea mea nu stă în ceea ce sunt, în ceea ce fac sau 
posed, ci în Cel care m-a creat spre lauda slavei Sale — un om 
nou în HRISTOS DOMNUL. Căci în mine însumi nu sunt nimic, 
dar în HRISTOS am fost născut din DUMNEZEU - copil al Său 
prin DUHUL care m-a regenerat şi m-a născut din EL. 
X 


Trăirea prin Duhul este un Har pe care DOMNUL îl dă 
celor consacraţi LUI, dar e necesar ca ei să colaboreze cu 
DOMNUL DUHUL (căci altfel sting Duhul). 

X 


„Carnea (incluzând şi sufletul) pofteşte împotriva 
Duhului şi Duhul împotriva cărnii”. De acest război nu putem 
scăpa, dar putem să trecem de partea Duhului — dacă dorim 
fericirea — căci altfel ne hrănim cu moartea. 

X 

Când DOMNUL îţi tratează inima prin cruce te stingi 
uşor la fel ca şi un răstignit, dar după moarte vine învierea. „Cine 
îşi va pierde viaţa pentru DOMNUL o va câştiga”. „Crucea lui 
HRISTOS prin care eu sunt răstignit faţă de lume şi lumea faţă 
e mine”. 

X 

Nu e sănătoasă pentru omul dinlăuntru părtăşia 
sufletească multiplă — adică deschiderea întregii inimi şi a 
sufletului în faţa Adunării. Una este mărturisirea păcatelor şi 
cererea sfatului celorlalţi pentru problemele prin care trecem, şi 
alta este expunerea sufletească în faţa tuturor care exacerbează 
sinele — dar nu îl leapădă. Intimitatea sufletească se dezvăluie 
particular şi reciproc în prietenie, nu în Adunare — care se 
centrează în jurul DOMNULUI, dar nu a sufletelor noastre. 
Prieteniile se manifestă mult prin dragostea „phileo” şi se leagă 
prin intimitatea sufletească — „Merg doi oameni împreună fără 

fie învoiţi?” Părtăşia Adunării este în duh — dacă ne dorim o 
încheietură sănătoasă a Trupului Domnului, şi nu un grup de 
psihoterapie ori de analiză  sufletească...! Atingerea 
DOMNULUI şi a vieţii Duhului ne zideşte şi ne creşte omul 
dinlăuntru. Părtăşia sufletească ne leagă doar sufleteşte unii de 
alţii. Iar dacă urmarea DOMNULUI prin lepădarea de sine şi 
prin luarea crucii este un scop al DOMNULUI şi al nostru — ca 
să fim ucenicii Săi mereu şi pentru totdeauna — atunci aceasta 
vom manifesta în Adunare şi vom fi legaţi împreună prin Duhul 
— nu prin sufletele noastre! Iată de ce atunci când ne adunăm în 
jurul DOMNULUI nu o putem face decât în duhul şi în părtăşia 
omului lăuntric, căci intimitatea şi părtăşia sufletească 
exacerbează şi dezvoltă sinele, pe când Adunarea în jurul 
DOMNULUI hrăneşte şi zideşte duhul — lepădând sinele — 
pentru a-L înălța şi a-L onora pe DOMNUL între noi. Prieteniile 
bune nu sunt rele, dar părtăşia sufleteacă nu este motorul de 
funcţionare al Adunării, ci părtăşia în DOMNUL, rugăciunea, 
Cuvântul, cina în strângerile laolaltă în jurul DOMNULUI - nu 
în jurul sufletelor noastre ! Fapte 2:42, 1 Corinteni14:26. Dacă 
vrem să funcţionăm ca Adunare a DUMNEZEULUI Cel Viu, 
vom aduce în ea doar ceea ce manifestăm în jurul DOMNULUI 
— dar nu în jurul nostru! Autocentrarea şi centrarea în 
DOMNUL sunt lucruri opuse unul altuia. Putem deveni prieteni 
cu cine dorim — dacă suntem compatibili — dar e necesar să 
funcţionăm ca fraţi cu toţi copiii DOMNULUI. Într-o Adunare 
pot fi şi fraţi din cete diferite, fiecare aducând în părtăşie din 
moştenirea spirituală a cetei lui. Să dezvoltăm legătura frăţească 
pentru că este în DOMNUL - prin strângerea în jurul 
DOMNULUI — dacă vrem să fim zidiţi şi să creştem corporativ 
în Trupul DOMNULUI „căci Dragostea lui HRISTOS ne 
strânge”. 
X 

Nu vom putea iubi pe DOMNUL cu toată inima decât 

atunci când ea este întreagă înaintea LUI. 

Lăcomia de mâncare este un idol — o trăire pentru carne 

— care mă desparte de HRISTOS. 
X 

Chiar după ce am cerut ca DOMNUL să ne răstignească 
faţă de lume, iar dorinţele noastre sunt ucise în război cu 
îndemnurile duhului, inima noastră tot nu e capabilă să-L 
dorească pe DOMNUL dacă EL nu pune această dorinţă în ea. 
Noi putem fi capabili de o fărâmă de credinţă şi de orientare 
spre DOMNUL, dar numai EL poate curăţi şi înnoi izvoarele 
vieţii care curg din inimă „căci cine s-ar putea apropia din capul 
său de DOMNUL”? 

X 

Una este duhul de insensibilitate care poate dubla o 
inimă împietrită şi care-ţi blochează sentimentele şi gândurile, 
şi alta este lepădarea sinelui de dragul DOMNULUI — pe care ÎL 
urmezi. 

X 

Inima omului nu-şi găseşte odihna decât în locul cel mai 
de jos în care nu mai doreşte să fie nimic, decât un vas golit de 
sine şi de orice ar conţine pentru a se putea uni cu Domnul, care 
să o umple şi să fie totul pentru ea. 

Cât timp mai cauţi împlinirea poftelor sufletului tău — 
chiar pofta după cunoştinţă spirituală care nu vine din relaţia cu 
DOMNUL şi din foamea de a-L cunoaşte şi de a relaţiona cu EL 
— nu vei cunoaşte fericirea unei inimi dăruite numai LUI şi care 
— tocmai de aceea! — ÎL primeşte pe EL pe deplin. Unitatea 
fiinţei umane venită din unirea cu DOMNUL este un dar pe 
care-l primesc cei care vor să 1 se dăruiască LUI în întregime, 
după ce au fost trecuţi de DOMNUL prin tratamentele pentru 
recunoaşterea sinelui, în scopul lepădării lui, şi pentru a deveni 
capabili să-L dorească doar pe DOMNUL. Un suflet lepădat de 
sine primeşte în schimb unirea inimii cu DOMNUL, trăirea cu 
DOMNUL în cunoştinţă şi comuniunea lăuntrică a duhului în 
DOMNUL. 

O inimă care a acceptat desfăşurarea războiului dintre 
îndemnurile duhului şi dorinţele sale până la lepădarea oricărei 
dorinţe în afara celei după Domnul, primeşte, prin exerciţii 
repetate, unirea cu DOMNUL. În momentul în care tu dezvălui 
altuia partea cea mai intimă a relaţiei tale cu DOMNUL EL se 
retrage pentru că tu ai interpus între voi un auditor, pe 
altcineva... Cina cu DOMNUL este doar între tine şi EL, căci 
altfel stingi duhul. Dezvăluie dacă vrei paşii dinapoi, dar nu 
intimitatea cinei cu DOMNUL -— care este doar pentru tine şi EL 
— pentru că te iubeşte şi pentru că L-ai iubit doar pe EL mai mult 
ca orice. Nici măcar dorinţa de a face bine nu trebuie să fie 
înaintea dorinţei de comuniune cu DOMNUL. Între trăirea prin 
gândire şi trăirea prin duhul este rivalitate; trăirea prin duhul se 
foloseşte şi de minte la nevoie, dar trăirea prin gândire exclude 
trăirea prin duhul „căci gândirea cărnii este moarte, dar 
gândirea duhului este viaţă şi pace”. Dacă gândirea conduce ea 
stinge duhul. Dacă duhul conduce, trăirea prin el se detaşează 
de gândire căci se centrează în DOMNUL, dar foloseşte gândirea 
ca o unealtă de lucru. Dacă duhul nu se manifestă nu poţi 
produce prin efort trăirea prin el, dar când se manifestă poţi să 
îl stingi dacă nu-l urmezi îndeaproape. 

X 


Este un Har să-ţi discerni nevoia spirituală a 
momentului prin care treci. 
x 
Un stomac supraîncărcat micşorează mult sensibilitatea 
faţă de duh. 
X 
Dacă citind Cuvântul — ca să-L cunoşti pe DOMNUL, ca 
să-ţi vorbească şi să cunoşti căile LUI — simţi că IL atingi pe 
DOMNUL înlăuntru, citirea şi-a atins scopul. 
X 


Dacă faci scop în inima ta din orice altceva decât din 
DUMNEZEU, ţi-ai ratat destinul. 


37 


Izvoarele inimii 
* 


Natura este creaţia DOMNULUI, un loc de reculegere 
din agitația lumii şi biserica necredincioşilor — dar cei mai mulţi 
nu-L văd pe Creator în ea, ci se bucură doar de minunea creaţiei. 

X 

Şi dacă unul din motoarele cercetării, descoperirii şi 
cunoştinţei umane este curiozitatea, ea este dimpotrivă şi una 
din cauzele ce provoacă diferite pofte; de aceea necesită 
tratamentul DOMNULUI şi înfrânare. 

X 


Duhul izolării te face indiferent, insensibil şi incapabil să 
comunici prin inima ta cu cei din jur. 
X 


O inimă deschisă spre DOMNUL primeşte fericirea din 
partea LUI — căci EL este Izvorul Fericirii! — dar şi această 
deschidere este darul DOMNULUI pentru inima consacrată şi 
curată. 

X 

Când L-ai atins pe DOMNUL opreşte încercările şi 

exerciţiile devoţionale căci şi-au atins scopul. 
X 


Sunt lucruri pentru care conştiinţa nu te mustră şi 
pentru care ai şi pace-n inimă ca să le faci, dar pe care Cuvântul 
Noului Testament le interzice. 

Mari sunt şi vor fi răsplătirile celui ce păzeşte Cuvântul 
şi îşi zideşte casa pe Stâncă. 


% 


Eşti fericit când faci un bine. 
X 


Rugăciunea făcută din inimă este respiraţia duhului. 
* 
Jocurile de societate sunt un mod civilizat de ucidere a 


timpului liber şi pot deveni un viciu al lăcomiei de bani pentru 
cei ce practică jocurile de noroc. 

Câte din valorile lumii mai rezistă în faţa unei boli 
necruțătoare? Dar în faţa veşniciei?... 
x 


Mijlocirea este o luptă a sufletului, cererea e un efort, dar 

închinarea este stare de odihnă a inimii înaintea DOMNULUI. 
X 

Uneori este îngăduit peste inima noastră un timp de 
ispitire prin pofta după lucrurile lumii, pentru păstrarea lor în 
inimă, pentru preocuparea de ele şi pentru conceperea 
planurilor pentru obţinerea lor. Deşi pot fi dorinţe omeneşti 
legitime, ele sunt idoli câtă vreme le păstrăm în inimă. 

„Dacă nu veţi fi liberi de legăturile inimii nu veţi fi liberi 
în veci!” — spunea odată DUHUL SFÂNT. 

Un plan conceput trebuie încredinţat DOMNULUI şi 
lăsat în mâna LUI pentru împlinirea ori neîmplinirea lui — după 
cum decide EL — dar inima trebuie să fie liberă şi dăruită curată, 
în întregime, doar DOMNULUI. 

X 

Nu te sforţa să te rogi ori să citeşti Cuvântul căci 
DOMNUL va pune inima ta să-ţi vorbească pentru ca să-L cauţi 
pe EL şi va pune foame de Cuvânt în tine. 

Trăieşte curat şi normal, veghind asupra căii tale şi 
aşteptându-L pe DOMNUL, care te va surprinde. 

X 


Sunt cazuri când o nevoie sau o strâmtorare te 


constrânge la rugăciune, iar DOMNUL te ascultă. 
X 


Ca să poţi lupta cu amărăciunea ce o ai împotriva cuiva 
trebuie să stai cu DOMNUL şi să te alimentezi din EL. 
x 


Dragostea topeşte în sine păcatul ce s-a făcut împotriva 
ei, iertând, acceptând şi dăruindu-se. 
X 


Dedică-ţi viaţa DOMNULUI şi nu folosirii talanţilor tăi 
— care trebuie să curgă din relaţia ta cu DOMNUL. 


39 


Izvoarele inimii 
* 


Voinţă proprie este şi încăpăţânarea de a-ţi împlini o 
dorinţă „inofensivă” care arde în inima ta atunci când lăuntrul 
tău nu e de cord cu arderea ei. Lepădarea acestei dorinţe este o 
mare frângere plină de odihnă fericită! 

X 

Avem nevoie de Har pentru a trăi o viaţă creştină — nu 
pentru a ne automântui — căci după cum „prin Har am fost 
mânuiţi, prin credinţă şi acesta (.....) e darul lui DUMNEZEU”, 
avem nevoie de puterea DOMNULUI pentru a trăi pentru EL. 
Dacă EL ne ajută, putem lua atitudinea potrivită, dar fără viaţa 
duhului — care vine din EL — suntem morţi. 

X 


DOMNUL Dumnezeul tău te scapă de presiunea lumii şi 
a lucrurilor ei, dându-ţi ca subiecte de gândire „lucrurile de sus 
— nu cele de pe pământ” şi „tot ce e drept, tot ce e vrednic de 
primit, orice faptă bună (.....)” ca să te însufleţească mărindu-ţi 
astfel orizontul gândirii şi echilibrându-ţi trăirea printr-o 
însufleţire sănătoasă prin care participi la viaţa de familie, de 
biserică şi la viaţa socială. Trăirea prin duhul este trăirea după 
Cuvânt prin voinţa şi puterea de înfăptuire pe care DOMNUL ni 
le dă. În aceasta intră şi părtăşia cu DOMNUL şi cina cu EL, dar 
cuprinde atâtea lucruri câte numai Harul Său ne ajută să le 
trăim: golire de sine şi bizuire pe DOMNUL, stăpânire de sine şi 
abandonare în DUHUL, lepădarea dorințelor inimii şi punerea 
dorinţei după DOMNUL în ea, plus tot Harul necesar împlinirii 
acestor lucruri... De la voinţa de înfăptuire a Cuvântului până la 
puterea de înfăptuire pot să fie mai multe eşecuri care pregătesc 
terenul pentru primirea Harului puterii de împlinire. 

X 


Ca să ÎL poţi iubi pe DOMNUL cu toată inima, trebuie 
să-L doreşti cu toată inima. 

Lepădarea oricărei dorințe din inimă şi cultivarea 
dorinţei după DOMNUL în ea sunt o necesitate — dacă vrem să 
fim una cu EL şi să-L câştigăm în întregime pe EL... Aici mulţi 

ucenici ÎL părăsesc şi nu-L mai urmează pe DOMNUL pentru că 
NU VOR să renunţe la toate pentru EL, ci mai păstrează în inima 
lor idoli pe care-i iubesc mai mult decât pe DOMNUL. „Cine nu 
renunţă la tot ce are nu poate fi ucenicul lui ISUS... Dacă voieşte 
cineva să-L urmeze pe DOMNUL...” 

Puterea de înfăptuire o dă EL, dar cine-L iubeşte pe 
DOMNUL mai mult decât orice încât să-L urmeze? 

Dorinţele inimii sunt izvoarele vieţii sufletului. 
Convertirea dorinţei după viaţă în dorinţa după DOMNUL 
aparţine lepădării de însăşi viaţa ta. Inima este nespus de 
înşelătoare şi preia chiar un obiect necesar ca unealtă, 
transformându-l în subiect dorit ca posesie în ea. Lepădarea în 
inimă faţă de orice şi cultivarea dragostei pentru DOMNUL în 
ea, scoaterea din inimă a orice şi legarea ei prin dăruire de 
DOMNUL... „Dragostea de DOMNUL stă în păzirea poruncilor 
LUI.” 

X 

Smerenia minţii este o stare în care simţi şi cunoşti că 
nu ştii nimic şi că ceea ce ştii este nimic în comparaţie cu 
infinitul. Căci „dacă cineva crede că ştie ceva, încă n-a cunoscut 


y» 


cum trebuie să cunoască”. 
X 
Bigotul este judecătorul altora care nu sunt ca el, ca să le 
impună propriile sale valori, credinţe, păreri, concluzii şi 
principii. 
X 
Duhul legii te determină ca să adopţi comportamente 
voluntare pe care ţi le impui şi care nu te vor ferici pentru că nu 
ai primit puterea de îndeplinire a cuvintelor Scripturii pe care 
vrei să le trăieşti. Acest duh este un surogat ce îţi usucă vlaga şi 
îţi stinge omul dinlăuntru. Rămâi înaintea DOMNULUI până 
vei primi Har pentru trăirea Cuvântului şi nu te lăsa însufleţit 
de duhul legii, căci el nu este o alternativă a Harului, ci este robie 
sub demonul legii. Trăirea prin efort a Cuvântului determină — 
după mai multe eşecuri — trăirea prin porunci omeneşti ce îţi 

închipui că vor corespunde Cuvântului, dar care vor degenera în 
trăirea sub duhul legii. Fără Har nu este împlinire a Cuvântului. 
Duhul legii îi judecă pe alţii prin Cuvânt, îi loveşte, îi asupreşte 
şi le impune Cuvântul. DUHUL DOMNULUI cercetează, 
convinge, zideşte, transformă şi le oferă libertate oamenilor de 
a colabora — ori nu — cu EL. 

Dacă ai primit voinţa de îndeplinire a Cuvântului, dar nu 
şi puterea de îndeplinire, vei încerca prin efortul propriu 
împlinirea lui şi vei ajunge ori la eşec, ori îţi vei forma porunci 
omeneşti cu care te vei lega şi te vei chinui pe tine — şi pe alţii! 
— înşelându-te că aceste porunci şi decizii ale tale sunt chiar 
Voia DOMNULUI. Numai lumina DUHULUI te va lămuri şi te 
va conduce la nevoia de Har şi la aşteptarea lui, căci numai 
DOMNUL va putea lucra în tine împlinirea Cuvântului care va 
curge ca un râu de viaţă, dar nu te va lega în lanţuri şi-n cătuşe 
cum face duhul legii (în care degenerează poruncile omeneşti). 
Nu există împlinire a Cuvântului în afara relaţiei cu DOMNUL. 
Cine separă Cuvântul de DOMNUL şi de relaţia cu EL, se 
rătăceşte şi se chinuie singur. Se poate ca apostolul Pavel să fi 
prezentat o parte a Cuvântului ca ceva spre care tânjea şi unde 
se lupta şi el să ajungă şi poate nu ca pe ceva ce el l-a trăit deja 
în întregime. 

Avem nevoie de DOMNUL ca să-l putem trăi Cuvântul, 
iar relaţia cu DOMNUL va elibera în noi împlinirea Cuvântului. 
Depindem de DOMNUL şi pentru lucrurile mici ale vieţii şi 
pentru împlinirea Voii Lui. Ceea ce EL ne cere este gata să ne 
ajute EL să facem — dacă nu trăim singuri şi de capul nostru... 

Diavolul acuză şi judecă. DUHUL DOMNULUI convinge 
de păcat şi cercetează. „Dacă ne-am judeca singuri n-am mai fi 
judecaţi...” 

X 

Există niveluri mai profunde ale vieţii decât a nu trăi în 
păcate trupeşti. Există eliberare de păcatele sufleteşti şi există 
nivelul când nu mai trăieşti prin faptele sufletului, ci prin duhul. 

Meditarea inimii în dăruire către DOMNUL ne duce în 

comuniunea cu EL. 
x 

Există legături sufleteşti nesănătoase care determină în 
noi gânduri despre sau către persoana respectivă cu care avem 
astfel de legături, mult mai târziu de când nu ne-am mai întâlnit 
cu acea persoană — uneori şi după ani de zile. 

DOMNUL ne eliberează de aceste legături dacă-L rugăm 
aceasta. 


% 


Roagă-te ori de câte ori îţi aminteşti de DOMNUL. 
X 


Nu putem sluji şi lumii şi DOMNULUI. Când căutăm 
lucrurile lumii şi nu mai putem trăi fără să purtăm unul în inima 
noastră, stingem duhul şi ieşim din Prezenţa DOMNULUI. 

X 

Una este să trăieşti în duhul rugăciunii şi alta să trăieşti 
în efort şi-n tânguiri lipsite de ungere. Dragostea de DOMNUL 
şi dăruirea către EL atrag ungerea LUI peste tine. Să se 
veselească sufletul meu cu lauda Ta, DOAMNE. Dacă-ţi poţi uni 
mintea cu inima atunci când inima se roagă, eşti în duhul 
rugăciunii. În acest duh participă toată fiinţa la rugăciune. 
Rugăciunea inimii iubitoare de DOMNUL este un dar din partea 
LUI. O inimă care se dăruie cu dragoste pe sine DOMNULUI în 
rugăciune... Declară în mintea ta ce este DOMNUL pentru tine, 
căci aceasta este o dovadă a dragostei pentru EL şi astfel ÎL 
iubeşti cu o parte din sufletul tău. Dragostea voinţei presupune 
acceptarea, alegerea şi supunerea sub Voia DOMNULUI, 
oricare ar fi ea. 

X 

Şi dacă DOMNUL a lucrat în tine până în zona unde nici 
o dorinţă pământească nu mai arde în inima ta, păzeşte-ţi inima 
şi nu mai lăsa să se ridice nici o dorinţă până la nivelul unde să 
ardă vulcanic. DOMNUL să-şi facă lucrarea LUI cu dorinţele pe 

care le-ai ascuns, le-ai îngropat sau le-ai depozitat şi care trăiesc 
latent în adâncul inimii. Inima aprinde prin dorinţă ceea ce 
acceptăm noi să intre în ea; planurile, dorinţa după lucrurietc., 
nu pot rămâne în inimă dacă noi nu acceptăm. 
X 
Există o legătură sufletească nesănătoasă între asuprit şi 
asupritor. Asupritul reacţionează împotriva asupritorului prin 
sentimente negative şi prin acţiuni de apărare sau chiar de 
lovire. Când asuprirea a încetat, cel asuprit se opreşte greu din 
reacţia lui până ce şi-a răzbunat toată durerea prin suferinţa 
provocată asupritorului. Numai DOMNUL poate rupe această 
legătură nesănătoasă şi îl poate face capabil pe cel rănit să-şi 
iubească duşmanul. Există o asuprire religioasă prin care 
creştinii cu temperament dominant „lovesc” pe ceilalţi creştini. 
De aceea DOMNUL tratează prin cruce tot sufletul — inclusiv 
temperamentul sau firea — ucenicilor săi. Din păcate însă foarte 
mulţi nu sunt ucenici şi fug, de lucrarea crucii, trăind de capul 
lor. Ei vor să beneficieze de toate binecuvântările DOMNULUI 
în timp ce trăiesc de capul lor. Vine însă un timp al judecății 
DOMNULUI care începe din Casa LUI şi un timp al răsplătirii 
pentru fiecare inimă. 
X 
Munca pentru subzistență nu este mai puţin valoroasă 
decât alte activităţi productive sau nu, căci face parte din rostul 
vieţii. 
X 
Când Pavel apostolul vorbeşte despre dragoste spunând 
că „dacă fără dragoste îmi dau toată averea săracilor, îmi dau 
trupul să fie ars, sau mut prin credință munţii şi cunosc toate 
tainele, atunci nu sunt nimic şi nu-mi foloseşte la nimic”, el nu 
acuză pe cei ce fac acestea — pentru că ar contrazice Scriptura — 
dar spune că nu acestea îmi dau valoare, ci dragostea, fără de 
care nu sunt nimic. Iar dragostea despre care Pavel vorbeşte este 
Dragostea DOMNULUI pe care o toarnă în noi prin viaţa 
noastră cu EL şi din relaţia noastră EL. 

„Să nu obosim în facerea binelui”, dar să dezvoltăm 
comunicarea, relaţia şi părtăşia cu Iubitul nostru DOMN. 
* 


Trăieşte din toată inima şi nu abandona mintea ca un 
organ nefolositor, ci ancorează-te cu ea în realitate, fără să 
excluzi meditarea înaintea DOMNULUI şi nici contemplarea 
Lui când duhul te atrage spre acestea. 

X 


Pofta altor lucruri este o ispită ca toate ispitele şi trebuie 
tratată ca atare prin veghere, rugăciune, împotrivire la tentaţii 
şi cererea mijlocului de ieşire din ispită de la DOMNUL. 

X 


DOMNUL ne tratează emotivitatea ca să ne putem ţine 
sub control sentimentele atitudinilor negative cum sunt: 
neiertarea, critica, neacceptarea celorlalţi, lipsa de dragoste, 
împietrirea, care toate ne întinează inima şi pe care trebuie să le 
dizolvăm, cu ajutorul DOMNULUI, în stări pozitive opuse. 

X 


Părerea de sine este o stare sufletească foarte ascunsă ce 
împiedică părtăşia noastră cu DOMNUL şi smerenia inimii. 
E 
Autoritatea se exercită în scopul în care a fost delegată, 
iar cine o exercită prin asuprirea celoralţi va pierde investirea — 
în cazul autorităţii spirituale — până va fi capabil de o exercitare 
în dragoste. 
X 
Tot ce preocupă, frământă, desfată şi hrăneşte inima ta, 
în afara DOMNULUI, este un idol. 
X 


Câtă vreme te mai crezi cineva în inima ta şi mai păstrezi 
părerea de sine nu eşti lepădat de eul tău, ci eşti centrat în tine 
însuţi. Dar când te consideri un nimic pe tine însuţi eşti pe calea 
duhului, iar sufletule „ca un copil înţărcat la sânul mamei lui”, 
căci altfel sufletul acţionează şi trăieşte independent de 
DOMNUL, mândru, egoist şi idolatru. 


45 


Izvoarele inimii 
* 


Există un duh materialist ce frământă, preocupă şi 
absoarbe atenţia oamenilor de la DUMNEZEU spre materie, cu 
scopul de a-i îndepărta de DOMNUL pentru lucrurile şi valorile 
lumii. 

X 

Atitudinea de judecare a altora este o parte a judecării 
care uzurpă dreptul Superiorului Suprem de a judeca şi vine din 
siguranţa de sine, din plinătatea de sine, din autocentrare şi 
iubire de sine. Dacă te doare păcatul celui pe care-l judeci vei 
mijloci pentru el, căci „cine te-a pus pe tine judecător peste 
alţii?” Iar dacă-ţi iei tu singur dreptul de a judeca, vei cădea 
răpus de aceeaşi judecată — căci aceasta este o lege spirituală 
dată de Creatorul tuturor. Între mustrarea dragostei — care e 
plină de bunătate — şi judecarea altora este o mare diferenţă şi 
prăpastie. 

X 

Munca este un act de creaţie, căci faci prin ea ceva ce nu 
era înainte. 

X 

DOMNUL ne dăruieşte binecuvântarea sănătăţii nu 
numai pentru bucuria noastră, ci ca să putem face mai bine şi 
mai eficient Voia LUI. 

x 

Câteodată vin în inimă dorinţe care nu ne aparţin şi 
împotriva cărora trebuie să luptăm pe viaţă şi pe moarte, că 
Satana poate acţiona până la nivelul inimii — dar mai departe 
nu! 

X 

Atitudinea de independenţă a inimii şi de neatârnare de 
DUMNEZEU te lipseşte de binecuvântările cerului şi te izolează 
în propria ta nimicnicie. 

X 

Fiind sănătos poţi deveni plin de tine din cauza 

confortului biologic şi nu-I mai mulţumeşti DOMNULUI pentru 

darul ceresc al sănătăţii, ci crezi că este o stare pe care o meriţi 
tu — căci, DOAMNE, cât eşti de grozav... 
X 


Cântările inimii sunt un mijloc de luptă împotriva lumii 
— de asemenea şi rugăciunea, chiar dacă este sufletească. 
X 


Atunci când renunţi la un lucru pentru DOMNUL, ceea 
ce îţi oferă EL după aceea este infinit mai preţios!... 
X 


Când îţi pare rău după banii cu care ai cumpărat 
lucrurile strict necesare, atunci tu îl iubeşti pe Mamona. Mai 
bine bucură-te de DOMNUL şi de darurile Sale şi mulţumeşte-I 
pentru ele. 

X 

Când te desparţi în inima ta de orişice pentru 

DUMNEZEU, EL îţi vine în întâmpinare. 
X 


După ce DOMNUL ne tratează părţile importante ale 
sufletului — minte, emoţii, voinţă, temperament — şi dorinţele 
inimii prin lucrarea crucii, EL ne face capabili să ne stăpânim şi 
să ne conducem sufletul şi inima astfel încât să controlăm 
stările, sentimentele, gândurile, atitudinile şi dorinţele ca să nu 
mai depindem de ele şi să nu ne mai însufleţească decât acelea 
pe care le acceptăm. 

x 

Între mulţumire şi recunoştinţă este o diferenţă. Poţi 
mulţumi lipsit de inimă şi de recunoştinţă... Recunoştinţa este 
un profund sentiment de îndatorare, de preţuire şi dăruire spre 
cel care ţi-a dăruit cadouri preţioase — aşa cum DOMNUL ne 
dăruieşte sănătatea şi nu suntem capabili de recunoştinţă 
pentru ea în timp ce o trăim... 

X 

Cine manipulează pe alţii va fi însufleţit el însuşi de 
duhul asupririi care îi va manipula trupul până la epuizare, ba 
chiar îi va genera — din cauza realizărilor fizice prin trupul său 

datorate acestui duh -— stări şi atitudini de plinătate de sine, 
siguranţă de sine şi înălţare de sine până la îngâmfare şi 
împietrire. Când acest duh e scos afară, omul simte în trup o 
mare epuizare şi sfârşeală. 
X 
Omul capabil de recunoştinţă vede toate bunătăţile din 
viaţa lui şi toate împrejurările ca venind din Mâna DOMNULUI. 
x 


Există un duh al comerțului, subtil, viclean şi înşelător 
care atrage oamenii să cumpere şi ceea ce nu au neapărată 
nevoie, stârnindu-le poftele prin tot felul de produse, prin 
reclame şi lucruri de ocazie. 

X 

Spune-ţi problemele tale lui DUMNEZEU, care ţi le 
poate şi purta şi rezolva. 

X 

Internetul îţi dă senzaţia de comunicare, dar în final 
rămâi cu inima pustie. Numai comuniunea cu DOMNUL te 
împlineşte şi te face fericit. 

X 

După lepădarea de sine alimentează-ţi inima cu 
Dragoste din părtăşia cu DOMNUL. Sunt diferite grade de 
părtăşie. Primul se realizează când tu vii în faţa DOMNULUI 
vărsâdu-ţi inima şi ridicându-ţi mintea la Tronul de Indurare al 
TATĂLUI. Alte niveluri oferă şi extazul şi contopirea inimii cu 
DOMNUL în duh. În primele niveluri iniţiativa părtăşiei este a 
ta, în celelalte este a DOMNULUI. Nu încerca lepădarea de sine 
fără să practici părtăşia cu DOMNUL pentru că nu vei reuşi să o 
menţii. Trebuie ca locul sinelui să fie luat de DOMNUL -— cu care 
ai comuniune — căci altfel lepădarea de sine este doar un 
exerciţiu ascetic fără rod. Părtăşia cu DOMNUL te capacitează 
cu lepădarea de tine şi de orice ai, căci inima se hrăneşte din Har 
şi din Prezenţa DOMNULUI şi nu mai are nevoie să conţină şi 
să nutrească alte dorinţe. 

Oare a dedica pentru slava DOMNULUI lucrurile care le 
faci înseamnă că şi sunt făcute efectiv spre slava Lui? Ori este 
nevoie şi de altceva? Doar părtăşia Harului te face capabil de o 
astfel de dedicare pe care o trăieşti cu inima? E foarte adevărat 
că atunci când inima participă la ceea ce faci spre slava 
DOMNULUI trăieşti comuniune cu DOMNUL prin ceea ce faci 
— chiar dacă este un banal lucru fizic. 

X 

Nu judeca şi nu-i acuza pe fraţii tăi. Încearcă să percepi 
locul unde au ajuns ei cu DOMNUL şi vârsta lor spirituală, că de 
multe ori aceasta este diferită de numărul de ani care au trecut 
de la naşterea lor din nou şi depinde de cât au lăsat crucea să 
acţioneze în sufletele lor şi până unde au renunţat la ei pentru 
DOMNUL — urmându-L. 

X 

Păcatul şi ispita îţi sunt duşmani permanenţi, faţă de 
care trebuie să fii vrăjmaş permanent în gardă — chiar şi când 
nu vezi mâna Satanei în spatele lor. Nu-ţi expune slăbiciunea în 
faţa duşmanului, ci păzeşte-te continuu de orice atac — aceasta 
e vegherea. Împotrivirea până la sânge în lupta împotriva 
păcatului şi Harul pe care DOMNUL ţi-l oferă — dacă-L ceri! — 
ca să primeşti mijlocul de ieşire din ispită, alungă duşmanul de 
la poarta ta. Nu privi şarpele în ochi pentru că te va răpune. 
Omoară-l sau fugi — dacă nu poţi altfel! Cu păcatul şi ispita nu 
se stă la târg. Loveşte-i fără milă. „Supuneţi-vă DOMNULUI şi 
împotriviţi-vă diavolului tari în credinţă şi el va fugi de la voi”. 
Maturizarea nu aduce numai viaţa de înviere, ci şi rezistenţă şi 
determinare în lupta cu ispita, cu păcatul şi cu diavolul. 

X 


Asuprirea altora prin manipulare — ca să se manifeste în 
limita cuvintelor tale — este o acţiune a voinţei care colaborează 
cu diavolul. Relaţiile întreţinute prin inimă acordă celorlalţi 
libertate de manifestare ca persoane libere, preţioase şi unice. 

Părtăşia cu lumea seacă viaţa lăuntrică. 
X 
Zdrobeşte simţul şi dorinţa de posesie a inimii prin 
renunțare şi prin dărnicie. Dacă nu renunţi la orice simţ al 
proprietăţii din inima ta, nu vei mai găsi odihna. „Nu vă 
strângeţi comori pe pământ....” Inima ta nu se poate alipi de 
DOMNUL HRISTOS şi nu se poate bucura de EL atâta timp cât 
mai posedă în ea orice altceva în afară de EL şi ceea ce pune EL 
în ea. Dacă iubeşti lucruri utile şi performante şi faci planuri 
legate de ele (chiar să le dăruieşti altora), aceste planuri te 
despart de DOMNUL pentru că au la bază dragostea pentru un 
lucru din lume. 
X 
Dacă te gândeşti la problemele omenirii din perspectiva 
lui DUMNEZEU, reuşeşti să vezi viitorul în ansamblu şi nu te 
mai sperie ziua de mâine — că tu eşti în mâna DOMNULUI care 
decide viitorul — iar pământul nu este decât locul unei călătorii 
vremelnice şi atelierul lui DUMNEZEU, unde ne formează 
DOMNUL pentru veşnicia cu EL. 
X 


Mulţumirea care vine din împlinirea dorințelor este 
sufletească — dar nu satură sufletul! — însă mulţumirea inimii 
care vine din DOMNUL şi din relaţia cu EL împlineşte, satură şi 
fericeşte. 

X 

Nu trăi din dorinţe, din atitudini sau din învățături, dar 

cere şi aşteaptă trăirea şi umblarea cu duhul. 
X 


Crucea DOMNULUI este locul unde eu am fost răstignit 
de drept acum 2000 şi ceva de ani pentru că eram în HRISTOS. 
Crucea mea este locul în care eu trăiesc această 
răstignire de fapt, acum când mă supun îndemnurilor 
DUHULUI şi când mă lepăd de mine şi de lume pentru a-L urma 
pe DOMNUL. HRISTOS DOMNUL ne dă la început trăirea prin 

duhul din când în când, pe măsura în care ÎL lăsăm să 
cucerească noi teritorii din sufletul nostru prin tratarea prin 
cruce, dacă noi o acceptăm, şi NU ne iubim sufletul — prin 
refuzul crucii şi prin alegerea dragostei de sine, de lume şi de 
lucrurile ei. 
x 
Momentele când eşti învăţat de DUHUL SFÂNT prin 
ungere nu trebuie monitorizate, căci stingem Duhul dacă ÎL 
monitorizăm. 
X 
Dacă trăieşti în (prin) planuri, mulţimea lor nu se mai 
termină, iar dacă trăieşti în (prin) dorinţe, numărul lor devine 
fără sfârşit. 
X 
În secolul vitezei omul a ajuns mai independent de 
mediul său natural de viaţă şi — drept urmare - mai 
independent de DUMNEZEU. 
X 
Angoasa existenţială şi neacceptarea vieţii — cu tot ce-ţi 
aduce ea — sunt sentimente şi stări aduse de diavol în suflet, 
pentru a te atrage în depresie şi-n sinucidere. Dezicerea de 
aceste stări în inima ta, dar şi verbal — pentru ca lumea nevăzută 
să ia cunoştinţă în mod legal de hotărârea ta — cât şi mustrarea 
diavolului prin sângele DOMNULUI cu rugăciunea ca 
DOMNUL să-l mustre, şi dragostea de viaţa lăuntrică, alungă 
vrăjmaşul cu stările negre, aducând bucuria de viaţa dinlăuntru 
şi de făptura care ai fost creat. 
X 
Cine opresează pe alţii prin stări sufleteşti cum sunt: 
mânia, nemulţumirea, critica, aşteptările, pretenţiile, 
judecăţile, răutatea, irascibilitatea etc., va fi opresat şi el prin 
stări negre, demonice cum sunt: angoasa, frica, lipsa de 
speranţă şi de orizont, neputinţa de a trăi în condiţii relativ 
normale etc. 
Îngrijorarea este neîncredere în DOMNUL şi poate 
atrage alte sentimente şi stări negre. 

Pocăinţa personală aliniază sufletul în ordinea 
DOMNULUI. 
DOMNUL nu ajută acolo unde trebuie să ne pocăim noi 
înşine şi să ne judecăm pe noi înşine — dacă noi nu vrem s-o 
facem... 
x 
Cine caută, doreşte sau păstrează lucrurile lumii în 
inima lui s-a despărţit de HRISTOS. Cine caută, doreşte şi 
păstrează pe DOMNUL în inima lui are împlinire, mulţumire, 
odihnă, fericire şi comuniune cu EL. 
X 
Nu căuta experienţe spirituale ori împlinirea unor 
adevăruri biblice, dar caută-L cu inima ta pe DOMNUL. 
X 


Este absolut necesar să aduci dorinţele care bat la uşa 
inimii tale înaintea DOMNULUI — încredinţându-le LUI — ca să 
se facă voia LUI cu ele, dar să nu laşi să pătrundă în inima ta 
decât dorinţa după DOMNUL şi ceea ce pune EL în ea. 

X 


Există o fiică a mândriei numită importanţa de sine prin 
care ne simţim „cineva” sau ne simţim importanţi prin ceea ce 
facem, prin ce suntem, ori din cauza bunăstării trupeşti cauzată 
de sănătate. Această stare sufletească hrăneşte puterea naturală 
a omului vechi şi orgoliul, izolând inima faţă de smerenie şi de 
golirea de sine, umflând eul şi îndepărtând starea de copilaş al 
DOMNULUI. 

X 

Nu îţi dărui inima ta dorințelor sau lucrurilor, dar dă-I-o 
DOMNULUI ca să o umple cu EL şi să o împlinească prin Viaţa 
LUI. 

X 

Munca pentru subzistență este unul din rosturile vieţii şi 

păstrează sănătatea trupului şi a capacităţilor sufletului. 
X 


Rugăciunea este un talant. 

Cine devine plin de sine din cauza darurilor de Har se 
nefericeşte, căci inima celui născut din DOMNUL nu e fericită 
decât în smerenie — când se consideră nimic — şi în unitate cu 
DOMNUL. 

X 

Atingerea lumii mânjeşte duhul prin dorinţa ori pofta 
după lucruri. Lucrurile la care nu renunţi în inima ta te leagă de 
lume şi te despart de HRISTOS. 


% 


Adâncul infinit al odihnei din liniştea duhului... 


Duhul sărbătorilor religioase umflă şi dezumflă sufletul 
celor care se lasă manevraţi de el, ca pe un balon de săpun. 
X 


Permite-ţi să fii uman. Recunoaşte că nu te poţi 
automântui. Renunţă să te schimbi după chipul intenţiilor tale. 
Discerne ce vrea DOMNUL să facă în tine acum — şi lasă-L s-o 
facă!... Intră în părtăşia DUHULUI SFÂNT pe care s-o doreşti şi 
s-o cauţi. Uneşte-te cu DOMNUL, discerne-L pe EL şi nu trăi 
singur în inima ta... 

x 

DUHUL rodeşte înfrânarea dorințelor şi lucrează 
răstignirea lor, pârjolindu-le puterea. Dacă prin tine însuţi 
lucrezi uciderea dorințelor nu eşti decât un ascet creştin, dar 
dacă trăieşti liber, DUHUL le va trata prin cruce şi te va face 
capabil de lepădarea lor pentru a trăi — la un nivel mai profund 
al inimii — dorinţa după DOMNUL. Este evident că dacă nu 
accepţi lucrarea crucii, vei trăi prin dorinţe în mod sufletesc şi 
vei rata planul DOMNULUI pentru tine la nivel de inimă (care 
este uşa spre duh sau pridvorul duhului). Inima este uşa sau 
pridvorul dintre suflet şi duh, locul de trecere dintre ele. Partea 
inimii dinspre suflet este locul unde se frământă dorinţele şi 
planurile. Partea inimii dinspre duh este locul unde se percep 
îndemnurile duhului. Prin inimă se transmit şi se manifestă în 

suflet roadele duhului. Sunt decizii ale inimii care se nasc din 
roada stăpânirii de sine. Exemplu: „Nu-mi voi lua lucrurile pe 
care le poftesc, ci acelea de care am nevoie”. Sunt dorinţe fără 
de care se poate trăi şi care sunt simple pofte ale inimii, şi sunt 
dorinţe care sunt nevoi prin care trăieşti folosindu-ţi talanţii. 
Există dărnicie care e făcută în puterea furtunoasă a sufletului 
şi pe care o poţi percepe uneori ca aparţinând puterii sufleteşti. 
Duhul este odihnă şi linişte în DOMNUL. E mult mai uşor să-ţi 
manifeşti sufletul — chiar prin dărnicie — decât să stai cu 
DOMNUL în odihna duhului. Dacă dărnicia nu e făcută din 
dragostea duhului, nu va avea răsplată cerească, ci numai 
pământească. Trece un timp până când învăţăm din experienţă 
să deosebim puterea sufletească de duh. Uneori sunt necesari 
cinci ani — sau mai mulţi — de frământări, zbateri, experienţe, 
lupte şi cerneri, ca să putem deosebi amestecul sufletului într-o 
anumită manifestare a inimii. Acolo unde inima e frământată de 
puteri care se impun şi o leagă este vorba de manifestarea în 
forţă a sufletului — sau chiar de manifestări demonice — care se 
luptă să primească acces la nivelul inimii. Duhul face inima 
liniştită, odihnită şi uşoară, capabilă să zboare în libertate, dar 
sufletul o leagă şi pretinde împlinirea cu orice preţ a dorințelor 
pe care le seamănă — prin ochi, prin minte şi voinţă — la nivelul 
superficial al inimii dinspre suflet. Manifestările sufleteşti de la 
nivelul superficial al inimii prin dorinţe şi planuri ne rup şi ne 
despart de DOMNUL, dar există şi unele dorinţe şi planuri după 
Voia DOMNULUI în inimă. Manifestările duhului ne pun în 
părtăşie cu DOMNUL, ţinând cont şi de celelalte nevoi 
secundare ale fiinţei, dar dându-le acces la îndeplinire în 
dependenţă de duh şi în trăirea cu DOMNUL -— nu în trăirea 
pentru suflet prin dorinţe. 

Vine timpul când poţi să alegi dacă trăieşti prin forţa 
sufletului ori prin liniştea odihnei duhului — când poţi lepăda 
trăirea forţei sufleteşti. DOMNUL vrea să ajungem la trăirea 
prin duhul pentru a le putea dărui celor în nevoie şi din roadele 
duhului, nu doar din roadele pământului. De aceea zice EL că 

Maria — sora lui Lazăr din Betania — şi-a ales partea cea bună. 
Oprirea trăirii prin dărnicia din forţa sufletului nu este 
împotriva dărniciei, ci împotriva dărniciei unilateral -— 
materiale, lipsită de darurile şi de roadele DUHULUI. De aceea 
în dărnicie se dovedeşte lepădarea de sine, dar se şi cerne şi se 
deosebeşte sufletul de duh. Să nu opreşti dărnicia, dar opreşte 
trăirea prin forţa sufletească şi hrănirea sufletului cu faptele 
bune, alegând să mergi mai adânc spre trăirea spirituală. Când 
vei ajunge să dăruieşti cu dragostea DUHULUI lucrurile 
necesare celui lipsit, făcându-i parte şi de roadele spirituale 
împreună cu cele materiale, ai trecut în altă clasă de pregătire în 
ucenicia din Şcoala DOMNULUI. Când nu pui accentul pe 
dăruirea materială, ci pe starea cu DOMNUL în duhul, dărnicia 
ta va deveni echilibrată în armonie cu inima DOMNULUI şi cu 
mădularele încheieturii în care te-a pus EL — dacă nu ai dezertat 
din locul tău decis de DOMNUL! ... 
X 

Nu oferi lucrurilor plăcerea inimii tale pe care numai 
DOMNUL şi fraţii o merită — aici intrând şi sora pe care ţi-a 
dăruit-o DOMNUL ca soţie!... 

Duhul îţi dă puterea să trăieşti în orice condiţii te-ar 
duce DOMNUL, fără să pofteşti lucruri şi fără să te bucuri de 
lume — ci de DOMNUL pe care ÎL doreşti. 

Asceza este ultima redută în care sinele zelos nu vrea să 
moară, ci să supravieţuiască în sărăcie şi-n austeritate. Una este 
să trăieşti prin sinele ascet şi alta să trăieşti prin duhul. 

X 


Poţi să dăruieşti fără să-L iubeşti pe DOMNUL cu scopul 
de a obţine împlinirea promisiunilor LUI de binecuvântare 
peste tine, dar nu-L poţi iubi pe DOMNUL fără să dăruieşti celor 
în nevoie din darurile LUI. Dragostea de DOMNUL te 
transformă prin Prezenţa LUI şi prin DUHUL LUI care rodesc 
în inima ta facerea de bine şi dragostea de oameni. 


%X 


Abia când te consideri, când te simţi şi devii un nimic 

pentru tine, în sufletul tău şi-n inima ta, atunci abia primeşti 
acces în duhul; atunci duhul poate pătrunde prin inima ta în 
sufletul tău ca să-ţi inunde fiinţa. Numai cine este şi devine 
nimic în sine însuşi poate să-L cuprindă şi să-L manifeste pe 
DUMNEZEU. Acesta nu e ascetism, ci lepădare de sine. Doar o 
inimă de copilaş se poate bucura de TATĂL ei în întregime. 
Când eşti nimic, nici laudele nici disprețul nu te-ating, iar tu poţi 
oferi apreciere tuturor. 

X 

Nu-l cere şi nu-I „impune” DOMNULUI să se manifeste 

într-un anumit fel, dar caută-L pe EI cu toată fiinţa ta. 
Rugăciunea inimii este un dar din partea DOMNULUI. 

X 


Lucrurile n-au valoare în sine însele ca să le acorzi 
plăcerea inimii. Valoarea lor stă în utilitatea lor — care poate fi 
înlocuită de multe ori... Utilitatea decorativă este de cele mai 
multe ori un moft — dacă nu te conduce dincolo de plăcerea de 
a privi — iar valoarea metalelor aurifere nu stă în agonisirea lor, 
ci în schimbul cu alte lucruri utile şi în ajutorul pe care îl acorzi 
altora cu ele, dacă vrei să ai parte de răsplată veşnică. Cei care 
adună lucruri „şi-au luat partea pe pământ”, iar în cer n-au nici 
o moştenire pentru că aici le-a fost comoara... 

Ca antidot în lupta împotriva dorințelor după lucruri 
„gândeşte-te la lucrurile de sus”. 

x 

Dacă te-ai ruga în timpul pe care-l pierzi în altă parte, 
viaţa ta lăuntrică şi a bisericii ar fi alta. CUVÂNTUL nu 
deosebeşte rugăciunile „sufleteşti”. E bine dacă ai alternative 
spirituale, dar decât să nu te rogi deloc, roagă-te sufleteşte, căci 
sunt lucruri pe care DOMNUL nu le face din cauză că nu le cere 
nimeni cu stăruinţă şi credinţă. (Personal am primit o bună 
parte din extraordinarele minuni pe care DOMNUL le-a făcut în 
viaţa mea în urma rugăciunilor insistente pe care le-am făcut 
ani de-a rândul înainte de naşterea mea din nou...). Un suflet 
rugativ către IEHOVA DUMNEZEU are mult mai multe şanse 

de-a păşi în slava vieţii spirituale decât unul pasiv şi preocupat 
de lume. 
X 
În starea în tăcere înaintea DOMNULUI se odihneşte 
inima noastră şi ni se înviorează duhul. 
x 
Relaţia cu DOMNUL este poate cel mai important talant 
pe care l-am primit. Relaţiile cu cei apropiaţi şi cu fraţii sunt alţi 
talanţi ce trebuie administraţi. 
X 
Exercitarea puterii prin autoritate declanşează o plăcere 
de sine cu care sufletul se hrăneşte şi-şi dezvoltă forţa naturală 
în independenţă, dacă nu este lepădat din start prin folosirea 
autorităţii pentru slujire — nu pentru a-i subjuga pe alţii. 
X 


Să nu desconsideri nici o suferință umană, pentru că 
numai cel care o îndură îi cunoaşte preţul. 
X 


Inima omului se îngâmfă pe seama celorlalţi ca să-i 
privească de sus şi ca să-i stăpânească. 
Slujeşte celorlalţi, dar nu stăpâni pe nimeni. 
X 


Binecuvântarea — ca şi sănătatea — este un dar de la 
DUMNEZEU şi nu un drept al nostru...! 
X 


Numai o inimă golită de sine ÎL poate primi pe 
DUMNEZEU şi poate fi astfel fericită. 

Cine nu este capabil de golirea de sine, nu poate iubi. 

Îngâmfarea naşte asuprirea altora şi o inimă împietrită, 
dar remediul ei este golirea de sine care eliberează capacitatea 
de a te dărui dinlăuntru — ce se desăvârşeşte prin creşterea 
duhului care rodeşte dragostea. 

Putem avea unele boli pentru că ne-am înălţat pe noi 
înşine împotriva altor copii ai DOMNULUI care sunt bolnavi, 
iar noi — vezi DOAMNE cine suntem! — n-am fi bolnavi... 
(Ţefania 2:10 ) 

Cine îşi înalță inima pe baza binecuvântărilor 
DOMNULUI se înşeală singur. Judecata de sine este necesară 
permanent dacă vrem să nu cădem şi să nu pierdem curgerea 
binecuvântărilor DOMNULUI. 

Mulţumirea de sine blochează creşterea spirituală şi 
declanşează căderea sufletească ce ne descoperă adevărata faţă 
a eului nostru fărădelege. 

Încrederea ta să nu fie în binecuvântările DOMNULUI, 
ci în DOMNUL ÎNSUŞI, că forţa sufletului este hămesită după 
binecuvântările DOMNULUI, dar numai inima şi duhul se 
hrănesc cu DOMNUL. 

Sufletul se bizuie pe binecuvântările DOMNULUI şi se 
desfătează cu darurile LUI, dar este incapabil să se încreadă în 
DUMNEZEU şi să depindă de EL. 

X 


Voința proprie şi plinătatea de sine sunt forţe prin care 
sufletul se hrăneşte şi trăieşte luptând să nu se golească de sine 
şi să nu se lepede de sine. 

Trăind prin forţa sufletească a voinţei proprii ori în 
duhul — prin dependenţă de DOMNUL şi prin rugăciune. 

X 


Rugăciunea involuntară (neimpusă de sine) în limbi 
corintene zideşte duhul, subordonează şi echilibrează sufletul, 
eliberează mintea de presiunea gândurilor involuntare şi de 
forţa dorințelor şi a planurilor inimii. 

x 


Ca să poţi educa şi instrui un copil trebuie să-l accepţi ca 
persoană şi să-l descoperi cunoscându-i părţile bune — pe care 
să le folosiţi împreună — şi cele rele — pe care să le temperaţi, cât 
şi înclinațiile lui ca să-i dezvolţi talentele. 

Acceptarea şi tratarea copilului ca şi o persoană — 
relaţionând prin inima ta cu inima lui — atrage colaborarea lui 
cu tine. 

Nu trebuie să oprim dărnicia şi faptele bune doar pentru 
că nu le facem din dragoste — şi conform 1 Corinteni 13 nu 
suntem nimic -— ci trebuie să ne lăsăm transformați prin 
lucrarea crucii pentru ca Dragostea — HRISTOS DOMNUL să se 
poată manifesta şi să poată trăi în noi, iar noi să trăim prin EL 
— care este Dragoste. „Fă faptele credinţei şi ale dragostei” 
spunea odată DUHUL SFÂNT. 

X 

Dacă nu îţi ocupi sufletul cu rugăciunea îl vor ocupa 
gândurile, planurile, imaginile şi dorinţele. Rugăciunea care 
imploră mila DOMNULUI peste nevrednicia, peste ticăloşia, 
păcătoşenia, goliciunea şi orbirea personală te conduce pe calea 
spre trăirea şi viaţa duhului. 

X 

Nu vei deveni frustrat, nici rătăcitor de la destin şi nici 
nu-ţi vei îngropa talanţii dacă vei face toate lucrurile necesare 
„din toată inima ca pentru DOMNUL şi „spre slava LUT”. 

X 


Părtăşia cu DOMNUL este cel mai mare talant pe care-l 
ai şi în trăirea lui, timpul se tranformă în veşnicie. 
X 


Mulţumirea şi bucuria duhului se nasc din exersarea 
stării inimii înaintea DOMNULUI fără altă dorinţă decât EL, 
mila LUI şi ceea ce EL vrea să manifeste, să iniţieze şi să facă în 
tine şi prin tine. 

X 

Înzestrările, capacităţile şi talentele naturale NU sunt 
darurile DUHULUI, ci doar puterea fiecăruia potrivit căreia ni 
se încredinţează — ori NU -— talantul DUHULUI, după cum EL 
voieşte. 

Astfel, un organizator înnăscut poate primi ori NU darul 
cârmuirii în Trupul DOMNULUI, un translator de multe limbi 
omeneşti poate primi ori NU darul tălmăcirii limbilor 
DUHULUI, un bun analist poate primi ori NU discernerea 

duhurilor, o minte ageră poate primi ori NU darul de învăţător 
în Biserică, iar un sfătuitor înţelept poate primi ori NU slujba de 
a păstori copiii DOMNULUI etc. Darul DUHULUI înnobilează 
şi transcende talentul fraţilor trataţi prin lucrarea crucii, într-o 
slujbă, într-o lucrare sau într-un dar spiritual, pentru 
transmiterea şi curgerea vieţii de înviere. Doar talentul nu 
autorizează pe nimeni să execute slujba ori Lucrarea 
DUHULUI, dar poate fi exercitat în lucrările proprii pentru 
DOMNUL ori pentru semeni, lucrări ce vor fi testate prin proba 
focului după motivaţia fiecăreia. Deosebirea între capacităţile 
naturale şi darurile DUHULUI este posibilă doar prin darul 
deosebirii duhurilor, dar pe care, într-o oarecare măsură, îl are 
fiecare copil al DOMNULUI şi care este dezvoltat şi exercitat 
deplin doar la cei cărora DUHUL l-a dăruit pentru Lucrarea 
LUI, după cum EL voieşte. 

x 

Nu-l „impune” DOMNULUI felul în care să ţi se 

descopere, căutându-L ori aşteptându-L doar într-un anumit 
fel. Aşteaptă-L, dar în orice fel vrea EL să ţi se descopere ori să 
te surprindă. 

X 

Neacceptarea altora pe care unii o practică din cauză că 

ceilalţi sunt, gândesc şi cred altfel decât ei, stârneşte în cei cu 
care vin în contact aceeaşi reacţie; pentru că „inima omului 
răspunde inimii omului aşa cum răspunde în apă faţa la faţă”. 

X 


Polizorul are două caracteristici importante: se 
învârteşte în jurul său şi şlefuieşte tot ce atinge prin asta. La fel 
sunt şi unii dintre noi... 

X 

Duhul criticii este frate geamăn cu duhul neacceptării şi 
însufleţeşte uneori pe mulţi creştini. Duhul indiferenţei 
blochează curgerea dragostei lăuntrice prin inima omului, cât şi 
manifestarea dragostei fireşti. 

Se vântură prin creştinism învățături care ne zidesc 
sufletul şi ne conservă eul, păstrându-le neatinse de lucrarea 
crucii; se propagă un soi de falsă spiritualitate lipsită de DUHUL 
SFÂNT şi o progenitură de învăţătură care nu ne duc niciuna la 
viaţa lăuntrică, ci ne dezvoltă capul mare şi ni-l împestriţează cu 
podoabele duhului lumii. Dezvoltând plinătatea de sine prin 
gândire pozitivă şi prin cultivarea sufletului, aceste învățături 
produc oameni fricoşi de moarte, împodobiţi cu toate achiziţiile 
moderne ale duhului lumii. Aceşti „creştini” moderni se bucură 
de lume şi de lucrurile ei mai mult decât de viaţa lăuntrică 
izvorâtă din DOMNUL; sufletul lor are nevoie de tot felul de 
cârje şi de pompe cu care să se hrănească şi îşi dezvoltă părerea 
de sine prin încurajări, prin laude şi confirmări de la alţii — la fel 
de plini de ei înşişi. 

În timp ce viaţa lăuntrică a duhului goleşte sufletul de 
sine prin lucrarea crucii care îl zdrobeşte, pompele sufleteşti şi 
noile învățături false care se vântură prin creştinism încurajează 
şi hrănesc viaţa naturală ce se dezvoltă prin ele şi prin alte 
manifestări ale duhului lumii. 

Orice învăţătură care salvează, hrăneşte şi încurajează 
sinele, nu vine din DUHUL DOMNULUI, ci este sufletească- 
lumească-drăcească. 

X 

Dacă îţi manifeşti talentele (înnăscute) din părtăşia cu 
DOMNUL sau pentru ea şi din îndemnurile duhului, bine faci. 
Dar dacă o faci independent, eşti ca un măgar sălbatic — „căci ce 
lucru deosebit faci? Nu fac şi păgânii la fel?” 

Orice faci despărţit de DOMNUL este nimic. Binele 
oamenilor este un scop bun, dar faptele bune fără dragoste sunt 
moarte căci doar bunătatea dragostei le dă viaţă. Comuniunea 
cu DOMNUL oferă dragoste faptelor tale de sacrificiu. În sine, 
sacrificiul poate fi legalism curat dacă nu vine din părtăşia cu 
DOMNUL. Între sacrificiu şi dăruirea de sine este un fir roşu 
care desparte carnea de viaţa spirituală. Dăruirea de sine 

trăieşte doar în Prezenţa DOMNULUI. Poţi face milostenie fără 
să iubeşti. Procentul de sacrificiu, durata lui şi prezenţa 
dragostei lăuntrice dovedesc dacă sacrificiul e făcut din legalism 
ori este dăruire de sine care conţine viaţa dragostei în ea. 
Iubeşte-L pe DOMNUL iar din părtăşia inimii cu EL va curge — 
din inima LUI — Viaţa de Înviere care va determina 
manifestarea LUI în inima ta. 

X 

Când te simţi mai gol vino la DOMNUL care te va umple 

cu ce ai tu nevoie pentru a funcţiona. Starea ta cu DOMNUL te 
hrăneşte spiritual şi te face capabil să trăieşti mai departe. 

X 


Păcatul apasă duhul ca o greutate şi închide uşa spre 
duh. Duşmanul nu se mai luptă cu cei care au inima împărţită 
pentru că aceştia nu sunt un pericol pentru el, dar urăşte pe cei 
radicali ce s-au consacrat în întregime DOMNULUI şi care nu 
se lasă păcăliţi de duhul lumii. 

Îţi trebuie timp ca să te vindeci după o înfrângere şi mult 
Har ca să nu renunţi la luptă şi la predarea totală DOMNULUI. 

Căderile din care ne ridicăm ne smeresc şi ne ajută să 
descoperim starea reală a inimii. 

Maturizarea spirituală nu înseamnă doar vârstă mai 
mare sau cunoştinţă mai multă, ci experiență mai bogată cu 
DUMNEZEUL tău. 

X 

Informarea poate fi un idol care satisface curiozitatea 

dacă este împotriva îndemnurilor duhului. 
X 

„DOMNUL sărăceşte şi EL îmbogăţeşte” (cântarea 
Anei). Dacă acceptăm acest lucru ca fiind voia DOMNULUI 
pentru noi, dar nu rezultatul întâmplării ori a şmecheriilor 
unora, ne vom linişti inimile şi ne vom încrede în DOMNUL, 
bazându-ne pe EL pentru cele necesare. 

Nu-ţi lăsa inima atrasă, preocupată şi măcinată de 
îngrijorări, ci îndreapt-o spre Bunătatea DOMNULUI şi 
centrează-te în EL. 

Întreţinerea biologică umană echilibrată (hrană, muncă, 
somn), oferă suportul pentru trăirile sufleteşti şi spirituale. 
Interacţionarea persoanelor este inevitabilă şi interacţionarea 
stărilor în care ele trăiesc. O persoană care trăieşte predominant 
prin voinţă va reacţiona prin voinţă. 

Cine-şi hrăneşte sufletul cu mizerii, le va şi conţine. 
Trăirea spirituală duce persoana în atmosfera cerului. 

Omul este o fiinţă trinitară; când una din părţi suferă, 
toate sunt afectate. Organismul este ca o maşinărie la care 
trebuie să ţii cont de condiţiile de funcţionare optimă. Dacă ceva 
este în exces ori în minus, nu va funcţiona bine. „Trupul este un 
bun slujitor, dar un rău stăpân”, zice un vechi proverb. 

X 

Nu poţi accepta persoana pe care nu eşti decis să o 
iubeşti cu toate brutalităţile sale sufleteşti (prin care te răneşte 
deseori) şi cu toate lipsurile şi defectele sale. 

X 

După un atac vrăjmaş treci printr-o perioadă de 
convalescenţă. 

X 

„Vorbeşte cu răutate ca să asuprească, vorbeşte de sus”. 
(Psalmii) 

X 

Dacă este ceva curat în mine, aceasta este prin sângele şi 
prin meritele DOMNULUI ISUS. Dacă este ceva schimbat în 
mine, aceasta este Lucrarea LUI. 

x 

Dorinţele de a (te) dărui prin dragoste lăuntrică tuturor te 
va duce în stări greoaie şi în cuptor, căci DUHUL SFÂNT vrea să 
rodească această dragoste în tine; dar tu nu eşti capabil să o dai, 
ba dimpotrivă, sufletul tău egoist şi îngust va răni pe alţii. De aceea 
DUHUL SFÂNT te va pune în locuri, în relaţii şi în stări unde se 
va dovedi realitatea rea a sufletului şi a inimii tale ca să-ţi doreşti 
curățirea lor. Şi Duhul DOMNULUI te va trata — dacă doreşti şi 


63 


Izvoarele inimii 


accepţi aceasta — până când sufletul şi inima ta vor fi un curat 
canal de transmitere a dragostei lăuntrice — fericită stare şi 
binecuvântată roadă!... 

În râvna noastră şi în răutatea sufletului nostru ni se 
părea de datoria noastră să corectăm ceea ce vedeam rău la alţii 
şi să impunem un anumit standard spiritual... Dragostea nu face 
aşa ceva, ci mijloceşte şi atrage, prin sine, pe alţii la DOMNUL, 
dăruindu-se şi acţionând la îndemnul DUHULUI. Biruinţa 
dragostei stă în dăruirea ei — chiar şi atunci când este agresată 
de răutatea şi brutalitatea sufletelor altora. Împotriva ei nu 
există armă, dar ea curge din DUMNEZEU prin omul lăuntric, 
într-un suflet curăţit prin foc şi despărţit de duh. 

X 


Atunci când vrei să-l mulţumeşti DOMNULUI pentru 
toate lucrurile EL îţi dă capacitatea s-o faci, iar „o inimă 
mulţumită are un ospăț necurmat”. 

Recunoştinţa este mai mult decât mulţumirea; este un 
sentiment de îndatorare prin care te închini înaintea 
DOMNULUI, căruia nu-l poţi răsplăti binefacerile. 

X 


Şi dacă relaţia cu DOMNUL -— şi colaborarea cu Voia LUI 
în ceea ce lucrează EL acum în tine — este cel mai preţios talant, 
administrarea celorlalţi talanţi se subordonează în cea mai bună 
ordine. 

Pentru că nu doar ce laşi în urmă după moarte contează, 
ci şi ceea ce duci cu tine dincolo de poarta ei de trecere în 
veşnicie. 

X 

A te lepăda de tot ce ai pentru DOMNUL înseamnă şi a-ţi 
dezlega inima de orice posesie din ea, de orice afecţiune sau 
plăcere pentru orice — în afară de DOMNUL! - şi a o pune la 
dispoziţia LUI. Dacă vom cădea de acord să-L urmăm pe 
DOMNUL, e necesar — conform cerinţelor Sale — să acceptăm 
lepădarea de tot ce avem, iar EL ne va da şi capacitatea s-o 
facem; căci DOMNUL nu ne cere lucruri pentru care nu ne va 

dărui şi voinţa şi puterea de înfăptuire — odată ce noi am ales 
Voia LUI. 

Nu acorda plăcerea inimii tale decât lui DUMNEZEU, 

căci atunci fericirea ta nu va mai apune. 
x 

Când te pocăieşti după căderea în vreo ispită, trebuie să 
te dezici şi verbal de colaborarea cu demonul păcatului respectiv 
şi să te consacri din nou DOMNULUI — dacă vrei să funcţionezi 
normal şi sănătos. Domnul este cel ce vindecă rănile făcute de 
păcat în inimă şi-n duh prin Dragostea şi Bunătatea inimii Sale. 
DOMNUL îngăduie să fim ispitiţi ca să ne încerce şi ca să 
cunoaştem ce este în inima noastră. 

X 

Ura este o formă a răutăţii declanşată şi de răni sufleteşti 
şi se manifestă prin sentimente, prin atitudini, cuvinte şi acţiuni 
violente. „Punerea la punct” a altuia vine din împotrivirea la cel 
rău, pe care vrem să-l manipulăm, să-l stopăm şi să-l asuprim 
cu o inimă îngâmfată care se ridică deasupra lui. A răspunde cu 
rău pentru rău înseamnă a înmulţi şi a provoca răul să se 
dezvolte. Mustrarea celui care păcătuieşte împotriva ta are 
şanse de funcţionare numai dacă acesta ţi-e frate. Păgânii şi 
vameşii sunt vânduți răului. Îngâmfarea şi poziţionarea 
deasupra provoacă înmulţirea răului. Oamenii mici se îngâmfă 
pentru că nu se hrănesc cu valori mari, ci se ridică în inima lor 
deasupra altora pentru a-şi hrăni astfel sufletul cu importanţă 
de sine. 

Inima nu găseşte odihnă decât în locul cel mai de jos 
unde este nimic şi de unde priveşte pe ceilalţi mai presus de 
sine, preţuindu-i cu dragoste. 

Iertarea, smerenia dragostea, îndelunga răbdare, 
mustrarea cu bunătatea venită din dragoste, neîmpotrivirea faţă 
de cel rău, întoarcerea celuilalt obraz, facerea de bine celor ce te 
urăsc etc., sunt arme prin care biruieşti răul prin bine. 

Chiar între fraţi sunt şi cei care nu se supun Cuvântului 
şi nu trăiesc în Cuvânt, ci trăiesc de capul lor după sisteme 

proprii de valori, născute din egoism. 

Răul nu poate fi biruit de noi decât prin bine. În Trupul 
DOMNULUI se practică mustrarea fratelui care a păcătuit 
împotriva ta, dar a te învoi să mergi împreună în unitate de 
inimă nu funcţionează decât la cei ce vor să fie capabili de 
această învoire până la lepădarea de sine şi sacrificiu pentru 
unitate. Unde lucrarea crucii nu este acceptată şi unde 
lepădarea de sine nu este practicată nu există urmarea 
DOMNULUI şi ucenicie în Şcoala LUI. Nu poţi merge împreună 
cu astfel de fraţi pentru că ei ÎL refuză — respingându-L — chiar 
pe DOMNUL HRISTOS. Este nevoie de mijlocire şi de un nucleu 
de fraţi ce funcţionează sănătos în unitatea inimilor pentru a 
înainta pe urmele DOMNULUI. Cei neconsacraţi DOMNULUI 
pe viaţă şi pe moarte, nu-L vor urma pe DOMNUL decât până 
unde le convine pentru a-şi salva şi conserva sinele. Iubirea de 
sine este duşmanul lui DUMNEZEU şi reduta diavolului în cel 
credincios. DOMNUL face lucrarea Sa zidindu-şi Biserica iar, 
acolo unde există unitatea inimilor ELpoate lucra liber. Inimile 
nu se pot uni dacă sufletele nu se lasă tratate de DOMNUL. 

X 

Trufia, mândria, orgoliul, îngâmfarea, aroganţa, privirea 
de sus, înălţarea de sine sunt oarbe şi înguste în înțelegere. 
Smerenia vede, înțelege şi-ţi deschide orizonturi noi. 

Smerenia este odihnă şi bunăstare pentru inimă, fiind 
soră geamănă cu fericirea. 

Păcatele sufleteşti nu sunt mai puţin vinovate decât cele 
trupeşti. Este un Har să poţi deosebi stările sufleteşti şi 
atitudinile şi să poţi opera cu sufletul ca şi cu un organ. 

Vine o vârstă când ajungi să poţi deosebi şi lepăda stările 
păcătoase ale sufletului şi când prin inima ta duhul poate să se 
manifeste în sufletul tău cu roadele DUHULUI SFÂNT. Această 
manifestare este un Har care curge din disciplinarea şi 
instruirea pe care ne-o administrează DUHUL DOMNULUI. 
Dezbrăcarea de omul vechi cuprinde atât păcatele trupului, cât 
şi ale sufletului şi ale inimii — Coloseni 3:5 şi 8 — iar îmbrăcarea 

cu omul cel nou este deschiderea inimii curăţită de stările 
păcătoase prin lepădarea şi izgonirea lor — pentru că le-am 
discernut în noi şi am primit putere de la DOMNUL pentru 
lepădarea lor — pentru curgerea şi manifestarea duhului înviat 
prin care acum trăim — Coloseni 3:10, 12 şi 14. 

X 


Nici măcar dorinţa de administrare a talanţilor nu 
trebuie să ia locul DOMNULUI în inimă. Rugăciunea este un 
talant care ne leagă — poate — cel mai mult de DOMNUL. 

X 


Înainte de a ne zdrobi sufletul prin lucrarea crucii, 
DOMNUL ne zideşte inima şi omul lăuntric pentru ca astfel 
întăriţi să putem accepta şi să dorim crucea. Nu există curgere a 
Vieţii de Înviere fără zdrobirea prin cruce, căci sufletul nostru 
firesc şi carnal este total de natură contrarie acestei vieţi, este 
antispiritual. 


% 


Inima copiilor (spirituali) este zidită prin minuni. 
X 
DOMNUL face lucrarea crucii doar în cei care o acceptă 
şi chiar prin cei de lângă ei. După ce ne-a tratat dorinţele inimii 
prin cruce, DOMNUL ne-o curăţeşte de ceea ce iese din ea — şi 
care întinează omul — zdrobind-o pentru a o goli de sine, ca să 
nu mai fim un spin care înţeapă. 
X 


În stările sufleteşti negative şi grele de care nu poţi 
scăpa, prin care trebuie să treci şi care nu se schimbă nici prin 
rugăciune, să nu arunci nimic peste bord, ci caută să vezi dacă 
nu porţi în inimă neiertare şi amărăciune care pot da 
vrăşmaşului teren legal să te lovească. 

Nu judeca, pentru că stările şi păcatele celor pe care-i 
judeci vor veni peste tine — ca să devii capabil să-i înţelegi. Prin 
judecarea altora te înalţi pe tine pe scaunul DOMNULUI de 
Judecător şi te amesteci în treburile altora. 

Nu ai tu probleme destule? Că te mai amesteci şi în 

treburile altora prin judecare şi-ţi aduni astfel pe inimă păcatele 
şi stările lor pe care DOMNUL le îngăduie peste tine ca să fii 
judecat şi tu cu aceeaşi judecată... 

x 


Plinătatea de sine este rezultatul influenţei diavolului 
prin iubirea de sine. Una este golirea de sine voluntară şi alta 
cea produsă de lucrarea crucii care omoară relele care ies din 
inimă. 

x 

DOMNUL ne lasă să ne simţim şi singuri ca să ne încerce 
dacă dorim să ne încredem în continuare în EL şi să depindem 
de EL, ori alegem independenţa, neîncrederea în EL şi voinţa 
proprie... 

X 

Păcatul este abatere de la destin, despărţire de 
DUMNEZEU, ruperea comuniunii cu DOMNUL şi unul din cei 
mai mari vrăjmaşi ai creştinului. Pocăinţa este venirea la ISUS 
DOMNUL - care ridică păcatul lumii — cu adâncă mâhnire, cu 
regret şi căinţă pentru răul săvârşit şi cu o întoarcere definitivă 
la DOMNUL. 

X 

Câtă vreme inima noastră se mulţumeşte şi se bălăceşte 
în stările sufletului, DOMNUL nu ni se poate oferi în comuniune 
lăuntrică pentru că noi nu tânjim şi nu suntem înfometați după 
EL. Abia când toată inima noastră e sătulă şi dezgustată de 
lucruri, de trăirea în suflet şi de orice altceva, dorindu-L 
întreagă numai pe DOMNUL, EL ni se poate oferi. „Mă veţi 
căuta şi Mă veţi găsi dacă Mă veţi căuta din toată inima.” 

X 


Cel care ne păstrează ca să nu cădem este DOMNUL — 
de care ne legăm prin rugăciune şi care ne ajută să veghem — nu 
puterile noastre limitate şi slabe. 

X 


Împietrirea şi duritatea pe care o conţin activităţile 
sufleteşti blochează inima ca să nu poată sesiza „susurul blând 
şi subţire” al duhului şi fineţea prin care se exprimă duhul... 

Când DOMNUL îţi deschide lăuntrul şi suflă plinătatea 
Duhului în toată făptura ta, trăieşti prin duhul. 

Sufletul are brutalitatea unei fiare în orice activitate şi 
manifestare a sa — în comparaţie cu gingăşia duhului. 

Trăirea făpturii prin duh este viaţă şi pace. Nu duhul va 
trăi prin suflet, ci persoana — din cauza sufletului lepădat şi 
zdrobit prin cruce — ÎL va putea urma pe DOMNUL trăind prin 
duhul. Trăirea prin duhul este o blândă, uşoară, scumpă şi dulce 
beţie în DUHUL DOMNULUI, în totală luciditate şi 
discernământ. Creştinul sufletesc e mai obişnuit să-şi ia sufletul 
în voinţa proprie decât să se supună duhului trăind prin duhul 
care o inundă. Chiar o înghiţitură de vin - diferit de cina 
DOMNULUI - stinge duhul, pentru că loveşte locaşurile 
duhului cu senzaţii brutale. 


% 


Omorârea timpului este un păcat. 
X 
Cu cât ai ajuns mai aproape de DOMNUL, cu atât rănile 
produse de păcat sunt mai adânci. 
Încrederea în DOMNUL pentru iertarera păcatelor îţi 
leagă inima de EL. 
X 
Persoanele pe care le-am pierdut le preţuim mai mult 
decât atunci când le-am avut. 
x 
Duhul mândriei produce autocentrare, făcând omul să 
trăiască prin minte şi orbindu-l să nu se perceapă pe sine în mod 
obiectiv şi să nu poată acorda atenţie DOMNULUI din duhul în 
trăirea zilnică, nevăzând şi nesimţind valoarea semenilor. 
X 


Încrederea în DOMNUL şi speranţa în Bunătatea LUI 
sunt medicamente pentru inima încercată de „stările sufleteşti 
cu care diavolul se luptă să cânte în noi ca şi un cântăreţ pe 
clapele pianului”. (Nicolae Tonoiu) 

Vin timpuri când sesizezi tot mai des omul lăuntric şi 
când te poţi adânci prin el în comuniune cu DOMNUL, trăind 
astfel prin duhul. 

X 

Căci valorile nu sunt obiectele trainice pe care le folosim 
toată viaţa, lăsându-le ca moştenire nepoților noştri, ci 
adevăratele valori sunt cele pe care le ducem cu noi în veşnicie 
şi pentru care vom avea răsplată veşnică... Acestea din urmă 
trebuie iubite, urmărite şi trăite — dacă dorim fericire 
pământească şi cerească! 

X 

Nu urmări ca alţii să te ducă în prezenţa DOMNULUI 
prin învățături, programe şi slujbe creştine, dar caută-L pe EL 
tu singur în cămăruţa ta şi-n felul tău, iubindu-L şi căutându-L 
până-L vei găsi, căci EL nu se lasă căutat în zadar... 

X 

Dacă nu faci din DOMNUL centrul şi miezul 
binecuvântărilor Sale, nu eşti decât pustiu, nefericit şi gol. 
Acordarea atenţiei inimii şi a adorării către binecuvântările 
DOMNULUI întrerup relaţia cu DOMNUL. 

X 


Omul care n-a ajuns la scârba de sine nu se cunoaşte 
îndeajuns. O, adâncurile insondabile ale inimii omeneşti nespus 
de rea şi înşelătoare... 

X 

Creştinismul prin efortul propriu este neputincios, 
carnal şi idolatru prin egocentrare. Dependenţa de DOMNUL şi 
de HAR ne poziţionează corect spiritual. 

X 


Îndreaptă-ţi inima spre DUMNEZEU şi-atunci dorinţele 
ei după lucruri se vor micşora. Să nu-ţi doreşti din toată inima 
şi să nu iubeşti din toată inima decât pe DOMNUL, căci numai 
EL te poate sătura; dar atunci când acorzi toată inima la orice 
altceva decât DOMNULUI, vei fi nefericit şi pustiu căci nu ţi-ai 
păzit inima, ci ai dăruit-o unui idol... 

Între materie şi spirit, angajarea responsabilă pentru 
subzistență şi pentru condiţii de viaţă decente este o dovadă de 
echilibru, de credincioşie şi de recunoştinţă faţă de DOMNUL. 

Dacă reuşeşti să dăruieşti jumătate din ceea ce ai 
săracilor, ai reuşit să ţi-L faci dator pe DUMNEZEU -— iar EL nu 
se lăsa de ruşine!... 

x 

Munca echilibrată este unul din cele mai bune 

medicamente împotriva depresiei. 
X 


După ce ai intrat în tine însuţi — recunoscându-ţi rana 
inimii şi vărsându-ţi inima ca apa înaintea DOMNULUI — 
aţintirea minţii în DUMNEZEU, la Tronul Său de Îndurare, 
hrăneşte inima ta cu pace: „Celui cu mintea aţintită în Tine Tu 
îi oferi pacea, da pacea, pentru că se încrede în Tine”. Atunci 
poţi să-ţi îndrepţi mintea şi spre duh pentru ca să ai viaţă şi pace 
căci eşti conectat cu TATĂL din care te hrăneşti în duhul. Să fii 
apucat de DUHUL şi revărsarea LUI peste noi sunt Harurile 
DOMNULUI. 

X 

Sunt momente când spiritual nu mai funcţionează nimic 
din ce a funcţionat înainte, tocmai pentru că DOMNUL vrea să 
te pregătească şi să-ţi descopere lucruri noi. Abia după ce ne-am 
aţintit mintea în DUMNEZEU gustăm viaţa şi pacea din duh. 
Aceasta este o comuniune voluntară a inimii cu cerul, prin care 
— dacă o practicăm din când în când ca pe o concentrare 
spirituală — dobândim sănătate şi echilibru spiritual. Trupul nu 
rezistă mult în această concentrare; de aceea e bine să o 
practicăm din când în când, sesizând nevoile spirituale ale 
inimii şi ţinând cont de neputinţele cărnii. După concentrarea 
spirituală e bine să continui cu vărsarea inimii înaintea 
DOMNULUI, care echilibrează inima în relaţia cu materia 
mediului de viaţă, fizic şi social. 

Pacea ca stare a inimii şi pacea ca roadă a DUHULUI... 

Deşi concentrarea spirituală nu este gustarea DOMNULUI şi 
cina cu EL, totuşi aduce binecuvântări din DUMNEZEU, prin 
stări de pace de la Tronul Său de Îndurare şi prin atingerea vieţii 
duhului. 

X 

Jocurile sociale şi ieşirile în aer liber micşorează 

tensiunile afective dintre cei care le practică. 

x 


Între activitatea necesară întreţinerii şi activitatea făcută 
din prevedere, între duhul activist şi a face tot ce faci pentru 
slava DOMNULUI... Între „mâna harnică” şi duhul activist care 
te robeşte în activitate ca să nu te mai gândeşti la DUMNEZEU... 

X 


Cine flecăreşte se crede important prin ceea ce spune, 
dar nu transmite adevăratele valori. 
X 
Exersarea în dărnicie rupe carapacea egoismului şi 
îndepărtează sărăcia celui care dăruieşte. 
X 


Starea în părtăşie cu lucrurile şi îndreptarea minţii spre 
ele este moarte, care stinge duhul şi distruge trăirea prin duhul. 
Depindem de Harul DOMNULUI şi în lepădarea de sine şi în 
îndreptarea minţii spre duh şi-n trăirea prin duhul. 

x 


Deşi sunt făcute de DUHUL, arătarea DUHULUI şi 
apucarea DUHULUI din Lucrarea LUI sunt altceva decât 
părtăşia DUHULUI -— care necesită lucrarea crucii împreună cu 
Har, pentru a putea fi trăită. 

DUHUL SFÂNT este DUHUL odihnei lăuntrice şi al 
binecuvântărilor, nu al zbaterilor, al frământării şi al luptelor 
inimii. 

Când te laşi umplut de EL nu te mai lupţi să obţii 
lucrurile poftite de inimă, căci EL te face să vezi binecuvântările 
DOMNULUI şi să fii recunoscător pentru ele. „A trăi prin EI” 
înseamnă a-L lăsa să te umple şi să primeşti de la DOMNUL 

ceea ce ai nevoie, devenind mic faţă de EL -— care e atât de 
Mare... În momentul când vrei să obţii, cu forţa, binecuvântările 
DOMNULUI - şi nu prin rugăciune — DUHUL SFÂNT se 
stinge!... 

x 

Dacă mijloceşti pentru grupuri, pentru localităţi şi zone, 

vei fi lovit de diavol dacă nu o faci împreună cu mai multe 
biserici şi credincioşi şi dacă inima ta nu este subordonată 
niciunei grupări mari de credincioşi... 

X 


Să-ţi lepezi toate dorinţele din inimă -— oricât ar fi de 
arzătoare şi presante — pentru a-L câştiga pe DOMNUL în ea... 
Dorinţele vijelioase care vin în inimă şi luptă să-şi impună 
împlinirea lor, nu ne aparţin, ci sunt insuflate de duhul lumii 
sau de alt duh străin. 

X 

Atunci când cauţi împlinire prin orice altceva decât prin 

trăirea prin DOMNUL dinlăuntrul tău, ai ratat ţinta. 
X 

Israelul ca ţară nu are nimic sfânt în sine, dar ceea ce are 
deosebit este sfinţenia DOMNULUI care a ales acest popor al 
Său şi care a trăit ca OM în această ţară. 

X 

Trăirea prin duhul este şi trăirea prin simţul vieţii 

lăuntrice şi prin părtăşia cu viaţa duhului. 
X 


Împlinirea dorințelor vijelioase şi arzătoare, care luptă 
să te oblige la împlinirea lor, împietreşte inima. 
X 


Există un duh al credinţei pentru vindecare ce vine din 
inima decisă pentru a-L crede pe DUMNEZEU pe Cuvânt 
pentru promisiunile de vindecare. 

X 

Ideile, înțelegerile şi concluziile sunt lucruri sufleteşti 

care leagă inima de ele, în detrimentul duhului — ce nu se 

manifestă dacă omul nu-şi dăruieşte inima în întregime pentru 
a trăi prinDOMNUL. 
X 

Lepădarea de sine, de tot ce ai, de viaţa sufletului, este 
renunțare la „lucrurile” materiale, trupeşti şi sufleteşti pentru 
cele duhovniceşti. 

Când eşti dispus să renunţi la tot ce ai mai scump pe 
pământ pentru lucrurile DUHULUI şi pentru DOMNUL - chiar 
la valorificarea talentelor pentru a dobândi lucrurile duhului... 

Lepădarea de sine creştină nu este o asceză moartă, ci 
este renunţarea la ceva de preţ pentru ceva din DUMNEZEU, 
renunţarea la ceva inferior pentru CEL PERFECT. 

X 


Se pare că trăirea prin DUHUL este trăirea prin inima 
eliberată de orice legătură -— şi a dorințelor la care inima a 
renunţat pentru DOMNUL, cât şi a planurilor pe care le-a 
încredinţat DOMNULUI - şi care s-a dăruit DOMNULUI cu 
care s-a unit („Cine se lipeşte de DOMNUL este un singur duh 
cu EL”). 

X 

Inima trăieşte prin dorinţe şi planuri; încredinţează-le 
DOMNULUI pe cele bune, renunțând la legătura cu ele creată 
prin preocupare şi prin concentrarea atenţiei lăuntrice pe ele. 
Lasă-le din mâini şi prinde-ţi inima numai de DOMNUL. 
Dezlipeşte-te de ele ca să te poţi alipi numai de DOMNUL. 
Renunţă la ele pentru a-L câştiga pe DOMNUL. Şi atunci când 
inima ţi-e concentrată în DUMNEZEU, celelalte pot să fie sau 
poţi să nu le ai — pe tine nu te mai leagă şi nu te mai afectează, 
că eşti lipit de DOMNUL care-ţi hrăneşte inima şi prin care 
trăieşti. 

X 

Trăirea prin duhul este felurită. Nu doar extazul 
Dragostei DOMNULUI este trăire prin duhul, ci şi odihna 
dorințelor care trece în tăcerea în duhul. 

Omul care este ceea ce este datorită posesiilor sale ori 
care devine datorită propriilor acţiuni, imagini şi păreri de sine, 
este departe de identitatea sănătoasă care este în DUMNEZEU 
şi din cauza LUI. 

X 

Dărnicia şi preocuparea pentru dărnicie micşorează 
egocentrarea, îţi dau o fericire pe care nici o posesie materială nu 
ţi-o poate oferi şi te îndreaptă spre Dăruitorul ceresc, ca să-I ceri 
împlinirea planurilor şi a dorințelor de dărnicie — legându-te de 
EL, în al cărui cer îţi este Comoara. 

X 

Starea cu DOMNUL în rugăciune favorizează trăirea 
prin Duhul. 

X 

Doar un suflet ce cunoaşte — şi de aceea recunoaşte — 
valoarea fiecărui cadou şi a fiecărui lucru pe care-l are este 
capabil de recunoştinţă. 

„Şi ce lucru ai pe care să nu-l fi primit?” Căci nu poţi 
recunoaşte decât ceea ce ai cunoscut mai înainte şi nu meriţi 
nimic din tot ce ai primit, ci totul e din Harul şi din mila 
DOMNULUI. 

Iar în final nu suntem şi nu merităm nimic, căci tot ce 
avem şi tot ce suntem se datorează îngăduinţei şi Harului 
DOMNULUI cu care conlucrăm — ori nu... 

Plinătatea de sine se naşte şi se hrăneşte din consideraţia 
că ceea ce eşti, ce faci şi ce ai ţi se datorează ţie, când de fapt 
sănătatea, organismul, puterea, împrejurările, materia, 
lucrurile, uneltele, societatea, natura etc., nu sunt producţiile 
tale, iar trupul, sufletul şi duhul ţi-au fost dăruite. Tu nu eşti 
decât ceea ce vrei — cu care acţionezi prin sufletul şi prin trupul 
pe care le-ai primit — în exterior sau în tine însuţi. Dar şi faptul 
că poţi să vrei este determinat de Creatorul care ţi-a dăruit 
voinţa. 

% 


DOMNUL ne dă trăirea prin duhul din când în când, în 
funcţie de pregătirea progresivă — prin zdrobire şi creşterea 
capacităţii de consacrare — a inimii noastre de a trăi prin duhul. 
Ca să fie capabilă de consacrare DOMNUL zideşte inima 
omului. 

X 

Între manifestarea plinătăţii de sine, din cauza 
binecuvântărilor şi a ajutorului DOMNULUI, şi recunoştinţă e 
necesar ca inima să se poziţioneze corect prin smerenie totală, 
căci tot ce suntem şi avem este din Harul DOMNULUI. 

X 


Desfătarea sufletului cu muzică creştină şi cu Cuvântul 
este apă şi hrană în pustiu. 
X 
Nu purta grija şi responsabilitatea unei zile, ci 
încredinţeaz-o DOMNULUI după ce ţi-ai programat-o şi 
trăieşte încrezându-te în EL şi trăieşte prin EL. 
X 


Adorarea ridică inima în DOMNUL şi o uneşte cu EL. 
X 


Ca să recunoşti şi să apreciezi fericirea trebuie să treci şi 
să guşti nefericirea. 
x 
Sancţionezi pe alţii nu pentru că-ţi pasă de ei, ci pentru 
că-ţi pasă de tine şi nu-ţi convine cum sunt ei, că dacă ţi-ar păsa 
de ei i-ai iubi şi ai mijloci pentru ei. 
X 


Când eşti hotărât să nu mai iubeşti lucrurile şi să renunţi 
la eforturile proprii de a scăpa de această dragoste, DOMNUL 
aduce în inima ta Dragostea TATĂLUI. 

X 


Nu le pretinde oamenilor să vină la DUMNEZEU ori să 
se apropie mai mult de EL, că cei mai mulţi nu vor aceasta şi nici 
nu pot s-o facă, ci du-L tu pe DOMNUL la ei prin viaţa ta şi 
manifestându-te prin EL. 

Diavolul se luptă să cânte la corzile stărilor noastre 
sufleteşti, ca să ne împiedice să intrăm în inima noastră pentru 
a sta cu DOMNUL şi pentru a trăi prin duhul. 

x 


În căutarea ta după DOMNUL există un timp al efortului 
personal, un timp al neputinței şi al abandonului şi un timp al 
Harului, când DOMNUL vine la tine şi ţi se descoperă pe Sine 
fără nici un efort din partea ta — căci atunci nu manifeşti decât 
receptivitate şi colaborare. 

X 

Consacrare DOMNULUI până la abandonare în toată 
Voia LUI — chiar dacă aceasta înseamnă ca EL să se ascundă ori 
ca tu să suferi. Dăruirea prin rugăciune DOMNULUI cu 
dragostea ta pentru EL, rugăciunea inimii care laudă, cere, 
iubeşte şi trăieşte doar pentru EL, o rugăciune ce curge 
dinlăuntru fără premeditare, necesitând doar uneori o corecție 
foarte mică. 

X 

Când DOMNUL se ascunde şi ne lasă singuri, zbaterile, 
căutările şi descoperirile pe care le facem în tânjirea noastră 
după EL ne fortifică, iar ungerea lăuntrică ne descoperă lucruri 
care ne zidesc. 

X 

Trăind spre slava DOMNULUI primeşti o răsplată în cer 
egală cu răsplata multor acţiuni şi jertfe. Iar dacă DOMNUL nu ţi 
s-ar ascunde NU ai putea cunoaşte din infinitele LUI feluri de 
manifestare, că te-ai crampona ca şi măgarul în felul în care ţi s-a 
descoperit deja, pentru a nu pierde minunăţia Lui... 

X 


Nu aştepta mereu ca să trăieşti evenimentul următor, ci 


trăieşte pentru DOMNUL evenimentul în care eşti deja. 
X 


Înlocuieşte nemulţumirea vieţii cu trăirea pentru 
DOMNUL. 

Uneşte-te cu DUMNEZEU ca să iubeşti oamenii aşa cum 
sunt şi nu te lăsa supărat de colţurile şi de spinii lor, ci roagă-te 
DOMNULUI, în ascuns, pentru transformarea lor. 

X 


Nu te chinui să-i duci pe oameni la DOMNUL, ci du-L pe 
DOMNUL la oameni, prin viaţa ta trăită prin EL. Dar nu-L poţi 
duce şi nu-L poţi dărui oamenilor pe DOMNUL decât în măsura 
în care te hrăneşti cu EL şi umbli înaintea LUI. 

X 


M-am străduit să-i duc pe oameni la DUMNEZEU, dar 
oamenii — chiar mulţi creştini — sunt nesupuşi, nepregătiţi şi 
răzvrătiți; aşa că m-am hotărât să-L duc pe DOMNUL la ei şi să-i 
accept pe toţi aşa cum sunt, iubindu-i şi făcându-le bine. 

X 

Intrând în inimă, acolo, adânc, la izvoarele vieţii 
roditoare ale DUHULUI, să mă hrănesc şi să trăiesc prinTine. 

Fărâmă spirituală în infinitatea DUHULUI, dar nu în 
senzațiile cărnii. 

Atingerea DOMNULUI hrăneşte, odihneşte şi 
propulsează, prin viaţă, înainte. 

Trăind prin DUHUL viaţa de înviere din DOMNUL se 
manifestă prin noi (sau umblând prin DUHUL, manifestăm 
viaţa DOMNULUI prin suflet şi prin trup şi trăim şi Lucrările 
DUHULUI). 

X 

Trăirea prin dorinţe - dorind lucruri speciale sau 
necesare şi performante — şi trăirea prin planuri, nu sunt trăirea 
prin duhul. Trăirea prin voinţă nu este trăirea prin duhul. 
Trăind prin duhul nu umbli după frumuseţea din afară, ci ai un 
simţ lăuntric ce reglează îngrijirea trupului şi îmbrăcarea lui, 
precum reglează şi folosirea banilor. Simţul lăuntric al duhului 
deosebeşte tot ce nu-i trăire prin duhul (chiar graba hărniciei şi 
voinţa bună -— ca trăire prin voinţă). 

Nu vei putea opri răutatea sufletească a altora prin 
sancţionare, ci prin neîmpotrivire, prin dragoste, prin 
rugăciunea de mijlocire şi prin facere de bine. 

X 


Cunoştinţele nu au sfârşit. Hrănirea cu gânduri este 
moarte. Sistemele de valori depind de individ. Trăirea prin 
gândire conferă autoritate sufletească. Trăirea prin pofte după 
lucruri este moarte. Trăirea prin decizii este trăire sufletească 
de scurtă durată — dar chinuită. Trăirea prin atitudini este trăire 
sufletească pe care mergi un drum nu prea lung şi dai faliment. 

X 


Bârfa este atribuirea unor rele imaginare unei persoane 
absente, cât şi povestirea relelor făcute de ea, vorbind-o de rău. 
X 

Există o trăire prin senzaţii, datorată satisfacţiei muncii 
reuşite şi a activităţii fizice îndeplinite. 

X 

Nu intra cu nici un suflet în relaţie prin tine însuţi, ci 
prin DUMNEZEU, căci doar aşa vei avea relaţii bune şi cu rost, 
fără frustrări şi răniri şi fără să-ţi risipeşti viaţa în flecăreli, în 
sufletisme şi în relaţii superficiale neroditoare. Una este 
ajutorarea şi alta comuniunea inimilor prin învoirea de a merge 
împreună în viaţă. Una este părtăşia sufletească şi alta unitatea 
în Duhul în jurul DOMNULUI. 

X 

Plinătatea de sine datorată trăirii prin voinţă într-un 
trup sănătos... Trăirea aceasta poate fi combinată cu trăirea prin 
rațiune, prin emoţii, prin senzaţii, prin temperament, prin 
dorinţe, planuri şi amintiri. Viaţa biologică a unui trup sănătos 
poate genera trăirea animală prin senzaţii, combinată cu trăirea 
carnală prin suflet. Este total din altă lume şi de altă natură 
trăirea prin DOMNUL - care locuieşte în cei născuţi din EL. 
Simţul vieţii lăuntrice a duhului ne atrage spre trăirea prin 
DOMNUL. După drumuri şi eşecuri care generează nefericirea 

— datorată trăirii trupeşti şi sufleteşti — avem şansa ca să dorim 
trăirea prin DOMNUL (DUHUL) şi să o alegem. Dar e necesar 
să ne hrănim cu nefericirea de la capătul drumurilor noastre din 
trăirea trupesc-sufletească (bio-psihică) pentru ca să ne 
săturăm, să ne obosim şi să ne scârbim de trăirea prin noi 
înşine, pentru a deveni capabili să dorim şi să alegem trăirea 
prin Duhul. DOMNUL este cel care lucrează în noi şi voinţa şi 
ne dăruieşte şi înfăptuirea: este un Har pe care putem să-l dorim 
şi să-l cerem — dacă nu ocolim şi nu fugim de lucrarea crucii. 
„Oboseşti mergând dar nu zici: „încetez”, tot mai găseşti putere 
în mâna ta de aceea nu te doboară întristarea...” 

Doar trăirea prin DUHUL transformă trupul într-un 
templu -— şi nu într-un instrument (obiect de uz) ori într-un 
stăpân... 

Noi nu suntem posedaţi de DUHUL, ci suntem locuinţă 
a LUI şi bucăţică din EL, prin duhul nostru născut din 
DUMNEZEU. Şi pe măsură ce noi trăim prin EL, ne inundă 
sufletul. Dacă ne împotrivim Lui, ÎL blocăm, ÎL stingem şi ÎL 
întristăm. 

X 

Există duhurile rele care pot influenţa, pot însufleţi ori 
pot stăpâni oamenii ca să folosească trupul ca un instrument sau 
ca şi un obiect de uz, dar nu ca pe o parte din ei înşişi. Astfel 
omul poate face lucruri dificile şi grele, supunându-şi trupul la 
eforturi deosebite, dar fără să simtă oboseala normală pentru 
acestea. Abia când duhul respectiv e recunoscut şi omul se 
dezice de el şi-l mustră prin sângele DOMNULUI poruncindu-i 
să plece în Numele lui ISUS, omul resimte oboseala datorată 
efortului făcut. Căci duhul rău împietreşte sufletul şi face trupul 
insensibil pentru a se manifesta pe sine prin acestea; fiindcă 
îngerii căzuţi sau demonii s-au stricat definitiv pentru a face rău 
oamenilor, pentru a-i junghia, pentru a-i fura şi a-i distruge — 
luptând împotriva DOMNULUI care a creat oamenii. 


% 


Adâncul întunericului din gravitatea lui DUMNEZEU. 

Înnoirea în duhul minţii înseamnă şi experimentarea 
noutăţii duhului. 
x 
Duhul ne umple doar în măsura lepădării de noi înşine 
şi a tratării noastre prin cruce. Iar noi putem trăi prin DUHUL 
în măsura în care ne consacrăm DOMNULUI şi în măsura în 
care DUHUL ni se deschide. Duhul nu manifestă darurile LUI 
prin noi, decât în măsura consacrării noastre şi a acceptării 
acestei manifestări; este o colaborare din partea noastră cu 
DOMNUL DUHUL şi o întrepătrundere dorită şi acceptată 
reciproc: „sută la sută voinţa noastră şi sută la sută voinţa LUI”, 
cum zicea Dan.M. 
X 
Există un duh rău al agitaţiei care te face să lucrezi 
arzând în grabă — atunci când nu e cazul — şi să nu trăieşti 
înaintea DOMNULUI spre slava LUI. 
X 


Să poţi să-ţi lepezi inima şi să o dezlipeşti de lucrurile 
care o atrag, de planuri, de dorinţe şi de amintiri... pentru a o 
îndrepta, întreagă, spre DOMNUL. 
X 


Duhul importanţei de sine te influenţează, te 
însufleţeşte şi chiar te stăpâneşte — dacă îi permiţi! — să te crezi 
important datorită lucrului făcut, datorită organizării planurilor 
pe care le împlineşti şi datorită „poziţiei sociale” pe care ţi-o 
oferă profesia, banii, proprietăţile ori realizările, ca să-ţi 
hrăneşti sufletul cu importanţă de sine care să te situeze cel 
puţin la nivelul celorlalţi — dacă nu mai sus — prin îngâmfare, 
aroganță, prin orgoliu, mândrie şi chiar trufie. 

Cine se ia prea în serios pe sine însuşi este egocentrat şi 
nu se poate smeri. 

X 

Să-ţi poţi controla sufletul ca să învingi nemulţumirea, 

pentru a fi mulţumit cu starea în care te găseşti şi cu ceea ce ai. 


81 


Izvoarele inimii 
* 


Când îţi hrăneşti sufletul cu importanţa de sine eşti 
influenţat, însufleţit ori chiar stăpânit de diavol să faci asta. 
X 


Sănătatea şi munca echilibrată sunt doi talanţi pentru 

care ne va judeca DUMNEZEU de felul în care i-am folosit. 
x 

Există un duh al muzicii care te face capabil să cânţi 
compoziţii „proprii” la prima încercare — inclusiv cuvintele — şi 
să foloseşti instrumente la care nu ai învăţat să cânţi (de 
exemplu: toba pentru ritmuri necunoscute) până oboseşti şi 
chiar după aceea. 

Există un duh de amuzament care te face capabil să devii 
amuzant şi să faci lucruri pe care nu le-ai făcut niciodată, dorind 
să fii amuzat la rândul tău. 

Aceste duhuri rele nu pleacă până nu te dezici de ele verbal 
şi nu le mustri prin sângele DOMNULUI ISUS, rugându-L să le 
mustre cum a zis arhanghelul Mihail în lupta cu Lucifer. 
„DOMNUL să te mustre Satano, DOMNUL să te mustre.” 

Astfel de duhuri demonice când te influenţează ori când 
te însufleţesc, te fac să doreşti, să-ţi placă şi să te desfătezi cu 
programe televizate ce transmit aceste manifestări satanice. 

X 

Obişnuinţa cu binefacerile repetate de la DOMNUL face 

inima nesimţitoare şi înclinată spre independenţă. 
x 


Există o răutate a inimii frustrate pentru că nu i-a dat 
DOMNUL ce-şi dorea din EL şi care s-a întors cu răutate la 
dorinţele, la planurile sale şi la dragostea sa pentru lucruri sau 
pentru lume, nevoind să accepte cu resemnare tot ce a hotărât 
DOMNUL să-i dea — ori să nu-i dea -— şi toate stările prin care 
EL îngăduie să treacă. 

X 

Dacă devii un transmiţător de banalităţi şi flecăreli, 

pierzi din bogăţia vieţii lăuntrice, devenind uşor. Dar dacă nu 

transmiţi lucrurile neimportante atunci când îţi vine să le zici, 
ele se sting şi nu te mai presează să le spui. 
X 


Pornesc de la adevărul că nu toţi membri unei 
denominaţiuni, organizaţii sau grupări creştine sunt mântuiţi, 
dar că fiecare grupare creştină ce crede în mântuirea prin 
DOMNUL HRISTOS aparţine, prin membrii ei născuţi din 
DUMNEZEU, la Trupul DOMNULUI care e Biserica Vie — 
Mireasa DOMNULUI HRISTOS. Aici nu se pune problema că 
numai una este adevărată — după cum nici Trupul nu este o 
singură încheietură — ci că fiecare conţine şi trăieşte o parte din 
Adevărul care este DOMNUL. Gruparea creştină ce consideră că 
numai ea conţine şi trăieşte Adevărul este sectară şi oarbă. 

X 

Utilitatea unor obiecte decorative este dată de măsura în 
care sugerează, descoperă şi transmit valorile veşniciei. Dacă un 
obiect decorativ devine un obiect de închinare, atunci a devenit 
un idol ce trebuie distrus şi aruncat „la şoareci şi la lilieci”. (Căci 
dacă închinarea noastră nu este determinată de DUHUL lui 
DUMNEZEU din noi, ci avem nevoie de obiecte şi imagini prin 
care să ne amintim de Creator, atunci nu avem DUHUL lui 
HRISTOS, ci doar o formă de evlavie fără putere şi nu-L avem 
pe DOMNUL HRISTOS ca Mântuitor, ci doar o formă de 
religiozitate moartă — dacă nu chiar un duh religios de 
minciună! ... 

x 

Duhul literei Scripturii care transpare uneori din Biblia 
deschisă la întâmplare — pentru nevoia de călăuzire... — deşi 
poate ghici exact situaţia prin care treci, te călăuzeşte uneori 
împotriva judecății sănătoase şi împotriva Voii DOMNULUI 
exprimată prin Cuvântul scris „şi iarăşi este scris”. 

X 


Să poţi primi cu linişte şi resemnare, acceptând supus 


tot ce îngăduie DOMNUL pentru tine... Atunci singurătatea — în 
care simţi că EL te părăseşte uneori — nu te va mai chinui căci 

primeşti Voia LUI abandonat în ea, oricare ar fi ea. 

În procesul care se petrece în inimă între dorinţa aprinsă 
după DOMNUL şi zăbovirea Lui, inima învaţă supunerea faţă de 
EL. 

X 

Să nu ai nici o aşteptare de la cel pe care îl iubeşti, dar să 

pretinzi de la tine tot ce poţi să faci pentru el. 
X 


Există un duh (bun) al cumpătării, care te ajută să fii 
mulţumit cu ceea ce ai şi să nu cumperi lucruri care nu-ţi sunt 
neapărat necesare. Dacă vrei să colaborezi cu el, devii echilibrat 
şi mulţumit, având un bilanţ financiar sănătos. 

X 


Sunt rugăciuni pe care, din pricina stadiului de 
maturitate, a experienţei, dezvoltării şi capacităţii noastre, 
DOMNUL nu ni le poate îndeplini încă, până va trece un timp — 
când suntem ca un fruct copt pentru a primi folosirea pentru 
care am fost destinaţi din veşnicie. 

Pentru că timpul unor „lucruri” pe care le ceri de la 
DOMNUL este îndepărtat, EL nu-ţi poate îndeplini unele 
rugăciuni imediat. 

Nu descuraja, ci aşteaptă să vină timpul fiecărui lucru şi 
slava fiecărei vârste spirituale. 

X 

Inima în care s-a aprins dorinţa după lucruri şi pofta 
altor lucruri va trebui să lupte cu ele la fel ca împotriva altor 
patimi şi vicii trupeşti ori sufleteşti, după ce a primit Harul 
stingerii lor. Căci ele se pot reaprinde, iar cu ispita lor va trebui 
să lupţi ca şi cu orice altă ispită — dacă vrei să ai inima liberă şi 
fericită cu DOMNUL ei. 

X 

Dacă nu îndeplineşti ghionturile lăcomiei pântecelui 
după mâncare şi băutură, ele se vor stinge după un timp destul 
de scurt. 

Atunci când nu poţi ierta pe cineva care prin păcatul său 
ţi-a rănit conştiinţa şi a făcut să fie vorbită de rău Calea 
DOMNULUI, pune-ţi la lucru dragostea care acoperă totul şi 
acoperă-l cu această dragoste, chiar dacă nu se pocăieşte de 
răutatea păcatului său pe care îl expune tuturor — practicându-l! 
— chiar şi după ce a fost mustrat... 

Atunci când îl iubeşti pe acest om cu această dragoste 
care acoperă totul, abia atunci inima ta devine liberă de răutatea 
lui şi capabilă să-l ierte, nu în sensul de a-i accepta răutatea cu 
care păcătuieşte împotriva DOMNULUI rănind conştiinţa 
fraţilor, ci în sensul de a-l putea acoperi sperând în 
reîntoarcerea lui prin pocăință la DOMNUL şi la fraţii lui pe care 
i-a sfidat cu răutate, prin păcat expus şi voluntar, şi în sensul de 
a nu ţine cont de răutatea cu care ţi-a rănit conştiinţa, ci de a-i 
suporta slăbiciunile — datorită cărora s-a vândut să trăiască în 
păcat — sperând că se va lăsa convins de DUHUL DOMNULUI 
să se căiască, şi mijlocind pentru el. Deşi nu poate avea acces la 
părtăşia inimilor sfinţilor dacă nu se pocăieşte, ei vor mijloci 
pentru el, aşteptându-l să se întoarcă... 

Dragostea ce acoperă totul eliberează inima de durerea 
provocată de păcatul celui pe care-l acoperă, cuprinzându-l în 
nădejdea ei, cu puterea de a-l suporta, aşteptându-l până se va 
întoarce, cu căinţă, la DOMNUL şi la fraţii săi. 

Exersarea dragostei care acoperă totul dezvoltă 
capacitatea de a mijloci pentru cel pe care îl acoperă. 

De unele păcate pe care nu le vedem — ci le justificăm!... 
— nu vom putea fi convinşi decât în anumite adunări şi timpuri 
sau în prezenţa anumitor mădulare din Trupul DOMNULUI. 

X 


În pauzele muncii intelectuale este sănătos să activezi 
alţi centri nervoşi din creier (pentru a-i deconecta pe primii) 
prin activităţi fizice. 

Lauda şi închinarea personală prin cântece relaxează şi 
revigorează o minte obosită. 

Când ţi se-aprinde inima de vreo dorinţă care îţi vine în 
ea, poţi să te laşi purtat de ea ori poţi s-o stăpâneşti prin 
lepădare şi s-o treci în cămara aşteptării pentru realizare 
posibilă ori pentru nerealizarea ei — după cum hotărăşte 
DOMNUL căruia i-o încredinţezi — fără s-o laşi să mai ardă în 
inimă şi să te poarte-n diferite planuri pentru împlinirea ei. 

x 


Toată persoana se exprimă prin inimă -— care este cheia 
funcţionării persoanei. 

Cu inima liberă de dorinţe şi planuri — după multe 
drumuri ale ei şi tratamente făcute de DOMNUL - se poate uni 
mintea pentru a-L căuta pe DOMNUL mai departe. 

X 


DOMNUL HRISTOS n-a spus: „Rugaţi-vă prin duhul ca 
să nu intraţi în ispită”, ci „Rugaţi-vă... ca să nu intraţi în ispită...” 
„Faceţi tot felul de rugăciuni” cuprinde şi rugăciunile 
sufleteşti — cu mintea, cu inima -— şi rugăciunile prin duhul, 
sarcina duhului şi rugăciunea în limbi. E drept că sufletul obosit 
de stăruinţă, în rugăciunea cu mintea şi cu inima, doreşte şi are 
nevoie de tăcerea înaintea DOMNULUI, de Prezenţa 
DOMNULUI, de comuniunea, de contemplarea şi uniunea cu 
DOMNUL prin duh. 
X 
Sănătatea este o parte din fericirea pământească pe care 
nu o recunoaştem când o avem şi după care plângem când n-o 
mai avem. 
X 
Hrana este mai importantă decât timpul, iar timpul este 
mai preţios decât banii. 
X 
Lumina instruieşte pe cei care au vedere, dar numai 
puterea duhului oferă împlinirea adevărurilor pe care le doreşti 
— dintre cele văzute — iar această putere este un Har care trebuie 
cerut prin rugăciune. 

Duhul consumului de bunuri materiale vrea să te facă să 
cauţi, să iubeşti, să doreşti şi să cumperi lucruri fără de care poţi 
trăi eficace, dăruind o parte din lucrurile tale celor lipsiţi. 

Dumnezeu nu rămâne niciodată dator: „Cine dă celui 
sărac împrumută pe DUMNEZEU -— iar EL îi va răsplăti!... 

X 





Să-ţi lepezi dorinţele din atenţia inimii, să-ţi lepezi 
autocentrarea şi să trăieşti înaintea DOMNULUI. 

Dorinţele ce vor şi par să te călăuzească ce să faci nu-ţi 
aparţin, ci sunt influenţe străine, căci dacă ar fi voinţa ta expresă 
exprimată prin ele, nu s-ar schimba aşa uşor şi repede. 

X 


Există un duh de răutate, de irascibilitate şi 
nemulţumire ce poate să-ţi influenţeze ori să-ţi însufleţească 
sufletul (dacă nu-l descoperi şi nu i te împotriveşti cu toate 
forţele) ca să fii brut, sălbatic, nemulţumit, neînduplecat şi rău, 
spre deosebire de starea normală transparentă şi bună a 
sufletului — dacă s-a lăsat tratat prin cruce...! 

X 

Şi dincolo de dorinţele din inimă, care te mână, este ceea 
ce tu vrei sau nu şi de care se prinde inima ta. 

Dincolo de frământarea dorințelor din inimă, care te 
mână, este lumina lăuntrică a duhului — care te-aşteaptă... 

x 

Nu fă tu lucrarea DOMNULUI în tine, ci aşteaptă cu 
bucurie şi trăind normal lucrarea LUI. 

Atunci când vine DOMNUL la tine, dacă nu laşi totul 
pentru EL, ci vrei să faci „numai puţin” orice altceva, L-ai 
pierdut. Şi cine ştie cât pustiu vei mai trăi — ca să înveţi să-L 
preţuieşti — până la o nouă vizită a LUI în inima ta... 

X 

Renunţând la toate dorinţele, să-ţi pui inima să-L caute 

pe DOMNUL. 

Lăcomia de bani nu înseamnă doar a iubi şi a dori banii 
mai mult decât pe DUMNEZEU şi persoanele, ci şi a economisi 
şi a administra banii în aşa fel încât dovedeşti prin aceasta că 
puţinii tăi bani sunt mai importanţi decât persoanele apropiate 
sau îndepărtate... 

În momentul în care ceea ce faci cu banii tăi e mai 
important decât persoanele eşti stăpânit şi bolnav -— în sufletul 
şi în inima ta — de lăcomia de bani. 

X 

Dacă acorzi curiozităţii o mare atenţie şi un mare 
procent din timpul zilei... dacă informarea înlocuieşte ori 
defavorizează rugăciunea... dacă altceva devine, într-un interval 
de timp, mai important decât DOMNUL tău, atunci vei pierde 
comorile ascunse ale inimii Iubitului tău Domn şi-ţi vei zidi 
turnurile minţii, dar nu vei descoperi şi nu vei trăi în raiul 
duhului. Nu bogăţia informaţiilor mintale, ci sărăcia duhului 
primeşte fericirea DOMNULUI... 

X 

Duhul informării şi interesul unora - care dirijează 
ştirile pentru a-i dezinforma pe cei mulţi — manevrează 
buletinele de ştiri şi sting duhul de rugăciune şi de mijlocire. 

X 


Dacă-ţi hrăneşti inima cu dragostea pentru lucruri 
plăcute şi utile, o vei găsi seacă, pustie şi goală; dar dacă o 
hrăneşti cu dragostea de DOMNUL, îi vei dărui adevărata 
împlinire şi fericire. 

Dacă nu-ţi hrăneşti inima cu obiecte, cu persoane, 
senzaţii ori stări, ci cu Însuşi DUMNEZEU, vei fi împlinit. 

X 


DUHUL SFÂNT nu este naţional, dar nici duhul naţional 


nu este sfânt!... 
* 


Când cuvintele unui proroc te centrează într-o stare 
sufletească ori într-un gând al minţii — dar nu în DOMNUL — 
atunci izvorul lor nu este DOMNUL. 

DOMNUL nu ne cere să intrăm în duh, ci să trăim prin 
duhul şi să umblăm cu duhul (după duh). 
x 


Dacă pământul poate fi aşa frumos, atunci cum va fi 
cerul?... 

x 

Sunt două feluri de înţelepciune care influenţează ori 
însufleţesc stările sufleteşti şi gândurile noastre: cea firească — 
sufletească — demonică ce intră prin suflet, şi cea de sus care 
vine din duhul omului lăuntric născut din DUMNEZEU. 

Există o înţelepciune sufletească-demonică a posesiunii 
obiectelor, a răutăţii şi a egoismului, după cum există şi un 
început al înţelepciunii de sus, care stă în dăruire şi în venerarea 
DOMNULUI. 

Doar o inimă zdrobită şi smerită poate avea bunătate şi 
îndurare faţă de alţii. 

X 

Zideşte-ţi  dăinuirea prin lucrurile veşnice. Să 

supravieţuieşti cu minim şi să dăruieşti maxim. 
X 


Manipularea, conversațiile şi hrănirea cu idei şi cu ştiri 
politice, produc o trăire prin suflet. 
x 


Frământarea inimii pentru lucrurile materiale şi pentru 
bani este produsă de dragostea de lume şi de duhul 
materialismului (Mamona). 

„Cine se lipeşte de DOMNUL este un singur duh cu EL.” 

X 


Caracterul se dovedeşte în focul relaţiilor sociale şi 
familiale, care provoacă manifestarea conţinutului inimii 


oamenilor. 
* 


Nu te lega prin promisiuni pe care le faci altora. 

Când nu mai judeci pe nimeni în sufletul tău şi renunţi 
la amărăciunea şi la neiertarea care le mai ai împotriva cuiva, 
inima ta devine liberă pentru a se uni cu DOMNUL. 

X 

Ceea ce-ţi frământă şi-ţi preocupă gândirea se numeşte 

idolul tău. 


% 


Răutatea şi mânia personală întinează duhul. 
X 
Dacă nu ocolim crucea, DOMNUL ne va trata pe rând şi 
„izvoarele vieţii care ies din inimă” pentru ca tot ce suntem noi 
ca persoană să se poată alipi de Domnul ca să trăim prin EL — 
care trăieşte în noi cei născuţi din EL. 
x 
Multe din lucrurile necesare, mărunte, consumă timpul 
celor importante, dar dacă reuşeşti să te rogi, relativ continuu, 
ori dacă ajungi să faci toate lucrurile spre slava Domnului, 
timpul este câştigat, căci ai transformat lucrurile mărunte în 
lucruri importante prin modul în care le faci. 
X 
Am moştenit un sistem religios pe care-l numim 
„biserică”, un program cultural-religios pe care-l numim 
„serviciu divin”, o organizare comunitară pe care o numim 
„cult” şi o învăţătură pe care o numim „credinţă”, dar nu trăim 
prin credinţă, nu deosebim Trupul Domnului, nu avem ungere 
şi nu ne supunem Domniei Duhului în Adunare, ci Îi îngrădim 
libertatea, ÎL stingem şi trăim de capul nostru!... 
X 
Mai ales prin filme, diavolul cântă pe coardele 
sentimentelor noastre după cum a influenţat şi a inspirat pe cei 
care au produs filmele — căci foarte rare sunt filmele produse şi 
jucate de creştini. 


% 


Nu-ţi fă nici un fel de obicei creştin, dar fii mereu atent 

încotro bate vântul Duhului şi urmează-L. Obiceiul te 
încastrează în forme fără viaţă, dar Duhul dă viaţa de înviere în 
libertate sfântă — NU în libertinaj...! — şi în odihna „pensionării 
de eforturile proprii” (N.Tonoiu). 
X 
Cine asupreşte pe alţii prin atitudine de aroganță, 
îngâmfare şi privire de sus, este un rău care se hrăneşte cu 
suferinţa altora pentru a obţine consideraţie de sine prin 
răutate. Inima omului nu găseşte odihnă decât atunci când a 
ajuns în starea cea mai smerită şi mai bândă. „Luaţi jugul Meu 
asupra voastră şi învăţaţi de la Mine căci Eu sunt blând şi smerit 
cu inima şi veţi găsi odihnă pentru sufletele voastre” — spune 
Domnul Hristos. 
X 
Cei mai mulţi oameni care te contrazic nu o fac de dragul 
Adevărului, ci ca să se afirme şi să-şi autoconfirme 
superioritatea prin informaţii şi argumente care contrazic, 
pentru ca să-şi hrănească astfel, singuri, valoarea şi confirmarea 
de sine. 
X 
Răutatea şi cuvintele răutăcioase, ura şi atitudinea 
duşmănoasă, violenţa verbală şi fizică, nedreptatea, orgoliul şi 
privirea de sus rănesc inima care se află aproape de cel care le 
practică. 
X 
Tot ce nu este strict necesar şi eficace este lăcomie 
idolatră! Frumosul nu este confirmat decât în măsura în care ne 
îndreaptă spre Creatorul nostru Cel Atotputernic şi spre valorile 
Lui veşnice. 
X 
Talentul artistic este capacitatea de a transforma 
valoarea trăirii umane în diferite feluri de artă. Sufletul 
artistului a fost creat de Dumnezeu ca să poată manifesta 
diferite talente artistice, dar talentul netratat prin cruce este idol 
personal sau sluga dracului. 

Trăirea prin voinţă într-un organism relativ sănătos 
(care-ţi permite datorită sănătăţii să-l exploatezi), nu este 
trăirea prin duhul. 

Există un duh demonic care luptă să te influenţeze şi să 
te însufleţească să-ţi supui trupul, prin voinţă, folosindu-l ca pe 
un instrument (unealtă) şi să-ţi impui voinţa în realitatea 
materială şi-n mediul tău social. Acest duh aduce o exacerbare 
a voinţei proprii, pentru a te abate de la finalitatea trăirii 
creştine care este prin duh. 

X 

Atunci când nu poţi să renunţi la planuri şi dorinţe 
legitime şi posibil de îndeplinit — dar nu strict necesare şi eficace 
— lepădarea de sine te capacitează să trăieşti, prin sacrificiu, 
pentru a dărui „fiilor întristării şi copiilor morţii” (celor aproape 
de moarte). 

X 

Rugăciunea de mijlocire este un talant, iar duhul ei nu 
trebuie stins!... 

X 

Sensibilitatea inimii datorată amintirii rănilor pe care 
cineva ni le-a făcut, dovedeşte faptul că nu suntem încă dispuşi 
sau capabili să-l iubim cu dragostea agape. 

Când amintirea persoanei care ne-a rănit ne mai 
provoacă-n inimă durere şi respingere, numai asaltul dragostei 
— care iubeşte cu fapta şi cu adevărul — va reuşi să ne vindece 
inima, definitiv, de orice sensibilitate dureroasă pentru rănile 
trecutului. „Ce bine aş putea face persoanei care m-a rănit?...” 
Căci binele acesta făptuit îmi vindecă rănile inimii. Rugăciunea 
de mijlocire pentru cel ce m-a rănit face parte din asaltul 
dragostei pentru el. Dragostea nu este pasivă, ci acţionează prin 
binele pe care-l face celui pe care-l iubeşte. 

Trăirea prin duhul vindecă, automat, toate rănile inimii 
pentru că o deconectează, schimbându-i sursa de alimentare din 
viaţa sufletească, înlocuind-o cu viaţa Domnului din duh. 

Nu este treaba mea să critic ori să judec familiile lui 
Israel ori Adunările Domnului, ci să particip, dacă pot, la zidirea 
membrilor lor şi la Lucrarea Duhului, şi — dacă mi se dăruieşte 
— să mă bucur de binecuvântările seminţiei lor. 
X 
Inima este poarta dintre suflet şi duh sau tinda duhului 
unde intră şi iese Domnul; iar eu pot trăi în suflet ori — atunci 
când nu am ocolit lucrarea crucii în mine — vine timpul când pot 
alege să trăiesc cu inima prin duhul. Această trăire se învaţă şi 
se exersează în timp — dacă o doreşti şi dacă nu te fereşti şi nu 
te întorci cu spatele de la suferinţele pe care ţi le aduce crucea. 
Odihna vieţii duhului şi a trăirii prin duh. leşi din 
nemulţumirea şi din răutatea sufletului tău şi deschide-ţi inima 
pentru duh. 
X 
Când Domnul îţi copleşeşte inima cu binecuvântări 
materiale, o face ca să-ţi sădească-n ea încrederea că EL va fi cu 
tine şi nu te va părăsi nici în vremuri triste şi grele, dar nici în 
vremuri bune. 
X 
Domnul vrea să ne curăţească de viaţa stricată până-n 
rădăcina sufletului — prin lepădare de sine voluntară şi alegerea 
crucii — pentru ca să ne putem alipi, cu toată inima, de 
DOMNUL, din omul lăuntric ca să trăim prin Duhul. 
X 
Când DOMNUL interzice duhului literei să-ţi mai 
răspundă când deschizi Biblia la întâmplare, înseamnă că eşti 
crescut pentru a deosebi călăuziri mai bune. 
X 
Bucuria de mâncare, de băutură şi de soţia tinereţii 
rezumă omul doar la rostul său biologic, sufletesc, şi este 
recomandată de un om care n-a cunoscut — având — naşterea 
din Domnul şi trăirea pentru EL. 

De multe ori ţepuşul din carne ne este bun străjer şi 
Domnul îl foloseşte ca factor de motivaţie pentru punerea 
talanţilor în negoţ (în scopul folosirii lor eficiente). 

Boala smereşte sinele şi-l determină să-şi recunoască 
dependenţa de Domnul. 

Domnul ne dăruieşte cadoul sănătăţii ca să-L urmăm pe 
El cu bucurie, dar nu să mergem în viață independenţi, 
nerecunoscători şi de capul nostru, ca nişte măgari sălbatici. 

X 


Sufletul se umflă cu siguranţă de sine, cu independenţă 
şi importanţă de sine, bizuindu-se pe sănătatea pe care Domnul 
i-a dăruit-o drept cadou. 

X 

Dacă trăieşti prin Duhul, atunci — drept consecinţă — vei 
împlini Cuvântul; dar dacă trăieşti prin suflet (care nu-i decât o 
fiară dresată!) şi te forțezi să împlineşti Cuvântul, vei falimenta 
până la urmă în manifestări nestăpânite ale propriului tău sine, 
nelepădat şi nerăstignit. 

X 

Şi pentru că în majoritatea adunărilor avem întâlniri 
tradiţionale, cu programe artistice-religioase plus vestirea 
Cuvântului (vestire care e bună — DACĂ e făcută sub ungerea 
Duhului!...), e vai de noi dacă nu avem şi adunări conduse de 
Duhul Sfânt, în case — după modelul primilor creştini — căci s-ar 
putea ca mulţi să vină la Adunare doar pentru programul 
artistic; dar în Adunările conduse de Duhul Sfânt, starea 
inimilor este descoperită prin Duhul. 

X 

Înlocuieşte trăirea prin dorinţe cu trăirea în rugăciune. 
Rugăciunea minţii este mâna stângă ce lucrează fără mâna 
dreaptă — care-i rugăciunea cu duhul. Uleiul din candelă este 
plinătatea Duhului, iar uleiul de rezervă este starea ta cu 
Domnul în urmarea drumului pe urmele Lui. Istoria personală 
cu Domnul nu este drumul de capul tău, care se raportează la 

Domnul doar ca la o Persoană de Referinţă Absolută şi care vine 
la Stăpân doar ca să beneficieze de împlinirea nevoilor 
personale... Ci istoria personală cu Domnul necesită urmarea 
Domnului în supunere sub Voia Dragostei Lui care te purifică — 
dacă te laşi purificat! — şi te cheamă pe urmele Lui ca să te 
transforme — dacă te laşi transformat! 

Vorbirea cu psalmi este împărtăşirea cunoaşterii 
personale a Domnului din drumul tău pe urmele Lui, cu fraţii cu 
care trăieşti în unitate — dacă trăieşti!... 

Există o stare pe loc în extaz cu Domnul, dar există şi 
urmarea Lui oriunde te cheamă şi oricare ar fi preţul pentru a-L 
avea pe EL — Mărgăritarul cel mai preţios, Minune a Persoanei 
Dragostei şi Bunătăţii Sfinte care Judecă-n Dreptate, Milă, 
Adevăr şi Îndurare. 

Există o rugăciune a inimii în limbi, care întregeşte 
rugăciunea cu stăruinţă a gândirii. O inimă zdrobită este inima 
care îşi simte nimicnicia în faţa Perfecţiunii Splendorii 
Sfinţeniei Grandioase a Celui Atotputernic. 

X 

Gradele de rafinament din vestimentaţie şi decor 
dovedesc o exacerbare a egoismului, a iubirii de lume — de 
arginţi — de slavă deşartă, cât şi un dispreţ, o desconsiderare şi 
o ură faţă de săraci, faţă de „copiii întristării şi fiii morţii”. 

Extravaganţa, eleganța costisitoare şi hainele şi 
podoabele scumpe dovedesc o centrare pe frumuseţea 
exterioară şi lipsa celei interioare — care nu are nevoie de cârje 
pentru a se manifesta. 

X 

Una este să „adormi” în binecuvântările Domnului şi 

alta să-L urmezi pe El mai departe, veghind. 
X 


Dacă faci din alcool un divertisment culinar obişnuit şi 


nu un ingredient necesar doar în problemele de sănătate ale 
stomacului — ai intrat pe panta dependenţei şi robiei. 

Dacă nu preţuieşti inspiraţia fiecărui talant, ea dispare 
şi zboară de la tine până cine ştie când... 
X 


Dacă atunci când devenim plini de noi înşine şi siguri pe 
noi din cauza unui organism sănătos, nu ne golim de noi înşine 
şi de aceste atitudini sufleteşti, ne îndreptăm, cu siguranţă, spre 
cădere — căci plinătatea de sine şi siguranţa de sine sunt fiicele 
mândriei. 

Dacă te mândreşti pentru darurile Harului, nu faci decât 
să sfidezi meritele şi Bunătatea Celui care ţi le-a dăruit pentru 
administrare. 

X 

Domnul ne ridică duşmani şi îngăduie să fim răniţi ca să 

învăţăm să iertăm şi să-i iubim pe cei ce ne rănesc. 
X 

Decât să trăieşti prin păcat ori de capul tău, mai bine 
prin reguli devoţionale; dar decât să trăieşti prin obiceiuri şi 
prin reguli devoţionale, mai bine să trăieşti prin dragostea 
duhului — atunci când o descoperi. 

Dar dragostea duhului nu-i decât unul din extazele 
spirituale pe drumul spre ceruri, pe urmele Domnului. 

X 


Trăirea prin duhul nu este doar un extaz trecător, dar la 
deosebirea duhului de suflet ajungi după multe şi amare 
drumuri, în pustiul sufletesc. Ca să îţi poţi înţelege drumul 
trebuie să îl parcurgi mai întâi. 

x 

Voința este ajutorul care ţine inima orientată spre ţintă. 
Trăirea prin dorinţe şi planuri nu este spirituală. 

Dezamăgirea este răgazul de odihnă al voinţei şi clatină 
zidirea pentru reorientarea spre ţintă — ca să rămână ceea ce nu 
se clatină. 

Atunci când cazi în suflet obosit, rugăciunea inimii în 
limbi îţi zideşte puterea de a trăi şi de a-L urma pe Domnul mai 
departe. 

Tăria voinţei de a-L urma statornic pe Domnul este un 
dar din partea Lui — EL care primeşte consacrarea noastră. 
X 
Uneori — când cauţi Voia şi Calea Domnului în Cuvânt — 
ÎL atingi pe Domnul după ce ai parcurs poate zece capitole sau 
mai mult... 
x 
Cântările inimii în limbi îţi zidesc omul lăuntric. 
Zideşte-ţi altarul inimii prin duhul, cântând cântările cu 
duhul (în limbi) şi lăudând pe Domnul cu psalmi (cu mintea) în 
limba maternă. 
Una este să asculţi psalmi şi alta ca inima ta să se închine 
prin psalmi Regelui ei Iubit. 
Cântările inimii şi altarul Domnului din ea îţi dezleagă 
inima de lume. 
X 
Alcoolul modifică simţurile, sentimentele şi gândurile 
celui care îl consumă, furându-i mintea. 
X 
Critica este o fiică a răutăţii şi este diferită de corectarea 
pentru conformare cu Adevărul făcută cu dragoste — doar în 
cazul când cel care greşeşte doreşte să cunoască Adevărul. 
Vrăjmăşia este manifestarea răutăţii şi poate avea cauze 
ca: supărarea, jignirea, împotrivirea, dezaprobarea etc. 
Există răutate care caută prilejuri de vrăjmăşie ca să se 
poată manifesta, pentru că cel care o poartă este plin de ea şi 
curge din inima lui. 


% 


Sănătatea este mai prețioasă decât banii. 
X 


Puterea luminii strălucitoare a Dragostei care arde 
înlăuntrul creştinului şi pe care el o poate cunoaşte cel puţin o 
dată în viaţă... 

X 


Este important nu doar să stai înaintea Domnului în 

rugăciune, dar şi să umbli cu EL în trăirea zilnică. Ne-am 
obişnuit să venim la Domnul doar când ne rugăm, iar apoi trăim 
singuri şi de capul nostru. Domnul vrea să ne fie Însoţitorul şi 
Tovarăşul nostru în jugul Lui. Lucrurile necesare supravieţuirii 
se fac înaintea celor pe care le laşi moştenire. Domnul vrea să 
fie Cel care împarte cu noi sarcinile vieţii noastre şi Cel care ne 
ajută să trăim în lumea asta străină. 
x 
„Nimic pentru mine”; „dragostea nu caută folosul său”... 
Atunci când nu mai cauţi folosul tău, atunci iubeşti. „Cine nu se 
leapădă e tot ce are” şi „cine ştie să facă un bine şi nu-l face”!... 
Binele este şi dărnicia, bine este şi rugăciunea de mijlocire 
pentru vrăjmaşii tăi şi pentru cei pierduţi, pentru slujitorii 
Domnului şi pentru toţi oamenii. Bine este să te laşi curăţit de 
Domnul, prin cruce, până la capăt... 
x 


Aşteptăm de la predicatori mesaje puternice, 
nemaiauzite şi care să rezolve cel puţin o parte din problemele, 
întrebările şi nevoile noastre spirituale... Dar câţi mijlocim 
pentru fiecare predicator în timpul predicării lui şi-n timpul 
nostru din afara Adunării?... 

X 

Supravieţuirea este urgenţă şi necesită hrană, 
îmbrăcăminte, adăpost, încălzire, îngrijire igienică, 
medicamente şi siguranță. Binele este şi dăruirea pentru 
supravieţuire. 

Educaţia asigură şi dezvoltă şansele autoîntreţinerii pe 
termen lung. Siguranţa şi protecţia asigură cadrul pentru 
supravieţuire, iar locuinţa aparţine acestui cadru. 

Binele este repararea unor relaţii în măsura 
posibilităţilor. Binele este bunăvoința pentru convieţuire 
armonioasă în familie, în societate şi-n comunitate — dacă eşti 
integrat într-una!... 

Cei flămânzi, bolnavi, închişi, străini şi goi sunt fraţii 
Domnului, care necesită prioritate absolută în facerea binelui. 

Prin educaţie o parte din înţelepciunea de viaţă a 
generaţiilor care au trecut se transmite generaţiei care vine. 
Această transmitere depinde de maestru şi ucenic. 

Există o înţelepciune spirituală creştină ce se transmite 
în părtăşia mădularelor în Trupul Domnului. 

X 


Atât de mult iubeşti pe cineva, cât de mult te rogi şi te 
sacrifici pentru el; cu cât te sacrifici mai mult, cu atât îl iubeşti 
mai mult. Iubirea este şi o consecinţă a sacrificiului tău pentru 
cineva. 

X 

Cântaţi Domnului cântările care prin armonia, prin 
limpezimea, înţelepciunea şi frumuseţea lor ÎL ating pe 
Domnul, dar şi inima celor care ascultă. 

Nu este bine să facem din cântare o gălăgie zgomotoasă, 
dezordonată şi indiferentă, nesimţitoare şi urâtă care este o 
spurcăciune pentru Donmnul şi pentru ascultătorii care o 
suportă... 

X 

Din dorinţa de a asigura o organizare comunitară care să 
integreze toate categoriile de vârstă şi din dorinţa de a asigura o 
diversitate a programelor religioase, adunările diferitelor culte 
amestecă Lucrarea Domnului cu lucrarea omului şi Lucrarea 
Duhului cu sudorile omului care nu are Duhul Domnului. Este 
adevărat că şi copiii creştinilor sunt sfinţi până la vârsta când pot 
deosebi binele de rău şi când devin responsabili de păcatele lor — 
căci „toţi oamenii au păcătuit” — dar oare o Adunare a lui 
Dumnezeu condusă de Duhul Său, nu de un organizator care n-are 
darul supranatural al Duhului Sfânt pentru cârmuire — ci doar 
talentul înnăscut pentru organizare — nu va integra comunitatea 
în viaţa spirituală a Domnului după cum inima celor ce asistă la 
Lucrarea Duhului este dispusă ca să-l răspundă Domnului? 

Pentru cultivarea talentelor naturale ale oamenilor 
naturali există şcoli şi maeştri disponibili pentru a face educarea 
celor ce s-au născut cu ele... Pentru ce să amestecăm paiele cu 

grâul, fânul cu perlele şi aurul cu lemnele care ard? Cine are un 
psalm şi este îndemnat de Duhul Domnului să-l spună în 
Adunarea Dumnezeului Cel viu, s-o facă, dar să nu amestecăm 
obiceiurile şi tradiţiile noastre cu Lucrarea Duhului şi talentele 
naturale cu darurile Sale de Har, căci dacă o facem, stingem 
Duhul şi ne trezim săraci, ticăloşi, orbi şi goi. O cântare simplă 
cântată la îndemnul Duhului este infinit şi fără margini mai 
valoroasă decât cântările tuturor formaţilor muzicale creştine 
perfect şcolite artistic şi bine intenţionate — dar care fac lucrarea 
lor. 

Biserica primară nu avea divertisment artistic, dar avea 
Prezenţa Vie a Domnului prin Duhul, în mijlocul ei, care zidea 
Împărăţia Domnului, dar nu amuza şi nu gâdila sufletul celor ce 
intrau la Adunarea ei. 

Dacă ne este dată lumina şi discernământul prin care 
deosebim sudorile efortului personal de Lucrarea Duhului şi 
prezenţa Vieţii Domnului de mizeria lucrărilor omului pentru 
Domnul, să-L lăsăm pe Duhul Domnului să ne-adune, să ne 
organizeze, să ne conducă şi să ne dea Viaţă în strângerile 
laolaltă în jurul Domnului, dar să nu săvârşim urâciune 
Domnului prin fapte moarte, prin sudori şi poziționări omeneşti 
la rang de autoritate de viaţă şi lucrare a Duhului. 

Dumnezeu te poate salva din mijlocul unui bordel, a 
unei moschei musulmane ori a unei întruniri demonice dacă tu 
ÎL cauţi din toată inima pe Domnul, dar acolo unde omul nu ÎL 
lasă pe Domnul să conducă, acolo unde dăm nisip ca hrană în 
loc de grâu şi zidim cu fân în loc de aur şi pietre scumpe, acolo 
unde Duhul e stins şi omul ia locul Domnului în Adunarea 
Dumnezeului Cel viu, acolo Domnul Hristos e scos afară din 
Biserică pentru obiceiuri, tradiţii ori divertismente religioase. 
Cine vede să înţeleagă, iar cine nu vede să nu vadă! 

Să strigăm către Domnul după slava Prezenţei Sale în 
Adunare şi să agonizăm pentru mădulare, pentru încheieturi şi 
pentru sănătatea Trupului Domnului. 

Dacă avem doar adunări de vestire a Cuvântului şi 

programe artistice religioase, dar nu avem şi Adunări vii 
centrate în Hristos care se manifestă prin Duhul în mijlocul lor 
şi unde slava Domnului coboară, riscăm să avem Biserici fără 
Dumnezeu, mădulare amputate, încheieturi bolnave, fraţi 
mincinoşi, iar în loc de temple vii — ruine, în loc de bucuria 
Duhului — oboseală blazată şi timp pierdut. 

Doamne-ndură-Te de noi să nu vedem doar ţinta pentru 
Adunarea Domnului, dar să deosebim încheieturile bolnave şi 
funcţionarea mădularelor, căci fiecare Adunare şi grup de 
Adunări ale Domnului au binecuvântările seminţiei lor şi 
darurile lor de Har. Să mulţumim Domnului şi pentru 
încheieturile bolnave şi pentru mădularele care suferă, dar să 
agonizăm pentru sănătatea Miresei Domnului. 

De ce avem fanfare şi coruri în unele Adunări? Nu este 
suficient Domnul pentru Biserica Lui? Credeţi că în Adunare 
trebuie să se facă educaţia artistică a tinerilor? De ce nu sfidăm 
obiceiuri, şabloane şi tradiţii omeneşti pentru a merge spreţinta 
unei Adunări curate spiritual şi după Voia Domnului? 

Dar tu, iubeşte familiile Domnului chiar dacă sunt 
sărace şi destrămate. Mijloceşte şi pentru ele — dacă Domnul ţi 
le pune pe inimă — dar mijloceşte pentru toţi copiii Domului. 

Adunările organizate în culte handicapează mădularele 
prin manifestările mulțimilor organizate după obiceiuri şi 
tradiţii. Nu sunt încurajate şi dezvoltate funcţionările tuturor 
mădularelor, astfel că avem participanţi activi, dar şi asistenţi 
ca nişte legume la programele stabilite de sute de ani în care se 
fac doar schimbări de persoane, dar nu de programe religioase 
cultice. 

Biserica Primară avea adunări în Templu şi adunări în 
case. Pentru noi adunările în case nu mai există pentru că 
suntem neputincioşi în a-l oferi Duhului Sfânt rolul de 
conducător, iar noi nu ne luăm pe cap o asemenea 
responsabilitate. 

Pentru părtăşia sufletească este loc destul în prieteniile 
de care suntem capabili — sau nu! — dar pentru părtăşia 

spirituală este nevoie de adunările din case care necesită să 
cuprindă toate manifestările mădularelor Trupului — conduse 
de Cap! — şi Lucrările Duhului, după cum Acesta dăruieşte 
Harul fiecărei întâlniri. 

În adunările comune femeia n-are drept să înveţe pe alţii, 
dar în prietenii sau în întâlniri de femei sunt datoare să le-nveţe 
pe cele tinere. 

Împarte binecuvântările seminţiei tale şi a talanţilor tăi 
cu alţii, iar Domnul îţi va dărui din binecuvântările celorlalte 
seminţii din Israel. 

X 

De ce cântăm noi oare? Pentru că ne place să cântăm şi 
să ne delectăm sufletul sub paravanul unor Psalmi care ne 
îndeamnă să-L lăudăm pe Domnul? Pentru că ne place să ne 
hrănim sufletele cu muzica unor formaţii artistice religioase? 
Iar în toate astea lipsesc stările de recunoştinţă şi de mulţumiri 
adresate Domnului? 

Este bine să mulţumim Domnului din datorie, dar este 
superior să avem în inimă mulţumire, recunoştinţă, închinare şi 
adorare pentru Domnul care ne-a binecuvântat cu Har şi 
felurite bunătăţi. Nu avem tot timpul inimă bună ca să cântăm... 

X 

Viaţa cu Domnul are multe felurite aspecte, care nu sunt 
mai puţin spirituale unele decât altele — exterioare sau 
lăuntrice. 

Este spiritual să lucrezi ca pentru Domnul, dar şi să 
mănânci spre slava Domnului, să respiri ori să te bucuri de soţia 
tinereţii tale, spre gloria Domnului. E spiritual şi extazul, dar şi 
stăruința în cereri pentru cei nemântuiţi şi mijlocirea pentru 
copiii Domnului. E spiritual să-ţi foloseşti talanţii spre slava 
Domnului şi spre binele oamenilor, dar şi să dăruieşti bunuri şi 
să ai compasiune. E spiritual să ai părtăşie frăţească, dar şi să 
mijloceşti pentru predicatorii adunărilor tradiţionale şi 
legaliste. 

Diferitele feluri de trăire cu Domnul se rotesc în viaţă ca 

spiţele unei roţi; de aceea nu rămâne extremist şi încremenit 
într-un singur fel de trăire, ci deosebeşte spre ce îţi călăuzeşte 
Domnul paşii pentru momentul următor din viaţă şi spre ce te 
îndeamnă Duhul — atunci când te îndeamnă. Mare este Domnul 
şi vrednic de laudă! 
x 
Biblia conţine o parte din Înţelepciunea lui Dumnezeu 
pe care o descoperim progresiv, prin lumina Duhului Sfânt care 
trăieşte în noi — cei născuţi din Dumnezeu — pe măsura creşterii 
şi maturizării noastre spirituale. 
X 
Greşelile unei seminţii nu trebuie mustrate în plenul 
adunării, ci doar în sfatul bătrânilor şi numai dacă eşti trimis 
special, autorizat de Domnul pentru asta. Căci nu pot copiii 
purta poverile şi problemele unei comunităţi. Dacă vrei să faci 
Lucrarea Duhului nu-ţi poţi expune propriile gânduri, întrebări, 
dileme şi nedumeriri, ci trebuie să urmezi Duhul şi să 1 te supui 
— dacă vrei să nu-L stingi, să nu-L întristezi şi să beneficiezi de 
ungerea, de Harul şi autoritatea Sa. 
X 
„Rănile făcute de un prieten dovedesc credincioşia lui”. 
Cine-şi închide inima din cauza rănilor făcute de prietenul său 
va rămâne singur, căci „este UN prieten care ţine la tine ca un 
frate” — nu doi! — iar „prietenul adevărat iubeşte oricând şi în 
nenorocire frate ţi se face”. Dacă nu vrei să iubeşti oricând, nu 
eşti un prieten adevărat. Cel ce ţi s-a făcut frate în nenorocire 
este prietenul tău. „Nu părăsi pe prietenul tău şi pe prietenul 
tatălui tău.” 
X 
Ungerea te conduce în învăţare, te instruieşte şi te ajută 
să foloseşti şi să dezvolţi — prin folosire — darul, talantul, slujba. 
Împlineşte un Cuvânt atâta timp cât ai voinţa şi puterea 
de înfăptuire pentru el, căci după aceea Domnul va aduce 
altceva în trăirea ta cu EL. 

Să nu dăruieşti numai din datoria de a trăi în Cuvânt, ci 
bucuros pentru că dăruieşti Domnului — căci Lui Îi dăruieşti 
când dai celor flămânzi, bolnavi, săraci, închişi, nenorociţi şi 
goi. 

Măsura dărniciei — în funcţie de ceea ce ai — dovedeşte 
măsura dragostei tale pentru Domnul şi determină o parte 
importantă din fericirea şi din bucuria ta, „căci este mai ferice 
să dai decât să primeşti”. Niciodată Superiorul Suprem nu-ţi va 
rămâne dator. 

X 

Nu te încrede în sentimentele şi-n imaginile care vin în 
inimă, că sunt schimbătoare şi „cine se încrede în inima lui este 
un nebun”. Încrede-te în Domnul şi zideşte pe Cuvântul Lui pe 
care-L împlineşti, căci casa zidită pe Hristos-Cuvântul va 
rămâne-n veci . 

Dărnicia micşorează egoismul şi autocentrarea, rupând 
lanţurile sărăciei de peste cel care dăruieşte. 

X 

Critica este denunţarea răului şi a lipsei de potrivire cu 
adevărul, dar nu de dragul adevărului sau al binelui, ci fără 
bunătate şi Har — dar cu răutate — căutând şi găsind subiecte şi 
oameni care să fie criticaţi, pentru că inima care practică acest 
cancer al relaţiilor o face ca să-şi poată manifesta răutatea şi să-şi 
hrănească sufletul cu manifestarea inteligenţei sale într-un mod 
distructiv asupra altora. 

Acuzarea este atribuirea vinovăţiei unor persoane pe 
drept sau nedrept. 

Judecarea este emiterea de verdicte şi sentinţe asupra 
altora, în prezenţa sau în absenţa lor, cu scopul de a-i acuza şi 
de a-i condamna pentru delicte sociale, pentru păcate ascunse 
ori pentru vicii şi defecte de caracter şi de comportament. 

Mustrarea este exprimarea durerii celui care arde din 
cauza păcatelor altora, prin acordare de Har cu bunătate, 
îndemnându-i la pocăință şi trezindu-le conştiinţa prin arătarea 

cărării vieţii şi a autostrăzii morţii, pentru a-i ajuta să decidă în 
cunoştinţă de cauză. Mustrarea se practică doar după multă 
mijlocire în rugăciune şi la îndemnul Duhului Sfânt. 

x 

„Cum voi exprima recunoştinţa pentru binefacerile 
Domnului faţă de mine?... Voi înălța paharul izbăvirilor şi voi 
povesti minunile Domnului în Adunarea Lui şi-n mijlocul 
oamenilor drepţi.” 

X 

Sănătatea este un cadou de la Dumnezeu, dar nu un 
drept în posesia copiilor Satanei. Dar pentru copiii Domnului, 
sănătatea este un drept al lor din moştenirea pe care Domnul o 
are pentru ei. Ca să intre în posesia ei şi să primească 
moştenirea Domnului, trebuie să o treacă prin legea credinţei 
pe numele lor şi în posesia lor. 

Rugăciunea stăruitoare pentru vindecare o primeşte 
(vezi pilda cu văduva şi judecătorul nedrept) dacă nu sunt 
piedici care opresc vindecarea cum sunt:  neiertarea, 
amărăciunea, nediscernerea Trupului Domnului la cina 
Domnului, păcate neiertate (din cauza lipsei de căinţă şi 
încredere în Domnul Hristos pentru iertare) etc. 

Credinţa că Domnul a suferit durerile bolilor noastre şi 
că EL a fost rănit pentru noi şi în locul nostru, pentru ca rănile 
Lui să vindece bolile noastre, ne aduce vindecare prin rănile Lui 
(Isaia 53 şi 1 Petru). 

Mijlocirea pentru Trupul Domnului - pentru zona 
Trupului Domnului unde simţi tu dureri în trupul tău — poate 
aduce vindecare dacă Domnul ţi-a dat Harul să împlineşti, în 
trupul tău, ceea ce lipseşte suferințelor Sale pentru Trupul Său 
— Biserica. 

Mustrarea Satanei pentru boală — dacă boala respectivă 
e atacul lui — mijlocirea pentru fraţii ce suferă de boala ta şi 
pentru vindecarea bolilor lor pot aduce vindecarea — „Domnul 
a vindecat pe Iov după ce Iov s-a rugat pentru prietenii săi”. 

Mărturisirea păcatelor, oferind trăirea în lumină şi 

rugăciunea unora pentru alţii, ungerea cu untdelemn de către 
prezbiteri, sunt alte mijloace pentru vindecare. 

Căutarea unui medic potrivit şi luarea unui tratament 
adecvat poate aduce vindecarea trupului de anumite boli. 

De asemenea supunerea faţă de Domnul în toate şi în 
aspectele pentru care „suferinţa îţi deschide urechea la 
ascultare” (Iov) „recunoscându-ţi rana inimii tale” (Solomon), 
împlinirea scopului suferinţei — curăţire, cercetare, desăvârşire 
şi scopuri tainice ştiute de Domnul — aduc vindecarea şi binele 
pentru care a fost destinată suferinţa. 

Să nu trăieşti în păcat după o vindecare, nici în 
îngâmfare, căci acestea dezlănţuie mânia Domnului peste tine 
(2 Cronici 32:25). 

Termenul „mântuire” tradus la noi din limba greacă este 
„sozo” şi are mai multe înţelesuri: salvat, eliberat (izbăvit), 
protejat (ocrotit, apărat), făcut bine (întreg, teafăr, complet) ca 
un izvor ţâşnitor. Domnul ne dă fiecăruia — care ne întoarcem 
la EL cu pocăință — o măsură de credinţă care, în timp, creşte 
dacă e folosită. 

Vindecarea poate fi un proces lung, împletit cu 
eliberarea şi cu maturizarea spirituală, făcându-te complet. 
Poate că înainte de vindecarea deplină trebuie să treacă mult 
timp în care „să fii bătut cu multe lovituri pentru că ai ştiut Voia 
Stăpânului şi n-ai făcut-o...!” 

X 

Nu poţi mânca şi bea spre gloria Domnului decât în 
cumpătare şi în bucurie pentru darurile Domnului şi pentru EL, 
care le dăruieşte. 

A face totul spre gloria Domnului presupune şi a te gândi 
la slava Domnului în timp ce faci orice din toate cele bune. 

Când scopul tău este gloria Domnului, nu te mai poţi 
îngâmfa — aceasta este o consecinţă. 

Dacă nu foloseşti talantul care-l ai, nu primeşti mai 
mult. 

Dacă gloria Domnului este scopul tău în relaţii, atunci 

oferi o inimă bună şi deschisă care provoacă acelaşi răspuns în 
celălalt. 

Slava Domnului ca scop în timpul grabei îţi eliberează 
fiinţa şi conferă trăirii valoarea veşnică şi eliberare de balast. 

Atunci când trăieşti toate spre gloria Domnului îţi 
împlineşti destinul veşnic prin tot ce trăieşti. Dacă mă îmbrac 
spre slava Domnului nu înseamnă că voi lua neapărat alte haine, 
ci le voi purta spre gloria Lui, dar nu din pricină că sunt văzut 
ori ca să mă expun sau ca să fiu mulţumit. 

X 

Să nu dăruieşti din datoria de a dărui, ci bucuros pentru 
că dăruieşti Domnului — căci Lui Îi dai când dăruieşti celor 
flămânzi, săraci, bolnavi, închişi, nenorociţi şi goi! 

x 

Omul nu-şi vede răutatea criticii, a verdictelor şi 
acuzațiilor asupra altora decât dacă e luminat şi cercetat de 
Duhul Domnului. 

Mustrarea nu conţine răutate dacă vine în urma 
mijlocirii şi nu a judecării, chiar dacă luminează deosebirea 
dintre autostrada morţii şi cărarea vieţii. 

X 


Cine se răzvrăteşte împotriva autorităţii sub care l-a 
aşezat Dumnezeu (ori sub care s-a adăpostit el însuşi), pierde 
protecţia ei şi riscă pedeapsă fizică ori spirituală. 

x 


Binele tuturor cuprinde interesul general, dar interesul 
multora nu-i decât huzur ori dezmăţ în dependenţă de tutun, 
alcool, sex, droguri, egoism etc., fiind împotriva binelui lor şi 
neputând fi nici măcar în conformitate cu interesul general, 
darămite cu binele tuturor... 

Numai Voia lui Dumnezeu integrează binele tuturor care 
i se supun şi o urmăresc dorindu-i împlinirea. 

X 

Încheieturile nu sunt culte sau grupuri mari de adunări, 

ci nuclee de viaţă ce cuprind mădulare din mai multe cete, în 

Trupul Domnului. Fiecare mădular oferă ceea ce este altor 
mădulare din Trup sau participă la Harul unei adunări şi face 
legătura între încheieturi prin însăşi funcţionarea lui şi prin 
mijlocire. 

X 

Înnoirea minţii se face în procesul deosebirii binelui de 
rău, bazat pe lumina Cuvântului pus în minte, pe judecata 
sănătoasă şi pe simţământul omului lăuntric al duhului născut 
din Dumnezeu. 

X 

După ce ne-a tratat sufletul prin cruce — inclusiv 
temperamentul — Domnul ne tratează inima pentru ca să nu 
trăim în planuri şi dorinţe (după lucruri), ci să ne putem lipi 
inima de Domnul. Curăţirea inimii de pornirile omului vechi o 
realizează Domnul în timp şi pe măsură ce ne-o dorim cu toată 
fiinţa. 

Când Diavolul îţi pune gânduri şi dorinţe în inimă acestea 
sunt imperative şi te vor obliga la împlinirea lor fără să-ţi lase altă 
alegere, iar dacă nu te împotriveşti lor, atunci vei porni să le 
împlineşti. Acestea nu sunt neapărat lucruri rele, ci dorinţe din 
zona gri care au ca scop subordonarea ta prin presiunea cu care 
se impun, ca să te facă să crezi că sunt dorinţele tale puternice 
care trebuie împlinite, abătându-te astfel de la libertatea cu care 
te-a creat Domnul şi de la scopurile Sale bune pentru tine. 

X 


Atunci când nu mai sancţionezi răutatea altora 
manifestată într-un fel sau altul faţă de cineva, ci te lupţi să nu 
răspunzi cu rău pentru rău şi să biruieşti răul prin bine, atunci 
ai început să colaborezi cu Domnul pentru secarea izvorului de 
răutate din inima ta, care sancţionează răutatea altora, dar tot 
prin răutate. 

Domnul are armele binelui cu care să luptăm împotriva 
răului. 

Iertarea altora presupune şi să nu le sancţionezi 
răutatea, ci să biruieşti răul prin bine, iubind. 

Categorisirea sau etichetarea unei persoane într-un mod 
nefavorabil ei înseamnă judecarea ei pentru care, cel care o face, 
va fi judecat la fel — de către alţii, de Satan sau de către 
Dumnezeu, căci „ce sameni aceea vei secera”. 

X 

Ura, violenţa fizică şi verbală, răutatea, vrăjmăşia, 
asuprirea, cearta, judecarea, condamnarea (învinovăţirea), 
defăimarea (vorbirea de rău), bârfa (vorbirea pe la spate), 
părăsirea prietenului tău (care „te iubeşte oricând, iar în 
nenorocire frate ţi se face”) — toate sunt manifestări sufleteşti 
izvorâte dintr-o inimă egoistă, autocentrată şi mândră, plină de 
iubire de sine, de stimă de sine, de încântare de sine, de 
siguranță de sine care sunt surori cu privirea de sus 
(îngâmfarea), cu suficiența de sine, cu plinătatea de sine, cu 
părerea de sine şi cu voinţa proprie (independentă). 

Atunci când Domnul îţi tratează dorinţele inimii, numai 
Harul te va ajuta să renunţi la voinţa proprie şi te va capacita să 
împlineşti Voia Domnului — pe care o doreşti tot numai prin 
Har. Lipirea inimii de Domnul te centrează în Dumnezeu — dacă 
renunţi la eul tău ca să ÎL urmezi mereu pe Domnul. Odihna 
inimii vine din lipirea ei de Domnul şi din golirea de sine pentru 
a fi umplută de EL — singurul care merită să fie „totul în toţi”. 
Când îţi umple inima Dumnezeu, vei trăi prin EL care este 
infinit şi perfect. Şi iată că viaţa (sinele) pe care ai acceptat să o 
pierzi pentru EL, o regăseşti câştigând-o, nemărginită şi 
veşnică, plină de EL — Minunea Dragostei Fericite şi Bune — pe 
care nu-L putem exprima şi cuprinde în cuvinte... 
Disponibilitatea de a trăi Cuvântul te duce la golirea de sine 
pentru umplerea inimii cu Domnul tău, prin care vei trăi cerul 
pe pământ, în inima lăuntrului tău. Dumnezeu nu a murit 
pentru mântuirea eului tău, ci pentru mântuirea sufletului tău 
golit de eu, pentru a fi umplut de Domnul şi centrat în EL. 
Golirea de sine nu înseamnă pierderea sinelui în neant, ci 
regăsirea lui îmbogăţit, prin locuirea lui cu Minunea care este 

Dumnezeu prin care vei trăi. Aceasta nu înseamnă posedarea ta 
de către Dumnezeu, ci îmbogățirea ta nemărginită cu EL, în care 
te centrezi şi prin care trăieşti Viaţa Lui eternă, perfectă, 
iubitoare şi bună. În Dumnezeu care te umple — pe măsura 
golirii de tine — nu te pierzi, ci te regăseşti ca ploaia în ocean şi 
apa în izvor, ca razele în soare şi ca soarele-n Lumina care l-a 
creat. 

Dacă ai fost luminat de Dumnezeu în cunoaşterea şi-n 
descoperirea de sine, vei şti, deplin încredinţat, că „nimic bun 
nu locuieşte în noi adică în firea noastră pământească” şi ceea 
ce contează este duhul regenerat şi născut din Dumnezeu, prin 
care vom ajunge să trăim regăsindu-ne — dacă am acceptat 
condiţia necesară şi esenţială a urmării Domnului, condiţie pe 
care Harul ne va ajuta să o îndeplinim, dacă vrem într-adevăr 
aceasta! 

Una este să ai nevoie de Har şi alta este — ca şi copil al 
Domnului — să doreşti trăirea Adevărului peste care se revarsă 
Harul... „Dacă împlineşte cineva poruncile Mele, Tatăl Meu îl va 
iubi; Noi vom veni la el şi ne vom face locuinţa (cortul) 
împreună cu el.” 

Nu există limite în râvna pentru Domnul, căci răsplata 
ei conduce în odihna unui ucenic ce creşte prin Har, exact cu 
măsura creşterii pe care o are Domnul pentru el. Domnul dă 
voinţa şi înfăptuirea, dar colaborarea cu Harul este benevolă. 
Dumnezeu nu te va obliga să faci Voia Lui, dar te va ajuta s-o 
faci — dacă vrei s-o accepţi...! Dacă tu, în mod deliberat şi 
voluntar, te lupţi să rămâi un bebeluş spiritual sau te paralizezi 
într-o anumită vârstă, refuzând Lucrarea crucii care te 
maturizează, Domnul nu va trece peste voinţa ta liberă! Însă 
nefericirea duhului te va mustra cu bunătate, iar pustiul 
sufletesc te va săra cu foc pentru ca să-ţi doreşti Ţara Promisă 
sau desăvârşirea uceniciei tale în Şcoala Maestrului Suprem — 
Hristos Domnul... 

Cine urăşte Adevărul sau Îl refuză, nu va primi nici 
Harul... 

Harul te conduce la Adevăr, dar cine iubeşte păcatul Îi 
întoarce spatele lui Dumnezeu şi va pierde prezenţa Fiinţei 
Adevărului, care e Domnul Hristos. 

Înainte de consacrare, Domnul îngăduie setea după ea. 
Înainte de Legea Duhului de Viaţă Domnul te lasă ca să guşti din 
Legea păcatului şi-a morţii, ca să te scârbeşti pentru totdeauna 
de păcat. Mare e puterea de eliberare a lui Dumnzezeu! 

Ca să-şi poată aprecia Tatăl, fiul rătăcit a ajuns la 
roşcove. 

Înțelegerea poate determina o inimă să acorde har. 

X 

Uneori nu foamea, ci pofta celulelor gustative ale gurii te 
provoacă să mănânci... 

X 

Lucrările eului zelos făcute pentru Dumnezeu nu-s decât 
manifestări ismaelite împotriva fiului promis (Isac) şi marşuri 
în pustie, menite să extermine tot ce nu vrea să treacă Iordanul 
în "Ţara Promisă. Deşi au binecuvântările manei cereşti şi a 
apelor izvorâte din stâncă, drumurile pustiei sunt distrugătoare 
pentru cei care nu au credinţa biruinţelor din Canaan. 

Dacă ai văzut şi ai trăit Lucrarea Duhului, nu mai 
participa, măcar tu — ca şi cei ce n-o cunosc — la lucrările cărnii 
sufleteşti, zeloasă pentru Domnul, dar neputincioasă pentru 
golirea de sine şi pentru lepădarea sinelui. Fii zelos în a sta cu 
Domnul, nu pentru a face lucrările personale pentru EI. Căci 
Domnul va repeta o lecţie până vei trece examenul ei final. 
Faptul că avem un limbaj religios, cunoştinţe Biblice şi o râvnă 
pentru Domnul, nu autorizează nimic din faptele de cenuşă ale 
energiilor noastre naturale puse sub steagul nostru pentru 
Domnul, dar nu sub stindardul Lucrărilor Duhului Său. 

X 

Chiar dacă judeci pe altul în tăcere în inima ta, Domnul 
va îngădui unui demon cu chipul celui judecat să pătrundă în 
inima ta şi să te judece „căci cu ce judecată judecaţi, cu aceea 
veţi fi judecaţi”. 

Deranjamentele şi lucrurile neprevăzute care pot 
interveni în desfăşurarea unui plan îl pot compromite total sau 
parţial. Dacă aparatele cu care operezi nu sunt supuse decât 
parţial controlului tău, pot să-ţi compromită planul. Bine este 
să încredinţezi Domnului planurile tale şi să te supui 
desfăşurării pe care EL o vrea sau o îngăduie. Diavolul se poate 
interpune un timp ca să-ţi blocheze ori să-ţi compromită 
planurile, dar aceasta numai cu îngăduinţa Domnului şi 
împreună cu toate lucrurile lucrează spre binele tău. Trăieşte cu 
Domnul şi nu rămâne singur în gândurile, în stările ori în 
planurile tale. 

Când Domnul îngăduie să ţi se zdrobească voinţa prin 
distrugerea planurilor tale şi prin condiţionarea lor cu 
dependenţa de oameni... Interdependenţa umană te obligă şi la 
relaţii de compromis şi la relaţii strict profesionale. Dacă nu ai 
ajuns la maturitatea când poţi iubi toţi oamenii, multe relaţii 
sociale strict necesare te solicită prin stări nefericite. 
Dependenţa de stările sufleteşti şi trăirea prin ele te dezaxează, 
căci numai trăirea cu Domnul, prin lipirea de EL, şi rugăciunea 
te centrează în destin — care e Domnul. 

Relaţiile profesionale sunt reglementate în funcţionarea 
lor şi te costă servicii ori bani, dar relaţiile de ajutor te costă 
zdrobirea orgoliului, timp, dependenţă, obligaţii (sociale). 

Mulțimea lucrurilor la care ai acces ca să le foloseşti îţi 
creează o supradimensionare a eului şi o falsă percepţie de sine, 
astfel încât crezi că stăpâneşti ceea ce nu ai şi percepi eul în 
limitele lucrurilor pe care le foloseşti. Astfel, cu cât foloseşti mai 
mult ai o falsă impresie că eşti mai mare. Smerenia nu 
presupune să foloseşti cât mai puţin, ci să te consideri nimic 
oricât de multe lucruri ai ajunge să poţi folosi din lucrurile 
necesare supravieţuirii şi împlinirii destinului tău. Deciziile 
radicale şi ascetice nu fac decât să-ţi crească independenţa în 
efortul tău de a sancţiona ceea ce-ţi vine împotrivă şi de a-ţi 
limita accesul la ceea ce te suprasolicită. O hotărâre ascetică este 

o soluţie — dar nu una înţeleaptă — căci dacă vrei să ai eficacitate 
în folosirea talanţilor, va trebui să accepţi frângerea 
impulsurilor prin autocontrol ori de câte ori acestea se 
manifestă imprevizibil şi neînţelept. Credincioşia vizează totul 
din viaţa ta. 

Dacă vei lua de la un om toate lucrurile pe care le 
foloseşte, ce mai rămâne din sinele său? 

Unde ţi se mută sinele când nu mai ai nimic şi când vei 
pierde şi trupul? 

Cât din Dumnezeu este în sinele tău ca să aibă drept 
acces în veşnicie la esența Domnului? Căci noi nu suntem „aşa” 
sau „altfel”, ci cum vrei Tu, Doamne, ajută-ne să fim. 

X 


Una din experienţele puternice ale inimii cu Domnul 
este să faci, trăind, aceşti doi paşi: „Opriţi-vă şi să ştiţi că Eu 
sunt Dumnezeu” şi „totul să tacă înaintea Domnului căci EL s-a 
sculat în locaşul Lui cel sfânt”. 

Rugăciunea inimii în limbi are rostul ei şi te zideşte 
păstrându-ţi echilibrul, dar nu e atât de profundă ca oprirea şi 
tăcerea înaintea Domnului — „tăcerea gurii, a gândurilor, a 
dorințelor şi a planurilor” (M.Molinos) — prin care stai înaintea 
Domnului. 

X 

„Ziua cea rea” este îngăduită de Domnul ca să 
cunoaştem o parte din noi, care nu se manifestă decât sub 
presiune şi în situaţii grele, şi ca să ne deprindem cu lupta, 
exersând autocontrol şi toate mijloacele pe care le-am învăţat, 
în timp, pentru a rămâne în picioare. 

X 

Cel care face puţin se laudă cu faptele sale, dar pe cel 
activ îl laudă lucrurile pe care le face. De multe ori activitatea 
este determinată de obişnuinţă, de temperament, de nevoi şi 
mai puţin de folosirea talanţilor care centrează omul în destinul 
său. Acţiunile necesare supravieţuirii aparţin destinului şi 
zidesc temelia vocației. 

Când trăieşti prin mintea ta raportată la lucrurile pe care 
le foloseşti, le posezi ori le realizezi, eşti plin de tine, dar când 
trăieşti prin inima ta cu Domnul, relaţionezi echilibrat cu 
lumea, cu Dumnezeu şi cu oamenii. 

Rugăciunea inimii în limbi îţi zideşte inima pentru o 
trăire normală şi echilibrată. 

X 

Înfrânarea prin cumpătare a lăcomiei pântecelui şi 
papilelor gustative, echilibrează inima din robia trupului pentru 
a putea trăi pentru Domnul în vocaţia ta, folosind talanţii. 

X 

Când trăieşti în părtăşie cu Domnul te porţi cu bunătate 
şi îndurare faţă de alţii, căci izvoarele vieţii din inima ta sunt 
conectate la Domnul, dar nu la sinele tău stricat în mod 
definitiv. 

X 

Tratează pofta organelor gustative prin cumpătare şi 
stăpânire, micşorând-o cu apă naturală, căci ea se leagă de orice, 
numai să nu fie stăpânită. 

Ţinerea trupului în stăpânire presupune să nu-i mai 
împlineşti mofturile — în limita funcţionării sale normale. 

X 

Deosebeşte-ţi sufletul — ce se aprinde-n pofta lui după 

vreun lucru — de omul ascuns al inimii. 
X 

Vorbirea şi cântarea inimii în limbi corintene, în mod 
periodic, păstrează legătura tainică a inimii cu Domnul, 
echilibrează sufletul, te face capabil să faci lejer lucrurile care 
trebuie făcute — şi care sunt o povară prin faptul că nu se mai 
termină — dezlegând inima de lucrurile lumii, micşorând 
defectele de caracter ş.a.m.d. 

X 

Câtă energie mănâncă un duh de boală — chiar dacă nu 
provoacă, ci numai dublează boala — sau un duh de depresie 
care vine cu stări sufleteşti, cu gânduri şi dorinţe negre... 

Nu purta greutatea şi grija viitorului tău, a planurilor şi 
a vieţii tale, ci stai în odihnă cu Iubitul tău Domn şi lasă-l Lui 
tot ce te apasă — umblând cu EL. 

X 

Sufletul care în stare de veghe se retrage în inactivitate 
va duce lipsă de ceea ce-i oferă bucurie, împlinire şi bunăstare 
interioară („sufletul inactiv va duce lipsă” - Solomon). 

Prin inactivitate expunem duhul forţelor negre satanice. 
Responsabilitatea şi rugăciunea sunt acţiuni sufleteşti ce apără 
sufletul de duşmanii spirituali. Responsabilitatea faţă de viaţa 
biologică şi spirituală şi faţă de talanţii primiţi de la Domnul 
angajează inima omului în Voia Domnului. 

Retragerea atrage, prin pasivitate, forţele demonice în 
suflet — împotriva duhului. 

Retragerea este o decizie care te duce într-o stare 
sufletească, dar de obicei e dublată de un duh rău care cheamă 
alte forţe negre. 

Minciuna „Nu-mi place de mine”, strecurată de diavol în 
minte şi crezută, produce incapacitate de a te mai îngriji cu drag 
de propriul corp. Ca să se manifeste pe sine şi ca să „fure, să 
junghie şi să distrugă” diavolul va face orice ca să influenţeze, să 
însufleţească şi să stăpânească pe cine poate. „Doamne, 
izbăveşte-ne de cel rău”. „Somnolenţa (nu somnul şi nevoia 
trupească de odihnă prin somn), face sufletul apatic” (Solomon) 
şi atrage — prin pasivitate — forţele demonice. 

Domnul nu distruge sufletul prin lucrarea crucii, dar ni-l 
curăţă de tot ce ne desparte de Hristos Isus în suflet, căci 
Dumnezeu vrea să avem structuri sănătoase în suflet, pentru ca 
prin ele să curgă viaţa duhului — născut din Dumnezeu -— prin 
care trăim (sau vom trăi...!). 

Diavolul se luptă să distrugă vasul — trupul şi sufletul — 
prin care se manifestă Domnul şi care trăieşte prin Domnul. 
Trăirea cu Domnul, vegherea şi rugăciunea credinţei ne vor 
păstra în sănătate. 

Dacă ai primit Harul să nu te mai simţi legat de lucrurile 
lumii şi să poţi renunţa lejer la lucrurile pe care ţi le doreşti — 
când stă în puterea mâinii tale să le obţii — în favoarea trăirii 
pentru Domnul şi cu EL, nu te mai lăsa atras în mreaja poftei 
altor lucruri şi nu te mai lăsa legat de ele. 

X 

Când ai de executat un lucru, nu privi cât de mult trebuie 
să faci, ci cât ai făcut deja din el, căci astfel prinzi curaj — chiar 
dacă lucrezi încet — înaintând până îl termini. 

X 

De multe ori  divertismentul muzical creştin 
radiodifuzat, cât şi emisiunile creştine televizate, nu-s decât 
lucrări sufleteşti care împiedică inima noastră din trăirea ei 
intimă cu Domnul şi de la comuniunea cu EL. 

X 

„A te purta aspru cu trupul tău şi a-l ţine în stăpânire” 
presupune să poţi oricând hotări ce să mănânce ori să nu 
mănânce — ori să bea — şi aceasta fără dificultăţi. Cumpătarea şi 
stăpânirea de sine sunt roade creştine. 

X 

Coloseni 3. Când începem să deosebim părţile sufleteşti 
ale omului nostru vechi şi izvoarele otrăvite ale inimii noastre 
„nespus de rea şi de înşelătoare”, suntem chemaţi să-L căutăm 
cu stăruinţă pe Marele Proroc din Nazaret care să ne transforme 
izvoarele morţii din inimă în izvoare vii, aşa cum au transformat 
Moise şi Elisei apele amare şi otrăvite în ape bune. Iar noi 
suntem datori apoi să dezbrăcăm omul vechi cu mânia, iuţimea, 
răutatea,  defăimarea,  îngâmfarea,  plinătatea de sine, 
autocentrarea, siguranţa de sine — şi toate faptele lui — şi să 
îmbrăcăm, prin Harul pe care ni-l oferă Domnul, o inimă plină 
de îndurare şi bunătate, smerenie şi blândeţe, îndelungă 
răbdare, iertare ca a Domnului şi cu „dragostea care este 
legătura desăvârşirii”. 

În apele de la Mara (Exod 15:22...) Moise a aruncat un 

lemn arătat de Domnul, iar apele au devenit dulci. 

În apele rele ale cetăţii (2 Împărați 2:19...) Elisei aruncă 
sare în izvorul apelor care sunt vindecate — „şi nu va mai veni 
din ele nici moarte, nici lipsă de roade”. 

„Dinlăuntru — spune Domnul Hristos în Marcu 7:21... — 
din inima oamenilor ies gânduri rele, fapte de adulter, 
desfrânări, ucideri, furturi, lăcomii, răutăţi, înşelăciuni, fapte de 
ruşine, ochi rău, hulă, orgoliu, trufie, nebunie”. 

Prin naşterea din nou Domnul ne-a dat o inimă de carne 
în care a pus legile Lui, dar trebuie să ne exersăm în a deosebi 
faptele omului vechi şi a le dezbrăca — îmbrăcându-ne în omul 
nou -— şi să biruim izvoarele morţii şi ale răutăţii otrăvite din 
inima noastră înşelătoare, prin Duhul Domnului, prin Viaţa 
Domnului şi prin roadele Duhului. Asta presupune lecţii, 
instrucţie (prin diferite relaţii care scot la iveală izvoarele morţii 
din natura veche a inimii noastre deosebit de rea şi de 
înşelătoare) şi biruinţa prin Duhul Domnului şi prin trecerea 
noastră de partea Lui — care ne ajută să biruim răul prin bine. 

X 

Între analiză, discernământ, observare, înţelegere şi 
judecare, judecarea este lipsa de iubire pentru cel judecat (şi aici 
nu-i vorba de cel ce poartă sabia ca să pedepsească faptele 
penale), lipsa de mijlocire pentru el şi lipsa de acceptare a lui 
aşa cum este — din neputinţa de a-l iubi şi de a birui răul prin 
binele dragostei tale pentru el. 

În momentul în care ai luat arma criticii împotriva cuiva 
ca să-l critici, să-l judeci, să-l pui la punct ori să-l sancţionezi 
prin sentinţe, încadrări şi stigmatizări, în acel moment ai ridicat 
şi ai îndepărtat de peste tine Mâna lui Dumnezeu -— care te 
proteja până acum -— ca să te expună judecății temnicerului 
demonic, până vei plăti tot ce datorezi. 

X 


Diavolul se luptă să ne fure mulţumirea şi recunoştinţa 


pentru darurile Domnului, trezind în noi pofta după lucruri mai 
mari, pe care nu le avem -— dar fără să le aducem înaintea 

Domnului prin rugăciune „aşteptând totul de la EI” — cu scopul 
de a ne distruge pacea, mulţumirea şi bucuria de Domnul, 
pentru toate binefacerile Lui. 
X 
Nu poţi să dăruieşti mereu aceleiaşi persoane care-ţi 
cere — dacă n-o iubeşti... 
X 
Flecăreala şi vorbele nefolositoare risipesc puterea vieţii 
lăuntrice. 
X 
Nu te uita la cât de mult ar trebui să se schimbe cineva, 
ci priveşte cât de mult s-a schimbat deja. 
X 


Domnul judecă orice plinătate de sine a creştinilor, căci 
nu chipul nostru infect şi putred trebuie să-l dezvoltăm în noi, 
ci Minunea Frumuseţii Dragostei Perfecte a Mirelui nostru 
Iubit. 

X 

Nu-ţi cumpăra lucruri de rezervă, care nu intră în 
consumul obişnuit — doar dacă găseşti lucrul cel mai bun să-l 
cumperi dacă poţi — căci atunci când se vor distruge cele pe care 
le foloseşti, Domnul va purta de grijă pentru altele; iar cu banii 
rămaşi, fă cât bine poţi...! 

X 

Golirea de sine se face şi prin rugăciune şi dependenţă 
de Domnul. 

X 

„Păzete-ţi inima mai mult decât orice căci din ea ies 
izvoarele vieţii.” 

„Din inima omului ies gânduri rele, răutăţi, lăcomie, 
orgoliu etc.” Păzirea ei presupune deosebirea acestor ape 
otrăvite şi vindecarea lor prin dezbrăcarea de omul cel vechi şi 
îmbrăcarea cu îndurare, bunătate, dragoste — Coloseni 3. Inima 
curată este o inimă care dezbracă omul vechi şi îmbracă haina 
duhului, care se lipeşte de Domnul şi-L doreşte doar pe EL. 

De multe ori pofta de mâncare nu este foame, ci un gând 
pus de Diavolul în minte — o dorinţă — ca să ne determine să 
devenim robiţi ori călăuziţi de trup (de carne). 

Alcoolul favorizează influenţa şi însufleţirea prin duhuri 
demonice — ale căror stări şi gânduri le confunzi foarte uşor, 
crezând că sunt urmările naturale ale alcoolului. Există şi o 
dereglare a minţii prin alcool: „curvia, mustul şi vinul fură 
minţile omului” — dar este dublată de pervertirea demonică. 

Trufia — ca şi păcat demonic — atrage după sine pierderea 
minţii, care este însufleţită demonic pentru că Domnul şi-a 
retras Mâna-I Protectoare şi Bună de peste mintea trufaşă. 

X 


Există producţii sufleteşti creştine, transmise prin radio 
sau televizor, care nu te pun în legătură decât cu sufletul 
nezdrobit al celor care le fac, lipsiţi de mireasma Domnului şi de 
atracţia spre EL. 

X 

Odată ce am fost trataţi de Domnul prin cruce şi am 
murit în anumite zone din sufletul şi din inima noastră, trebuie 
să ne exersăm în lepădarea de sine, cu purtarea acelei cruci 
peste inima noastră. 

X 

Sunt momente când gustăm sentimentul duhului ca 
venind dinlăuntru în inima noastră cu viaţă, cu speranţă şi 
încredere în Domnul pentru toate. 

X 

Vobirea inimii în limbi corintene dezleagă inima de 
lucruri şi o leagă de Domnul. 

X 

Inima Domnului ni se descoperă şi ne atinge şi prin 
simţământul (duhului) omului lăuntric. 

X 

„Cine se foloseşte de lucrurile lumii să fie ca şi când nu 
s-ar folosi de lume - ca fiind a lui — căci chipul lumii acesteia 
trece”. 

Atunci când nu mai ai bani se dovedeşte dacă tu te-ai 
încrezut în bani ori în Domnul, care te aprovizionează şi-ţi 
poartă de grijă oricând — atâta vreme cât te încrezi în EI că-i 
poartă de grijă!... 

x 

Dacă vei cere Domnului o inimă după Voia Lui, luptele 
tale cu dorinţele inimii vor fi mici, căci Domnul îţi va întocmi 
inima în Voia Lui. 

X 

În ceasurile aşteptării — când nimic din ce se întâmplă 
nu te zideşte — să nu devii dezamăgit de Dumnezeu, căci El vrea 
să te binecuvânteze şi altfel decât L-ai cunoscut până acum şi să 
te surprindă cu zone pe care nu le-ai cunoscut din Persoana Sa. 
Dar aşteaptă-te la Bunătatea Lui şi caută-L pe EL, sperând şi 
aşteptând Minunea Domnului prin care vrea să te surprindă 
altfel şi să te binecuvânteze. Fii mulţumitor pentru ce Domnul 
îţi rezervă astăzi şi nu te aştepta că EL, în viitor, te va distruge — 
căci aceasta este sugestia Satanei! Fiindcă „Voia Domnului este 
bună, plăcută şi desăvârşită”, iar gândurile Sale cu privire la noi 
sunt „gânduri de pace, nu de nenorocire, ca să ne dea un viitor 
şi o nădejde”. Aşteaptă-te la Minunea care te va surprinde din 
Dumnezeu, dar în dragoste, în bucurie şi în pace, pentru că aşa 
este Dumnezeul nostru pentru cei născuţi din EL. 

X 


Există un demon care poartă masca profunzimii 
sufleteşti (!), dar care nu are nimic de-a face cu Duhul Domnului 
ce locuieşte în creştin şi care atrage inima creştinului spre el, ca 
să nesocotească pe majoritatea creştinilor considerându-i 
superficiali. Acest duh rău se luptă să absoarbă gândurile şi 
atenţia celui pe care reuşeşte să-l influenţeze ori să-l 
însufleţească, îndepărtându-l de rugăciune şi de căutarea 
Domnului. Dacă reuşeşte să te înşele că deţine o profunzime 
adevărată, te va influenţa prin stări sufleteşti — care par 
profunde, dar nu sunt decât sufleteşti — şi te va despărţi de 

Domnul şi de fraţi. Se luptă să te influenţeze să-i nesocoteşti pe 
fraţi pentru că nu sunt profunzi, ci sunt prea simpli, şi să te 
îndepărtezi de Domnul, crezând că Domnul e de fapt în spatele 
acelor stări sufleteşti ciudate cu iz de profunzime, dar care au 
miros de drac în spate. Dacă te va păcăli să îi acorzi atenţia şi 
gândurile tale — sperând că-ţi va descoperi pe Domnul într-un 
fel necunoscut şi fără legătură cu tot ce ţi-a descoperit Domnul 
până acum -— te va influenţa, îţi va dărâma inima şi te va 
cuprinde cu tot felul de stări sufleteşti ciudate, care te vor 
îndepărta de Domnul în zone sufleteşti mlăştinoase şi negre — 
de unde te-a salvat Domnul. Cu acest duh străin vor veni 
anxietatea, stările negre şi disconfortul sufletesc, limba tăioasă, 
critica şi răutatea autoîndreptăţită; vin şi plinătatea de sine, 
suficiența de sine, autocentrarea, privirea de sus, trăirea prin 
minte, insensibilitatea pentru inimă şi astfel ajungi la blocarea 
relaţiei cu Domnul prin inimă şi prin rugăciune. Este un demon 
nereligioas şi antireligios — dar FALS creştin — şi numai după o 
confruntare de una-două zile cu el, aduce stările care-ţi 
declanşează ALARMA, în minte şi în inimă. 

Duhul Domnului ne confruntă cu Diavolul ca să învăţăm 
să îl discernem şi în haine zise creştineşti, cu care îi înşală pe 
unii să se creadă mai deosebiți de fraţii lor mai simpli cu care nu 
vor să se unească în părtăşie. 

Căci dacă tu — fratele meu hoinar — L-ai cunoaşte pe 
Domnul mai mult, ai arăta şi fraţilor tăi drumul până unde L-ai 
decoperit aşa pe Domnul şi nu te-ai despărţi de ei... 

Iar Diavolul nu fuge până ce nu e descoperit, prin 
lumină, în locul unde s-a ascuns în sufletul creştin. 

În noi nu există decât profunzimea sufletească limitată 
şi stricată în întregime a omului vechi, ori profunzimea Duhului 
Domnului — curată, bună şi nelimitată. 

Orice altă profunzime pe care o simţim în suflet este 
personalizată demonic şi vrea să ne influenţeze şi să ne 
însufleţească — dacă-i dăm voie. 

„Supuneţi-vă lui Dumnezeu şi împotriviţi-vă Diavolului 
tari în credinţă, iar Satana va fugi de la voi.” 

Neîncrederea în Dragostea şi-n Bunătatea Domnului 
este un sentiment pe care Diavolul îl seamănă în inima 
omenească. Satana se luptă ca prin emoţii negative şi demonice 
să împiedice trăirea creştinului prin inima sa, înaintea 
Domnului. 

X 

Retragerea în somnolenţă — dar nu în odihna prin somn 
din cauza oboselii — este o autocondamnare la apatie, la 
anxietate şi la atacurile demonice prin stări, emoţii şi prezenţe 
drăceşti. 

X 

Domnul îngăduie uneori să fim hărţuiţi de vrăjmaş 
pentru a ne zdrobi sufletele şi încremenirea lor — chiar în 
binecuvântările Domnului — ca să putem trăi, prin inimă, cu 
Dumnezeu. 

X 

Dacă te rogi prin cuvinte care n-au acoperire în starea ta 
lăuntrică, eşti doar un mincinos care vrei să-L exploatezi pe 
Domnul ca să-ţi meargă bine, dar nu vrei o relaţie permanentă 
cu EL. 

Dacă nu-ţi vei înşela inima rostind aceleaşi cereri şi 
cuvinte în rugăciune — ca un obicei către Domnul — inima te va 
surprinde prin rugăciunile ei spontane către Dumnezeu, care te 
va surprinde şi EL atrăgând spre Sine inima ta sinceră, prin 
sentimentele duhului. 

X 

A trăi pentru Domnul înseamnă a trăi cu Domnul făcând 

lucrarea la care te-a chemat EL. 
X 

În momentul în care trăieşti viaţa fără obiceiuri 
religioase ori creştine pe care să ţi le impui — de frică să nu pierzi 
binecuvântările Domnului... — începi să trăieşti liber cu Domnul 
tău printr-o relaţie spontană a inimii; aceasta îţi dechide accesul 
la ceea ce face parte din împlinirea chemării Domnului pentru 

tine printr-o minte învăţabilă şi printr-o curiozitate centrată în 
Domnul şi liberă, datorită relaţiei sănătoase şi libere din trăirea 
ta cu Domnul. 

Când nu-ţi mai impui obceiurile devoţionale — pentru că 
devin un ritual făcut prin puterile sufleteşti — vei trăi liber viaţa aşa 
cum o dăruieşte Dumnezeu într-o relaţie liberă şi spontană a inimii 
cu EL, cu totală acoperire lăuntrică a manifestărilor sufleteşti, căci 
trăieşti cu duhul inimii prin suflet, dar nu silindu-te cu sufletul să 
trăieşti prin duh. 

Când trăieşti prin inima ta cu Dumnezeu, inima ta poate 
iubi oamenii, căci trăieşte minunea vieţii cu Domnul care 
cuprinde şi dragostea şi acceptarea oamenilor aşa cum sunt, 
prin relaţia inimii — care trăieşte cu Domnul — cu ei. 

X 

A trăi prin duhul presupune şi a trăi prin inimă cu 
Domnul tău, făcând ceea ce păstrează această trăire în viaţa 
normală şi nefăcând ceea ce stinge această trăire, cum ar fi 
împlinirea poftei de mâncare după alimente deosebite, dar nu 
atunci când ţi-e foame, ci când ai poftă doar în papilele 
gustative, căci foamea este o nevoie de hrănire trăită în stomac! 

Dar viaţa inimii nu este trăirea prin duhul, căci dispare 
la fel de neaşteptat şi fără provocări cum apare, fără să o poţi 
menţine prin voinţă. 

Inima care se închină trăieşte cu Domnul. 

X 

Când eşti odihnit, trăieşti şi-ţi împlineşti chemarea mai 
cu drag. 

X 

Pierderea timpului prin divertisment televizat ori 
computerizat şi prin satisfacerea poftei de mâncare — dar nu a 
foamei — te face să laşi garda jos, iar pe fondul lipsei de veghe, 
Satana profită ca să tragă săgețile lui arzătoare şi înveninate 
asupra ta. 

Zeul „Amuzament” te îndepărtează de Îndurarea 
Domnului şi te expune loviturilor vrăjmaşe — căci Satana nu 
iartă! 

Timpul este un dar venit din partea Domnului, iar 
risipirea lui este lipsă de cumpătare şi de înfrânare. 
Vegherea nu este devoțiune, ci urmarea Domnului între 
odihna trăirii prin duhul şi lucrările necesare supravieţuirii. 
X 


Buletinele de ştiri devin internaţionale şi globale pentru 
că atunci când va fi un conducător global, oamenii să fie deja 
obişnuiţi să asculte ştirile şi să fie dependenţi de ele pentru a-i 
acorda atenţie Antihristului. 

X 

Nu există un şablon al urmării Domnului, ci nişte 
caracteristici ale căii Domnului şi ale urmelor pe care trebuie să 
păşim după EL şi după cei ce L-au urmat înaintea noastră. 

Nu poţi merge pe drumul altuia cu Domnul; chiar dacă 
urmele sunt aceleaşi, drumul este al tău. 

X 

Afirmarea de sine este o manifestare şi o dovadă a 

egoismului, a autocentrării şi a neatârnării de Dumnezeu. 
X 


Nu vei putea preţui zonele sănătăţii şi nu te vei putea 
bucura de ele dacă nu ai suferit mai întâi în ele. 
x 
Ca să poţi beneficia de odihna duhului trebuie să nu fii 
dependent de pofta trupului după alimente speciale — care e 
diferită de foame!... 
X 
Sufletul nu este mântuit decât în măsura în care se 
manifestă prin duh — ceea ce presupune o subordonare prin 
răstignire — trăind împlinirea maximă prin duh. 
X 


Atunci când ai ales să iubeşti pe cineva nu îl mai judeci, 
nu îl mai critici, ci îl accepţi aşa cum este şi îl ierţi când greşeşte. 
X 


Deosebeşte nevoia spirituală a timpului prin care treci, 
căci în ea se găseşte Voia Domnului pentru tine şi 


binecuvântarea ta spirituală de acum. 

Una din căderile inimii care s-a alipit de Domnul este 
trăirea prin senzaţii sau trăirea prin pofta după alimente — 
diferită de foame — când nu te mai porţi aspru cu trupul tău, ci 
îi urmezi tendinţele după mâncăruri speciale şi după odihnă 
prelungită, peste refacerea organismului prin odihnă şi 
relaxare. 

Obişnuinţa trupului devine obicei care se manifestă ca o 
lege care se impune. 

X 

Când Domnul nu te-ndeamnă ce să faci înseamnă că are 
încredere în discernământul tău. 

Nu-L acuza pe Domnul pentru că nu-ţi dă ce vrei tu şi nu 
te creşte cum vrei tu — căci Voia Lui este mereu bună, plăcută şi 
desăvârşită — dar fă ceea ce ţine de tine pentru EL şi iubeşte-L 
mereu. 

X 

Când faci din somnolenţă dumnezeul tău sau locul în 
care te ascunzi, te refugiezi şi te adăposteşti, atunci te expui 
săgeţilor Satanei de moarte, de sinucidere, depresie şi gânduri 
negre, blocându-ţi viaţa din curgerea ei normală şi sănătoasă şi 
oprind, cu mâna ta, binecuvântările Domnului pentru inima ta. 

Dumnezeu ne-a dat viaţa ca să o trăim, nu ca s-o 
îngropăm, să o distrugem ori să o respingem. 

Viaţa inimii se trăieşte cumpătat prin alipirea de 
Domnul. 


% 


Manifestarea roadelor duhului este trăire prin duhul. 
X 

Când nu te mai poţi alipi de Domnul — pentru că ai ajuns 
la capătul puterilor tale de a-L iubi şi a te alipi de EL — roagă-L 
pe EL să rezolve problema inimii tale şi să te ducă EL mai 
departe. S-ar putea ca să vină EL din duhul înaintea ochilor 
inimii tale şi astfel inima ta să fie atrasă şi centrată în EI. 

Când ţi se frânge efortul personal de a trăi şi a umbla cu 

Domnul atunci nu dispera, căci Domnul are pentru tine o soluţie 
divină a Harului Său şi îţi va dărui pe rând paşii înainte pe 
urmele Lui. 

„Când ÎL am pe EL — căci mi se dăruieşte — necurmat în 
faţa ochilor” (inimii)... 

Relaţia tăcută a inimii cu Domnul din duh... Aşteptându-L 
cu inima pe Domnul înlăuntru... 


% 


Când îţi trăieşti viaţa prin ceea ce faci... 
X 


Acţiunea echilibrată este unul din factorii care menţin 
sănătatea corpului. 

X 

Binecuvântările care nu sunt preţuite zboară la alţii care 
le preţuiesc, dar când banii devin un pericol pentru sănătatea 
noastră spirituală, Domnul ne dăruieşte pâinea care ne trebuie 
„ca nu cumva în belşug să uităm de Domnul, sau în sărăcie să 
furăm...” 

Anumite inimi nu sunt capabile de dărnicie decât în 
sărăcie lucie, că doar atunci pot înţelege şi pot simţi alături de 
cei lipsiţi!... 

X 

Voința este organul sufletesc ce împlineşte intenţiile 

inimii, cu ajutorul minţii şi prin intermediul trupului. 
X 


„Deşi nu sunt nimic, prin Harul Domnului sunt ceea ce 
sunt”. 
X 
Trăind prin manifestarea Duhului zidirea omului nou în 
Hristos — prin Har. 
X 
Vinul alterează simţul lăuntric şi dezvoltă trăirea prin 
senzațiile trupului, contrar lucrării crucii care a tratat prin 
moarte această trăire prin senzaţii. 

Când eşti sănătos ai doar o înţelegere intelectuală şi 
logică a suferinţei — venită din amintirea suferințelor tale 
trecute — dar când suferi, unele priorităţi ţi se schimbă. Dacă 
aveai preocupări secundare de a face, de a lucra, de a schimba 
ceva în lumea materială prin activitatea ta, acum, limitat de 
suferinţă, doreşti ceea ce e esenţial pentru inima ta şi te rogi şi 
speri într-o vindecare sau îmbunătăţire a stării de sănătate. 

De la o anumită vârstă organismul nostru devine mai 
fragil în mod progresiv, iar voinţa noastră va trebui să ţină cont 
de aceasta atunci când vrea să îndeplinească anumite dorinţe şi 
activităţi. 

Suferinţa te păstrează dependent de Dumnezeu şi te 
ajută să primeşti binecuvântările Lui cu recunoştinţă. 

TŢepuşul din carne poate fi un puternic factor de 
determinare pentru acţiunile şi lucrările esenţiale în viaţă. 

X 


Dacă în bucuria ta eşti independent şi singur, atunci 
puţin loc pentru recunoştinţă are inima ta — dacă are! 
Transformă bucuria ta în recunoştinţă către Dumnezeu, 
căci atunci inima ta va fi fericită cu EI — care te va îmbogăţi cu 
părtăşia inimii Lui... 
X 
Când te fereşti de orice lăcomie de bani şi de lucruri, 
inima ta devine liberă (faţă) de lume. 
x 
Diversificarea activităţii micşorează gradul de oboseală 
acumulat. 
X 
Pentru ca tot ce faci să fie esenţial trebuie să faci totul 
pentru esenţial, adică — „tot ce faci să faci dintr-o inimă bună ca 
pentru Domnul şi spre gloria Lui”. 
X 
O bună atitudine poate să-ţi ridice inima ca să nu mai 
cazi de oboseală în sufletul tău, căci numai încercând vei 

descoperi câtă putere de înfăptuire a unui Cuvânt ţi-a dăruit 
Domnul prin atitudinea bună pe care o trăieşti şi, cu toate că nu 
este curgerea vieţii spirituale, poate fi un îndemn al Duhului 
care înfăptuit te duce mai departe cu Domnul (dacă schimbarea 
atitudinii vine din îndemnul Duhului). 
x 
Când trupul îţi joacă feste prin mofturi — şi nu prin nevoi 
— după mâncare şi somn, retragerea în inactivitate îţi aduce o 
lipsă în calitatea vieţii din inima ta. „Sufletul inactiv va duce 
lipsă”, iar „somnolenţa face sufletul apatic” (Solomon). Deşi 
calitatea vieţii nu se măsoară în numărul acţiunilor, trebuie să 
menţinem sufletul preocupat în veghere de rugăciune şi muncă 
echilibrată, căci lipsa de preocupare atrage dezolare, apatie, 
angoasă şi gânduri negre. Când ai acumulat odihna necesară 
trăieşte plenar, căci viaţa-i unică, iar timpul nu se mai repetă. 
Orice activitate faci spre gloria Domnului devine 
valoroasă şi esenţială prin aceasta. 
X 
Când nu aştepţi nimic de la nimeni, ci eşti hotărât să 
dăruieşti dragoste lăuntrică tuturor, atunci eşti în odihnă şi-n 
linişte. 
X 
Dacă sunt lucruri despre care conştiinţa îţi spune că prin 
natura lor nu pot fi făcute spre gloria Domnului, evită-le, că e 
spre binele tău. Ascultă-ţi inima în ceea ce doreşte să facă spre 
gloria Domnului. 
X 
Prin atitudini bune poţi trăi 2-3 zile (Exemple: „Cine se 
lipeşte de Domnul este un singur duh cu EL”, „A trăi pentru 
Domnul”, „A-L pune pe Domnul înaintea ta”)... Dar există şi 
paşi mai departe cu Domnul. 
X 
Există grade de cunoaştere spirituală profundă şi 
experimentată a Domnului la care nu ajungem decât prin 
lucrarea crucii, care ne omoară trăirea prin spuma sufletului şi 

a inimii noastre pentru Domnul, ca să-L trăim pe Dumnezeu din 
ce în ce mai mult, mai adânc, mai aproape, personal, mai 
spiritual şi pur. 
X 
Duhul afirmării de sine prin povestiri, prin expunerea 
cunoştinţelor şi a argumentelor e frate bun cu duhul 
neînţelegerii, al impunerii, al neacceptării, al independenţei, al 
manipulării, al controlului, al siguranţei de sine şi al plinătăţii 
de sine. 
X 
Dincolo de cele mai bune atitudini şi de efortul de a 
împlini cel mai potrivit Cuvânt cu momentul în care trăieşti, 
când nu mai poţi trăi prin acestea toate şi mori faţă de tine aici, 
faţă de toate acestea, atunci intri în substanța duhului. 
Cunoaşterea Domnului prin duhul este diferită de apucarea 
Duhului cu putere, de vocea Duhului în omul lăuntric şi de 
puterea Duhului din mesajul profeţiei. 
X 


Duhul batjocorii determină pe cel însufleţit de el să se 
afirme pe sine prin dispreţuirea şi înjosirea celorlalţi — de multe 
ori sub masca umorului — după cum duhul criticii îl determină 
pe cel însufleţit de el să se afirme pe sine prin scoaterea în 
evidenţă a defectelor micuţe (adeseori) ale celorlalţi, ca să-şi 
elibereze răutatea din inimă prin critică ori prin batjocură. 

Duhul afirmării de sine, al controlului, al criticii şi al 
batjocorii, sting relaţia cu Domnul, sting duhul rugăciunii şi 
viaţa lăuntrică. 

x 

Amestecul în treburile altora, răpirea bunurilor 
sufleteşti şi spirituale ale altora pentru a ţi le însuşi ca să-ţi 
manifeşti propriile interese egoiste şi să-ţi hrăneşti orgoliul şi 
sufletul cu lăturile şi cu zeama roşiatică a lumii prin indiferenţă, 
prin nesimţire, prin lipsă de cooperare şi de învoire, prin egoism 
şi dragoste de lume, sunt o manifestare a influenţei şi a 
însufleţirii cu duhul răutăţii. 

Duhurile demonice care influenţează, însufleţesc ori 
stăpânesc oamenii, se manifestă agresiv prin invadarea 
mediului social în care trăiesc aceşti oameni şi prin asaltul 
asupra omului lăuntric al copiilor Domnului. Pentru a rezista 
acestor asalturi, copiii Domnului au nevoie de ieşirea din zona 
de atac — dacă Domnul nu-i autorizează să lupte cu aceste 
duhuri — au nevoie de părtăşie cu Domnul şi de hrănirea cu 
atmosfera cerului. Domnul se retrăgea singur pe munte în 
rugăciune, ca să-Şi întregească autoritatea zidindu-şi inima prin 
Duhul, în părtăşie cu Tatăl. Adunarea împreună a copiilor 
Domnului se face tocmai pentru zidirea inimii şi hrănirea 
omului lăunric prin ceea ce dă fiecare mădular şi prin Prezenţa 
Domnului cu care avem părtăşie în adunare. 

Cine respinge Adunarea copiilor Domnului ÎL respinge 
pe Domnul care vine acolo. Retragerea în cămăruţă şi relaţia 
personală cu Domnul sunt doar o faţă a monedei. Cealaltă este 
strângerea împreună în jurul Domnului, din care curge unitatea 
pentru părtăşia frăţească sănătoasă. 

X 

Plinătatea de sine este duşmanul prieteniei şi duşmanul 

Domnului. 


% 


Nu te lăsa molipsit de batjocură şi de nemulţumire. 
X 


Când duhurile răutăţii dau năvală asaltând lăuntrul tău, 
rugăciunea şi cântarea inimii în limbi îţi întăresc zidind inima 
ta. 

X 

Duhul umanismului şi al toleranţei încurajează păcatul 
prin acord tăcut şi prin complicitatea care nu vrea să supere pe 
nimeni, dar sunt neputincioase şi nu conţin dragostea care se 
dăruieşte şi se sacrifică pentru cel în cauză şi care păstrează 
poziţia de uniune cu Domnul şi de neparticipare la rău prin 
complicitate. 

În vremurile din urmă oamenii sunt neînduplecaţi, 
trăind în neînţelegeri. 

x 

E greu să iubeşti oamenii aşa cum sunt atunci când sunt 
amestecați în spaţiul intim al vieţii tale. 

X 

Complicitatea cu batjocoritorul înseamnă participare, 
într-un procent cât de mic, la atmosfera pe care o produce. 
Distanţarea şi detaşarea de această atmosferă se face prin 
discreţie şi sobrietate. 

X 

După ce Domnul ne-a tratat prin cruce e de datoria 
noastră să nu mai trăim prin suflet. 

Cel care ne poartă în trăirea prin duhul este Domnul. 
Pentru noi e suficient să dorim aceasta. 

Şi pentru că există momente când poţi alege să trăieşti 
printr-una sau mai multe componente sufleteşti, ori prin duhul, 
vor exista şi momente când vei putea alege să umbli prin duhul 
în trăirea zilnică şi-n toate treburile şi problemele tale. 

Măsura în care murim faţă de izvoarele amare din inima 
noastră este măsura în care ni se dă — prin Har — trăirea prin 
duhul. 

x 

Căci nu vom fi răsplătiți în cer după mărimea talantului 

nostru, ci după credincioşia cu care l-am administrat. 
X 

Nu purta singur grija şi responsabilitatea ta, ci dă-le 
Domnului. 

X 

Atâta timp cât îi permitem Diavolului să cânte pe 
coardele stărilor noastre sufleteşti, nu vom avea libertate să 
trăim prin duhul. Satana luptă să ne fure libertatea Duhului, dar 
Domnul este de partea noastră ca să ne atragă spre ea şi să ne-o 
ofere. 

După cum ni se dă uneori puterea de-a alege trăirea prin 
duhul, la fel ni se dă, uneori, şi Harul acestei trăiri. 
X 


Să nu-ţi dispreţuieşti vreodată soţul ori soţia în inima ta 
— dacă vrei să fiţi fericiţi împreună! — căci de câte ori nu ai făcut 
şi tu lucruri vrednice de dispreţuit?... Ci oferă-i prețuirea şi 
respectul inimii tale mereu, căci o inimă care se dăruieşte pe 
sine celuilalt zideşte locuinţa lor în ţara fericită a Iubirii...! 
X 


Atunci când nu trăiesc prin duhul sunt mort. Nu trăiesc 
spiritual decât atunci când trăiesc prin duhul. 
X 
Dacă fac din administrarea talanţilor preocuparea mea 
de bază, dar nu din aprofundarea relaţiei cu Domnul, pierd ţinta 
— care este EL! 
X 
Umblarea prin duhul presupune să-ţi faci lucrurile de 
trebuinţă şi să-ţi rezolvi problemele trăind prin duhul, dar şi să 
trăieşti umblând în Lucrarea Duhului. 
X 
Uneori Domnul îţi ia o parte din sănătate pentru ca să 
poţi aprecia viaţa normală şi sănătoasă biologic pe care o au alţii 
în jurul tău. 
X 
Există o parte a închinării şi a părtăşiei inimii cu 
Domnul, în care inima se roagă în limbi şi primeşte părtăşia cu 
Domnul prin pasaje din Cuvânt — de zidire şi încurajare prin 
promisiunile Lui — pe care Duhul o ajută să şi le amintească. 
Aceste pasaje alternează în inimă cu rugăciunea în limbi. 
X 


Pe măsura înaintării în vârstă multe capacităţi biologice 
se pot micşora progresiv. Ar fi normal să crească în schimb 
capacităţile spirituale. 

X 

Trăirea prin duhul este trăirea prin duhul tău născut din 

Dumnezeu, care este unit cu Duhul Domnului. 


132 


Izvoarele inimii 


Contrar posesiei (stăpânirii) demonice — când duhul rău 
te înlocuieşte, te controlează şi te manipulează ca să trăiască 
prin tine - trăirea prin Duhul Sfânt este o îmbogăţire totală a 
persoanei tale, care ajunge să trăiască prin Dumnezeul infinit 
care îmbogăţeşte şi eliberează, infinit, persoana ta prin Duhul 
Său. Sunt două trăiri total opuse: una în robia şi sub stăpânirea 
demonică, şi una în libertatea slavei copiilor lui Dumnezeu, care 
este trăirea prin Duhul Sfânt prin Har. Slavă Domnului. 

Nici o satisfacţie sufletească nu poate fi comparată cu 
fericirea trăirii prin Duhul. 

Foloseşte trăirea prin duhul când ţi se oferă şi nu o risipi 
în planurile şi-n dorinţele inimii ori în alte trăiri sufleteşti, căci 
se va duce de la tine şi o vei dori atunci, dar n-o vei avea când ai 
stins duhul... 

X 

Încântarea de sine este una din fiicele iubirii de sine care 
e „sâmburele duhului satanice” — cum o numea un frate — şi e 
diferită de fericirea cauzată de o biruinţă. 

X 

Dezvoltarea limbajului critic este pentru acest specimen 
(!) de oameni, un semn al inteligenţei lor strălucite pe care o 
uzează, dar nu-şi văd josnicia mizerabilă a răutăţii conținută în 
actul critic pe care îl impun altora. 

X 

Când inima se rătăceşte prin trăirea prin dorinţe, prin 
dragoste de lucruri şi prin planuri, judecata sănătoasă şi 
Cuvântul sunt indicatori de bază în trăirea Voii Domnului. Rana 
inimii şi simţul duhului indică de asemeni starea ei de fapt. 

Când inima se rătăceşte în căile ei şi nu-L mai caută pe 
Domnul, pierzi şansa de a trăi prin duhul, căci numai printr-o 
inimă ce-L caută întreagă pe Domnul vei putea trăi prin Duhul. 
Pocăinţa faţă de Domnul — pe care L-am trădat pentru dorinţe 
ale inimii şi de care ne-am despărţit în inima noastră din cauza 
lucrurilor — ne va repune în legătura duhului prin dragostea 
întreagă a inimii pentru Domnul. 

Posedarea banilor luptă să creeze în suflet sentimentul 
puterii şi al independenţei. 
X 
Uneori suferinţa unora este pentru învăţătura şi 
dezvoltarea faptelor bune ale celor ce au inimă să simtă cu cei ce 
suferă. 
x 
Deşi timpul pentru trăirea în pustiul creştin sufletesc a 
fost socotit limitat de Domnul, foarte mulţi creştini nu vor să 
păşească prin Iordanul lepădării de sine şi al lucrării crucii — 
trăind prin duh -— ci rămân să moară în pustiu, cu cântece şi 
predici din Cuvânt, dar nu în libertatea slavei copiilor Domnului 
prin Duhul. 
X 
Vorbirea periodică a inimii în limbi pune în armonie 
părțile componente ale vieţii — trupească, sufletească, socială şi 
spirituală — situând inima şi voinţa în Voia Domnului. Atunci 
inima nu mai operează cu dorinţe şi cu lucruri, ci trăieşte viaţa 
creştină în toată plinătatea — şi nu doar tânjind după ea. 
X 


Satana poate să pătrundă până la nivel de inimă ca să 
pună gândurile şi dorinţele lui acolo — dacă inima nu e predată 
şi abandonată Domnului ori dacă se rătăceşte de la EI — dar nu 
poate pătrunde în duh unde Domnul ne atrage prin Prezenţa şi 
prin dorinţele vii ale inimii Sale, pentru o anumită perioadă din 
viaţă. 

Dorinţele Diavolului le resimţi ca obligatorii, dar 
dorinţele Domnului din duh te atrag şi te inspiră, dar nu te 
obligă, ci te provoacă duios şi uşor ca să le poţi dori, dar nu ca 
să le execuţi imediat aşa cum le impune Diavolul pe ale lui în 
inimă. 

X 

Putem avea în inimă — din copilărie, din adolescenţă ori 

de mai târziu — sentimente pentru o persoană de sex opus care 

n-au ajuns să se definitiveze într-o relaţie încheiată (pentru că 
era o relaţie nesperată, întreruptă ori interzisă). Iar aceste 
sentimente răbufnesc uneori pufăind ca un vulcan activ, 
nelăsându-ne inima liniştită în prezent. 

Cel mai sănătos lucru pe care-l putem face în acest caz 
este să ne rugăm Domnului pentru pocăinţa, mântuirea şi 
pentru binele persoanei respective; iar dacă este mântuită, să 
mijlocim pentru creşterea şi pentru maturizarea ei în 
asemănarea cu Domnul. 

X 

Vorbirea periodică, voluntară, în limbi, integrează 
armonios persoana în formele de viaţă trupească, sufletească, 
socială şi spirituală, iar prin rugăciunea inimii guşti viaţa 
Duhului; dar trăirea prin Duhul integrează armonios toate 
părţile vieţii umane în Domnul. Este o treaptă superioară şi un 
nivel de slavă mai profund. 

Dar dacă nu ai acces la trăirea prin Duhul, practică 
rugăciunea şi vorbirea inimii în limbi, căci aşa vei trăi armonios 
şi vei gusta şi Duhul. 

x 

Obişnuirea fără alimente mofturoase cum sunt: 
ciocolata, îngheţata, coca-cola, sucurile, vinurile — dar hrănirea 
cu fructe, legume, alimente de bază, marmelade, apă rece — 
simplifică viaţa şi cumpărăturile, oferindu-ţi banii din 
economiile tale pentru săraci, sancţionându-ţi îmbuibarea şi 
scăpându-te de ea. 

X 

Mincinosul trebuie să-şi ţină minte toate minciunile, ca 
să nu se trădeze . 

Dorinţa de a stăpâni lucruri ce nu sunt ale lor determină 
hoţii să fure, să mintă şi să escrocheze. 

Există un duh al hoţiei care terorizează pe cel minţit şi 
escrocat pentru a fi determinat să ofere împrumuturi repetate 
escrocilor. 

Ce firav şi plăpând e omul, dar — adeseori — pentru că 
are o stare sufletească bună, se simte stăpân peste univers. 

E drept că cei născuţi din Dumnezeu — dacă trăiesc prin 
Duhul — participă la lucrurile Domnului prin Har, dar tot 
plăpânzi şi firavi sunt trupeşte, în comparaţie cu duritatea 
legilor materiei şi cu jungla socială. 

x 

Cel care iubeşte lucrurile şi banii cheamă peste sine — 
fără să ştie — duhurile rele ca să-l însufleţească şi să-l 
stăpânească pentru a câştiga, a strânge şi a preţui lucrurile şi 
banii, slujind Mamonei şi lucrurilor care i-au devenit idoli prin 
preţuire, prin dorinţă după ele şi prin orientarea spre lumea 
exterioară, dar nu spre Domnul care este Duh, şi spre valorile 
veşniciei. 

X 

Nu putem trăi prin Duhul decât prin zonele curăţite din 
sufletul şi din inima noastră, prin lepădare de sine şi prin 
acceptarea lucrării crucii. Căci pentru că mai este atâta mizerie 
în noi — pe care o întrezărim şi n-o vedem — Domnul nu ne poate 
dărui trăirea permanentă prin Duhul. 

Domnul nu ni se mai descoperă, ci ne atrage deseori ca 
să venim cu inima Acasă la EL, pentru a o instrui în trăirea cu 
E] şi-n dezvoltarea dorinţei care ne duce la EL. 

X 


Există un duh de enervare care te provoacă să te apuce 
enervarea pentru lucruri mărunte pe care nu le înţelegi în relaţii, 
ori care nu-ţi convin şi te provoacă să rămâi mult timp în această 
stare care se manifestă împotriva oamenilor şi a lucrurilor. 

Dacă nu recunoşti acest duh şi dacă nu te dezici de el şi 
nu-l mustri în Numele lui ISUS şi prin sângele Lui, te va însufleţi 
pentru că i-ai dat acces să se manifeste în sufletul tău. 

X 

Când ne lovesc în faţă practicile unor „religii”, culte şi 

organizaţii creştine care se bat cu pumnii în piept zicând că tot 

adevărul e la ei şi numai la ei — considerând pe cei din afara lor 
drept nişte rătăciţi periculoşi şi pierduţi — să ne punem nişte 
întrebări simple de judecată sănătoasă şi de bun simţ: „Au fost 
făcute aceste lucruri de Domnul Hristos? Au fost poruncite de 
El? Au fost practicate şi învăţate de apostolii Domnului şi de 
Biserica din Noul Testament -— fiind însoţite de Lucrarea 
Duhului Sfânt — toate practicile, regulile, obiceiurile, tradiţiile 
şi învăţăturile acestor religii, culte şi organizaţii numite 
„creştine”, dar extremiste? 

Dacă nu.... Cine vede să înţeleagă, iar cine NU VREA să 
vadă, SĂ NU VADĂ!!! 


% 


Aprinderea şi mânia întinează duhul. 
X 
E uşor să dăruieşti când ai de unde să dai, însă când 
sărăcia te înlănţuie greu, dacă dăruieşti, câştigi încrederea că 
Domnul chiar îţi răsplăteşte mai mult de o mie de ori —- NU 
omul, ci DOMNUL! Crezi că ai putea calcula mărimea 
binecuvântărilor Domnului pe care le revarsă peste tine dacă tu 
dăruieşti celor săraci?... 
X 
Când inima ţi-e pustie şi singură, trăind din inerție, cere-l 
Duhului Sfânt să ţi-o umple cu Sine. 
x 


Activitatea este indispensabilă supravieţuirii, dar trăirea 
prin activitate este o formă de satisfacţie a inimii. Trăirea 
activităţii spre slava Domnului este spirituală şi are răsplată în 
veşnicie. Trăirea prin duhul este ideală. Unul din secretele 
fericirii este să trăieşti dintr-o inimă bună ceea ce faci, ca pentru 
Domnul. Trăirea prin inimă este maximul ce-l poate face un om, 
dar nu este trăirea prin duhul. Trăirea din toată inima te 
izolează în propria trăire. Fără Har nu poţi trăi spre slava 
Domnului. 

Nu-ţi impune o formulă de viaţă, dar trăieşte prin Har 
viaţa, aşa cum ţi-o dăruieşte Domnul. 

Trăirea din toată inima produce un mare consum de 
energie care va trebui recuperată de către organism -— ca să 
poată supravieţui. Cu cât trăirea aceasta este mai lungă, cu atât 
recuperarea este mai lungă. 

A trăi prin hotărârile inimii, dar fără sfaturile şi fără 
sensibilitatea ei, este un extremism bolnăvicios şi ciung. 

Trăirea din toată inima, dar fără alte amestecuri 
păcătoase, este persoana însăşi — sau pură plinătate de sine. 

Trăirea prin Dumnezeu este cea mai împlinită şi fericită 
stare de trăire — realizată prin golire de sine şi prin Har. 

Coloseni 3:23. „Orice faceţi să faceţi dintr-o inimă bună 
ca pentru Domnul, nu ca pentru oameni” (altă traducere). 

Lucrul acesta nu se poate realiza decât atunci când 
trăieşti prin Dumnezeu. 

Trăirea din toată inima este exprimarea totală a 
plinătăţii de sine şi polul opus al lepădării de sine şi al golirii de 
sine. 

X 

Trăirea prin duhul este şi trăirea în duhul rugăciunii. 

Mulţumirea şi satisfacția sufletească pentru ceea ce ai 
este împotriva trăirii prin Duhul. 

Satisfacţia pentru ceea ce faci poate fi şi o confirmare a 
talentelor şi a vocației, dar şi o piedică în calea trăirii prin duhul 
— dacă nu o lepezi. 

Confirmarea talanţilor este doar o constatare, dar 
hrănirea inimii cu ceea ce faci stinge duhul. 

Neacceptarea revendicărilor Duhului atrage după sine 
stingerea Lui. 

X 

Acţiunea permanentă - ca stare a sufletului şi ca 
activitate a trupului — împiedică unirea inimii noastre cu 
Domnul. Nu doar sinele este împotriva comuniunii cu Domnul, 
ci şi activitatea permanentă. 

Dacă reuşeşti să întreţii comuniunea cu Domnul şi în 
timpul activităţilor necesare supravieţuirii şi dacă nu trăieşti 

prin dorinţele inimii, prin acţiunile voinţei — manifestându-ţi 
chiar talanţii — şi prin toată inima pentru tine însuţi, ci îţi 
îndrepţi inima spre Domnul, dorindu-L şi tânjind după EL, 
atunci vei fi călăuzit şi atras spre inima Domnului tău. 


% 


Dărnicia este apa ce stinge focul dorințelor după lucruri. 
X 

Una din nevoile inimii doritoare după Dumnezeu este 
aşteptarea Domnului în tăcere, cu speranţa şi încrederea că EL 
va veni. Aceasta este şi un gen de rugăciune. 

X 

Capacitatea crescută de cumpărare oferă sentimentul 
puterii care corupe şi îmbolnăveşte inima pentru neatârnare şi 
independenţă de Domnul sau pentru o încredere egoistă în 
Domnul, ca să primească binecuvântările care-i împlinesc 
scopurile. 

X 

Cine se împietreşte datorită creşterii posibilităţilor de 
acţionare oferite de bani, a căzut deja în capcana Satanei prin 
care se închină sinelui său, obiectelor şi Mamonei. 

Când consideri aceste posibilităţi drept o creştere a 
puterii de acţiune a voinţei, te închini Satanei, care-ţi oferă 
lumea; dar considerându-le ca nişte binecuvântări încredințate 
spre administrare de la Domnul, devii mic administrator al 
bunurilor Domnului. „Fiecare să fie găsit credincios în lucrurile 
încredințate lui.” 

X 

Încrederea în sine este pură idolatrie şi împietreşte 
inima. 

Renunţarea la încrederea în sine aduce bucuria 
dependenţei de Domnul care întotdeauna este sănătoasă. 
„Sufletul meu este ca un copil înţărcat la sânul mamei”. „Acum 
voi umbla cu sfială până la capătul anilor mei, în amărăciunea 
sufletului meu. Doamne, prin aceste lucruri trăieşte omul şi în 
toate aceste lucruri este viaţa duhului meu.” 

Să-ţi poţi stăpâni stările şi atitudinile sufletului pentru 
ca să trăieşti prin duhul; dar ca să-ţi poţi stăpâni stările şi 
atitudinile rele sufleteşti, trebuie să le recunoşti. 

Tot ce împietreşte inima este definitiv stricat şi rău. 

„Cine se încrede în inima lui este un nebun.” „Fiţi copii 
la răutate” presupune să renunţi la răutatea nebuniei de a te 
încrede în inima ta, pentru a fi ca un copil înţărcat în inima ta 
lângă Domnul, relaţionând astfel cu oamenii, dar folosind o 
judecată matură. 

X 

Nu-ţi lăsa duhul agitat de graba şi de munca vieţii, ci 

trieşte în lăuntrul liniştit, dar nu trăi prin trup. 
X 

Prezenţa Duhului Sfânt şi atingerea Lui în inima omului 
o schimbă mai mult ca orice. Domnul nu desparte darurile Lui 
şi binecuvântările Lui de inima ta. Trăirea darurilor Duhului 
este manifestarea puterii Lui în duhul tău, la care participă şi 
inima ta, trăind prin Duhul. 

Există şi o trăire în adâncurile luminii şi infinităţii 
Duhului, când inima se desparte de orice pentru a se uni cu 
Domnul. Lupta inimii pentru lepădare de tot ce are şi de sine 
este un antrenament care o conduce în adâncurile infinite ale lui 
Dumnezeu. Puterea Duhului este diferită de viaţa duhului de 
înviere — la care se ajunge prin lepădare de sine şi de tot ce ai — 
aşa cum diferite sunt culorile curcubeului. Simţul vieţii duhului 
te centrează în Dumnezeu cu inima ta — care devine conştientă 
numai de Dumnezeu şi de viaţa Lui — pierzând sentimentul 
posesiei binecuvântărilor Domnului care i s-au dat spre 
administrare. 

Dacă inima este atinsă şi înviorată prin puterea Duhului 
din darurile Lui spirituale, ea se hrăneşte de asemenea cu 
Dumnezeu când trăieşte simțind viaţa Duhului prin unirea cu 
Domnul dinlăuntrul omului ascuns al inimii. 

Viaţa te hrăneşte, dar puterea acţionează. Dacă tu — când 

eşti atins de puterea Duhului Domnului în duhul tău — alegi să 
trăieşti doar prin sufletul tău şi prin producţiile sufleteşti ale 
altora (mai mult sau mai puţin curate), ai nevoie de tratarea prin 
lucrarea crucii în sufletul tău pentru a putea ajunge la trăirea 
temporară şi îndelungată prin viaţa duhului. 

x 


Binecuvântările Domnului îţi mângâie inima. 
X 
Nu lăsa să ţi se agite duhul prin participarea inimii la 
agitația trupului din timpul acţiunilor, ci imprimă şi trupului şi 
inimii pacea şi liniştea duhului. 
X 
Cărţile istorice ale Bibliei îţi echilibrează şi îţi liniştesc 
inima din agitația, din neliniştea şi tulburările vieţii. 
X 
Trăirea din toată inima provoacă rostogolirea unor 
evenimente ireversibile, pe care le determini fără să prevezi prea 
mult şi fără să te sfătuieşti cu cineva. 
Doar o inimă bună va trăi înţelept şi cu bun simţ, reuşind 
— dacă acceptă lucrarea crucii — să trăiască prin duhul, pentru 
slava Domnului. 
Duhul de agitaţie se amestecă în trăirea din toată 
puterea inimii, pentru a fi greu de descoperit. 
x 


Durerea rupe coarnele celui ce vorbeşte de sus, celui 
orgolios, împietrit, nestăpânit, sălbatic, aprig, sireap şi buiac. 

Voința este o chestiune de inimă amestecată cu sufletul. 
Smerenia începe de la voinţă (atâta vreme cât inima e blocată 
datorită diverselor atitudini ori stări). 

Numai după ce voinţa a fost zdrobită prin durere va 
accepta să elibereze inima din ghearele cu care o blochează şi va 
accepta trăirea prin duhul. 

Nelepădarea posesiilor pe care le păstrezi în inimă o 
preocupă, o împietresc şi-L scot afară pe Domnul din ea. Inima 
nu poate fi plină decât de un singur lucru o dată sau de o singură 

persoană, căci este creată să nu poată fi preocupată decât 
unilateral. O inimă împărţită este o inimă trădătoare ce vrea să 
slujească doi stăpâni. „Nimeni nu poate sluji la doi stăpâni!” Ori 
ai inima preocupată de Domnul ori de orice altceva — care este 
IDOL!... 

Eliberăm trăirea noastră prin duhul când inima ne este 
preocupată numai de Domnul (chiar dacă mintea execută 
diferite lucruri). Golirea inimii de ORICE şi preocuparea ei 
numai de Domnul ne deschide trăirea prin duhul. 

Diavolul se luptă să ne injecteze în inimă preocupări 
pentru lucruri, dorinţe, îngrijorări din minte şi orice ne-ar putea 
distrage de la preocuparea de Domnul, pentru a ne bloca inima 
şi accesul la trăirea prin duhul împotriva căreia el nu mai are 
arme pentru că tu vei trăi prin Dumnezeu, împotriva căruia 
Satana n-are nici o şansă. 

X 

Orice substanţă ce crează dependenţa omului este făcută 
printr-o producţie inspirată demonic, pentru că Dumnezeu l-a 
creat pe om liber, dar cel care îi fură libertatea este slugă 
satanică. Să nu confundăm aceasta cu faptele repetate care 
devin obicei. 

Obişnuinţa inimii îi determină drumul - dacă nu 
hotărâm să îi schimbăm preocuparea -— căci dacă a fost 
obişnuită cu o anumită preocupare, se va tot întoarce la ea până 
vom reuşi să-i imprimăm obişnuirea cu altă preocupare. 

x 

Predicatorul se poate simţi important pentru sine însuşi 
vorbind altor oameni, dar dacă lucrarea lui nu este importantă 
pentru Dumnezeu, tot ce face el este zero. 


% 


„Durerea curăţă părţile dinlăuntru ale omului.” 
X 


Preocuparea cu dărnicia goleşte inima de pofta altor 
lucruri. 

Dacă nu-ţi poţi goli inima pentru Domnul, smereşte-ţi 
voinţa — căci aceasta este în puterea ta — iar inima va răspunde 
şi se va supune. 

X 

Când duhul îţi străfulgeră inima cu dorinţa după 
Dumnezeu, urmeaz-o, căci altfel pierzi şansa de azi de a-L atinge 
şi de a-L gusta pe Domnul cu această inimă a noastră „nespus 
de rea şi de înşelătoare”. 

Noi nu ne putem schimba inima, dar ne-o schimbă 
Domnul atunci când ne atinge. Noi ne putem doar pune în 
poziţie de receptivitate pentru Domnul, prin voinţa noastră. 

X 


Nu aştepta nimic de la nimeni, dar aşteaptă toate 
lucrurile de la Domnul. 

X 

Dorinţa se naşte în inimă, dar poate încolţi şi prin 
gândurile minţii dacă nu veghezi la porţile ei, hotărând ce vei 
lăsa ori nu să intre şi să vieţuiască-n capul tău. 

Dacă-ţi laşi inima să ţi se alipească de orice altceva decât 
de Domnul, acel ceva îţi va usca omul tău lăuntric, căci te va 
ocupa, te va preocupa şi te va frământa până la ruină şi 
distrugere. 

Arderea dorințelor după lucruri în neîmplinirea lor prin 
suportarea şi lepădarea lor, le va transforma în cenuşă, iar 
alipirea inimii de Domnul şi preocuparea cu Împărăţia Lui, cu 
dreptatea Lui şi cu lucrurile de sus, îţi vor oferi libertatea 
deplină în Domnul, cu fericire şi împlinire totală. 

Talanţii fac parte din Împărăţia Domnului. 

X 

Plinătatea de sine datorată sănătăţii şi capacităţii de 
exercitare a voinţei prin trup trebuie înlocuită cu smerenia 
inimii. „Voi trăi cu sfială şi în amărăciunea sufletului meu, căci 
prin aceste lucruri trăieşte omul şi în acestea este viaţa duhului 


» 


meu . 

Omul a cărui inimă nu se roagă are o inimă împietrită 
ori idolatră. 

Rugăciunea inimii odihneşte în linişte întreaga persoană 
şi fiinţă. 

Nu-ţi lega inima de lume, nici de dorinţele planificate 
pentru lucruri, ci leag-o de Dumnezeu „căci lumea şi pofta ei 
trece, dar cine face voia Domnului rămâne în veac”. 

Exersează-ţi inima să se desprindă de dorinţele sale şi să 
se lipească de Domnul. 

Trăieşte din toată inima, dar pentru Domnul, nu pentru 
tine. 

X 

Nu chiţibuşi lucrurile groase, priveşte în jur, lucrează 

cântând, căci aşa ai spor şi lucrezi repede şi mai uşor. 
E 


E bună trăirea din toată inima pentru Domnul, dar 

trăirea prin duhul e mai adâncă şi odihneşte toată fiinţa. 
X 

Una din cauzele durerilor este păcatul trupesc, sufletesc 
şi al inimii. 

Domnul tratează prin suferinţă persoana şi pentru 
dezvoltarea capacităţii de înţelegere a acesteia, pentru 
dezvoltarea şi reluarea mijlocirii, pentru curățirea inimii şi a 
sufletului de împietrire, de trăirea prin inimă pentru sine, de 
neînduplecare, de darea drumului gurii la rău, aroganță, 
orgoliu, importanţă de sine, plinătate de sine, mulţumire de 
sine, autocentrare, egocentrare, iubire de sine, dragoste de 
lucruri, alergare şi dorință după lucruri, legarea inimii de 
dorinţe, de planuri, de persoane. Domnul tratează persoana 
prin suferinţă şi pentru lipsa mijlocirii pentru Trupul lui 
Hristos, pentru toţi oamenii, pentru autorităţi, pentru familie, 
pentru cei pierduţi, pentru împlinirea planurilor Domnului, a 
Voinţei Lui şi a dorințelor Lui pentru vremea de acum, pentru 
biruinţa Vieţii Domnului în structuri moarte de Adunări şi 

organizaţii creştine moarte, pentru ca Viaţa să organizeze şi să 
armonizeze Trupul lui Hristos — credincioşii, pentru scoaterea, 
dezvoltarea şi înmulţirea mijlocitorilor, a apostolilor-profeţilor- 
evangheliştilor-păstorilor şi învăţătorilor şi a tuturor darurilor 
Duhului, pentru dezvoltarea-zidirea şi creşterea tuturor 
mădularelor armonios înmănunchiate în Trup, pentru creşterea 
cetelor, a numărului de ucenici şi a bătrânilor etc. 
X 

Păcatul văzut, de care nu te-ai pocăit, te duce direct în 
iad — dacă nu eşti născut din DUMNEZEU -— sau „te dă pe mâna 
Satanei pentru nimicirea cărnii ca să te-nveţi să nu huleşti şi ca 
duhul tău să fie mântuit în Ziua Domnului”. 

Mândria blochează inima şi mintea şi orbeşte spiritul şi 
capacităţile lui. 

Smerenia este colivia ce coboară până în adâncurile 
duhului. Mijlocirea odihneşte organismul mai mult decât 
somnul. 

Rugăciunea este cea mai puternică şi specială unealtă de 
lucru a creştinului. 

X 

Nu lucra şi nu acţiona cu răutate faţă de lucruri şi faţă de 
organismul tău, căci aşa cum se obişnuieşte inima ta, aşa va fi şi 
cu oamenii. 

X 

Există un duh de insensibilitate, de ţâfnă şi de aciditate 
care se luptă să te influenţeze să fii morocănos, acid şi rău la 
orice atingere a celorlalţi care ar fi împotriva părerilor şi 
convingerilor tale — chiar dacă atingerea celorlalţi nu este 
împotriva ta -— iar acest duh cu care colaborezi te face să 
ripostezi acid, violent şi rău. 

Numai Duhul Domnului ne poate ajuta să discernem 
acest duh rău la noi şi la alţii. Când sugrumi răutatea limbii şi a 
inimii, eliberezi capacitatea de a iubi. 

Răutatea — chiar şi răutatea față de lucruri şi faţă de 
acţiuni — îţi macină, îţi stresează şi-ţi rupe organismul de 

oboseală. În momentul când ai lăsat bunătatea inimii să te 
părăsească, tu singur te macini şi te distrugi pe tine însuţi, căci 
„tu singur te pedepseşti cu răutatea ta şi vei vedea ce rău şi ce 
amar este să părăseşti pe Domnul” — care este Bun. 

Atitudinea de răutate, de pedepsire, de punere la punct, 
de răzbunare pe lucruri prin iuţime şi ripostare prin acţiune, de 
acţionare cu răutate în lumea materială, provoacă stări şi 
sentimente care-ţi distrug organismul de la creier la inimă, de 
la sistemul muscular şi nervos la aparatul circulator, distrugând 
oganismul şi măcinându-l treptat şi în întregime. 

Iertarea, facerea de bine celui ce te calcă pe nervi şi pe 
bătături, luarea atitudinii de bunătate faţă de el, te vindecă pe 
tine şi te fac fericit. 

Inima bună este o inimă mică în care nu încape decât 
Dumnezeu. 

Inima rea este largă cât lumea şi în ea încape eul cu tot 
iadul ce ţine de el. „Strâmtă este poarta şi îngustă este calea...”. 
Cu câtţi se măreşte inima să cuprindă altceva decât pe Domnul, 
ai alunecat spre „calea largă — şi mulţi sunt cei ce merg pe ea”. 

O inimă blândă şi liniştită este de mare preţ. Inima bună 
se luptă să nu-L cuprindă decât pe Domnul în ea şi să meargă 
pe calea îngustă ori de câte ori răutăţile altora se luptă să o 
provoace la ripostă, ca să meargă pe calea largă. 

X 


O inimă care se agită oboseşte organismul mai mult 
decât activităţile pe care trebuie să le execute. O poţi opri din 
agitaţie, împlinind Cuvintele Domnului după cum urmează: 
„Opriţi-vă şi să ştiţi că Eu sunt Dumnezeu”, 2 — „Totul să tacă 
înaintea Domnului, căci El s-a sculat în locaşul Lui cel sfânt” şi 
3 — „Dacă fiecare va intra în el însuşi şi îşi va recunoaşte rana 
inimii lui...”. 

Recunoaşterea rănii inimii tale şi privirea spre ea îţi 
pune lăuntrul în ordine, îţi dă profunzime, odihnă şi atingerea 
duhului, căci rana inimii te duce drept în părtăşia duhului, 
provocându-te să investeşti în Împărăţia Domnului. Rana 
inimii te păstrează în duhul, chiar dacă în inimă, la suprafaţă, se 
mişcă valurile dorințelor. 

Simţirea duhului este una, iar lumina duhului este alta, 

viaţa duhului mişcându-se în omul lăuntric. 
X 

Rana inimii este sarea pe care Domnul nostru o aruncă 
în izvoarele inimii noastre pentru a ne oferi accesul în duh prin 
această rană, căci numai duhul născut din Dumnezeu poartă în 
el esenţa vieţii divine, care va putea vindeca izvoarele inimii. 

Rana inimii tale este uşa prin care pătrunzi în Duhul 
Domnului exact în ceea ce vrea EL să-ţi spună acum şi-n 
cercetarea cu care EL te pătrunde şi te caută în inima ta. 

Dacă manifestarea darurilor Duhului Sfânt este o 
arătare exterioară a Lucrării Duhului, atunci trăirea în duhul 
este o manifestare lăuntrică a Duhului Sfânt în care tu trăieşti 
în acea parte din Domnul — ce locuieşte în tine — care este omul 
lăuntric născut din Dumnezeu. Intrând prin rana inimii în 
duhul trăieşti în omul lăuntric ceea ce Duhul Sfânt lucrează în 
acel moment. Rana inimii se schimbă după cum trăirea noastră 
în lume se schimbă şi după cum se raportează inima noastră la 
trăirea în lume şi în societate. În funcţie de reacţia inimii 
noastre şi de motivaţia ei — căci inima este cheia de funcţionare 
a persoanei — rana inimii noastre se schimbă în contextul 
schimbării vieţii pe care o trăim pe calea pe care mergem după 
Domnul Hristos — ori de capul nostru — sau după lume. 

Schimbarea sediului persoanei din minte-voinţă- 
sentiment-temperament ori inimă în duhul, se face prin 
acceptarea lucrării crucii în toatea aceste zone ale persoanei şi 
prin recunoaşterea rănii din inimă. Trăirea acestei răni este o 
trăire în duhul. Deşi trăirea în duhul poate fi mult mai 
complexă, prin rana inimii ai intrare în duhul şi ai acces la 
schimbarea sediului persoanei din suflet în duh. Poţi trăi în rana 
inimii tale — şi aceasta echivalează cu o zonă a trăirii în duhul — 
chiar şi în timpul acţiunilor fizice şi al relaţiilor, căci Duhul 
Domnului te cercetează şi lucrează în tine (prin rana inimii tale) 
în funcţie de locul în care se află persoana ta la un moment dat. 

Pierderea timpului este un păcat. Şi dacă informaţia 
trece dincolo de limitele informării şi a curiozităţii necesare 
dezvoltării controlate, prin duhul, a intelectului tău, atunci 
devine pierdere a timpului. Iată de ce filmele, prin izvorul lor de 
naştere care este „istorisirea închipuită” plus violenţă, sex, 
crimă, alcool, droguri, dezmăţ şi desfrâu — care toate întinează 
duhul — dincolo de limitele nevinovate de informare, devin o 
pierdere de timp şi o provocare artificială a emoţiilor care le va 
uza, le va toci şi le va hipersensibiliza pentru ispitele păcatului. 
Informarea prin filme este foc în sân. Excepţie fac 
documentarele curate, căci ele încearcă să redea realitatea. 

X 

Inspirația şi înțelepciunea ca înţelegere sunt capacităţi 
ale inimii, dăruite de Domnul. Dar există şi o inspiraţie 
demonică a fiilor Satanei. 

X 

Cine iubeşte lucrurile din lume nu se satură de ele nici 

dac-ar avea întreg pământul. 


% 


Demnitatea celui ce-şi câştigă pâinea cu sudoare... 
X 
Trăirea prin minte şi controlul exercitat prin minte 
închid duhul, căci la duhoarea cărnii duhul se retrage şi se 
blochează. 
x 
Păgubirea cuiva este nedreptate. Povestirea relelor cuiva 
este defăimare, iar nedrepţii, defăimătorii, zgârciţii, închinătorii 
la sine — autocentraţii — cei plini de sine şi mulţumiţii de sine, 
iubitori de sine, cei lacomi de bani, nu vor intra în Împărăţia 
Cerului. 
X 
Energia dimineţii, când trupul are o bună capacitate şi 
dispoziţie de acţiune (dacă persoana a folosit noaptea pentru 
odihnă!)... 

Importanţa de sine şi siguranţa de sine determină omul 
să se simtă atât de capabil, important şi perspicace, încât trebuie 
să-i controleze, să-i manipuleze şi să-i pună la punct şi pe alţii, 
pentru că aşa cum crede şi cum face el e cel mai bine — consideră 
„majestatea” sa Eul împuţit şi scârnav. 

X 


Blândeţea dăruieşte liniştea şi odihna inimii de 
frământările dorințelor şi planurilor ei şi de neliniştea acţiunilor 
ei, iar smerenia te conduce direct în adâncurile duhului. 

X 

Ce uşor se obişnuieşte omul cu bunăstarea, ajungând 
repede să considere binecuvântarea drept ceva ce i se cuvine şi 
devenind astfel incapabil de recunoştinţă pentru Harul 
Domnului. 

X 

Duhul comerţului se luptă să influenţeze şi să 
însufleţească pe oricine poate, ca acesta să cumpere şi să 
consume cât reuşeşte, dar să nu împartă cu alţii. 

X 


Cine se închină duhului materialismului preocupându-se 
prima dată de lucrurile materiale pentru treburile lui şi 
dorindu-le în majoritatea timpului vieţii sale, este un idolatru 
peste care Domnul va trimite şi suferinţe insuportabile ca să-l 
cerceteze şi să-l determine să-şi înţeleagă păcatul şi să-şi plece 
voinţa, supunându-se Domnului şi ca să se preocupe de 
Împărăţia cerurilor şi de Dumnezeu — ce îl va ajuta să-şi rezolve 
treburile fără să se închine Mamonei şi Satanei. 

X 


Nu te grăbi să termini lucrul şi după aceea să trăieşti, ci 
trăieşte (şi) în timp ce lucrezi. 
X 
După ce Domnul îngăduie să treci printr-un necaz, simţi 
o mare biruinţă când ajungi din nou să trăieşti viaţa ta obişnuită 
şi, în plus, eşti îmbogăţit cu experienţa dobândită prin necaz şi cu 
bucuria încrederii în Domnul care te-a scăpat şi nu te va părăsi. 


149 


Izvoarele inimii 
* 


Bătrânii sunt contactul nostru cu trecutul şi cu o parte 
din înţelepciunea generaţiilor care nu mai sunt. 
X 
Blândeţea inimii te duce în Prezenţa Domnului şi îţi 
dăruieşte odihnă. 
X 
Dacă cel sănătos nu învaţă să-şi dăruiască sănătatea 
ajutând pe cei bolnavi şi neputincioşi, nu are preţuire şi 
recunoştinţă pentru sănătate, sfârşind prin a-şi pierde răsplata 
pentru acest talant dăruit de Dumnezeu. 
X 
Stările care-ţi impun o anumită culoare sufletească şi 
determină un disconfort în odihna şi-n liniştea inimii sunt — 
împotriva transparenţei normale a sufletului — injectate 
demonic. 
X 
Durerea te leagă ca să nu-ţi risipeşti energia în ceea ce 
vrei tu, ci în lucrurile esenţiale pentru care te aşteaptă Domnul. 
Durerea este unul din focurile lui Dumnezeu. 
X 
Nu-ţi comunica toate gândurile şi amănuntele 
evenimentelor celui pe care îl iubeşti — căci îl vei obosi şi nu vei 
dezvolta relaţia voastră, ci o vei stagna prin monolog — dar 
comunică, întreabă şi provoacă tot ce vă ajută să trăiţi împreună 
cu inimile voastre. 
X 
Banii oferă sentimentul puterii, iar cine ţine punga este 
în pericol. 
X 
Concizia ce închide înţelegerea în expresii criptate este o 
expresie a inteligenţei răutăcioase. Simplitatea este o expresie a 
bunătăţii şi foloseşte cuvinte şi expresii simple care deschid 
înţelegerea spre un sens înalt. 

Prin frustrarea, blazarea şi nemulţumirea netratate, 

răutatea prinde prilej de manifestare — dacă nu veghem. 
X 

Acolo, în timpul durerii insuportabile inima ta învaţă şi 
dezvoltă supunerea şi dragostea de Domnul ori se răzvrăteşte, 
cârteşte şi murmură, îndepărtându-se de Domnul. 

Suferinţa îţi lărgeşte inima. Nu scoate pe nimeni din 
inima ta. lubeşte-i pe toţi, chiar dacă trebuie să ai şi relaţii 
rezervate din cauza nepocăinţei unor fraţi ori a răutăţii unora cu 
care-i necesar să fii înţelept ca şarpele. 

Durerea insuportabilă te absoarbe în sine şi, acolo în ea, 
eşti numai tu cu Dumnezeu cu care ori te uneşti ori te lupţi 
răzvrătindu-te. 

X 

Ca să poţi învăţa pe cineva trebuie să fi trecut tu prin ce-l 
înveţi. 

X 

Duhul Domnului nu ţine cont de culorile politice ale 
celor ce vor să guverneze lumea. Duhul securităţii ceauşiste s-a 
unit cu duhul naţional pentru a-şi atinge scopurile. Chiar duhul 
unor culte s-a unit cu duhul naţional, pentru a orbi românii şi 
pentru a-i păstra de partea sa, dar indiferent ce alianţe de 
duhuri s-ar constitui şi ar fi acceptate de oameni pentru 
interesele lor, DuhulSfânt e curat şi nu robeşte oamenii, ci vrea 
să-i elibereze în sfinţenie, în înţelepciune, în bunătate, dragoste 
şi fericire. 

X 

Biruieşte frica, neîncrederea, îndoiala şi deznădejdea, 
trăind şi hrănindu-te cu încrederea în Domnul şi-n „Voia Lui 
care este bună, plăcută şi desăvârşită”, bizuindu-te pe Domnul 
şi sperând în Bunătatea Lui. 

„Domnului îi place de cei ce se tem de EL, de cei ce speră 
în Bunătatea Lui” (Psalm 147:11). 

Deşi, de obicei, noi oamenii avem alte priorităţi şi valori 
decât Domnul, pentru El contează mai mult o inimă curată şi 
sensibilă decât marile realizări ale omenirii şi decât o mie de 
oameni sănătoşi care se zbenguie de capul lor. 

Cuptorul de foc al curăţirii nu e uşor, dar argintul şi 
aurul pur sunt de mare preţ. 

Nu dori suferinţa nimănui pentru că nu ştii dacă o poate 
purta. Fă-ţi timp să stai cu Donmnul tău în cămăruţă ori vrei să 
fii legat prin suferinţă ca să te poţi opri?... 

X 

Părtăşia cu Domnul în cămăruţă e mai importantă decât 
folosirea talanţilor. Când nu mai poţi să faci efortul rugăciunii, 
deschide-ţi inima spre Dumnezeu. 

X 

În valea durerii tale aşteaptă-L pe Domnul. Încrederea 

în Domnul este o păşune de viaţă pentru inima ta. 
X 

Şi dacă Domnul te-a lăsat să te conduci o vreme prin 
duhul literei deschizând Biblia la întâmplare, vine timpul când 
litera te omoară şi atunci va trebui să ÎL auzi pe Domnul şi să 
înţelegi Biblia raţional şi prin duhul tău născut din Dumnezeu. 

X 


Lăudăroşenia este gâdilarea inimii mulţumită de sine 
care-şi atribuie calitatea faptelor pe care Dumnezeu a ajutat-o 
să le facă şi care, în loc să-L laude pe Domnul, se laudă pe sine. 

X 

O inimă dură şi împietrită nu devine blândă şi bună 

decât prin zdrobire şi prin suferinţă. 
X 

Ca slugă ce este, raţiunea se poate rătăci — cu toată logica 
ei — în funcţie de motivaţia inimii. Dar judecata sănătoasă 
bazată pe experiența cu Domnul, pe Cuvânt, pe cunoaşterea 
Domnului prin Duhul Scripturii care locuieşte în fiecare copil al 
Domnului şi care a insuflat scrierea Bibliei, împreună cu sfatul 

altor fraţi care ne sunt mădulare în Trupul Domnului şi 
împreună cu mărturia dată de Duhul, acestea nu se pot rătăci 
căci ÎL au pe Duhul Domnului Călăuză şi Cuvântul inspirat de 
EL ca lumină. 

Gândiţi-vă ce îmbogăţiţi am fi dacă am pune în comun 
cunoaşterea personală a Domnului, trăită de fiecare din copiii 
Lui, într-o părtăşie ori în mai multe — căci cunoaşterea 
Domnului se dezvoltă cu trecerea timpului... 

X 

Unirea duhului cu inima, coborârea minţii în inimă, 
rezonanţa minţii în suflet şi rugăciunea inimii sunt lucruri 
diferite. 

X 

Dacă încrederea ta este în bani şi nu în Dumnezeu care 
te va ajuta să-ţi câştigi pâinea, atunci banii sunt idolul tău. 

Dacă speranţa ta este în sănătate şi nu în Domnul care 
ţi-o poate dărui, atunci ai făcut din sănătate un idol. 

X 

Deznădejdea se învinge prin încrederea în Domnul, prin 

speranţa în Bunătatea Domnului şi prin bizuirea pe EL. 
X 


Când mă rog: „Duhule Sfânt umple-mă Tu”, El mă 
umple cu sensibilitate, cu smerenie, cu blândeţe, cu bunătate şi 
cu tot ce îmi lipseşte şi-mi face posibilă comuniunea inimii cu 
Domnul. Aceasta este ceva cu totul diferit de „intrarea minţii în 
inimă” — practicată de unii mistici creştini — care este unul din 
eforturile lor de unire cu Domnul, dar fără acces obişnuit în duh. 
În urma rugăciunii „Duhule Sfânt umple-mă Tu”, Domnul îmi 
dă trăirea prin Duhul în ceea ce-mi lipseşte, dar şi în lumea reală 
şi nu produce izolarea şi îndepărtarea de alte suflete pentru 
apropierea de Domnul — aşa cum o produce intrarea minţii în 
inimă — dar oferă relaţionarea cu ceilalţi prin inimă şi duh. 

X 


Când este descoperit, duhul literei Scripturii inspiră 


frica de Biblie pentru a-l împiedica pe om să-L descopere pe 
Dumnezeu în Biblie, în mod raţional. 

Autocompătimirea este expresia dragostei de sine într-o 
manieră ce izolează omul în propria durere, în neputinţă şi 
necaz, astfel încât nu mai percepe suferinţa din jur şi realitatea 
într-un mod obiectiv, iar împreună cu disperarea, cu tristeţea şi 
cu gândurile negre sunt boli sufleteşti în care sufletul intră ca pe 
nişte şine ce scot omul din perceperea normală a vieţii. E drept 
că bolile fizice te limitează, dar nu te lăsa îmbolnăvit sufleteşte 
de Diavol, ci „supune-te lui Dumnezeu şi împotriveşte-te 
Diavolului tare în credinţă, iar el va fugi de la tine”. 

Profitând de o stare de boală îngăduită de Dumnezeu, 
diavolul se luptă să intre în viaţa noastră cu izolare, cu tristeţe, 
cu disperare, depresie şi sinucidere, iar dacă nu ne luptăm cu 
acestea şi nu ne împotrivim lor, ni le va injecta în suflet spre 
distrugerea noastră. 

Veghea şi acţiunea echilibrată fac parte din normalitate 
pentru că somnolenţa — chiar în stare de boală — este un teren 
mlăştinos, unde te atacă diavolul. 

Ura şi scârba faţă de propriul trup sunt sentimente 
demonice insuflate în suflet. 

Demonul şi ispita depresiei sunt ca oricare alt demon şi 
ispită cu care trebuie să lupţi şi să le rezişti; chiar dacă mai cazi 
şi şchiopătezi în timpul luptei, rezistă stând de partea Domnului 
— şi vor fugi de la tine. Căci în final va birui în viaţa ta cel de 
partea căruia treci tu. 

Când neliniştea şi frământarea inimii mele cresc, mă 
refugiez în încrederea în Tine, Doamne. 

X 

Cred că Domnul vrea să dezvolte în noi speranţa 
împotriva oricăror îngrijorări, disperări, depresii şi dureri — şi 
în ciuda lor — o speranţă în Domnul, în Bunătatea Lui şi-n Voia 
Lui perfectă, pentru ca, indiferent de situaţia prin care trecem, 
să putem trăi cu încredere în Dumnezeu, cu speranţă şi prin 
dragoste. 

Chiar dacă L-ai gustat pe Domnul ca Dragoste, Iertare, 
Viaţă, Pace, Bucurie, Pâinea şi Apa Vieţii, cinând cu EL cu toată 
capacitatea inimii şi fiinţei tale, EL nu vrea să-ţi hrănească în 
continuare emoţiile tale, ci vrea să sature inima ta cu Duhul Său 
care este mai presus şi dincolo de emoţiile noastre. 
X 


Câtă vreme îţi laşi inima legată de orice altceva, nu se 
poate lega de Domnul în întregime. „Cine nu se leapădă de tot 
ce are...” 

Dezvoltarea relaţiei cu Domnul este — poate — cel mai 
important talant... 

X 

Când ceri ajutorul Domnului, EL ţi-l va oferi fie că-i este 
mai greu, fie mai uşor în ceea ce faci, dar EL nu te va lipsi de 
ajutorul Lui. 

Îngrijorarea îmbolnăveşte inima, dar încrederea în 
Domnul o zideşte. 

X 

În focul suferinţei se dovedesc adevăratele valori şi arde 
tot ce nu are valoare. 

Deşi pentru cei mai mulţi — din cei mari în ochii lumii — 
oamenii nu sunt decât nişte mijloace pentru atingerea 
scopurilor lor, în focul suferinţei persoana umană rămâne o 
valoare pentru care a murit Însuşi Dumnezeu!... 

Persoanele care urmăresc lucruri fără valoare se 
devalorizează pe ele însele. Deşi sistemele de valori sunt diferite 
la grupuri şi comunităţi diferite şi sunt variabile la fiecare 
persoană în timpuri diferite, există valori de bază încadrate în 
valorile Creatorului omenirii şi universului — fără de care o 
persoană nu poate trăi sănătos şi nu poate avea o veşnicie fericită. 

X 

Deşi valoarea unei persoane nu stă în utilitatea ei, 
utilitatea este un dar şi o datorie a persoanei către ceilalţi. 
Valoarea persoanei stă şi în măsura dragostei inimii pe care o 
oferă celorlaţi. 

În cazul în care lipsa utilității sociale şi familiale nu e 
rezultatul unui handicap, ea este expresia unui egoism feroce şi 
a unei iresponsabilităţi josnice. Responsabilitatea cuprinde şi 
capacitatea de a face binele personal şi comun. Binele personal, 
pe lângă autoîntreţinere, cuprinde şi dezvoltarea personală 
sănătoasă bio-psiho-socială şi spirituală. Cine se cramponează 
în aceeaşi condiţie şi stare, urăşte binele. Făcător de rele 
înseamnă şi îngheţat în propria ta stare fără să-ţi doreşti, fără să 
cauţi şi fără să lupţi pentru o schimbare în bine. Deşi nu avem 
toţi aceeaşi putere de responsabilitate socială, dorinţa pentru 
binele celor defavorizaţi şi pentru binele cetăţii ne poate 
transforma în mijlocitori — în perioadele spirituale ce oferă 
capacitate de luptă — şi în nuclee pentru dezvoltarea şi 
transmiterea binelui. Una este să dăruieşti din surplus, dar alta 
din sărăcie. Valoarea darului se calculează după cât îţi mai 
rămâne ca să trăieşti. 

Nu putem aştepta iubire de la un necreştin, dar creştinul 
care n-are dragoste nici pentru Domnul nici pentru o viaţă 
sfântă, nu mai e creştin. Una este să te bălăceşti în compromis 
şi alta să suferi din cauza lui. Viaţa lui Dumnezeu din omul 
lăuntric va striga după libertate în ciuda unui suflet compromis 
care o leagă; iar în cele din urmă disciplina Duhului va trata cu 
foc sufletul compromis. Cât timp mucul nu e stins şi cât timp 
Biserica e jos pe pământ, mai este speranţă, dar veghează să nu 
stingi duhul. 

x 

Dacă nu acceptăm durerea pe care nu o putem opri, 
devenim răzvrătiți şi depresivi, dar dacă acceptăm lucrarea 
suferinţei cu limitările şi dependenţa ce le produce, Domnul ne 
transformă inima într-o perlă vie din care vor radia viaţa şi 
iubirea. 

X 

Domnul vrea să nu ne cramponăm trăind pentru noi în 
inima noastră — indiferent prin ce trecem — ci să ne deschidem 
inima spre EL. 

Uneori speranţa se naşte din mişcarea presiunii şi a 
suprasolicitărilor asupra noastră. Nu suntem capabili de toate 
rolurile social-umane, dar fiecare putem îndeplini unul sau mai 
multe roluri în care funcţionăm la capacitatea maximă cu care 
am fost creaţi de Domnul. Unii dintre noi învăţăm cel mai bine 
din experienţa personală — ceea ce nu este neapărat o calitate — 
ci un mod de a da cu capul de grindă, ca să înţelegi pragul. Deşi 
Domnul nu condamnă felul în care noi funcţionăm, EL vrea să 
ne dezvolte capacitatea de înţelegere şi perceperea Înţelepciunii 
Lui prin sensibilitatea inimii. Depinde şi de noi dacă acceptăm 
sensibilizarea şi disciplinarea făcută de Duhul Domnului. 

X 


În faţa vieţii şi a morţii lucrurile materiale nu valorează 
nimic. Banii sunt un mijloc şi o binecuvântare, dar cine face din 
ei un scop devine robul lor şi sluga Mamonei. 

X 


De multe ori inima este flămândă să trăiască Prezenţa 
Domnului manifestată prin extaz şi vrem să-l impunem 
Domnului aceasta — supărându-ne pe EL dacă nu vine la noi 
prin extaz — ca şi când acesta ar fi singurul mod în care EL vine 
la noi. Dar Domnul vrea să ne crească pentru a-L percepe în 
diferite moduri prin care ne arată că EL e cu noi, unul din 
acestea fiind extraordinara şi simpla Lui promisiune: „Şi iată că 
Eu sunt cu voi până la sfârşitul zilelor”. Dacă ne încredem şi ne 
bizuim pe promisiunea Lui, inima noastră va fi zidită prin 
Cuvântul Domnului pe care-l credem şi astfel vom trăi Prezenţa 
Domnului prin credinţă, nu prin simţuri. Aceasta nu exclude 
căderea Duhului Sfânt peste noi, nici Vocea Duhului în duhul 
nostru, nici extazul, nici cina cu Domnul şi nici alte manifestări 
supranaturale ale Prezenţei Domnului, dar ne ajută să-L iubim 
în toate modurile prin care EL e cu noi. 

X 

Autocompătimirea este o stare sufletească pe care o 

trăieşti plângându-ţi de milă şi hrănindu-te cu disperarea şi cu 

alte gânduri negre, renunțând la orice speranţă şi la Voia 
Domnului care e desăvârşită pentru noi — prin orice ar trebui să 
trecem. 
X 
Şi mai mult decât folosirea talanţilor, Domnul îşi doreşte 
asemănarea noastră cu EL, căci cu cât ne lăsăm transformați 
mai mult după chipul Său, cu atât vom folosi talanţii într-un 
mod mai bun. Iată de ce suferinţa lucrează spre binele nostru 
chiar şi când suntem „cernuţi cu ciurul”. Dar cine n-a trecut prin 
şcoala suferinţei trăieşte tot în perioadele copilăriei. O inimă 
nesimţitoare şi o structură dură cer prin natura lor frângerea — 
fără de care vor rămâne singure şi fără nici un rod plăcut şi copt! 
Talantul nu e rod, ci abilitatea de a-ţi folosi capacităţile primite 
pentru Dumnezeu şi pentru oameni, şi nici darurile nu sunt 
roade... Însă cine vrea să crească şi să fie transformat până la 
vârsta tuturor roadelor Duhului Sfânt...? 
X 
Vorbirea inimii în limbi corintene zideşte inima în fazele 
vărstei la care ai ajuns, dar dacă vrei să trăieşti Voia Domnului 
în fiecare moment, trebuie să-ţi adaptezi inima, atitudinea şi 
comportamentul la Voia Domnului pentru ACUM! Nu-ţi poţi 
determina singur creşterea, dar te poţi face disponibil pentru 
Voia Domnului. 
X 
În momentul în care ai lăsat „garda” jos ca să nu mai 
veghezi, te-ai predat să devii un prizonier al duşmanului. Dacă 
în lume păcatul îţi era natural, acum -— în Hristos — este o 
grozăvie. „Vegheaţi şi rugaţi-vă ca să nu intraţi în ispită”. 
X 


Pe lângă autocopătimire, una din tentaţiile periculoase 
datorată limitării produsă de suferinţă este retragerea în somn, 
în emisiuni televizate ori în alte forme de retragere. 

Dintre pericolele retragerii în somnolenţă amintim: 
apatia, gândurile involuntare, gândurile negre şi depresia. Deşi 
vorbirea inimii în limbi îţi oferă o oarecare protecţie, 
somnolenţa ucide timpul — ceea ce este păcat. 

Lucrul mâinilor echilibrează mintea, participând la 
armonia fiinţei. 
X 
Suferinţa poate determina dezvoltarea egoismului, 
autocentrării, izolării, retragerii, depresiei, disperării şi răutăţii, 
ORI poate elibera capacitatea de a iubi, smerenia, blândeţea şi 
bunătatea — depinde de care parte trece persoana care suferă. 
X 


Când senzațiile înving dorinţa de a trăi, atunci stăpân 
este trupul. Trebuie să rezolvăm nevoile trupului, dar să nu-i 
împlinim mofturile. Un trup cocoloşit se adaptează greu. 

X 


Un suflet în care căile voinţei rătăcesc de la viaţa duhului 
la căile morţii omului vechi — în funcţie de stările de moment 
prin care trece — va trebui să reziste, dezgustându-se de căile 
morţii, pentru a se hrăni cu viaţa din duhul rugăciunii care ne 
uneşte cu Domnul. Există o carapace a voinţei — determinată de 
ultima atitudine — care înconjoară duhul. 

X 

Părtăşia cu tine însuţi te autocentrează în hidoşenia 
eului, dar părtăşia cu Tatăl eliberează viaţa duhului în inima ta. 
Părtăşia cu Fiul hrăneşte inima ta cu viaţa Duhului. 

X 

Între lecţiile pe care Domnul te învaţă, EL aduce 
perioade de întuneric şi odihnă în care nu poţi merge nici 
înainte, nici înapoi şi nu vezi nimic, iar lecţiile dinainte îţi par 
zadarnice — câtă vreme nu poţi merge mai departe. Dar nu 
dispera, căci Domnul va lumina iar drumul tău înainte, pe 
urmele Lui, învăţându-te lecţii ce continuă şirul celor dinainte. 

X 


Părtăşia cu Domnul este respiraţia duhului. 
X 


Retrăirea amintirilor este o trăire în trecut, în care 
sufletul se hrăneşte cu emoţiile care-i convin din amintiri. 

Idolatria obiectelor este plăcerea şi satisfacția pe care 
inima ta şi le trage din posesia lucrurilor pe care le admiră — sau 
le doreşte — dar nu din Creatorul ei. 

X 

Există un loc unde inimile sfinţilor se întâlnesc, iar 
acesta este închinarea smerită a inimii înaintea Domnului 
Hristos şi contemplarea Harului Luminii Prezenţei Domnului. 
Sectarismul unor sfinţi este doar o dovadă a neputinței lor de a 
deosebi Trupul Domnului. 


% 


Nu poţi înţelege un drum până ce nu mergi pe el. 
X 


Nu te poţi bucura şi de lăcomia stomacului şi a papilelor 
gustative, dar şi de trăirea prin duhul. Una este stâmpărarea 
foamei şi alta este lăcomia. Înfrânarea poftelor şi cumpătarea 
sunt mijloace prin care nu mai trăieşti prin senzaţii trupeşti. 

X 

Rugăciunea este respiraţia duhului care te scoate din 
autocentrare şi te centrează în Dumnezeu — pe care ÎL atingi 
rugându-te. 

Nu mai acorda plăcerea dorințelor tale, decât Domnului. 

X 


Trăirea prin duhul are nevoie de discernământul rece şi 
tăios al judecății sănătoase, pentru a o deosebi de duhurile de 
amăgire şi religioase ori de evlavia lipsită de putere. 

La duhurile de amăgire şi religioase ajungi prin tehnici 
anumite şi cu efort, iar după un timp de obişnuinţă, ele vin peste 
tine din senin, izolându-te în limitarea lor de realitatea fizică din 
care evadezi, convins că trăieşti prin Duhul Domnului. Evlavia 
lipsită de putere pe care o degajă este una din caracteristicile 
după care discerni aceste duhuri, împreună cu izolarea în care-ţi 
limitează inima — a cărei sete şi foame după Dumnezeu rămân 
nesăturate — obosindu-te de eforturile şi de tehnicile practicate, 
care-ţi oferă ceva străin şi mai puţin decât pe Domnul. 

Dovada că inima ţi-a fost tratată prin cruce este 
capacitatea — pe care n-o aveai înainte — de a putea stăpâni 
pornirile şi dorinţele ei puternice. 

X 


Când Dumnezeu îţi închide orizontul printr-o suferință 
insuportabilă sau netrecătoare, o face ca să ţi-l deschidă iarăşi, 
mai larg, cu Domnul Însuşi ca Centrul tău şi Soarele tău ce nu 
va apune-n veci. 

X 

Dacă suntem preocupaţi de lucrarea Domnului în noi şi 
de locul în care vrem să ajungem, spiritual, mai mult decât de 
Domnul, atunci avem o obsesie şi un idol în inima noastră ce 
trebuie detronat pentru a ne preocupa de Domnul pe care să-L 
lăsăm să ne ducă unde EL vrea. 

Nu lua şoaptele ce se pot ridica în inima ta drept 
cuvintele Domnului — care vorbeşte doar în lăuntrul spiritului 
tău — căci pot fi sâsâitul şarpelui ce vrea să te obsedeze cu un 
subiect spiritual din care să faci un idol, ca să te deturneze de la 
Centrul tău şi Dumnezeul tău care-i Domnul Hristos. 

Duhurile de amăgire te pot înşela ani de-a rândul, 
făcându-te să urmezi cele mai înalte idealuri, dar să nu-L 
urmăreşti pe Dumnezeu. 

Condu-ţi inima în urmărirea Domnului şi preocupă-te 
numai de EL... 

Inima care vrea să se lipească de Domnul va ajunge să se 
preocupe numai de EL — renunțând la alte dorinţe — şi să 
rămână unită cu Domnul în orice împrejurare. 

X 

Conştienţa persoanei migrează din inimă în minte şi 
înapoi după legi necunoscute. După o perioadă cu mare avânt şi 
dăruire, inima îşi ia o pauză pentru odihnă şi refacere. 
Rugăcinea coboară până în lăuntrul adâncurilor inimii. Pauza 
trăirii prin inimă este ocazia pentru rodirea minţii. 

Cultele tradiţionale care au încheieturi din Trupul 
Domnului vor rămâne aşa, fără schimbări majore, pentru că 
sunt în ele inimi scumpe care trebuie să trăiască — dar nu-s 
pregătite pentru aceste schimbări — şi pentru a rămâne o 
alternativă temporară sau definitivă pentru cei ce se vor naşte 
în ele în viitor. 

Dacă Domnul vrea să creeze încheieturi noi în Trupul 
Său, o va face împotriva oricăror opoziții, însă adversarii lor ar 
trebui să urmeze sfatul lui Gamaliel pentru a nu risca să lupte 
împotriva Domnului Hristos. 

X 

Transformând orice dorinţă se naşte în inima ta în 
dorinţa după Domnul, tu trăieşti prin EI, eşti lipit de EL şi ajungi 
să guşti Prezenţa Lui în inima ta. 

Cuvântul „Cine se lipeşte de Domnul este un singur duh 
cu EI” nu este o matriţă inexistentă, ci devine o realitate vie, 
extraordinară pentru cel ce se lipeşte, din toată inima, de 
Domnul. 

Dorinţele inimii sunt izvoare ale vieţii ce trebuie 
vindecate prin unirea cu Apa Vie a Duhului Sfânt ce trăieşte în 
lăuntrul creştinului. 

X 

Înainte de a fi gata să faci pasul următor cu Domnul, El îţi 
dăruieşte o parte din viaţa ta pe care s-o trăieşti pregătindu-te 
astfel pentru ceea ce vei experimenta, spiritual, urmându-L. 

Dacă preţuieşti lucrarea Domnului în tine mai mult 
decât pe Domnul, mai ai de făcut un pas. Domnul e mai scump 
decât orice. 

X 

Dorul după Domnul se stâmpără punându-L totdeauna 
pe EL înaintea ta. Pe Domnul ÎL cunoşti cu inima ta, căci mintea 
nu obţine decât informaţii necesare despre EL pentru luminarea 
drumului. 

Domnul nu alege în locul tău, dar odată ce ai ales viaţa, 
EI te ajută s-o trăieşti. 

X 

Vorbirea în limbi corintene este o armă împotriva 
Satanei şi un mod de curăţire a minţii de mizeria demonică. 

X 

Păcatul te leagă, iar însufleţirea demonică te izolează în 
limitele demonului ce determină ispita şi păcatul ei. 

Păcatul oferă diavolului teren legal în inima, în mintea 
şi în trupul nostru. Pocăinţa, din toată inima, reaprinde 
totdeauna Duhul Domnului în noi, pe care L-am stins prin 
păcat. 

Şi nu atât vitejia ta în luptă te va elibera, cât apropierea 
ta de Domnul, care ne dă viaţă din belşug. 

Apropierea de Domnul îţi aduce pacea şi iertarea în 
suflet, împreună cu alte stări fericite de rai. 

X 

Noi nu suntem capabili de nimic bun, dar dacă-l cerem 

Domnului, EL ne dăruieşte tot ce avem nevoie. 
X 


Dacă omul trăieşte apropierea de Domnul şi unirea cu 
EL în inima sa, Diavolul rămâne fără teren în omul acela, căci 
mintea lui e centrată, prin inimă, în Dumnezeu. 
E 


Există grade în iubirea de Domnul, primul fiind iubirea 
cu toată inima, apoi cu toată mintea etc. 

A-L iubi pe Domnul cu toată mintea presupune: 

1) a-ţi centra mintea în Domnul din ceruri, 

2) a te gândi la Domnul, 

3) a avea părtăşie cu Cuvântul Domnului, 
experimentând şi trăind cunoştinţele biblice acumulate în 
minte şi cele citite din Cuvânt pentru a-ţi zidi casa credinţei şi a 
fiinţei tale pe Stânca veacurilor care e Domnul Hristos. 

Duhul nostru este omul lăuntric al inimii în adâncul 

căruia locuieşteDuhul Domnului. La fel, în adâncurile cămărilor 
minţii trăieşte veşnic cugetul sau conştiinţa noastră. 

Iubirea Domnului cu toată mintea noastră ne 
deconectează mintea de orice influenţă sau prezenţă demonică. 

Numai unită cu Duhul Domnului inima noastră este vie, 
căci unirea ei cu orice altceva este idolatrie şi absenţa vieţii de 
înviere. 

Casa goală este vulnerabilă pentru venirea vechilor ei 
stăpâni, dacă nu o umplem cu iubirea pentru Domnul ce aduce 
Prezenţa Lui în ea. 

În inima curată coboară Dumnezeu din omului ei 
lăuntric (duhul), pentru a se uni cu noi, pentru a cina cu noi şi 
pentru a ne dărui fericirea Dragostei Lui în comuniune cu 
centrul fiinţei noastre (care reuneşte toate părţile ce o compun). 

Datoria mea este să-L iubesc pe Domnul, nu să-l cer 
Prezenţa, căci El nu rămâne „călător pentru o noapte” pentru 
inima ce arde pentru EL. 

X 

Domnul nu va trăi în locul tău, ci îţi oferă şansa vieţii 
infinite ca să trăieşti prin EL. Această trăire se înmănunchiază 
cu dragostea de Domnul şi cu unirea cu EL. Unirea cu Domnul 
ne umple de viaţa Lui. Nu poţi cuceri viaţa Domnului prin 
puterile tale, dar dacă o doreşti şi o cauţi din toată inima, ea 
coboară din Duh pentru a se uni cu inima ta curată, doritoare şi 
flămândă după unirea cu Domnul. 

Atunci când visurile tainice ale inimii I le dăruieşti lui 
Dumnezeu în liniştea dragostei voastre... 

În momentul în care ne preocupăm în inima noastră 
numai de Domnul, EL locuieşte în inima noastră. 

X 

Păcatul stinge duhul şi întrerupe contactul nostru cu 
Dumnezeu. Pentru a beneficia de spălarea păcatelor prin 
sângele Domnului, nu sunt suficiente pocăinţa şi mărturisirea 
lor numai Domnului, ci trebuie să umblăm în lumină în mijlocul 
fraţilor noştri, mărturisindu-ne păcatul unui frate de încredere. 

Abia prin umblarea în lumină - prin care Lucifer este dat în 
vileag, — sângele Domnului ne curăţeşte de orice păcat: „Dacă 
umblăm în lumină după cum Domnul este lumină avem 
părtăşie unii cu alţii şi sângele lui Hristos ne curăţeşte de orice 
păcat.” 

X 

Dacă îţi îndrepţi atenţia spre lumea exterioară nu mai 
ajungi să fii mulţumit cu ceea ce ai, dar dacă te concentrezi spre 
Domnul, te vei folosi de lumea asta ca nefiind a ta. 

X 

Atracția spre Domnul este opera Lui. Sentimentul că nu 
eşti singur este opera Lui. 

Omul nemântuit trăieşte izolat în mintea lui, având 
spiritul mort (rupt de Domnul). După naşterea din nou într-o 
viaţă curată şi prin Harul Domnului, omul trăieşte în 
dimensiunea veşniciei prin mintea lui — care nu mai e singură, 
ci însoţită de Prezenţa Domnului — şi prin duhul său locuit de 
Duhul Domnului. 

X 

Somnolenţa este refuzul vieţii, refugiul unui suflet 
neputincios şi nemulţumit, un mijloc de supravieţuire când nu 
mai poţi trăi, dar un izvor de apatie în suflet. 

Autocompătimirea este blocarea voluntară în propria 
neputinţă, cu plângere de milă şi cu refuzul de a face măcar ceea 
ce poţi să faci. 

Depresia este un demon care îţi chinuie sufletul prin 
durere şi prin diferite stări negre şi distructive. 

X 

Şi dincolo de puternicele dorinţe ale inimii, care pretind 
împlinire, sunt impulsurile ei care odată acceptate programează 
fiinţa să le trăiască. Probabil că aceste impulsuri au fost numite 
de Solomon „izvoarele vieţii care ies din inimă”. 

X 

Cine se înalţă pe sine în inima lui, deasupra altora, se 
numeşte îngâmfat şi mândru, devenind orb spiritual, dar cine 
îşi smereşte inima până la a fi nimic, are acces direct în duh. 

Domnul lucrează în noi zdrobirea părţilor componente 
ale sufletului şi ale inimii, pentru a ne maturiza, lăsând să fim 
confruntaţi şi cu lucrarea duhurilor răutăţii, pentru a ne face 
capabili să ne deosebim pe noi înşine în cele mai fine colţişoare, 
să-l deosebim pe diavol, dar şi pe Duhul Domnului. Duhul Sfânt 
ne va îndemna, ne va ajuta, ne va învăţa şi ne va întări — dacă Îi 
vom cere ajutorul — după ce am renunţat să ne mai descurcăm 
şi să mai lucrăm prin forţele sufletului nostru. 

Încrederea în Domnul este un loc de refugiu şi o busolă 
pe drumul spiritual, când inima e confuză şi nu ştie încotro s-o 
apuce. 

X 

Trăirea prin Domnul este o părtăşie şi o prietenie cu 
Duhul Domnului, cu care intri în relaţie în urma unei mari nevoi 
şi a unei totale slăbiciuni de-a te mai descurca singur şi de-a mai 
trăi prin forţele tale — care au ajuns la capăt. Nu este o trăire 
prin inimă, nici extazul sau gustarea Domnului (adică cina cu 
EL), ci cuprinde toată fiinţa şi persoana ta care este infuzată de 
Duhul Sfânt — diferit de orice parte din fiinţa ta şi diferit de 
duhurile satanice — în mod echlibrat, sănătos, eliberator, care 
nu te izolează în interior, ci te ajută şi-ţi dă forţă să trăieşti în 
lumea materială ca cetăţean al cerului. Trăirea prin Duhul nu 
este rezultatul unei metode sau a unui efort sufletesc, ci e o 
părtăşie cu Duhul Sfânt prin care trăieşti şi care pătrunde toată 
fiinţa ta: de la trup, minte, inimă şi toate părţile componente ale 
sufletului. E o minune a Harului şi a Domnului care te conduce 
până aici. Glorie Mielului! 

Duhul Sfânt nu are nimic străin, ciudat, straniu, izolat 
sau distructiv, ci e total binefăcător şi desăvârşit dumnezeiesc. 

X 

Încrederea în Domnul şi bizuirea pe EL înving neputinţa 
inimii de a trăi. Prin rugăciune omul lăuntric respiră şi primeşte 
energie ca să trăiască. 

Inactivitatea — ca stil de viață -— este o expresie a 
retragerii, a revoltei, a frustrării şi a neputinței de a trăi viaţa din 
plin, în modul dorit. 

Când descoperi că anumite stări ale sufletului tău 
depind de gândurile tale — şi de gândurile involuntare pe care le 
accepţi şi le rumegi în mintea ta — de programul tău de activitate 
şi somn, de rugăciunile tale şi mai ales de smerenia minţii tale 
(smerenie care trezeşte şi activează duhul tău), şi mai puţin de 
activităţile demonice ori de presupusa insensibilitate a lui 
Dumnezeu faţă de tine... 

X 

Drumul cu Domnul se descoperă în relaţie reciprocă şi 

în timp, prin tot ce-ţi este dat să treci. 
X 


Când descoperi că multă parte din deznădejde este 
opera ta, accepţi să-ţi iei voinţa-n mâini, ca să te aperi. 

Dacă nu te porţi aspru cu trupul tău şi nu-l ţii în 
stăpânire, te va ţine el pe tine. 

Viaţa îţi este dată. Sensul ei l-a stabilit Creatorul. Îţi 
rămâne să accepţi sau nu. Supunerea şi smerenia te ajută să 
treci prin imposibilitatea de a trăi dizolvând rebeliunea 
neputinței. 

Munca este un ordin al Creatorului pentru om — atât în 
Eden înainte de cădere, cât şi după — pentru buna funcţionare a 
fiinţei umane, dar nu este o alegere după bunul plac al omului. 

X 


Visurile inimii sunt o trăire prin care ea se hrăneşte cu 
ceea ce produce, dar nu sunt o trăire prin Domnul, nici iubirea 
pentru El. 

X 

Psihologia este încercarea de a studia omul şi de a-i 
rezolva problemele sufleteşti, dar fără Domnul. 

Când persoanele devin pentru tine un mijloc de a-ţi 
atinge scopurile, relaţiile tale sunt expresia egoismului tău, nu a 
dragostei tale. 

Statornicia cu care Domnul te conduce mai departe ... 

prin viaţa de zi cu zi, pas cu pas. 
x 

Lucrurile lumii sunt astfel făcute ca să nu reziste mult 
timp. Investeşte în ceea ce rămâne veşnic, în ceea ce nici focul, 
nici moartea şi nici veşnicia nu vor putea distruge. 

Rugăciunea, relaţiile bune şi sănătoase, dărnicia, 
roadele Duhului rămân. 

x 

Cine vrea să renunţe la responsabilitate devine incapabil 
să muncească. Responsabilitatea este o stare voluntară a inimii. 
Poartă câtă responsabilitate poţi, dar împarte-o cu Domnul care 
te ajută s-o duci. 

E 

Mâna harnică depinde de atitudinea inimii. Trândăvia 
este o stare de complacere în inactivitate, în lipsă de răspundere 
şi-n moleşeala gândurilor, sfidând orice le-ar deranja. 

X 

Dacă inima reuşeşte să-i primească înapoi pe cei pe care 

i-a izgonit din ea, va trăi împăcată şi liberă. 
X 

Trăirea în Cuvântul Domnului Isus ne califică drept 
ucenici ai Lui, care-L urmează în fiecare zi. Păşirea pe urmele 
lui Pavel înseamnă şi păşirea pe urmele Domnului. 

Nu vom reuşi să împlinim Cuvântul prin puterea 
noastră, dar dacă vrem să ascultăm de Cuvânt, Domnul ne va 
dărui puterea de împlinire a lui. Aici intervine Harul, căci Cel ce 
ne dăruieşte voinţa şi puterea de împlinire este Domnul care dă 
Harul. Harul nu este lipsa pocăinţei şi nici refuzul de a trăi în 
Cuvânt, dar Harul ne dă puterea pocăinţei şi trăirii în Cuvânt — 
dacă noi le dorim. Dacă eşti născut din Dumnezeu, nu poţi să nu 
ai aspiraţiile şi visurile vieţii noi, dar numai prin Har acestea-s 
posibile. 

Acţiunile şi vorbele altora pot crea în noi stări de 
supărare, nemulţumire, mânie, iuţime, răutate şi vorbire de rău 
pe care trebuie să le recunoaştem, să le stăpânim şi să le 
lepădăm din sufletul nostru, îmbrăcându-ne inima cu îndurare, 
bunătate, smerenie, blândeţe, îndelungă răbdare şi pe deasupra 
tuturor cu dragoste — Coloseni 3. lar dacă L-am urmat pe 
Domnul pe calea lepădării de sine şi a purtării crucii, vom putea 
stăpâni sufletul nostru tratat de EI. 

x 

Una din marile minciuni ale Satanei este că Dumnezeu 
este prea bun ca să pedepsească oamenii şi prin această 
minciună îi orbeşte ca să nu se întoarcă la Domnul prin 
pocăință. 

X 

Dacă trăieşti prin minte eşti stresat, îngrijorat şi 
neputincios, dar dacă trăieşti prin duhul tău născut din 
Dumnezeu, trăieşti în liniştea şi în odihna veşniciei. 

X 


Dumnezeu nu te poate ajuta în lucrurile la care tu nu vrei 
să participi, pentru că altfel ţi-ar încălca libertatea voinţei. 
Cel mai măreț şi extraordinar lucru — cu valoare veşnică 
— pe care-l poate face un om în viaţa sa este Voia Domnului 
pentru el. Ea rămâne în eternitate „bună, plăcută şi 
desăvârşită”. 
E 
Cerând de la Domnul putere să te gândeşti la lucrurile 
de sus, primeşti — ca o consecinţă — capacitatea de „a te folosi 
de lumea aceasta ca nefiind a ta, căci chipul ei trece”. Când te 
gândeşti la lucrurile de sus, te-ai mutat cu inima în cer. 
X 
Când Domnul nu te mai lasă ca să funcţionezi în unii 
parametri spirituali vechi, o face ca să te determine să descoperi 
alţii noi. Iubirea de sine, iubirea vieţii proprii şi a sufletului cât 
şi fuga de suferinţă, sunt printre cele mai mari piedici în calea 
înaintării pe urmele Domnului şi în calea creşterii spirituale. 

Descoperirile Domnului sunt pentru inima noastră ca 

hrana cu care mai trăim şi mergem înainte. 
X 

Atunci când nu mai poţi să faci nimic, dar ai dori să faci 
Voia Domnului, roagă-L pe EL să-ţi dea puterea şi înfăptuirea 
Voii Lui şi EI ţi le va dărui astfel că vei ajunge să o faci uşor şi 
din dragoste pentru EL. 

X 

Amintirea celui pe care îl judeci în sufletul tău te va 
urmări şi când stai liniştit, dar cel pe care nu-l mai judeci nu te 
va deranja nici măcar în amintire. 

X 

Intrarea în tine însuţi şi recunoaşterea rănii inimii tale 
te conduc în realitatea inimii care te pune în contact cu 
Dumnezeu. Astfel primeşti forţa de viaţă necesară, voinţa de a 
trăi şi sentimentele care vin dintr-o relaţie cu Domnul. Sângele 
şi carnea nu pot suporta multă vreme Prezenţa Domnului, dar 
inima are nevoie de ea ca să-şi încarce motoarele şi să trăiască. 

În adâncurile inimii celor născuţi din Dumnezeu trăieşte 
Domnul pe care avem nevoie să-L atingem, dacă vrem să trăim 
o viaţă spirituală — fără de care inima noastră nu va fi săturată 
în veci — căci odată ce am gustat din viaţa lui Dumnezeu vom 
suferi pustiul în moartea din suflet, dacă nu-l atingem pe 
Domnul din adâncurile inimii. 

Atingerea Domnului cu inima noastră duce la inundarea 
ei cu viaţa Domnului şi cu Duhul Lui, iar odată cu acestea, cu 
valorile şi comorile veşnice ale raiului. Odată ce inima ÎL atinge 
pe Domnul din adâncurile ei, toată fiinţa este inundată de Duhul 
Domnului şi astfel trăim prin Duhul. 

Trăirea prin Duhul este diferită de venirea Duhului peste 
cineva care manifestă darurile Sale de putere. 

În neputinţa cărnii, de multe ori nu-L putem atinge pe 
Domnul din adâncurile inimii noastre, dar vine timpul când 
nevoile de viaţă, de putere şi lumină ale inimii ne conduc spre 
intrarea în noi înşine şi spre recunoaşterea rănii inimii care ne 

duc la Domnul ce trăieşte în adâncurile inimii noastre — dacă 
suntem născuţi din EL! Când inima e plină de viaţa Duhului, 
trăim prin viaţa de înviere — aceasta făcând uşoare şi rugăciunea 
minţii ca mijloc de relaţionare cu Domnul, cât şi faptele şi 
lucrările necesare vieţii pământeşti. Când inima nu e rănită de 
absenţa Domnului în trăire ori de păcat, înseamnă că e plină de 
viaţa Domnului sau de puterea de viaţă ce a primit-o când era în 
Prezenţa Domnului. 

Duhul nu-şi deschide porţile decât în faţa nevoilor 
puternice ale inimii, dar nu la orice capricii ale sufletului. 


% 


Atunci când ierţi pe cineva reuşeşti să nu-l mai judeci. 
X 


Putem alege -— fiindcă trăim -— să trăim îngrijoraţi, 
anxioşi şi stresaţi ori să trăim încrezându-ne în Domnul şi 
bizuindu-ne pe EL, căci „cine se încrede în Domnul este fericit”. 

X 

Diavolul te leagă pe măsura păcatului ce îl reprezintă — 

dacă-l faci în faptă sau în gând. 
X 

Mai bună este vegherea decât somnolenţa şi lucrul decât 
inactivitatea. Munca echilibrată este una din căile lui Dumnezeu 
pentru om, care îl menţin sănătos şi armonios. 

Somnolenţa este evadarea din realitate într-o 
dimensiune a timpului psihic ce trece mai repede. Nu intra în 
somnolenţă — dacă nu vrei să îţi devină un obicei care-ţi face 
sufletul apatic. 

X 

De noi depinde dorinţa de a schimba atitudinea pentru 
a ne încrede în Domnul, cât şi cererea de ajutor pentru a primi 
această atitudine; iar restul îl face Domnul. 

X 

Izolarea în minte nu este trăirea prin duhul, dar 
aşteptarea Domnului este valoare în comparaţie cu preocuparea 
materialistă. 

Acţiunea este un război cu materia, cu scopul de-a o 
transforma în forma dorită. 

x 

Păcatul stării de îngrijorare se învinge prin încrederea în 
Domnul. 

X 

Răutatea este un sentiment care izbucneşte verbal — şi 
chiar fizic — şi pe care Domnul trebuie să-l mistuie prin focul 
Său. 

X 

Toţi oamenii sunt ispitiţi — fiecare în „slăbiciunea lui de 
inimă” — dar rugăciunea ne aduce ajutor din cer ca să nu intrăm 
în ispită, cât şi să nu cădem în ea. Dacă-i cerem Domnului, EL 
ne dăruieşte mijlocul ieşirii din ispită. 

X 

Trăirea pentru senzațiile de plăcere pentru mâncare, 
pentru băutură, privire, comoditate, sex etc., limitează 
personalitatea la nivelul animalic de carne şi o condamnă — 
datorită păcatelor cărnii — la iazul etern de foc. Cine trăieşte în 
duhul unui păcat este obsedat de acel păcat — care-i devine 
stăpân. 

X 
Uneori hotărârea inimii anulează o decizie rea a voinţei. 
X 

Apatia cheamă depresia şi duhul morţii. 

Inima care nu cere Duhului Sfânt să o umple, va fi 
agresată, chinuită — şi chiar însufleţită — de duhuri demonice, 
căci casa goală permite chiriaşi, dacă nu-i locuită de Creator. 
Chiar şi pentru o inimă mântuită, sufletul trebuie umplut cu 
Duhul Sfânt — dacă nu vrem să trăim lupte, chinuri şi însufleţiri 
străine. Căci armonia inimii noi cu sufletul se face prin Duhul 
Domnului. Duhul omului născut din Dumnezeu nu însufleţeşte 
persoana decât dacă aceasta trăieşte în armonie cu Duhul Sfânt. 
Această colaborare este benevolă şi activă. Nu vom beneficia de 

viaţa duhului în inima noastră dacă inima e preocupată, 
absorbită şi dependentă de lucruri şi de stări străine Vieţii 
Domnului, din duhul născut din EL. Dar vom beneficia şi vom 
trăi viaţa de înviere — în multele sale manifestări — dacă 
persoana noastră trăieşte în armonie cu Duhul Domnului care 
locuieşte în duhul nostru. Când nu mai funcţionează nimic, 
rugăciunea către Duhul Sfânt, ca să ne umple inima, va 
funcţiona. 

Este un mare Har să poţi face deosebirea dintre tine şi 
duhurile rele şi Duhul Sfânt. Spiritul Domnului este cel mai fin 
şi gingaş Spirit. Şi când realizezi că trăieşte în tine şi poţi avea 
părtăşie, ajutor, susţinere şi împlinirea nevoilor interioare prin 
EL... 

Una din manifestările iadului este să fii singur în tine 
însuţi, când ştii ce înseamnă să trăieşti împreună cu Duhul 
Sfânt, în fiinţa ta. 

X 

Părerea de sine degenerează în iubire de sine, în privirea 
de sus peste alţii şi-n mândrie. Înlocuieşte părerea de sine cu 
conştiența de Domnul, cerută în rugăciune. Duhul Sfânt nu te 
poate umple decât dacă ţi-ai trăit goliciunea lăuntrică totală. 

X 

Influenţa vinului stinge Duhul. Ca să păstreze puterea 
Duhului Sfânt, Samson trebuia să nu bea nici vin, nici altă 
băutură îmbătătoare. Un trup comod va condiţiona persoana 
care-l are să facă numai ce îi place lui — dacă nu e strunit şi ţinut 
în stăpânire. 

X 

Dacă Domnul nu-ţi face parte de noi prorocii, înseamnă 
că vrea să te lupţi lupta cea bună a credinţei prin prorociile 
făcute până acum despre tine. 

X 

Dacă te complaci în inactivitate şi-n moleşeală vei fi 

cuprins de apatie, de depresie şi neputinţă. 

Căci nu cunoştinţa ne lipseşte pentru a sta în picioare ca 
şi creştin, ci supunerea la Cuvintele Domnului Hristos, ca să nu 
ni se dărâme casa credinţei în furtunile vieţii. 

x 


Când Domnul te ajută să-ţi vezi aroganţa şi îngâmfarea 
prin care te consideri deosebit şi superior celorlalţi — sau 
majorităţii — înseamnă că Domnul vrea să te curăţească pentru 
a te face smerit. De multe ori stările de depresie şi angoasă se 
datorează aroganţei şi îngâmfării — ca o cădere venită în urma 
mândriei. Pentru că te ridici deasupra fraţilor tăi — creştinii — ai 
ieşit de sub protecţia autorităţii date unităţii lor şi te-ai expus 
singur săgeţilor satanei de depresie, angoasă şi gânduri 
păcătoase involuntare, dese. 

X 

Vine vremea când nu mai poţi trăi prin legea Cuvântului 
scris în mintea ta şi când începi să trăieşti prin dragostea din 
duhul tău pentru Domnul şi prin dragostea Lui pentru tine. 
Trăirea prin legea Cuvântului Noului Testament distruge, în 
timp, energia naturală a eului sufletesc, astfel încât ajungi — 
dacă eşti sincer şi consacrat Domnului — să nu mai poţi trăi 
Cuvântul ca lege. Şi când reuşeşti — din pricina zădărniciei 
efortului — să renunţi la efortul de a trăi în Cuvânt ca o lege, 
Domnul eliberează în tine dragostea duhului pentru EL. 

Nu luarea Cuvântului ca pe o lege te va ajuta să-l 
împlineşti, ci hrănirea inimii tale cu dragostea Domnului din 
duh şi aşteptarea în odihnă a faptelor rânduite mai dinainte, de 
Domnul, ca să umblăm în ele. 

Luarea Noului Testament ca pe o lege te duce în 
neputinţa şi-n moartea eului sufletesc, dar hrănirea cu 
dragostea Duhului te duce-n odihna Domnului şi-n libertatea de 
a trăi Cuvântul prin puterea duhului. 

Nu putem avea prima dată dragostea duhului — chiar 
dacă gustăm pe parcurs atingerea lui — pentru că forţa naturală 
a sufletului carnal este contrară duhului. Aşa că atâta timp cât 

avem energia naturală ni se potriveşte Cuvântul Domnului 
„Cine păzeşte poruncile mele acela mă iubeşte”, iar aceasta este 
iubirea sufletului. Dar vine vremea când omul lăuntric creşte şi 
omul sufletesc îşi macină energia împlinind Cuvântul până când 
această forţă naturală din om se epuizează pentru ca persoana 
creştină să guste, să aibă şi să trăiască prin dragostea duhului 
care ne va face să împlinim Cuvântul prin duhul şi astfel 
ajungem la Cuvântul Domnului „dacă mă iubiţi veţi păzi 
poruncile Mele”. Nu există abatere de la porunci pentru 
creştinul normal, dar există o mare diferenţă între sursa de 
putere a împlinirii lor. 
X 
Dacă nu vom dezvolta adunări sau grupuri de părtăşie 
spirituală, nu vom avea unitatea Duhului — chiar dacă avem o 
parte din lucrările Lui — şi nu vom avea binecuvântările pe care 
le revarsă Domnul peste cei uniţi în Duhul (care sunt creşterea 
şi funcţionarea ca mădulare unii altora). 
X 
Plinătatea de sine este fiica mândriei. Devii plin de tine 
pentru că eşti mândru, egoist şi autocentrat. 
Părerea de sine te autocentrează, dar lepădarea ei te 
centrează în Domnul. 
X 
Dacă îţi hrăneşti inima cu lucrurile pământului, ele îţi 
vor aduce zădărnicie şi moarte, dar dacă te gândeşti la lucrurile 
de sus — dorindu-le — vei avea viaţă-n inimă. Fii gata în fiecare 
zi să mergi cu Domnul spre ceea ce vrea EL să trăieşti azi, dar 
nu spre ceea ce vrei tu să trăieşti. 
X 
Rugăciunea pentru autorităţi şi pentru toţi oamenii este 
o manifestare responsabilităţii sociale, iar acţiunea folositoare 
binelui comun este o dovadă a responsabilităţii. 
X 
Trăirea adevărului „tot ce faceţi să faceţi dintr-o inimă 
bună ca pentru Domnul şi spre slava Lui”, combinat cu adevărul 

„umblaţi cu duhul” — realizată prin Harul cerut şi primit — te 
conduc într-o trăire spirituală cu Domnul. 
X 

Dorinţele puternice şi presante după unele lucruri îşi 
pierd puterea dacă nu le împlineşti două-trei zile, devenind 
dorinţe obişnuite. Pofta altor lucruri se stinge dacă nu o 
împlineşti. 

x 

Sunt diferite căile prin care Domnul ne atrage şi ne 
cheamă după EL, în Duhul, prin voinţa şi puterea de îndeplinire 
a diferitelor părţi ale Adevărului din Cuvânt. 

Vin vremurile când mana din pustiu şi apa din stâncă nu 
te mai împlinesc, după cum nici cântarea, rugăciunea şi citirea 
nu te mai satură, ci ajungem să tânjim după grâul şi fructele 
Canaanului. Şi aşa ajungem să deosebim puterea sufletească de 
viaţa duhului — pe care o trăim uneori. 

X 

Nu dărui plăcerea inimii tale decât numai lui Dumnezeu. 
O inimă curată şi bună, întreagă pentru Domnul, se primeşte la 
cerere, căci altfel inima te poate atrage în planuri, amintiri, 
dorinţe, impulsuri şi vise. Hrănirea cu Cuvântul „Nu vă 
strângeţi comori pe pământ, căci acolo unde este comoara 
voastră este şi inima voastră” şi cu Cuvântul „Gândiţi-vă la 
lucrurile de sus” sfinţeşte inima prin Adevărul Cuvântului. 

Sărăcirea voluntară în schimbul îmbogăţirii în ceruri 
este o valoare, o virtute, o calitate superioară a vieţii, o treaptă 
mai înaltă în slavă şi mai adâncă în duhul. Ni se mângâie şi ni se 
vindecă inima gustând Cuvântul „Dacă avem ce mânca şi cu ne 
îmbrăca ne este îndeajuns”. Cu duhul viu nu se poate îmbrăca 
decât o inimă smerită, ca un copil înţăreat la sânul mamei şi 
dezbrăcată de trăirea prin minte şi prin sine însăşi. 

X 


Adu-ţi trupul ca o jertfă vie. Potoleşte-ţi foamea, dar ţine 


în stăpânire pofta după alimente speciale. Mănâncă atunci când 
ţi-e foame, dar nu pentru că ai poftă. 

Pentru că refuzi să acorzi atenţie şi iubire semenilor tăi, 
deconsiderându-i şi tratându-i cu nepăsare, nu vrei să mergi 
niciunde şi devii închis, autocentrat şi egoist şi nu mai vrei să ai 


relaţii. 
X 


y» 


„Sufletul inactiv va duce lipsă”, iar „Somnolenţa face 
sufletul apatic” (Solomon). Duhul apatiei invadează sufletul în 
timpul somnolenţei, căci somnolenţa este o viaţă paralelă, dusă 
în spaţiul psihic, în care timpul aproape stă pe loc şi unde 
amintirile, imaginaţia, gândurile involuntare şi duhurile rele se 
amestecă. Un duh rău intrat prin somnolenţă te va chinui până 
îl vei recunoaşte şi, cu ajutorul Domnului, îl vei da afară. 

Nu există viaţă adevărată fără lepădare de sine şi fără 
neiubirea vieţii proprii până la moarte. 

X 


„Cine se retrage caută ce-i place lui însuşi, dar este 
împotriva adevăratei înţelepciuni”. (altă traducere) 

Când duhul retragerii îţi bate la uşă, ţi se va părea că 
orice ai de făcut este cât un munte. De aici până la decizia de a 
te retrage este doar un pas şi odată cu ea intră în tine acest duh 
rău şi ascuns al retragerii din viaţă, ca să devii asistent la ea. 
Astfel vei trăi chinuit şi pierzând binecuvântările Domnului 
pentru tine, din cauză că nu vrei să mai participi la viaţă şi să o 
trăieşti deplin, până îţi vei revoca decizia de retragere şi vei 
izgoni duhul ei rău cu ajutorul Domnului. 

X 

Sentimentul vieţii duhului — care ne infuzează deseori 
fiinţa — ne conferă valoarea adevărată care este interioară. 

Lepădarea de sine şi capacităţile duhului ne fac în stare să 
iubim cu dragostea care se dăruieşte. Lipsit de viaţa, de dragostea 
şi bucuria duhului, sufletul este sărac, orb, ticălos şi gol. 

X 

Suferinţa şi neputinţa aduc disperare în inimă, dar 
încrederea că toate lucrează împreună spre binele tău seamănă 
sămânţa speranţei. 

Deşi distincte, părţile făpturii noastre sunt strâns legate 

între ele şi dependente una de alta. 
X 

Acuzarea, judecarea şi neiertarea altora cheamă peste 
tine forţele demonice, ca să te judece. Mai bine să ierţi decât să 
judeci, căci pentru iertare nu te condamnă nimeni. Nu-ţi hrăni 
răutatea inimii cu acuzaţii, cu judecăţi şi critici, ci hrăneşte-ţi 
inima cu iertare, cu acceptare şi cu dăruire, căci atunci impulsul 
natural al răutăţii se va stinge. 

Vine vremea când te poţi folosi de capacităţile inimii ca 
de nişte organe pe care le întrebuinţezi pentru ceea ce este bine. 

Acuzarea, critica, judecarea şi neiertarea altora ne scot 
de sub protecţia Domnului, care îngăduie să fim loviți de diavol 
până vom plăti tot ce datorăm. 

Complimentele sincere către o persoană sunt o dovadă a 
acceptării şi a puterii de dăruire a celui ce le face. 

Faza în care suferinţa te face egoist şi autocentrat este 
prima parte, dar dacă nu te încăpăţânezi să rămâi pe loc, ci ÎL 
urmezi pe Domnul mai departe, în a doua parte a suferinţei 
devii iubitor şi bun. 

Când răutatea unora loveşte în iubirea ta pentru alţii nu 
participa, ci ocoleşte răul biruindu-l prin bine cu o 
binecuvântare şi cu un îndemn spre bine. 

Roada Duhului este dragostea. Numai într-o inimă 
curăţită de răutate poate rodi dragostea. 

Nu-ţi extinde inima pentru judecarea nimănui, ci pentru 
iertare, acceptare, mijlocire şi dăruire de sine. Dacă Duhul Sfânt 
nu convinge pe cineva de păcat, judecarea ta peste el nici atât. 
Dacă arzi din cauza căderii cuiva în păcat, atunci vei mijloci 
pentru el — căci în final fiecare este responsabil de ceea ce face 
— dar arderea mijlocirii ne ajută să acceptăm şi să iubim pe toţi 
oamenii. Rugăciunea „Doamne ai milă de omul acesta” 
încredinţează lui Dumnezeu soarta celui păcătos şi sarcinile lui, 
căci „fiecare îşi va purta propria lui sarcină”. 

Faptul că ai pe cineva în inimă înseamnă că eşti 
responsabil pentru el cu iertare, mijlocire, accepare şi dragoste. 
X 

Când faci lucrurile destinate ţie de Dumnezeu să le faci, 
simţi că trăieşti normal. 

x 

Domnul nu vrea să ne lipsească de farmecul şi frumuseţea 
fiecărei vârste spirituale... Şi când le discerni, gustă-le cu bucuria 
unui copil iubit şi binecuvântat de Tatăl. 

X 

Uneori, ca să discernem Duhul Domnului, trebuie să 
trecem prin văi adânci şi reci şi negre ca să ne vedem goliciunea 
interioară şi să recunoaştem răutatea Satanei — din care numai 
Bunul Duh Sfânt ne scapă. 

Duhul Sfânt nu ne poate umple decât în măsura în care 
ne lăsăm curăţiţi de alte duhuri şi de omul nostru vechi. Un duh 
necurat, la care renunţăm cu greu, este cel al judecării altora, al 
acuzării şi stigmatizării altora. 

X 

„Comoara de preţ a unui om este munca”. Munca 
echilibrată este o parte din viaţă. Cine refuză munca refuză viaţa 
al cărei izvor este Dumnezeu. 

X 

Oaia singură e atacată de lupi. 

Nu vă izolaţi de fraţi, strângeţi legăturile, uniţi-vă! Nu vă 
judecaţi. Adunaţi-vă sub Domnia Domnului şi lupii vor fugi. 

Nu fă slujba acuzatorului fraţilor, ca să nu intri pe mâna 
lui. Nimeni nu-ţi cere să faci tot ce fac fraţii tăi, ci să-i accepţi, 
pentru că şi ei sunt fraţii tăi... 

X 

Când nu mai funcţionează nimic spiritual, zideşte-ţi 
inima crezând promisiunile Domnului. 

O picătură din fericirea inimii lui Dumnezeu te umple de 
viaţă şi de energie spirituală, prin care trăieşti spiritual în vasul 
fiinţei tale. 


179 


Izvoarele inimii 


Abandonarea în mâna Domnului ca EL să facă ce vrea cu 
noi, înmoaie inima şi ne face ca un lut moale în mâinile 
Creatorului, ca EL să ne modeleze după toată Voia Sa. 

Când trăieşti prin iubirea de sinele pe care nu-l poţi 
lepăda — pentru că-l iubeşti — atunci hotărârea voinţei şi a întregii 
persoane va supune emoția şi starea sufletului făcându-te capabil 
de lepădare de sine şi de abandonare în Mâna Bună a lubitului 
tău Mire. 

Abandonarea în mâinile Domnului, pentru ca EL să facă 
ce vrea cu tine, aparţine slujirii tale în duhul tău pentru 
Dumnezeu. 

X 

Impunerea Legii lui Hristos izvorăşte din duhul de lege 
al Satanei. 

Atragerea spre Legea lui Hristos şi convingerea de păcat 
aparțin Duhului Sfânt. 

Trăirea în păcat şi călcarea Cuvântului de către 
mădularele integrate în Trup se disciplinează prin Duhul 
conform Cuvântului — care este „dreptarul învăţării sănătoase” 
— de către supraveghetorii puşi de Duhul Domnului pentru asta 
şi chiar Duhul Sfânt ne disciplinează personal. Disciplinarea nu 
este impunere, ci o corectare în dragoste. Chiar darea pe mâna 
Satanei este făcută din dragoste, pentru mântuirea duhului celui 
disciplinat prin suferinţă, ca să nu hulească. 

Duhul satanic de lege care impune Cuvântul ca lege se 
manifestă datorită râvnei fără pricepere şi datorită răutăţii şi 
mândriei celor înşelaţi şi însufleţiţi de diavol pentru aceasta. 

x 


Duhul materialismului se luptă să te determine şi să te 
însufleţească să agoniseşti tot ce îţi doreşti din lumea materială, 
pentru tine şi casa ta, dar să nu faci dărnicie şi milostenie celor 
sărmani şi să nu faci fapte vrednice de pocăință. Acest duh 
aduce gânduri în arena minţii, prin care să te preocupe de 
agonisirea materială. 

Lepădarea de sine şi de tot ce ai presupune chiar şi 

lepădarea de lucrurile strict necesare şi eficace pe care le 
păstrezi în inima ta. 

Cele mai puternice dorinţe se sting prin cererea în 
rugăciune a lepădării de sine şi de tot ce ai. 

Dorinţele neîmplinite şi nelepădate se transformă în 
resentimente ca: nervozitate, irascibilitate, iuţime, mânie etc. 

Dorinţa este unul din izvoarele inimii care hrăneşte ceea 
ce vrei. 

Dezbrăcarea inimii de dorinţe după lucruri şi 
îmbrăcarea ei cu dorinţa după Domnul... 

Dezbrăcarea de omul cel vechi presupune şi dezbrăcarea 
inimii de dorinţele furtunoase care o blochează şi îmbrăcarea ei 
cu dorinţa după Donmnul, care o eliberează. 

Sentimentele de iuțime şi mânie vin din emoția 
sufletului, dar mânjesc şi cuprind şi inima care trebuie să se 
dezbrace de ele şi să îmbrace blândeţea, bunătatea, îndurarea, 
smerenia, răbdarea, dragostea. 

„Să vă dezbrăcaţi de omul cel vechi cu faptele lui şi să vă 
îmbrăcaţi în omul cel nou care se înnoieşte spre cunoştinţă 
deplină după chipul Celui ce l-a creat”. 

X 

Sârguinţa voinţei pentru un lucru poate produce 
agitarea inimii. Aceasta trebuie dezbrăcată pentru a îmbrăca 
blândeţea şi liniştea inimii. 

X 

Soţul creştin are datoria să se roage pentru vindecarea 
soţiei sale, în caz de boală — căci lui i s-a încredinţat autoritatea 
de cap — şi să-l mustre pe Diavol în caz că el a atacat-o ori să-L 
roage pe Domnul s-o vindece dacă e bolnavă din cauze naturale, 
cât şi să ceară Domnului s-o lumineze şi să-i arate greşelile ei în 
cazul când suferinţa este pentru cercetare şi curăţire. 

X 


Creştinul ar trebui să nu se gândească cum să adune şi 


să cumpere, ci cum poate trăi cu cât mai puţin, dăruind cât mai 
mult. 

Când Domnul este singura ta dorinţă, ÎL poţi aştepta să 
vină, căci eşti pregătit. 

X 

Debracă-ţi inima de grijuri, de plăcerile vieţii şi de pofta 
altor lucruri, căci dincolo de inima curată este Domnul 
Dumnezeu. 

Conformarea exterioară sau interioară la chipul veacului 
ori tânjirea după ea, arată ţelurile pământeşti ale inimii noastre 
în această lume trecătoare cu tot ce este în ea. 

X 

Duhul mijlocirii este un duh de rugăciune care izvorăşte 
din gravitatea inimii lui Dumnezeu şi devine accesibil prin 
gravitatea inimii noastre, care captează intenţiile duhului 
nostru. Este diferit de sarcina duhului şi poate fi stins. 

X 

Duhul materialismului caută să te însufleţească să te 
preocupi în mintea şi-n inima ta de lucrurile materiale şi să 
cumperi mai mult decât strictul necesar şi eficace, dar să nu te 
preocupe grija pentru săraci şi cum să dăruieşti celor sărmani. 

X 

Întoemirile gândurilor din inima noastră şi visurile ei se 

împletesc cu planurile şi dorinţele ei. 
X 


Duhul ripostei te determină să reacţionezi involuntar la 
provocările altora - şi la reproşurile lor — prin stări emotive 
negative şi prin violenţă verbală şi chiar fizică, împietrindu-ţi 
inima prin duritate. Nu este o simplă reacţie emotivă pe care un 
un om cu sufletul tratat de Domnul o poate stăpâni, ci este ceva 
demonic care provoacă ripostă involuntară, automată. Când 
descoperi acest duh rău în sufletul tău, mustră-l prin sângele 
Domnului şi spune-i ca şi arhanghelul Mihail: „Domnul să te 
mustre Satano, Domnul să te mustre”, după ce te-ai dezis de el 
pentru totdeauna în inima ta şi verbal. 

Pe măsură ce înaintezi cu Domnul pe cale, EL te schimbă 
după chipul Său şi te purifică de orice rău. 

Când tu te gândeşti la binele altuia, Domnul se gândeşte 
la binele tău, iar când tu faci bine altuia, Însuşi Dumnezeu îţi 
face bine ţie. 

X 

Uneori poţi să-ţi stăpâneşti inima, dar alteori trebuie să-L 

rogi pe Domnul s-o facă pentru tine. 
x 

Simplificarea vieţii prin sărăcirea voluntară micşorează 
dezvoltarea dragostei de sine manifestată prin plăcerea pentru 
lucruri, crescând puterea de a dărui celor în nevoie. 

X 

Dacă urmăreşti sărăcirea şi faci un scop din ea, atunci ea 
devine un idol. 

Duhul Domnului integrează fraţii fameni în mijlocul 
societăţii, între fraţii lor în Domnul din încheietura Trupului 
Domnului în care sunt rânduiţi. 

Asceza este plăcerea sufletească a anumitor 
temperamente care îşi impun manifestarea structurii lor peste 
viaţa oamenilor care le au. A-ţi impune sufletul ca lege peste duh 
aduce blocarea duhului şi este ceva carnal, dar urmarea 
Domnului prin inima curată este viaţă în libertate şi odihnă. 

Este Voia Domnului să fac ceea ce fac ori este doar ceea 
ce vreau eu în ruptul capului. „Cine se retrage caută ce-i place 
lui însuşi, dar este împotriva adevăratei înţelepciunii” 
(Solomon). 

x 

E drept că unii fraţi îşi găsesc mai greu încheieturasau — 
pentru că aparţin din ceea ce dă încherietura lor — înaintează 
mai mult singuri cu Domnul rămânând în relaţie cu membrii 
aceleiaşi cete. Dacă ceata lor este formată din cei ce au aceeaşi 
chemare, atunci încheietura lor este formată din cei ce ÎL 
urmează pe Domnul pe aceeaşi linie. 

Pentru cei care ÎL urmează pe Domnul pe calea crucii, 
linia lor nu este exclusiv Bunătatea Domnului şi darurile 

Duhului Sfânt. Chiar dacă Domnul restaurează în Biserică 
porţiuni întregi din credinţa în Cuvântul scris, există fraţi care 
nu fac parte din echipa de restaurare şi care cred întreg 
Cuvântul situându-se în altă încheietură din Trup. 

Indiferent de încheietura în care eşti integrat, important 
este să-L urmezi pe Domnul pe calea pe care te-a chemat EL pe 
tine personal. 

Mijlocirea pentru toţi fraţii dezvoltă în fiecare 
receptivitatea la Duhul Domnului şi zideşte în inima lor 
capacitatea de a-L urma pe Domnul înainte. 

Linia nu este încheietura, ci mănunchiul învățăturilor de 
bază ale unei încheieturi sau a unui mădular. 

Încheietura este legătura spirituală pe care o au două sau 
mai multe mădulare prin părtăşie spirituală, ajutor şi sprijin 
reciproc, întâlnire în jurul Domnului, zidire în dragoste, 
acceptare, iertare, încurajare, îndemnare şi mustrare în mod 
reciproc, libertatea Duhului în unitate de inimă, suflet şi gând. 
Încheietura oferă Trupului zidire prin acceptare, prin dragoste 
şi unitatea Duhului, participând la alcătuirea legăturii strânse şi 
la creşterea vieţii Tupului, prin lucrarea specifică ei. 

X 


Trăirea prin minte îţi leagă viaţa. Trăirea prin inima 
curată e libertate. Mintea dă porunci şi face legi. Inima iubeşte 
şi iartă. Învățăturile minţii se pot bate cap în cap, dar înţelegerea 
inimii aduce odihnă. A fi legat în inimă ori a fi legat în duhul? 
Dacă nu eşti blând şi smerit în inima ta, nu mai găseşti odihnă 
pentru sufletul tău. 

Poruncile minţii şi tendinţele temperamentului sunt 
sufleteşti şi brutale. Chiar şi trăirea Cuvântului prin minte e 
brutală şi legalistă, dar urmarea Domnului cu inima eliberează 
trăirea Cuvântului prin libertatea duhului. 

X 


Pisălogeala este asuprirea altuia prin cuvinte, cu scopul 
de a-ţi impune voinţa, ideile şi interesele. 

Inima curată este fereastra prin care ÎL vezi pe 
Dumnezeu. 

Trebuie ca în centrul fiinţei tale să nu posezi nimic, 
lepădându-te de tot ce ai, căci Domnul nu coboară într-o inimă 
plină de sine, de lucruri, de persoane sau de orice altceva, ci EL 
vine în inima pentru care EL este TOTUL, Cel Dorit, Centrul, 
Mirele. Când inima se curăţeşte şi se centrează în Dumnezeu, 
atunci Stăpânul Suprem, Creatorul, coboară în ea oferindu-i 
părtăşia inimii Lui. 

X 

Lăcomia este o stare a inimii care doreşte mereu alte 
lucruri materiale şi nu se mai satură şi nu mai este mulțumită 
cu ce are. 

X 

Renunţarea la părerea de sine te centrează direct în 
Dumnezeu, din duhul tău. 

X 

Deşi în duh spune taine, vorbirea inimii în limbi 
corintene zideşte persoana. 

Nu îndreptarea minţii spre duh te centrează în omul 
lăuntric, ci lepădarea de sine. 

X 

Când te supui cerinţelor Duhului, Domnul îţi descoperă 
taine pe care nu le cunoşti, dar când nu te supui Domniei 
Duhului trăieşti slăbiciunea şi dărâmarea inimii. 

Cerinţele duhului îţi oferă paşii înainte pe Calea 
Domnului — pe care îi faci în supunere. Duhul îţi oferă puterea 
de împlinire a cerinţelor Lui — dacă vrei să le urmezi prin trăire. 

X 

Impulsul lăcomiei te poartă în locurile unde poţi împlini 
lăcomia inimii, dar Calea Domnului te ţine departe de acestea, 
oferindu-ţi fericirea prin urmarea Domnului prin lepădare de 
sine. 

Sufletul nelepădat este nefericit, nesătul şi nenorocit, 

dar lepădarea sufletului îţi oferă o altă inimă şi îţi vei regăsi un 
sine fericit, pe care altfel niciodată nu-l vei putea câştiga pe alte 
căi. 
X 
Căile Domnului şi cerinţele Duhului îţi duc inima în cer, 
căci stările sau esenţele Dumnezeirii sunt şi fericirea, bunătatea, 
iertarea, dragostea, îndurarea, smerenia, bucuria, puterea care 
împlineşte facerea de bine, iar prin trăirea cerinţelor Duhului 
inima ta este ridicată în cer şi cerul coboară în ea. 
Dreptate, puritate, Adevăr şi tot ce este Bun la modul 
Absolut, fac parte din esenţa Domnului. 
X 


Iertarea este o acţiune a inimii, o atitudine a voinţei, o 
primire, o acceptare, o ştergere a vinovăţiei, o dăruire a 
bunătăţii şi a dragostei, o repunere în inimă a celui vinovat, 
acoperindu-l prin dăruirea inimii. Prin iertare dezbraci pe cel 
nelegiuit de păcatul şi de vina lui, îmbrăcându-l în hainele de 
sărbătoare ale iertării, acceptării, bunătăţii îndurării şi 
dragostei. 

Să nu faci niciodată slujba acuzatorului fraţilor tăi. 

Ce dulce şi plăcută este comuniunea inimilor curate... 

X 


Cufundarea în Cuvântul Domnului îţi descoperă taine, 
iar meditarea la el te face fericit. 
X 
Una este zidirea inimii prin vorbirea în limbi şi alta 
umplerea cu Duhul în omul lăuntric. 
X 
Plinătatea de sine, importanţa de sine, părerea de sine 
etc., sunt defecte ale sufletului nostru căzut şi stricat în mod 
definitiv. Sufletul nu poate fi îmbunătăţit şi cârpit, ci trebuie 
lepădat pentru a putea fi regăsit prin trăirea duhului în vasul 
golit şi curăţit. 
A nu fi nimic în tine însuţi, a nu poseda nimic material 
în inima ta, a te lepăda de tine însuţi şi de tot ce ai — iată o parte 
din căile ce te vor duce în duhul. 

Puterea sufletului poate împlini Cuvântul parţial şi 
pentru o vreme, dar se va strica repede, degenerând în 
putreziciunea poftelor sufleteşti şi lumeşti, exacerbând sinele şi 
eul religios. 

Dacă umplerea cu Duhul nu vine din curgerea duhului, 
ci din efortul sufletului nostru de a deveni spirituali, nu vom face 
altceva decât vom dezvolta puterea sinelui. Umplerea cu Duhul 
vine din umblarea cu duhul, prin colaborare şi trăire prin duh. 

Lucrarea Duhului în noi se face în timp şi este perfectă 
şi definitivă. 

X 

Rugăciunea din Iov: „Arată-mi ce nu văd”, te expune 
unei experienţe dureroase în care descoperi lucruri secrete pe 
care nu le-ai cunoscut niciodată. E nevoie de un timp pentru 
zidirea inimii până ajungi să-ţi poţi dori o altă rugăciune şi 
cunoaştere de felul acesta. 

„Cheamă-Mă şi-ţi voi răspunde şi îţi voi arăta lucruri 
mari şi nepătrunse (ascunzişuri secrete) despre care tu nu ştii 
nimic” (altă traducere). 

X 

Slăbiciunea ori slăbirea duhului indică cerința Duhului 
Domnului de a te opri din ceea ce faci, pentru că faci un lucru 
greşit — chiar dacă în ochii tăi nu pare rău — lucru pe care Duhul 
Sfânt nu doreşte să-l faci şi ţi-l interzice prin senzaţia de slăbire 
a duhului tău. 

X 

Există împlinirea Cuvântului în puterea şi-n zelul 
sufletului, şi există o altă împlinire de dragul Domnului. Deşi 
devenim prietenii Domnului în primul caz, totuşi trăim prin 
puterea sufletească. Dar când începem să deosebim Lucrarea 
Duhului în noi, vom urma îndemnurile Duhului. Astfel vom 
discerne unde trebuie să facem o cheltuială, un cadou şi unde să 
facem o dărnicie. Sunt unele nevoi mai mari şi mai urgente 
decât altele, iar fraţii în credinţă au prioritate. Când ÎL iubim pe 
Domnul ne supunem Duhului Său, la îndemnurile căruia ne 

vom orienta „faptele credinţei şi ale dragostei” (cum le numea 
odată Duhul Sfânt). Ascultând cerinţele Duhului ni se va 
dezvolta dragostea noastră pentru Domnul. Duhul ne va 
îndemna să facem dărnicie şi ne va călăuzi unde şi cui s-o facem. 
De câte ori ascultăm cerinţele Duhului vom înţelege mai departe 
lucruri pe care nu le-am înţeles, pentru mersul înainte cu 
Domnul. Duhul respinge — zbătându-se — atât păcatul, cât şi 
pericolul apropiat de a păcătui. Când urmezi cerinţele Duhului 
Sfânt EL te ajută — dacă-l ceri — să faci lucruri bune pe care nu 
le mai puteai face demult, redându-ţi „anii mâncaţi de Lăcustă”. 
X 

Nu cugetările lumii sunt înţelepciune şi nu civilizaţia şi 
tehnica sunt înțelegere, ci bunătatea care se dăruie pe sine şi 
care face parte altora din bunurile sale. 

X 

Trăirea prin puterea sufletului este deschisă însufleţirii 
cu diferite duhuri demonice cum sunt impunerea, manipularea, 
agitația etc., făcând parte inimii din gustarea morţii care vine 
din trăirea după îndemnurile cărnii sufleteşti. Dar trăirea cu 
duhul oferă inimii viaţă, echilibru, stăpânire de sine şi armonia 
întregii fiinţe în cadrul familial şi social al persoanei. 

X 

Duhul înţelepciunii lumeşti te autocentrează şi te 
însufleţeşte ca să trăieşti prin minte, blocându-ţi trăirea cu 
duhul. 

Cunoştinţele minţii nu sunt adevărata cunoaştere, ci 
trăirea în lăuntrul inimii tale cu Domnul Hristos este cunoaştere 
interioară. Informaţiile, curiozităţile şi gândurile nu hrănesc 
mintea, ci o obosesc, dar hrănirea din Cuvântul Domnului 
satură inima şi mintea flămândă. 

Dacă citeşti Scriptura doar ca să o cunoşti, nu vei 
dobândi mare lucru, însă când o citeşti ca să-ţi hrăneşti inima şi 
mintea când au flămânzit şi când te adânceşti în Biblie ca să te 
laşi transformat în inimă de adevărul şi lumina ei, atunci L-ai 
dobândit pe Domnu'. 


188 


Izvoarele inimii 


Rugăciunea este mai prețioasă decât informaţia, iar 
trăirea inimii ce ÎL urmează pe Domnul este un izvor de 
împlinire fericită care nu se întâlneşte nicăieri pe căile 
autocentrării egoismului şi a falselor valori din lume. 

„Cunoştinţa îngâmfă”. „Înainte de cădere inima omului 
se îngâmfă”. Blocarea şi împietrirea inimii se datorează şi 
îngâmfării din cauza cunoştinţei. Să nu urmăreşti cunoştinţa 
venită din informaţii, ci cunoaşterea care vine din trăirea cu 
Domnul prin duhul. „Dragostea zideşte”. 

X 


Recunoştinţa este o stare de mulţumire, de bucurie şi de 
fericire a inimii, îndreptată spre Dumnezeu pentru un lucru pe 
care Domnul sau altcineva ţi l-a făcut şi care împlineşte o nevoie, 
o dorinţă ascunsă ori una din rugăciunile tale. Se întâlneşte rar, 
dar împlineşte inima din cauza Domnului care te-a 
binecuvântat. 

X 

Este diferenţă între bucuria sufletească şi cea spirituală. 
Prima este nerăbdătoare, consumatoare de energie şi poate fi 
vinovată uneori, dar bucuria spirituală este profundă, liniştită, 
blândă, curată şi perfectă. Mulţi îşi produc bucurie sufletească 
prin păcate, dar aceasta e ca fumul risipit de vânt, însă bucuria 
spirituală este roada duhului omului lăuntric ce a crescut până 
a rodit. 

X 

Duhul stăpânirii materiale caută să te însufleţească prin 
simţământul de a stăpâni lucrurile cumpărându-le ca să le 
foloseşti. E o chestiune de acaparare şi de stăpânire prin posesie 
— stare care trebuie lepădată dacă vrem să avem pacea şi liniştea 
duhului. 

x 

Abandonarea în mâinile Domnului eliberează duhul tău 

din puterea sufletească ce îl blochează. 
X 

În timpul de acum lucrurile au devenit aşa de scumpe 

încât nu le mai poţi obţine decât prin rugăciune şi prin dărnicie; 

căci dacă dăruieşti din ceea ce ai, Domnul îţi dă ţie însutit şi de 
o mie de ori mai mult. 
X 
Lucrurile făcute în forță nu au binecuvântarea 
Domnului şi sting Duhul. 
X 
Verifică ceea ce cumperi, pentru că nu toţi negustorii 
sunt cinstiți. 
X 
Cine iubeşte pe alţii îi cuprinde în inima lui iertându-le 
totul, acceptându-i aşa cum sunt, văzând nevoile lor şi 
îngrijindu-se de ei prin ajutorul pe care îl poate oferi. 
X 


Dorinţa de a avea sau pofta de a poseda lucruri nu este o 
nevoie care — dacă nu e împlinită — împiedică trăirea decentă a 
vieţii, ci este lăcomie ce izvorăşte din inimă. Ea se tratează prin 
dezbrăcarea inimii de ea şi îmbrăcarea cu dorinţa după Domnul. 

Când îţi dezbraci inima de orice dorinţă şi ÎL doreşti pe 
Domnul cu toată inima, abandonând-o în mâinile Lui, atunci 
trăieşti odihna în Domnul şi trăieşti viaţa prin omul lăuntric, în 
care s-au unit toate părţile fiinţei tale. 

Vin timpuri când Domnul îţi descoperă din părţile 
ascunse ale omului vechi, pe care te ajută să le identifici şi să-ţi 
dezbraci inima de ele pentru a o îmbrăca în omul lăuntric. 

X 


Iuţimea este o formă a răutăţii inimii care se manifestă 
în dificultăţile şi-n graba din timpul unor acţiuni sau relaţii, 
exprimându-se prin cuvinte şi acţiuni rapide şi violente care 
descarcă impulsul răutăţii din inimă ce le produce. 

X 


Graba îţi macină sistemul nervos, dar lucrarea cu 
sârguinţă îţi oferă aceleaşi rezultate în liniştea şi-n odihna 
trupului. 

X 

Abandonarea inimii în braţele Domnului te duce în 

viaţa, odihna, liniştea şi-n puterea duhului. 

Nu putem forţa manifestarea duhului, dar el răspunde 
adeseori la abandonarea inimii noastre în mâinile Domnului şi 
de multe ori — dacă nu l-am stins, ci am răspuns cerinţelor lui — 
se manifestă aşteptând colaborarea noastră cu EL. Este o relaţie 
reciprocă de colaborare în care inima şi toată fiinţa noastră sunt 
binecuvântate de Domnul şi împlinite total. 

x 

Dacă dezbrăcarea manifestărilor omului vechi din inimă 
e o problemă de recunoaştere, lepădare şi exerciţiu, îmbrăcarea 
în omul nou e o problemă de abandonare a inimii în mâna 
Domnului, supunere la cerinţele Duhului şi colaborare cu 
manifestările lăuntrice ale Duhului Sfânt din omul lăuntric al 
inimii. Ori de câte ori colaborăm cu manifestările lăuntrice ale 
Duhului Sfânt îmbrăcăm omul cel nou. 

X 

Plinătatea de sine deschide şi expune sufletul chemând 
însufleţirea demonică peste el, dar în măsura golirii de tine te 
umple Duhul Domnului. 

X 

Lipsa banilor dovedeşte dacă te încrezi în bani sau în 
Domnul. 

X 

Înaintarea în vârstă micşorează capacitatea omului de 
adaptare la situaţii şi la lucruri noi, dar sunt şi unele 
temperamente care se adaptează mai greu. 


% 


Dialogul presupune simţirea persoanei şi stării celuilalt. 
X 


Există o curtoazie exagerată şi o falsă evlavie date de 
munca rugăciunilor sufleteşti, de efortul sufletesc de a-L atinge 
pe Domnul şi de duhul izolării. Duhul izolării te scoală noaptea 
şi te însuflețeşte ca să mijloceşti pentru alţii, în stilul repetărilor 
mecanice şi al rugăciunilor cântate, dar nu prin Duhul 
Domnului, nici prin inima ta, ci prin sufletul tău însufleţit de un 
duh de amăgire. 

Căutarea Domnului cu toată dorinţa inimii hrăneşte şi 
zideşte inima. Duhul Sfânt conţine puterea care ne zideşte inima 
ca să putem trăi curat şi sănătos. Căci inima noastră este mică 
şi slabă şi expusă rănilor produse de vrăjmaş dacă nu-i 
protejată, întărită şi zidită de Duhul Domnului. 

Cei care nu sunt născuţi din Dumnezeu au inima 
împietrită şi însufleţită sau chiar stăpânită de duhuri satanice. 

A umbla cu Duhul înseamnă a fi întărit şi zidit de Duhul 
Domnului în inima ta, pentru a trăi în bunătate, în dragoste, 
curat şi sănătos. 

Umblarea cu Duhul şi trăirea cu Duhul Domnului sunt 
diferite de a fi în Duhul — cum era Ioan apostolul în ziua 
Domnului când scria Apocalipsa — căci a fi în Duhul este un 
cadou pe care îl primim doar uneori, dar de umblarea cu Duhul 
Domnului avem nevoie mereu, căci altfel Diavolul ne chinuieşte 
şi ne loveşte inima noastră gingaşă, sensibilă şi mică. 

Este diferenţă între trăirea prin sine în plinătatea de sine 
şi lepădarea de sine şi umblarea cu Duhul. Plinătatea de sine ne 
determină să trăim prin noi şi pentru noi şi scopurile noastre, 
dar lepădarea sinelui, purtarea crucii şi umblarea cu Duhul ne 
ajută să trăim normal viaţa noastră zilnică, însă pentru 
Dumnezeu — nu pentru noi — şi pentru scopurile Lui, nu pentru 
ţintele sufletului nostru natural şi stricat în mod definitiv. 

Uneori Îl atingi pe Domnul în inima ta închinându-te şi 
căutându-L cu toată dorinţa inimii, iar alteori intrând în 
lăuntrul tău prin rana inimii tale. Dacă nu preţuieşti atingerea 
Domnului şi inima ta se îndreaptă în altă parte, atunci pierzi 
atingerea Lui. Dacă nu acorzi toată atenţia atingerii spirituale a 
Vieţii Duhului din omul tău lăuntric, atunci o pierzi. 

Dar chiar şi căutarea Domnului cu toată dorinţa inimii 
este un Har al Vieţii Duhului, cu care e necesar să colaborăm. 

X 

Este diferenţă între inima bună şi Duhul Domnului. 

Inima bună poate exista şi fără Duhul Domnului, iar dincolo de 

graniţele ei obişnuite să fie lege, obiceiuri şi duhuri de amăgire, 
dar nu Duhul Domnului. 

Atunci când inima bună ÎL conţine pe Dumnezeu ea ÎL 
şi oferă şi ÎL aduce în relaţiile ei, dar când e goală de Domnul 
oferă legi, obiceiuri, amăgire şi falsuri, dar nu pe Dumnezeul Cel 
Viu, Sfânt, Bun, Drept, Iubitor şi Dăruitor nelimitat de Fericire. 

x 

Oferă-l din timpul tău lui Dumnezeu şi fă din asta cea 

mai mare prioritate din ziua pe care EL ţi-o dăruieşte. 
X 


Dacă tot ce faci faci pentru slava lui Dumnezeu şi ca 
pentru Domnul — adică dintr-o inimă bună şi cu drag — atunci 
toată viaţa şi activitatea ta în viaţă sunt acţiuni spirituale. 
Aceasta te centrează în Dumnezeu într-un mod spiritual cu viaţa 
ta întreagă. Vine timpul când deosebeşti dacă faci acţiunile cu 
puterea sufletească prin trup ori spre gloria Domnului — ceea ce 
nu poţi face decât cu duhul prin trup — când efectiv simţi 
libertatea şi în trupul tău. Căci atunci când acţionezi prin 
puterea sufletului, trupul este subjugat în teroarea fiarei 
sufleteşti manifestată prin voinţă — dar nu e liber. Numai prin 
duh trupul trăieşte efectiv ca Templul Duhului Sfânt, căci prin 
fiara feroce a sufletului tău, trupul este doar un instrument de 
execuţie. Şi abia când trupul cedează sub boli, sub neputinţe şi 
suferinţe, abia atunci sufletul se pleacă puţin din aroganţa 
trufaşă a mândriei eului său îngâmfat, autosuficient, plin de sine 
şi scârnav. 


% 


Să trăieşti pentru gloria Domnului... 
X 

Câtă vreme te mai urmăreşte şi te râcâie amintirea unei 
persoane înseamnă că nu ai iertat-o în mod desăvârşit, nu ai 
renunțat la toată amărăciunea ce o ai împotriva ei, ci încă o mai 
judeci în inima ta. Abia când ai iertat pe toată lumea şi nu mai 
ai nimic împotriva nici unui om, abia atunci eşti liber, liniştit şi 
fericit în inimă. 

Ieşi din lumea gândurilor tale şi transformă realitatea 
spre bine, prin acţiunile tale. 
Transformarea caracterului tău o poate face numai 
Dumnezeu — dacă vrei să colaborezi cu EL. 
X 
Trăirea prin minte transformă dorinţele inimii şi 
întocmirile gândurilor din inimă în poftele minţii — care nu mai 
au sfârşit. Umblarea cu duhul te leagă de Domnul şi te dezleagă 
de poftele minţii. Cât timp trăieşti prin minte nu vei scăpa de 
poftele sufletului şi de pofta altor lucruri. Abia când prin inima 
ta umbli cu duhul, devii liber de poftele sufletului şi de lăcomie. 
X 


În cer voi primi cadou, de la Stăpânul meu iubit, toate 
lucrurile necesare şi toate lucrurile dorite pe care nu le-am avut 
pe pământ şi pe care nu mi le-am adunat ca şi comori pentru ca 
să nu mi se mute inima din cer în valea plângerii acestui pământ 
străin, ci să-mi rămână unită cu Domnul meu din cer şi cu fiii 
întristării şi copiii morţii de pe pământ. 

X 


Autocompătimirea este o stare de plângere, complacere 
şi suferință pentru starea în care te găseşti, refuzând să te încrezi 
în Domnul şi să te sprijini pe EL şi refuzând să înlocuieşti 
autocompătimirea cu o stare de speranţă încrezătoare în 
Domnul. 

X 

Harul este acordat unei inimi înfrânte şi căite, căci 
creştinul care sfidează Adevărul din Cuvânt nu va preţui nici 
Harul, îl va călca în picioare ca să-şi împlinească poftele şi voia 
personală. 


% 


„Mi-am pus inima să-L caute pe Domnul”... 
X 
Supravieţuirea (pe care eşti dator să ţi-o faci decentă — 


dacă poţi) şi familia sunt încă doi talanţi încredinţaţi de 
Domnul. 

Puterea trupului să nu te determine la îngâmfare, ci la 
smerenie în faţa Creatorului care ţi-a dăruit-o. 
Îngâmfarea împietreşte inima şi blochează duhul, dar 
smerenia te duce până în adâncurile duhului. 
X 


Între foame şi lăcomia după alimente deosebite este o 
mică-mare diferenţă. 
Bogaţii din lume coboară în iad pe treptele bunăstării şi 
averii. 
X 
A fi în Duhul este un dar al Harului ceresc. În restul 
timpului trăieşte curat, normal, iubind pe ceilalţi, făcând cât 
bine poţi şi trăind spre slava Domnului. 
X 


Confirmarea altora pentru ceea ce eşti şi pentru ceea ce 

faci hrăneşte eul cu valoare de sine. Dar valoarea adevărată a 

sinelui nostru este nimic pentru că prin Harul Domnului 

suntem ceea ce suntem şi „ce lucru ai pe care să nu-l fi primit?” 
X 


„Dacă avem ce mânca şi cu ce ne îmbrăca ne este de 
ajuns.” 

X 

Cumpără numai ceea ce-ţi este strict necesar şi eficace, 
dar dăruieşte celor lipsiţi cât de multe poţi şi Domnul te va ferici 
pe pământ şi te va răsplăti în paradis. 

Dacă doreşti lucrurile lumii, dar nu pe Dumnezeu, te va 
chinui Satana care are lucrurile împărăţiilor lumii. 

Nu trăi prin planurile dorințelor tale, ci pune-ţi dorinţele 
în ciurul libertăţii duhului şi al păcii inimii, dezlegându-ţi inima 
de planuri şi legând-o de Domnul. „Încredinţează-ţi dorinţele în 
mâna Domnului şi îţi vor izbuti planurile”. 

x 

Faptele dragostei sunt tot ce faci cu dragostea inimii 
pentru fraţii Domnului, creştinii, şi pentru cei flămânzi, bolnavi, 
străini, închişi şi goi. 

Faptele credinţei sunt tot ce faci împlinind Cuvântul 
pentru fraţii Domnului, creştinii, şi pentru cei flămânzi, bolnavi, 
străini, închişi şi goi. 

Darurile făcute cu dragoste, vizitele făcute cu dragoste, 
părtăşia şi disponibilitatea pentru părtăşie, oferite cu dragoste, 
fac parte din faptele dragostei. 

X 

Ne-am dus atât de departe într-o funcţionare anormală 
a Adunării creştine, încât nu mai avem decât specialişti — cu 
diverse daruri spirituale ori cu puncte în programul cultural 
religios — şi spectatori. 

Nu mai funcţionăm după „dreptarul sănătos” al 
Cuvântului care spune că „fiecare are”, ci după tradiţia noastră 
în care numai specialiştii au ceva de împărtăşit în Adunare. 

X 


Una este să-L ai pe Dumnezeu ca sistem de referinţă şi 
ca unitate de intervenţie în caz de urgenţă şi alta este ca Domnul 
să fie pentru tine Infinitul tău ocean de Bucurie, Fericire, 
Bunătate, Dragoste, Speranţă, Ajutor, Încredere şi tot ce poate 
fi mai bun pentru inima ta şi pentru persoana ta, atât jos pe 
pământ, dar în mod definitiv în eternitate. 

X 

Capacitatea de cumpărare poate să producă îngâmfarea 
inimii, pe fondul căreia vine duhul negustoriei (sau febra 
cumpărăturilor) să te însufleţească şi să te stăpânească — dacă 
nu eşti atent să nu te îngâmifi în inima ta şi să trăieşti cumpătat 
şi smerit. 

Datorită diferitelor duhuri străine care ne însufleţesc 
inima — când e împietrită prin păcat — nu mai putem umbla cu 
Duhul. 

X 

Chiar numai intenţia, dorinţa şi îndreptarea inimii spre 

Domnul sunt o formă de rugăciune. 
X 

Duhul grabei te agită şi te pârjoleşte ca să faci în fugă 

lucruri normale şi te pune pe jar semănând confuzie în minte, 

pentru lucruri obişnuite. Când îl descoperi vei şti că el dublează 
simpla grabă ca să-ţi răpească liniştea, fericirea şi odihna. Cu el 
se luptă ca şi cu orice duh necurat, dezicându-te verbal de el, 
mustrându-l cu sângele Domnului Isus şi cu mustrarea 
arhanghelului Mihail: „Domnul să te mustre Satano, Domnul să 
te mustre”, rugându-L pe Domnul să-l mustre şi poruncindu-i, 
în Numele lui Isus, să plece. 
X 

„Duhul minţii” e un mod de a defini ceea ce-ţi umple 
mintea şi pătrunde până-n inimă. Dacă ne umplem mintea cu 
mizeriile pe care le transmit multe filme, ele ne vor pângări 
inima. „Cămaşa mânjită de carne” este murdărirea minţii şi a 
inimii cu imaginile păcatelor cărnii. 

Ridicarea prin minte la Tronul de Har al Tatălui 
înnoieşte ceea ce umple mintea şi inima. 

Hrănirea inimii flămânde cu Cuvântul Scripturii 
înnoieşte „duhul minţii” — sau ceea ce ne umple mintea şi 
pătrunde în inimă — cu apa curată a Cuvântului care purifică şi 
înnoieşte conţinutul minţii. 

Atingerea Domnului prin omul lăuntric al inimii 
hrăneşte mintea cu Prezenţa Domnului. Dacă facem din minte 
un scop şi nu un organ prin care trăim, suntem naturali şi 
sufleteşti. Dar dacă facem din minte doar un organ secundar 
care ne ajută, împreună cu voinţa, să căutăm umblarea cu 
Duhul, atunci ne deschidem inima spre comuniunea cu 
Domnul, din omul lăuntruic, care ni se dă prin Har. 

Înnoirea în duhul minţii înseamnă înlocuirea 
conţinutului ce preocupă mintea cu atingerea vieţii omului 
lăuntric al inimii, cu atmosfera cerească de la Tronul de 
Îndurare al Tatălui şi Cuvântul Scripturii care ne hrăneşte inima 
— nu doar pe care-l lecturăm cu mintea. Aceste trei elemente 
înnoiesc duhul minţii înlocuind partea negativă din ea, 
acumulată prin atingerea duhului lumii sau prin tangentarea cu 
săgețile arzătoare ale vrăjmaşului trimise prin imagini atinse de 
lumina ochilor, prin cuvinte auzite sau prin gânduri 
involuntare. 

Atingerea Domnului în duhul tău îţi hrăneşte toată 
fiinţa. 

X 

Sistemul de organizare şi modul de promovare a unor 
valori — sau false valori — din adunările creştine au ajuns să 
transforme pe majoritatea creştinilor din ele în consumatori de 
programe cultural-religioase în timp ce talantul fiecăruia zace 
îngropat sub tone de pământ, din cauza lipsei de promovare a 
valorilor creştine curate, după modelul curat şi bun al Bisericii 
Primare din Noul Testament. 

Promovarea muzicii şi a culturii creştine, dezvoltate în 
câteva sute de ani, opreşte descoperirea şi funcţionarea 
talanţilor fiecărui frate şi soră în schimbul unor programe 
creştine religioase care consumă timpul şi energia celor ce le 
practică şi a celor ce le consumă — prin prezenţa lor în Adunare 
ca nişte legume care vegetează, dar nu trăiesc interactiv viaţa 
divină dinlăuntrul lor, funcţionând ca nişte mădulare sănătoase 
în Trupul Domnului. 

Slavă Domnului pentru cele câteva daruri ale Duhului 
Sfânt promovate în unele adunări, dar vai de strângerile laolaltă 
în care majoritatea creştinilor asistă doar la punctele culturale 
ale altora, în timp ce talanţii fiecăruia nu sunt descoperiţi şi 
folosiţi pentru gloria Domnului şi binele celorlalţi. 

Urmăm şabloanele organizării slujbelor creştine pe care 
le-am moştenit, dar nu-L cinstim pe Duhul Domnului dându-I 
posibilitatea de-a conduce EI strângerile laolaltă şi de a ne uni 
într-o funcţionare, împreună, ca mădulare în Trup, adunaţi în 
jurul Domnului, nu în jurul programelor religioase pustii şi 
sterpe, lipsite de îndemnurile Duhului şi de ungerea Lui. 

Vai de noi pentru că nu mai suntem dependenţi de Har 
în strângerile în jurul lui Hristos, ci depindem de eforturile şi 
abilităţile noastre sufleteşti, văduvite de viaţa divină dinlăuntrul 
duhurilor noastre pe care nu o trăim pentru că nu-L mai urmăm 
pe Domnul în Şcoala Lui, ci urmăm şcolile omeneşti creştine şi 
organizaţiile religioase în locul Adunărilor vii, pline de Prezenţa 


198 


Izvoarele inimii 


Domnului. L-am scos afară pe Hristos din Adunare pentru 
vorbirile noastre despre EI în locul cunoaşterii Lui personale şi 
a dependenţei de EL. Avem cunoştinţe Biblice şi ne raportăm la 
Domnul Hristos ca la un sistem de referință, dar nu avem 
descoperirea Duhului Domnului în Biblie şi nici cunoaşterea 
Domnului Hristos din experienţă (prin trăirea zilnică împreună 
cu EL). 

Vai de noi pentru că avem doar cunoştinţe despre 
Dumnezeul creştinilor pe care nu L-am întâlnit personal şi pe 
care nu-L, cunoaştem din viaţa trăită pe urmele Domnului 
Hristos. 

Ai milă, Doamne, de inima noastră şi de creştinismul 
nostru sterp şi transformă-ne spre asemănarea cu Tine. Nu ne 
abandona şi nu ne lăsa până când planurile Tale pentru noi şi 
pentru Adunările creştine nu s-au împlinit după Voia Ta cea 
„bună, plăcută şi desăvârşită”. 

X 

Informaţia Cuvântului în care te încrezi (dacă te-ncrezi!...) 
îţi deschide accesul spre Cel care a inspirat şi a spus Cuvântul. 

Încrederea în Cuvântul Scripturii îţi deschide accesul la 
Stăpânul Suprem — Yehova Creatorul tuturor. „Cine se încrede în 
Domnul este fericit”. „Cuvântul Domnului este încercat. El estre 
un scut pentru toţi cei care se încred în EL.” (Psalmul 18:30) 

Încrederea în Cuvânt este relaţie cu Autorul lui. 

Învață şi tu pe alţii ce Domnul te-a învăţat pe tine, dar 
nu ce tu vrei să-i înveţi pe alţii din Cuvânt. 

X 


Atunci când înlocuieşti îngrijorările şi gândurile 
pesimiste cu încrederea în Domnul devii liniştit, un copil cu 
inima cuibărită acasă în braţele Tatălui său, în Paradis. 

Îndoiala este arma cu care Diavolul vrea să ne fure 
binecuvântările Domnului, încercând să ne determine să nu mai 
credem promisiunile Cuvântului — care crezute se vor împlini cu 
noi, făcându-ne fericiţi. 

Nu privi la tine căci vei avea numai dezamăgire şi 

deznădejde, ci priveşte la ISUS, că EL te va ferici şi îţi va făuri 
viitorul după „Voia Lui care e bună, plăcută şi desăvârşită”. 
X 
„Vegheaţi să nu vi se îngreuneze inimile cu îmbuibare cu 
mâncare şi băutură”. 
X 
Duhul banului s-a aliat cu duhul violenţei şi al crimei, cu 
duhul curviei şi al mândriei, cu duhul lăudăroşeniei vieţii şi cu 
alte duhuri satanice pentru a-i însufleţi pe producătorii şi pe 
actorii filmelor să întocmească istorisiri închipuite cu scopul 
obţinerii de bani şi cu scopul de a influenţa, de a însufleţi şi chiar 
de a stăpâni pe cei pe care îi pot înşela să le vadă. 
X 


Lepădarea de sine nu înseamnă distrugerea persoanei, 
ci îmbogățirea ei cu infinitatea Duhului Domnului care vine prin 
lepădarea naturii păcătoase şi prin punerea sufletului pe crucea 
pe care o porţi, ca să poţi trăi cu duhul. 

X 

Când ai pierdut de câteva zile conştienţa Prezenţei 
Domnului şi preocuparea spirituală, atunci „înflăcărează darul 
lui Dumnezeu care este în tine”, căci inima ta a aţipit şi roagă-te 
Domnului începând să practici iarăşi concentrarea spirituală, 
iar duhul tău se va înviora şi îţi va umple inima, din nou, de 
conştienţa Prezenţei Domnului şi de simţământul duhului. 

Rugăciunea inimii reaprinde duhul şi te plasează astfel 
— cu inima veghind — în atmosfera cerului. Nimic din lumea 
materială sau din viaţa sufletească nu valorează cât atmosfera 
cerului şi cât viaţa Duhului din omul nostru lăuntric. Dă glorie 
lui Dumnezeu care locuieşte în duhul tău şi care nu te părăseşte. 
Îndreaptă-te cu inima spre Dumnezeu şi nu vei mai fi singur 
înlăuntrul tău, iar când inima ţi-a aţipit şi nu mai veghează, 
atunci înflăcărează darul Domnului care este în tine. 

X 

Duhul grabei nu încetează să-i fugărească pe cei pe care-i 

influenţează sau îi însufleţeşte, stresându-i să facă totul mai 

repede şi centrându-i în imaginile pe care le pune în mintea lor, 
ca să se îndrepte mereu spre altceva, fără să mai fie mulţumiţi 
şi făcând fără plăcere tot ce fac, determinându-i să trăiască 
mental în viitor şi lucrând totul în stresul grabei, chiar acolo 
unde n-ar fi nici un motiv de grabă. 

x 


Este o diferenţă între poftele gurii şi foamea stomacului, 
căci urmând doar poftele gurii ajunge inima să ni se îngreuneze 
cu îmbuibare de mâncare şi băutură. E bine să nu urmăm 
poftele gurii dacă nu sunt însoţite de foamea stomacului. 

X 

În cuptorul suferinţei nu mai vezi decât durerea care te 
consumă, dar după ce timpul hotărât pentru durere a trecut, 
fericirea încrederii în Domnul îţi inundă inima din nou. Atunci 
realizezi iarăşi că nu eşti singur şi că în inima ta locuieşte 
Domnul. 

Bizuirea pe Domnul, încrederea în El şi vorbirea inimii 
în limbi corintene zidesc, hrănind inima cu o parte din Domnul. 
X 

Duhul de nelinişte frământă inima ca să nu-şi mai 
găsească odihna, liniştea şi pacea, dar să fie mereu preocupată 
de stările şi de lucrurile ce-i fură pacea. 

Abia când descoperi acest duh îl poţi alunga, căci altfel 
îţi chinuie inima şi fiinţa. Poate însoţi o boală sau poate veni de 
unul singur. 

x 

Duhul literei biblice asociază răutatea sa cu severitatea 
Domnului, dar nu descoperă Bunătatea lui Dumnezeu, ci loveşte 
oamenii cu litera Scripturii cu scopul de a-i îndepărta de 
Domnul şi de Biblie. 

X 

Inactivitatea şi  somnolenţa generează apatia şi 
gândurile negre cu gândurile diabolice care le însoțesc — printre 
care şi gândurile de sinucidere şi duhul morţii. 

„Tara Canaanului — Ţara promisă — este o ţară cu munţi 
şi văi...” Nu există loc de pe pământ de unde Domnul să nu te 
poată ajuta, ridica, zidi şi refolosi. Nu există vale de unde mâna 
Lui să nu te poată scoate. Suferinţa, neputinţa, îngrijorarea, 
disperarea, gândurile negre, „cuptorul întristării”, orice adânc 
nu este atât de adânc încât Domnul să nu te poată ridica şi să nu 
te poată scoate de acolo. „Pe cel ce vine la Mine nu-l voi izgoni 
afară” spune Domnul. Oriunde ai fi vino cu nevoia ta, cu 
problema ta, cu neputinţa ta, cu suferinţa ta la ISUS şi EL nu te 
va da afară. Te va reface, te va zidi, te va vindeca şi te va folosi — 
dacă te laşi lucrat de EL — în Împărăţia Lui. Mare este Domnul. 
Ajutorul Său trece dincolo de imposibil. Totul este cu putinţă la 
EL. Aleluia, slavă Lui. 

Întotdeauna este un pisc mai înalt. De obicei între două 
slăvi este o vale a smereniei, prin care trebuie să treci ca să ai 
puterea de-a urca într-o slavă mai înaltă. Atât în vale, cât şi pe 
culme, Cel care te conduce este Domnul. EL lucrează în tine şi 
voinţa şi înfăptuirea. Dacă crezi că tu ai voinţa, vei trece prin 
valea neputinței de unde numai Mâna Domnului te scoate. 

X 

Acţiunea utilă face parte din rosturile vieţii, iar munca 

echilibrată contribuie la sănătatea omului. 
X 

Mulţumirea adresată Domnului pentru toate lucrurile îţi 
protejează inima de efectele împrejurărilor şi ale lucrurilor 
negative din viaţă. 

x 

Neiubirea vieţii până la moarte capacitează creştinul să 

treacă prin orice îngăduie Domnul să vină în viaţa lui. 
X 

La fiecare vârstă spirituală intervin influenţe sau 
însufleţiri străine pentru a ne creşte discernământul şi pentru a 
ne antrena prin confruntarea cu ele. 

Inima e sensibilă la dragostea de sine, la bunăstare şi la 
fericirea personală, dar numai lepădarea de sine te va capacita 
să ÎL urmezi pe Domnul — care îţi va da puterea să treci prin 
orice-ţi va fi rânduit să treci în viaţă. 

Când Domnul îţi tratează inima EL nu-ţi tratează doar 
dorinţele, planurile şi pofta altor lucruri, ci şi instabilitatea ei şi 
tendinţa de a nu se lepăda de sine faţă de fericirea, de 
bunăstarea şi bucuriile ei de moment. Domnul tratează şi tot ce 
e străin de natura Lui în inima ta — poate chiar prezenţe străine 
ascunse în cotloanele ei. Şi asta nu pentru a-ţi lua fericirea, ci 
pentru a te face liber de orice legătură a inimii care te mai ţine 
legat. 

X 

Când inima ţi-e deranjată în mod acuzator de imaginea 
unei persoane, aceasta este pentru că n-ai iertat în întregime 
acea persoană şi n-ai acoperit în dragoste faptele ei, ci tu 
continui să o judeci şi să o acuzi. Pe acest teren al judecării şi al 
acuzării Diavolul primeşte loc în inima ta ca să te judece atâta 
timp până când vei ierta şi vei acoperi cu dragoste, în inima ta, 
persoana care ţi-a greşit, justificându-i faptele şi găsind o 
înţelegere a modului în care a acţionat împotriva ta. 

Dacă nu vrei să iubeşti în inima ta persoana care ţi-a 
făcut rău, rănile lăuntrice pe care ţi le-a provocat nu se vor mai 
putea vindeca. 

Iubirea vrăjmaşilor te vindecă de rănile pe care ţi le-au 
provocat. „Dragostea nu ţine cont de răul ce i s-a făcut” (altă 
traducere). 

X 

Duhul Domnului nu te poate scoate dintr-o groapă dacă 
tu te complaci în ea. 

Una din minciunile Satanei este că Dumnezeu este prea 
bun ca să te disciplineze pentru păcat şi alta că Domnul este prea 
sfânt ca să te mai ierte dacă ai căzut în ispită. 

Odată ce inima s-a aliniat, prin voinţă, după Domnul, 
înnoirea minţii se face şi prin ruperea cu păgânătatea la nivelul 
gândurilor şi imaginilor prin care se dă bătălia în minte, iar 
lupta împotriva păcatului se face până la sânge. 

Duhul Sfânt ne ajută să ne amintim Cuvântul de care 
avem nevoie în experienţele vieţii pentru a birui urmându-L pe 
Domnul. 

Dacă nu te-ai rupt de păcate în viaţă, le vei purta în tine 
prin moarte, în veşnicie. 

Duhul Sfânt ne conduce în Cuvântul de care avem nevoie 
şi care — prin colaborarea noastră — are putere să ne schimbe 
după chipul Domnului. 

O inimă împărţită şi împietrită nu e capabilă de o 
profundă părere de rău, dar după ce judecata sănătoasă şi voinţa 
aleg şi trec pe calea cea bună, inima va sesiza diferenţa şi se va 
pocăi. Oricât ţi-ar fi inima de aproape de Domnul, nu te încrede 
în ea, ci în Domnul care o păstrează şi o curăţeşte, căci inima 
noastră poate ceda oricând ca să cadă. 

X 

Oricât ar fi fraţii noştri de imaturi şi oricâte defecte ar 
avea, merită iubiţi pentru simplul fapt că sunt în Împărăţia 
cerurilor şi nu în Împărăţia întunericului. 

X 

Vorbirea şi cântarea în limbi corintene — chiar cu inima 
— rupe forţa ispitei, vindecă inima de rănile păcatului şi 
deschide accesul în duh, făcându-te sociabil şi prietenos. 
Practicarea vorbirii sau a cântării în limbi rupe forţa 
dependenţelor păcătoase. 

Căderile din care ne ridicăm nu fac decât să ne ajute să 
gustăm din nou natura vrăjmaşului care „fură, junghie şi 
distruge”. 

X 

După ce ne tratează, prin cruce, impulsurile răutăţii şi 

lăcomiei inimii, Domnul ne tratează atât intenţiile şi întocmirile 

gândurilor, cât şi „slăbiciunea de inimă” pentru a ne ajuta să ne 
putem stăpâni inima şi să-L căutăm, urmându-L pe Domnul 
printr-o inimă curată şi bună. 

Atunci când lucrarea crucii în inima ta e mai importantă 
decât părtăşia Duhului Sfânt, Domnul te va atrage spre 
colaborarea ta cu lucrarea crucii, căci — deşi nu este extazul 
comuniunii cu Domnul — are aceeaşi valoare spirituală ca şi alte 
lucrări ale Duhului Sfânt din noi sau din Adunare. 

Una sunt sentimentele naturale ale sufletului şi alta sunt 
stările infiltrate demonic până în inimă, cu scopul de a stăpâni 
— dacă pot — persoana. Încrederea în Domnul — Domn care se 
găseşte şi în duhul omului lăuntric dincolo de inimă — şi bizuirea 
pe EL, cât şi împotrivirea contra influențelor demonice, vor 
îndepărta frica şi îndoiala, biruind ispita din inimă. 

Colaborarea noastră cu sentimentele sufletului le 
extinde până în inimă. Când inima trăieşte prin componentele 
sufletului ori ale trupului, acestea devin o parte din ea. 

În „slăbiciunea de inimă” sunt amestecate influenţe 
demonice înnăscute sau dobândite. 

Deşi îmi las inima lucrată prin cruce, încrederea mea nu 
este în inimă, ci în Domnul care lucrează în ea. 

Apropierea tot mai mare de Domnul va pune duşmanul 
pe fugă sau te va învăţa pe tine cum să-l dai afară. 

Smerenia seacă izvorul influențelor demonice care 
alimentează „slăbiciunea de inimă”. 

X 

Rodul rugăciunii minţii, al cântării şi al citirii Cuvântului 
reduce până la dispariţie spaţiul în care intră ispita mintală. 

Mintea şi inima pasive sunt invadate de locatari 
demonici, cunoscuţi sau ascunşi. Cei ascunşi necesită lumina 
Domnului pentru a fi descoperiţi. 

„În linişte şi odihnă va fi mântuirea voastră, în 
seninătate şi încredere va fi tăria voastră”. 

Orice duh care nu aduce linişte, odihnă, seninătate şi 
încredere, nu este din Duhul Domnului, ci dintre duhurile 
răzvrătite ale Satanei. 

Vorbirea şi cântarea inimii în limbi corintene pătrunde 
curăţind până în adâncurile inimii, îndepărtând duhurile 
străine ce alimentează „slăbiciunea de inimă”, deşi acestea pot 
reveni parţial şi pentru un timp. 

x 


„Necazul lucrează răbdare şi răbdarea experienţă 
(caracter încercat, aprobat) şi experienţa speranţă; şi speranţa 
nu înşală pentru că dragostea lui Dumnezeu a fost turnată în 
inimile noastre prin Duhul Sfânt, care ne-a fost dat”. 

X 

„Slăbiciunea noastră de inimă” poate fi atât de mare 
încât să ne determine să intrăm în marea ei cădere fără să mai 
ţinem cont de nimic. Astfel sfidăm poruncile Domnului, 
nesocotind pe Duhul Sfânt până la insultare, iar apoi Duhul ne 
chirceşte lăuntrul de durere şi se retrage, stingându-se. Astfel 
ajungem incapabili de părere de rău pentru păcat şi nu mai 
suntem decât „un muc care fumegă”. Şi în timp ce Duhul Sfânt 
se retrage cu zbateri mari, dacă noi nu-l cerem iertare pentru 
insultă şi pentru nesocotirea LUI prin păcat, atunci ÎL vom 
pierde. Dar dacă-L implorăm, Duhul Sfânt ne va învăţa să-l 
cerem iertare recunoscându-ne păcatul şi se va întoarce în noi. 
Tot EL ne va arăta păcatul sfidării Domnului pentru care să-l 
cerem iertare lui ISUS Domnul, devenind astfel sensibili la EL. 

x 

Încrederea în Domnul îţi vindecă duhul, dar frica ţi-l 
răneşte. 

x 

Diavolul caută să intre în inima noastră şi prin minciuni 
cum ar fi: „Nu mai vreau să trăiesc”; „Nu-mi place de mine” etc. 
Odată acceptate şi preluate ca fiind ale noastre, astfel de 
minciuni aduc cu ele în inimă demonii care le produc; şi numai 
cu luptă şi cu mare împotrivire îi mai putem izgoni afară din 
inima noastră. 

„Venerarea lui Dumnezeu este începutul înţelepciunii”. 
X 


Rugăciunea este respiraţia duhului. 
X 


Supunerea inimii faţă de Voința Domnului — în toate 
aspectele ei — oferă împăcare, odihnă şi bunăstare lăuntrică. 
Obişnuieşte-ţi inima să se plece în faţa Voinţei Domnului, 
oricare ar fi ea, căci asta îţi va dărui împlinire lăuntrică. 

Când lepădarea de sine îţi devine accesibilă înseamnă că 
Domnul ţi-a dăruit putere de înfăptuire pentru ea, căci sinele nu 
îşi doreşte lepădarea sa. 

X 

Bucuria şi fericirea inimii sunt darurile lui Dumnezeu pe 
care le putem cultiva prin gândirea la Domnul, prin îndreptarea 
inimii spre EL şi prin abandonarea totală în mâinile Sale bune 
şi iubitoare de Tată perfect. 

Nu-ţi lăsa inima cuprinsă de stări confuze şi întunecate, 
ci vino cu ea la Domnul dăruindu-l-o Lui, căci EL e locul ei de 
adăpost şi împlinire fericită. 

Tatăl din cer Îşi oferă părtăşia omului care-I acceptă 
Voia oricare ar fi ea. 

Dacă nu te supui lui Dumnezeu, degeaba te împotriveşti 
diavolului, căci el nu va fugi de la tine. 

Chiar numai acceptarea Voii Domnului alungă revolta, 
apatia, ura împotriva vieţii, nepăsarea etc. Acceptarea Voii 
Domnului oferă acces Duhului Sfânt să-ţi lumineze inima şi — 
în măsura în care accepţi — să ţi-o schimbe. 

X 


Când nu ai nici un motor de viaţă şi nici o motivaţie de a 
trăi, nu te mai mulţumeşte, aminteşte-ţi cel mai important 
motiv pentru viaţa ta, aşa cum l-a spus bătrânul Pavel: „Căci 
dacă trăim pentru Domnul trăim şi dacă murim pentru Domnul 
murim” şi-atunci se vor porni din nou motoarele vieţii tale. 

A trăi pentru Domnul înseamnă a face totul pentru slava 
Lui. 

„Cine se încrede în Domnul este fericit”. Încrederea în 

Domnul este bizuire şi abandonare în Mâna Lui. 
X 

Dacă faci din ascultarea muzicii creştine un obicei, devii 
insensibil la mesajul ei. 

X 

Pentru un creştin adevărat lepădarea de sine corectează 
răutăţile, defectele şi problemele sinelui prin capacitatea pe care 
ne-o oferă Domnul s-o facem. Chiar şi un sine depresiv se 
corectează prin lepădarea de sine. 

X 

În timp ce ne tratează fiinţa prin cruce şi ne dă putere 
pentru lepădare de noi înşine, Duhul Sfânt ne pune în înţelegere 
câte un Cuvânt prin a cărui îndemn putem să-L urmăm pe 
Domnul mai departe. Chiar după tratarea inimii până în 
adâncul slăbiciunilor ei, Domnul ne îndeamnă în inimă, prin 
Cuvânt, ca să-L putem urma mai departe. 

O parte din închinarea în adevăr este trăirea în Cuvântul 
în care te îndeamnă Duhul Domnului să trăieşti pentru un 
anumit timp. 

Retragerea, pasivitatea şi frica de diavol îţi paralizează 
şi-ţi dezarmează inima din trăirea ei activă în viaţă unită cu 
Domnul. 

Abandonarea inimii în întregime în Mâna Domnului 
este o parte a închinării în duh. 

Încrederea inimii în Domnul şi lauda adusă Lui în inima 
ta, împreună cu manifestarea dragostei inimii pentru EL, te duc 
în atingerea Vieţii Duhului. 

X 

Tu poţi schimba stările negative ale inimii dacă te-ai 
lăsat lucrat de Domnul şi L-ai urmat şi în tratarea inimii tale 
prin cruce. Numai în cazul unei apăsări demonice peste tine nu 
poţi schimba stările rele venite în inimă. Atunci trebuie să lupţi 
cu cel care te apasă, după ce te-ai pocăit de motivele pentru care 
Satana are drept la teren în inima ta, ca să te apese. 

Nu pretinde Domnului numai extazul — din tot ce poate 

EL să îţi ofere — ci acceptă fiecare perioadă spirituală cu ceea ce 

vrea Domnul să trăieşti în ea. Concentrarea spirituală, 

îndreptarea inimii spre Domnul, încrederea în EL şi 

abandonarea în EL sunt suficiente pentru a rămâne alipit de EL. 
X 


Harul coborârii inimii în duh. 
X 

Aşteaptă-L pe Domnul în felul în care EL vrea să ţi se 
descopere — dacă vrea. Primeşte tot ce-ţi dă EL, căci aceasta este 
o relaţie cu EL. 

Nu vei putea retrăi toate experienţele spirituale ale 
trecutului; şi dacă ceea ce ai experimentat ieri nu mai poţi trăi 
azi înseamnă că Domnul te conduce spre EL prin alte 
experienţe, înțelegeri, trăiri sau perioade ale vieţii spirituale. 

X 

E necesar ca după ce Domnul te-a iertat, să te ierţi şi tu, 
că altfel inima te va acuza mereu. Iar după aceasta orice voce 
acuzatoare interioară nu-i decât un sâsâit de şarpe satanic. 

X 

Nu poţi trăi echilibrat cu Domnul ducând numai o viaţă 
interioară cu EL. Trebuie să îmbini viaţa exterioară — adică 
munca echilibrată pentru subzistență, relaţiile, folosirea 
talanţilor etc. — cât şi facerea binelui, cu trăirea lăuntrică 
împreună cu Domnul. 

X 

Nu-L judeca pe Domnul — pentru că nu-L mai simţi — ca 
şi cum ar fi plecat de la tine, ci crede ceea ce ne-a promis EL: că 
va fi cu noi până la sfârşitul veacurilor. Şi dacă tu nu-L părăseşti 
crede că EL e cu tine, iar inima ta se va înviora. 

X 

O parte din Cuvântul care iese din gura Domnului şi prin 
care trăieşte omul este Cuvântul pe careDuhul Sfânt îl pune în 
înţelegerea inimii creştinului şi prin care acesta funcţionează 
spiritual, trăind şi urmându-L pe Domnul. 

Dacă ţi-ai lăsat sufletul tratat de Domnul vei deosebi 
stările şi gândurile negre lepădându-le, pentru a trăi prin inima 
ta relaţia de copil - TATĂ cu Dumnezeul tău, în ciuda a orice 
vrea să ţi-o fure. 

X 

„Comoara de preţ a unui om este munca”. „Cine se 
alipeşte de Domnul este un singur duh cu EI”. „Du-te cu puterea 
care este în tine”. 

X 

Închinarea în adevăr este o relaţie a duhului tău cu 
Domnul. 

X 

Duhul Sfânt nu poate avea o relaţie personală cu tine 
dacă tu nu o doreşti; iar această relaţie nu o puteţi dezvolta decât 
în măsura creşterii tale spirituale, care e dată de Domnul pe 
baza colaborării tale cu EL. 

X 

Întâlnirea a două voințe pentru a face ceva împreună 
presupune convingere, colaborare şi înţelegere. Bună-nvoirea 
este specifică oamenilor plăcuţi Domnului. 

X 

Dincolo de „slăbiciunea de inimă” pe care Domnul ne-o 
tratează — dacă dorim şi noi aceasta — este părtăşia Duhului Sfânt 
care nu-i o vorbă-n vânt şi fără conţinut, ci o relaţie vie, căci 
Duhul Sfânt vine din adâncurile omului nostru lăuntric pentru a 
ne atrage inima la părtăşie cu EL, dacă suntem dispuşi şi sensibili 
la aceasta. Comuniunea cu Duhul Sfânt este un izvor de viață 
veşnică din inima Domnului care ne alimentează ca să-L putem 
urma şi să putem trăi şi merge înainte. 

X 

Gândirea la lucrurile de sus te duce în prezenţa omului 
lăuntric. Părtăşia Fiului coboară în inima noastră la iniţiativa 
Lui. 

Autocompătimirea este plângerea de milă împletită cu 
retragerea din acţiunile familiale şi sociale şi cu încetarea 
acţiunilor inimii din cauza unor suferinţe. 

X 

Abandonarea totală în Dumnezeu este începutul 

odihnei. 


% 


Tăria lăuntrică este un dar de la Domnul. 
X 
Demonul stresului se luptă să amplifice modul în care 
noi percepem dificultăţile vieţii, cu scopul de a ne apăsa şi de a 
ne chinui. 
X 
Trăirea anticipată e dată de influenţa unui demon care 
vrea să-ţi fure prezentul. 
X 
Impotrivirea la Voia Domnului, oricare ar fi această Voie 
— după abandonarea totală în Dumnezeu -— e dată de influenţa 
unui demon. 
Trăirea izolată în mintea ruptă de realitate şi în afara 
gândirii voluntare, libere, este tot o influenţă satanică. 
X 
„Dragoste acoperă (scuză) totul”. Nu povesti păcatele 
altora şi nu-i judeca pentru ele. Acoperă-le în tăcere şi cuprinde 
păcătoşii neîmpăcaţi cu Domnul în dragostea inimii tale. 
x 
Iar dincolo de tratarea inimii prin cruce este împlinirea 
Cuvântului care-ţi este dat în înţelegerea inimii pentru a trăi mai 
departe cu Domnul. 
X 
Domnul vrea să ne elibereze trupul, sufletul, inima şi 
duhul de orice rău şi de orice apăsare străină. De aceea îngăduie 
să trecem prin diferite stări, împrejurări şi experienţe pentru a 
ne ajuta să deosebim tot ce este rău şi să trăim în noi cu scopul 

de a ne purifica şi elibera de rău şi de apăsare. Dacă permitem 
crucii să acţioneze în noi vom primi lumina şi puterea de a 
conlucra cu Duhul Sfânt, spre desăvârşirea noastră. 

X 

Dragostea din 1 Corinteni 13 se învaţă în fiecare calitate 

şi zonă a sa, prin mustrarea cugetului şi prin lecţiile Duhului din 
fiecare împrejurare prin care trecem în viaţă. 

X 


Demonul interesului propriu dublează voinţa omului 
împietrindu-i inima ca să-şi atingă scopul şi supunând trupul la 
efort deosebit, pe care acesta nu-l resimte decât după 
deblocarea inimii. „Dragostea nu caută folosul său”. 

X 


Iuţimea personală îţi tulbură duhul. 
X 


Frustrarea este o manifestare a egoismului şi se tratează 
prin dăruire de sine; cu cât sacrificiul tău este mai mare cu atât 
legătura cu persoana căreia îi dăruieşti devine mai puternică. 

X 


Instruieşte-ţi atenţia să se concentreze pe ceea ce 
priveşti, ca să scapi de centrarea în izolarea minţii, în amintiri, 
în planuri şi dorinţe. Educaţia minţii presupune centrarea 
atenţiei pe ceea ce vrei efectiv să faci cu mintea la un moment 
dat, cât şi oprirea ei din tot ce nu-ţi convine şi nu-ţi face bine. 

Concentrează-te la acţiunea ce o faci — dacă vrei 
eficienţă. 

x 

Nu privi oamenii ca să-i studiezi, ci ca să-i iubeşti. Vei 

observa că atunci oamenii sunt altfel. 
X 

Să nu ceri Domnului lucrurile care le ai deja, căci 
Domnul ţi le va lua pentru scurt timp, ca să înveţi să le poţi 
recunoaşte. 

X 

Duhul trăieşte prin inima care se roagă pentru alţii şi 

Viaţa Duhului curge în inima care mijloceşte. 

Dacă te mai consideri „ceva” sau „cineva”, dacă trăieşti 
prin ceea ce gândeşti şi simţi sau faci, acolo sunt locurile unde 
loveşte Diavolul cu depresie şi gânduri negre. 

Dacă te consideri nimic şi nu trăieşti prin sinele tău, ci 
trăieşti lepădând viaţa sufletului, primeşti încet-încet acces la 
resursele vieţii duhului, unde nu te mai poate nimic lovi sau 
distruge — chiar dacă ţi se frânge şi trupul şi sufletul. 

X 


Când duhul e blocat şi închis, când eşti atras de trăirea 
în minte, în gânduri, în stări sufleteşti sau în voinţă, când nu 
mai poţi trăi viaţa pe pământ fără DUHUL SFÂNT, EL te atrage 
să-ţi centrezi atenţia pe omul lăuntric, unde DUHUL 
DOMNULUI vrea să te pregătească în Şcoala Lui. 

X 


DUHUL SFÂNT este un Duh de Viaţă curată, de bun 
simţ şi de bucurie sfântă care poate fi blocat, se poate închide, 
se zbate respingând ceea ce faci sau trăieşti greşit — şi care poate 
fi stins. Colaborarea cu EL şi centrarea pe EL — atunci când se 
manifestă înlăuntrul tău — este esenţială pentru a realiza trăirea 
prin DUHUL şi umblarea cu EL. 

X 


Viaţa cu DUHUL SFÂNT e cea mai mare aventură, iar 
părtăşia Lui este cel mai grozav drog. 
X 


Dacă nu reuşim să facem o muzică şi un acompaniament 
diferit de muzica lumii, cântările creştine îşi vor pierde gustul şi 
vor fi călcate în picioare. 

X 

DUHUL SFÂNT nu poate avea o relaţie personală cu tine 
dacă tu nu o doreşti, iar această relaţie nu o puteţi dezvolta decât 
în măsura creşterii tale spirituale — care e dată de DOMNUL, pe 
baza colaborării tale cu EL. 

X 

Deşi Biblia este un Izvor de Înţelepciune Cerească, 

numai informaţiile ei te pot îngâmfa şi te pot face un fariseu 

modern — dacă nu eşti născut din DUMNEZEU. Dar împlinirea 
cuvintelor ei împreună cu căutarea lui DUMNEZEU, din toată 
inima, te vor duce la întâlnirea cu DOMNUL HRISTOS. 

X 


Întâlnirea a două voințe pentru a face ceva împreună 
presupune convingere, colaborare şi înţelegere. 
Buna învoire este specifică oamenilor plăcuţi lui 
DUMNEZEU. 
X 
Părerea de sine este perceperea sinelui prin imaginaţie 
şi produce autocentrare prin mulţumirea şi prin încântarea de 
sine, despărţind inima de DOMNUL în experienţa trăită. 
X 


Primeşte şi bucuria spirituală şi lipsa ei ca fiind Voia 
DOMNULUI pentru inima ta — câtă vreme trăieşti curat — căci 
Țara Promisă este oţară cu munţi şi cu văi, udată de roua cerului 
şi de ploaia DOMNULUI, iar inima noastră este tratată în multe 
feluri dacă-L urmăm pe Miel, oriunde merge. 

X 


Duhul siguranţei de sine te determină să exploatezi 
trupul pentru pretenţiile eului, cu scopul de a te simţi mulţumit 
de ceea ce faci, pe baza sănătăţii şi a capacităţilor naturale 
trupeşti, dar nu în armonie cu trupul şi cu omul lăuntric al 
inimii, ci pentru satisfacția eului ce se înalţă sigur de sine cu 
darurile DOMNULUI şi însufleţit de un demon. 

X 


Duhul neodihnei activiste luptă să te însufleţească să faci 
neîncetat lucruri utile, fără să ţii cont de capacităţile trupului şi 
de liniştea duhului. Este diferit de „mâna harnică” şi de „lucrul 
cu sârguinţă” — cum îl numea odată DUHUL SFÂNT -— căutând 
să te rupă de pacea, de liniştea şi odihna duhului. Exploatarea 
trupului prin puterea voinţei blochează duhul, iar când e unită 
cu duhul neodihnei activiste produce stres şi despărţire de 
DUHUL DOMNULUI. 

Voința personală independentă blochează duhul, dar 

supunerea ei în armonie şi în unitate cu duhul este o parte din 
umblarea cu duhul. 
Duhul exploatării trupului este un duh necurat — ca şi 
alte duhuri rele — de care trebuie să te dezici verbal şi cu care e 
necesar să lupţi — când DUHUL DOMNULUI ţi l-a descoperit în 
tine — ca şi cu alte duhuri demonice. 
X 
Trăirea prin sinele tău îţi blochează şi-ţi stinge duhul. 
Lepădarea sinelui şi unirea inimii cu duhul face parte din 
umblarea cu duhul. 
X 
Apleacă-ţi inima sub Domnia DUHULUI, căci asta te 
pune în locul unde curge Harul umblării cu DUHUL dăruit de 
DOMNUL la timpurile Sale. Iar când lăuntrul tău este atins de 
DOMNUL, rămâi cu EL, căci dacă risipeşti darul Prezenţei şi 
atingerii Sale, pierzi cea mai mare fericire de pe pământ. 
Aplecarea inimii sub Domnia DUHULUI îţi va dărui un 
trai armonios, lipsit de extreme şi de trăirea sufletească ori 
carnală. 
X 
Cu cât ai mai multe lucruri utile şi performante, cu atât 
trebuie să-ţi lepezi mai mult inima de ele. 
X 
Impunerea voinţei peste toată fiinţa ta, pentru a face faţă 
cerințelor societăţii din secolul vitezei, te bagă-n „priză” şi 
blochează duhul. Reintrarea în odihnă şi-n linişte oferă 
libertatea duhului şi odihna fiinţei. 
Trăirea prin voinţă blochează duhul. Nu înseamnă că 
renunţi la trăirea prin voinţă dacă menţii exploatarea trupului. 
Trupul tău este un templu al DUHULUI SFÂNT, dar nu 
un instrument sau un aparat de funcţionare pe care îl foloseşti 
ca să trăieşti. Deci tratează-l drept Templul DUHULUI SFÂNT. 
X 


Duhul lumii te însufleţeşte să cumperi lucruri fără de 
care poţi trăi. Investeşte în talanţii tăi şi-n lucrurile care nu pot 


fi distruse şi care durează veşnic. 

Ironia şi „biciul limbii” fac parte din impulsul răutăţii 
din inimă. 
x 


Cine trăieşte prin plăcerea pentru hrană, devine robul ei. 
X 


Când nu mai poţi trăi — pentru că nu mai ai energie să 
trăieşti — roagă-L pe DUHUL SFÂNT să te ajute, iar EL îţi 
deschide Izvorul de Viaţă — din omul lăuntric al inimii tale, 
născut din DUMNEZEU -— care curge în inima ta şi-ţi dă putere 
de viaţă. 

Când nu mai ai resurse şi putere de-a iubi pe alţii, roagă-L 
pe DUHUL SFÂNT să-ţi deschidă Izvorul Iubirii Lui, iar EL ÎL 
va face să curgă — din omul lăuntric al inimii tale, născut din 
DUMNEZEU -— în inima ta şi vei putea iubi. 

X 

Ne facem sărbătorile noastre sub paravanul unor 
evenimente biblice, cu scopul de a ne îmbuiba şi de a petrece, 
dar cu inima ruptă de realitatea spirituală a Vieţii DUHULUI 
SFÂNT ce a inspirat scrierea Cuvântului Domnului. 

X 

Cel mai mare talant pe care ţi l-a dăruit DOMNUL este 
soţia sau soţul tău şi apoi celelalte mărunte daruri pentru slujba 
ta pentru EL sau pentru Casa Lui. 

X 


Cunoştinţa îngâmfă, iar îngâmfarea produce împietrirea 
inimii şi în această stare inima este incapabilă să primească şi 
să transmită Izvoarele Vieţii şi Dragostea DUHULUI 
DOMNULUI din omul lăuntric al inimii născut din 
DUMNEZEU. 

X 

Duşmanul tău nu este doar cel care te taie şi te junghie, 
ci şi cel care este împotriva felului tău de-a fi. Fă-i binele, dar nu 
încurajându-i lenea,  mofturile, capriciile, rebeliunea, 
împotrivirea şi voinţa rea, ci ajută-l acolo unde el are o nevoie şi 

o lipsă reală, pe care este incapabil să şi le rezolve. 

Când trăieşti şi umbli cu duhul, inima este în duh şi nu 
mai resimte partea demonică din inima fiilor întunericului şi 
nici vrăjmăşia duşmanilor. Trăind cu duhul opreşti automat 
reacţia involuntară a inimii la răutatea, la obrăznicia, 
rebeliunea, mândria şi la alte păcate şi atitudini ale semenilor 
cu care vii în contact social. 

X 

Activitatea făcută în forţă şi trăirea prin eforturile 

proprii îţi scot inima din duhul şi opresc trăirea prin duhul. 
X 


Calitatea caracterului uman şi maturitatea spirituală ies 
la iveală în relaţii sociale şi familiale dificile şi grele, şi-n 
raportul social cu persoane insuportabile pentru mulţi. 

X 


Scoaterea din trăirea prin eforturile proprii şi purtarea 
în odihnă ne-o poate face numai DUHUL SFÂNT. Atunci când 
trăim prin eforturile proprii trăim prin voinţa noastră pe care 
căutăm s-o impunem şi altora care nu corespund standardelor 
noastre. 

Trăirea în odihnă oferă stăpânirea de sine asupra 
impulsurilor de răutate ale inimii şi a întregii fiinţe proprii. 

DUHUL DOMNULUI ne duce în odihnă, dar rămânerea 
noastră acolo depinde de colaborarea noastră cu EL. 

Odihna de planuri, de trăirea prin eforturile proprii şi de 
trăirea prin dorinţe... Unirea persoanei cu inimă, voinţă şi 
dorinţe, pentru a-L dori şi a trăi cu DUHUL SFÂNT. 

Rămânerea în odihnă înseamnă să nu ieşi afară din 
teritoriul duhului. 

Odihna inimii este doar una din infinitele zone 
binecuvântate ale Vieţii Duhului. Blândeţea şi smerenia inimii 
conferă odihnă sufletului. „Luaţi jugul Meu asupra voastră şi 
învăţaţi de la Mine, că EU sunt blând şi smerit cu inima şi veţi 
găsi odihnă pentru sufletele voastre”. 

Inima arţăgoasă şi înălţată nu mai găseşte pace în veci. 

Educarea şi stăpânirea inimii fac parte din lecţiile DUHULUI 
pentru tine. 
„Voi trăi cu sfială şi în amărăciunea sufletului meu, căci 
în aceasta este viaţa duhului meu.” (Ezechia) 
X 


Blândeţea şi smerenia inimii te poartă în duhul. 
Blândeţea inimii usucă impulsul răutăţii şi asprimii înnăscute a 
inimii. Lepădarea răutăţii arţăgoase din inimă este partea 
umană a dobândirii blândeţii. Cealaltă parte este Harul 
DOMNULUI care face posibil aceasta. Arţagul face parte din 
structura inimii, iar înălţarea inimii face parte din obiceiurile ei. 

Ura este manifestarea răutăţii inimii prin partea 
sentimentală a sufletului. Blândeţea este capacitatea inimii de a 
rămâne moale, indiferent de acţiunile bune sau rele pe care alţii 
le fac împotriva ei. 

Smerenia este capacitatea inimii de a se considera nimic 
faţă de oricine şi de a atribui toate meritele fiinţei în care trăieşte 
ea lui DUMNEZEU care a creat-o. 

Esenţa persoanei este un nimic conştient de sine, 
înnobilat şi îmbogăţit cu infinitul darurilor şi bunătăţilor lui 
Dumnezeu. 

O inimă blândă este o inimă moale, care-i cuprinde pe 
toţi cu bunătate. 

X 

Lanţurile răutăţii şi jugul asupririi pe care le impui peste 
alţii îţi leagă inima şi îţi tulbură duhul. Fără pocăință de ele şi 
fără o inimă blândă vei stinge duhul şi vei trăi cu inima în 
moarte. Tulburarea duhului te va mustra până vei realiza 
gravitatea răutăţii şi asupririi exercitate peste alţii. 

X 


DOMNUL nu binecuvântează lucrările noastre făcute în 
forţă, dar oferă viaţă şi odihnă umblării noastre cu duhul. 
X 


Mânia şi iuțimea mânjesc duhul cu atingerea cărnii şi 
necesită pocăință şi sângele DOMNULUI pentru purificarea şi 


eliberarea duhului de această mizerabilă hazna carnală. 

Amenințarea este o manifestare a răutăţii, făcută cu 
scopul de a controla, limitând sau oprind manifestările care nu 
convin altora. 

O voinţă nesupusă nu colaborează prin subordonare faţă 
de autoritate. 

(Disciplinarea copilului răzvrătit se face în funcţie de 
gradul de răzvrătire.) 

Autoritatea poziţională poate fi delegată unor persoane 
necorespunzătoare, care s-o exercite prin dictatură, asuprire 
(manipulare şi control), ameninţări, şantaj, violenţă verbală 
(sau fizică) etc. 

X 

Rugăciunea şi cântarea în limbi corintene, cu gura sau 

cu inima, reaprind duhul stins. 
X 

Duhul izolării te rupe de oameni şi de realitate, 
autocentrându-te ca să te preocupi numai de tine şi de 
DOMNUL, într-un mod ce rupe relaţiile normale umane, 
oprindu-te să te mai bucuri de mântuire — dacă o ai! — şi 
determinându-te să cauţi, în mod extrem, experienţele 
spirituale mistice, rupt de comuniunea cu sfinţii. 

x 


Utilitatea socială şi familială face parte din rosturile 
vieţii. 
X 
Sunt momente când se pare că nimic spiritual nu mai 
funcţionează şi atunci ai vrea să faci ceva ca să poţi merge mai 
departe. Nu te du singur, ci roagă-L pe DUHUL SFÂNT să facă 
ceva şi să te ajute, căci ceea ce EL face te va duce mai departe — 
prin colaborarea ta cu EL — şi-ţi va sătura inima. 
X 
Dorinţele şi planurile inimii sunt brutale (în comparaţie 
cu fineţea Duhului), dar rugăciunea şi starea cu DOMNUL sunt 
gingaşe, ca pacea şi bucuria fericirii pe care DOMNUL ni le dă. 
Valori nu sunt lucrurile — deşi le folosim -— ci valori sunt 
roadele DUHULUI. 

Sănătatea nu este un drept ce ni se cuvine ca oameni, ci 
un cadou şi o binecuvântare de la DUMNEZEU. 
x 
Vine un timp când nu mai trăieşti lucruri deosebite cu 
DOMNUL şi când EL îţi vorbeşte doar prin Cuvânt şi prin 
împrejurări. 
x 
Ajungi într-o vreme la liniştea dorințelor în inimă. 
Atunci eşti liber să-ţi îndrepţi inima spre DOMNUL şi să-L 
doreşti cu toată dorinţa inimii. 
X 
Exersează concentrarea spirituală în timpul zilei, prin 
îndreptarea inimii spre DOMNUL. 
X 


Asprimea şi duritatea exterioară sunt expresia răutăţii 
inimii. Impulsul răutăţii şi al lăcomiei nu se sting din inimă, ci 
trebuie lepădate în momentele când le simţim manifestându-se 
în noi şi prin noi. 

X 

Sunt perioade când doar Cuvântul îţi mai hrăneşte inima 
şi doar rugăciunea-ţi mai păstrează relaţia cu DOMNUL, dar 
vine şi timpul când rugăciunea inimii în limbi îţi răcoreşte 
duhul, iar centrarea minţii spre duh îţi aduce viaţă şi pace. 

Dacă urmăreşti DUHUL şi trăieşti după iniţiativele Lui, 
chiar şi atunci când EL nu se manifestă şi când trăieşti în 
bunăstarea inimii doar hrănindu-te cu Cuvântul şi rugându-te 
— umblând şi făcând Voia DOMNULUI în faptele pregătite de 
EL dinainte — şi atunci eşti în Voia DOMNULUI. 

DOMNUL ne retrage în anumite timpuri iniţiativele 
(„îndemnurile”) DUHULUI pentru a ne pregăti — prin absenţa 
lor — pentru prețuirea şi pentru disponibilitatea de a le urma şi 
de-a le împlini imediat atunci când ni le oferă. 


%X 


Dacă nu te dăruieşti lui DUMNEZEU cu toată inima ta 

pentru toată Voia Lui, nu mai cunoşti armonia lăuntrică şi nu 
poţi umbla cu Duhul. 

Vorbirea inimii în limbi corintene face legătura inimii cu 
duhul. 

X 

Retragerea este un duh demonic care vrea să te 
însufleţească pentru a te scoate pe tuşă (afară) din activităţile 
necesare vieţii, familiei şi comunităţii. Este diferită de odihnă şi 
la început poate fi confundată cu o stare sufletească personală, 
dar în realitate este adusă de diavol în suflet. 

X 

Blândeţea şi smerenia inimii te duc în odihna duhului — 
dincolo de mândria şi de părerea de sine a sufletului. 

În smerenia şi-n blândeţea inimii care-şi dăruieşte 
dragostea lui DUMNEZEU ÎL vei întâlni şi-L vei atinge pe 
DOMNUL din duh — dar şi acesta este un Har. 

X 


Dacă nu transformi bucuria de viaţă, de bunăstare şi de 
sănătate în recunoştinţă faţă de DOMNUL, atunci această 
bucurie va degenera în plinătate de sine şi-n siguranţă de sine — 
care sunt surori gemene cu mândria şi cu egoismul (sau iubirea 
de sine). 

X 

Nu trăi în planuri, în dorinţe şi în gânduri, ci trăieşte-n 
realitate prezentul — dar nu viitorul înainte de a veni — căci a fi 
prevăzător nu însemnă să trăieşti viitorul în mintea ta înainte 
de a veni. 

X 

Cine NU se mai închină înaintea bunăstării eului său, a 

făcut un pas înainte spre DOMNUL şi spre Viaţa Duhului. 
X 


Gândirea la lucrurile de sus eliberează mintea din 


carcera preocupărilor sale pământeşti. 
X 


Persoanele sunt cea mai mare valoare de pe pământ. 

Nu privi oamenii ca să-i studiezi, ci ca să-i iubeşti şi 
atunci vei înţelege că ei sunt altfel decât ai crezut tu. Fă-ţi un 
scop din iubirea oamenilor, nu doar din iubirea DOMNULUI. 

X 


Recunoştinţa este o smerenie mulţumitoare şi 
dependentă de DOMNUL. 
X 
Lăcomia te determină să baţi drumurile şi să faci comerţ, 
să cumperi şi să vinzi ca să faci bani şi să obţii obiectele şi 
lucrurile pe care le doreşti, nu atât dintr-o necesitate sau 
eficacitate, cât din impulsul lăcomiei inimii de a avea şi de a 
stăpâni lucrurile prin banii pe care-i ai. 
Începe să te preocupi de nevoile altora, că dărnicia rupe 
lanţurile sărăciei şi uscă impulsul lăcomiei din inimă. 
X 
Închinarea şi proşternerea fiinţei în smerenie, înaintea 
DOMNULUI, uneşte inima cu duhul şi te alipeşte de DOMNUL. 
X 


Dacă DUHUL SFÂNT nu te îndeamnă să mijloceşti 
pentru cei legaţi şi pentru cei nemântuiţi, să nu te aventurezi 
singur în teritoriul vrăjmaşului pentru că vei fi lovit şi bătut, că 
ai încălcat legile spirituale intrând neautorizat în zona 
duşmanului. 

Odată cu creşterea ta spirituală — şi dacă nu-ţi iubeşti 
viaţa până la moarte — vei putea să urmezi îndemnurile Duhului 
şi dorinţa inimii de a mijloci pentru alţii, pentru că maturizarea 
îţi creşte puterea şi autoritatea. „Ei (copiii DOMNULUI) l-au 
biruit (pe Satana) prin sângele Mielului, prin cuvântul 
mărturisirii lor şi nu şi-au iubit viaţa până la moarte”. 

X 


Vorbirea şi cântarea inimii în limbi corintene scoate 
mintea din mlaştina îngrijorărilor, aducând armonia fiinţei şi 
zidirea inimii. 

X 


DUMNEZEU ne tratează fiinţa prin cruce, nu ca să trăim 

pentru fericirea şi bunăstarea noastră interioară şi exterioară, ci 
ca să fim capabili să trăim pentru EL, prin Harul Său, 
descentrându-ne din noi înşine şi centrându-ne în EL. Trăirea 
pentru DUMNEZEU este ieşirea din tine pentru a te centra în 
EL şi mutarea LUI în tine. 

X 

O voinţă oprită brusc din planurile sale imediate poate 
să răbufnească prin stări emoţionale puternice de nemulţumire, 
de iritare şi neacceptare şi chiar prin manifestări violente, pline 
de răutate. 

X 

Sinele este influenţat şi determinat de condiţiile de 
mediu în care trăieşte. 

Este mândru, egoist, răutăcios, depresiv etc. Lepădarea 
de sine deschide uşa colaborării cu DOMNUL şi accesul 
binecuvântărilor Sale în inima şi-n viaţa ta. 

Neiubirea vieţii sinelui până la moarte, împreună cu 
adorarea DOMNULUI, alungă depresia şi demonii care te-ar 
putea asupri. 

X 

Adorarea este cea mai înaltă stare de care e capabilă 
inima creştinului, în care ea se dăruieşte, prin dragoste, 
Preaiubitului său, DOMNUL ISUS. 

x 

După fiecare lepădare de sine şi luare a crucii, vine 

inundarea inimii cu viaţa DOMNULUI din duh. 
X 


Prin neiubirea până la moarte a stărilor sufleteşti 
negative acestea mor crucificate, iar viaţa duhului poate inunda 
zonele negative moarte. 

X 

Participarea responsabilă la supravieţuire, prin acţiunile 
necesare, alungă demonii retragerii, depresiei şi apatiei. 
Refugiul în somn înseamnă iubirea somnului şi predispune la 
„somnolenţă care face sufletul apatic”. 

Capacitatea de mişcare în activitate este o parte din 
HRISTOS DOMNUL. Refuzul mişcării folositoare este refuzul 
DOMNULUI. Când DUMNEZEU ne va lua înapoi „viaţa, 
mişcarea şi fiinţa”, vom răspunde de modul bun sau rău în care 
le-am folosit sau nu. 

X 

Sunt duhuri străine care, sub masca unei aparente şi 
false spiritualităţi, vin la noi din exterior, prin versete biblice, ca 
să ne unim cu ele şi astfel pătrund în inima noastră. Abia când 
percepem că, deşi au intrat cu ajutorul unui verset biblic în noi, 
sunt entităţi străine de DUHUL DOMNULUI, atunci ne dezicem 
de ele şi le dăm afară. Nu există spiritualitate creştină nevăzută 
care să vină la noi din exterior, căci DUHUL DOMNULUI 
lucrează din omul nostru lăuntric născut din DUMNEZEU sau 
prin alţi creştini şi prin biserică. Orice entitate spirituală care 
vine, chiar prin Cuvânt, în exteriorul nostru pentru a ne 
pretinde colaborarea, este demonică. DUHUL SFÂNT nu 
stăpâneşte inima noastră, ci ne-o descoperă nouă ca să i-o 
putem dărui cu fiecare cămăruţă. Dar duhurile străine luptă să 
o stăpânească, chiar printr-un verset biblic. Numai DOMNUL 
ne poate descoperi prezenţa străină din spatele unui verset 
biblic care vine, din exterior, în inimă, ca să o stăpânescă prin 
acordul nostru. Inima noastră nu are un tron de pe care să ne 
guvernăm, ci are cămări şi părţi care trebuie dăruite şi supuse 
DOMNULUI, dar diavolul vrea să ne domine printr-o prezenţă 
străină venită cu un verset biblic, din exterior, înşelându-ne că 
astfel suntem în prezenţa DOMNULUI. Cuvântul nu este 
Prezenţa DOMNULUI printr-un singur verset, ci Prezenţa 
DOMNULUI în noi e Viaţa duhului care inundă inima ce i se 
dăruieşte şi care ne ajută să stăpânim pornirile inimii noastre. 

X 


Egoismul este o stare a sufletului în care acesta nu 


renunţă la sine şi la ceea ce-i convine lui în favoarea binelui 
altora, considerâd că nu este necesar acest sacrificiu pentru ei. 

Rugăciunea inimii în limbi corintene zideşte inima, 
alungă depresia şi stările negre, curăţă mintea de paraziți, stinge 
pofta altor lucruri şi creşte stăpânirea de sine. 

Citirea Cuvântului intercalată cu rugăciunea inimii în 
limbi imprimă Cuvântul în memorie şi creează o stare a inimii 
de părtăşie cu Logosul. 

DOMNUL DUHUL dăruieşte vorbirea în limbi corintene 
celor care, prin structura lor sau prin rostul lor ca mădular în 
TRUP, au nevoie de multă zidire prin care să-i poată zidi şi pe 
alţii. Dar pentru aceasta darul trebuie folosit şi înflăcărat. 


% 


Rugăciunea pentru părinţi face parte din cinstirea lor. 
X 

Mi-am pus inima să-şi urască slăbiciunea şi am devenit 
mai puţin vulnerabil. 

X 

Descoperim cine suntem cu adevărat interacţionând cu 
alţii în relaţii. Familia oferă cel mai bine această interacţionare 
şi descoperire. 

X 

Din impulsul răutăţii inimii fac parte: indiferența, bârfa, 
ironia (batjocura sau luarea la „mişto”), critica, iuţimea, 
asuprirea (prin manipulare şi control), judecarea altora, 
stigmatizarea prin sentinţe  (ăsta-i aşa, ăla-i altfel), 
ameninţarea, punerea la punct, ura, violenţa verbală şi fizică, 
uciderea. 

Indiferenţa, ironia, iuţimea şi ura sunt forme ale 
răutăţii, manifestate prin sentimente. 

La impulsul lăcomiei inimii găsim pofta altor lucruri, 
lăcomia de bani, invidia (care este manifestarea lăcomiei prin 
dorinţe şi prin sentimente). 

X 

Neiertarea, amărăciunea, supărarea, autoagresiunea, 

sinuciderea, fac parte tot din implsul răutăţii. 

Linguşeala este manifestarea iubirii de sine şi a răutăţii 
inimii prin care îl înşeli pe altul să creadă ce zici tu, ca să-l câştigi 
de partea ta sau ca să obţii avantaje din relaţia cu cel linguşit. 

Domnul ne descoperă toate aceste manifestări 
involuntare ale inimii noastre pentru ca să ni le trateze prin 
cruce, ca să le putem recunoaşte şi în final să le putem stăpâni 
când se manifestă, pentru a putea împlini Voia Sa şi să putem 
oferi dragostea Lui care ne hrăneşte şi ne zideşte inima. 

Punerea la punct a altora este tot o formă de răutate prin 
care vrem să controlăm pe alţii, ca să-i asuprim să se poarte cum 
ne place nouă. 

x 

Înțelegerea este un Har dăruit inimii, care se exprimă 
prin minte oferindu-i rod. 

X 

Nu minunile sunt dovada „credinţei dată sfinţilor odată 
pentru totdeauna” — căci minuni au loc şi-n satanism şi-n yoga 
— ci roadele, adică: „dragostea, bucuria, pacea, îndelunga 
răbdare, bunătatea, facerea de bine, credincioşia, blândeţea, 
stăpânirea de sine”, „împotriva cărora nu este lege”. 

Faptele bune făcute pentru a dobândi cerul „sunt ca o 
haină mânjită”, iar credinţa că DUMNEZEU există este şi 
credinţa dracilor care „cred şi se cutremură”, căci DOMNUL 
HRISTOS a ascultat şi rugăciunea dracilor în Gadara, dar 
intrarea în Împărăţia lui Dumnezeu se face prin „ISUS care este 
uşa”, „căci oricine sare prin altă parte este un hoţ şi un tâlhar”. 
„Cine intră prin ISUS va intra, va ieşi şi va găsi păşune”. „Faptele 
vrednice de pocăință” ne duc la „poarta cea strâmtă”, dar 
intrarea se face prin pocăință, prin încrederea în DOMNUL 
HRISTOS ca singura Cale, ca singurul DOMN ŞI MÂNTUITOR 
care ne duce la DUMNEZEU şi singurul care ne şterge păcatele 
căci „este un singur Mijlocitor între om şi DUMNEZEU - Omul 
ISUS HRISTOS”, „prin EL avem răscumpărarea, prin sângele 
Lui iertarea păcatelor”. „Căci cine nu se naşte din apă (curățirea 
cu apă prin Cuvânt) şi din DUH, nu va putea intra în Împărăţia 

cerurilor”. Naşterea din DUMNEZEU este o minune pe care o 
poate face numai DUMNEZEU pe baza pocăinţei şi a încrederii 
în DOMNUL HRISTOS -— singurul care poate să ne împace cu 
TATĂL  (YEHOVA DUMNEZEUL  ATOTPUTERNIC = 
SUPERIORUL SUPREM). Căci există şi „naşterea din carne, din 
voia vreunui om şi din voia firii omului însuşi”, dar naşterea din 
DUMNEZEU este o minune făcută numai de EL. 

DOMNUL HRISTOS este ADEVĂRUL şi tot ce 
corespunde cu CUVÂNTUL Lui este adevăr. 

X 

Iertarea de sine este o expresie a roadei facerii de bine, 
pe care o oferim inimii noastre ca să poată fi dăruită, întreagă, 
înaintea DOMNULUI. 

Când conştiinţa este curată în urma pocăinţei şi a iertării 
dată de DOMNUL, trebuie să ne iertăm şi noi inima, căci altfel 
nu facem decât slujba Acuzatorului fraţilor. 

X 


Viclenia şi înşelăciunea fac parte din răutatea inimii. 
X 

„Mă voi ruga cu duhul, dar mă voi ruga şi cu mintea, voi 
cânta cu duhul, dar voi cânta şi cu mintea.” 

Rodul minţii nu este rugăciunea sau cântarea, ci 
rezultatul lor, adică răspunsul la rugăciune şi zidirea inimii prin 
cântarea cu mintea. 

X 

Imboldul pe care ţi-l dă Cuvântul citit lejer — potrivit cu 
vârsta ta şi cu locul unde ai ajuns cu DOMNUL -— îţi oferă 
puterea pasului următor, înainte pe Calea DOMNULUI şi pe 
urmele LUI. 

X 

Alternanţa rugăciunii şi cântării în limbi corintene cu 
cele făcute cu mintea oferă atât zidirea inimii, cât şi o minte 
sănătoasă, curată, echilibrată, eliberată şi supusă voinţei. 

X 


Bucuria inimii pentru lucrurile pe care DOMNUL ni le 

dă spre folosinţă nu este dragoste de lume, ci este mijlocul prin 
care DOMNUL ne atrage spre EL prin binecuvântările 
materiale, pentru ca odată deveniți conştienţi de Bunătatea 
DOMNULUI care ne poartă de grijă, să ne îndreptăm şi să ne 
legăm inima de DOMNUL -— prin duhul nostru care ÎL percepe 
şi-L atinge pe DOMNUL. 

Dacă bucuria inimii pentru folosinţa lucrurilor necesare 
nu mă conduce la DOMNUL care mi le-a dăruit, atunci inima 
mea e bolnavă, iar lucrurile sunt un blestem care mă leagă de 
lume. 

X 

Trăirea prin mintea care se încrede în bani împietreşte 
inima şi e nevoie de pocăință, smerenie şi dependenţă de 
DOMNUL pentru despietrirea ei şi pentru schimbarea 
încrederii în bani cu încrederea în DOMNUL. Centrarea pe duh 
deblochează duhul. Cine nu-şi smereşte inima înaintea duhului 
n-are parte de el. 

X 

Trăirea prin voinţă este vulnerabilă la duhul grabei, iar 

încrederea în bani este cancerul inimii. 
X 

Vorbirea în limbi este o armă împotriva atacurilor 
demonice. 

X 

Plinătatea de sine, autocentrarea şi mulţumirea de sine 
te determină să priveşti pe alţii de sus (să te îngâmfi), iar aceasta 
îţi împietreşte inima, blocând duhul. 

X 

Nu vei putea ajuta pe toţi sărmanii lumii, dar lasă ca 

dărnicia ta să ajungă unde sunt nevoile mai mari. 
X 


Împotrivirea la îndemnurile Duhului blochează şi sting 
Duhul. 

Vorbirea în limbi corintene deblochează şi reaprinde 
duhul. 

Cât timp nenorociţii şi sărmanii nu au rezolvate nevoile 
de bază ale supravieţuirii, cum îndrăznim să IL sfidăm pe 
DUMNEZEU cu bunăstarea noastră nesimţită?... 

X 


Dacă nu trăieşti în armonie cu duhul tău înviat, atunci 
eşti sufletesc, independent (de DOMNUL) şi singur. 
X 


Bucuria inimii pentru folosinţa lucrurilor conduce inima 
la DOMNUL, de care se leagă, dar bucuria inimii pentru posesia 
lucrurilor leagă inima de lucruri şi de lumea de care ele aparţin. 

X 


Puterea de cumpărare generează siguranţă de sine, 
aroganță (mândrie) şi împietrire — dacă inima nu se smereşte şi 
nu se pleacă în dependenţă de DOMNUL şi-n închinare. 

Dacă DOMNUL ţi-a dăruit putere de cumpărare, 
înlocuieşte toate stările negative ale sufletului şi ale inimii cu 
recunoştinţă faţă de DOMNUL care ţi-a dăruit-o. Şi împarte cu 
săracii. Să se bucure nenorociţii de Harurile DOMNULUI date 
prin tine. 

Nu vei reuşi să fii blând şi smerit cu inima decât stând 
lângă DOMNUL tău. 

X 

Dacă lepezi un mod de a trăi prin suflet şi-ţi iei crucea în 
acel domeniu, dar nu-L urmezi pe DOMNUL unindu-te cu EL, 
sinele se va refugia în alte zone de trăire prin suflet, numai să nu 
moară. 

Trăirea prin voinţă te izolează de semeni şi de 
DOMNUL. 

Lepădarea dorințelor dar neurmarea lui ISUS poate 
degenera în trăirea prin voinţă, chiar pentru lucruri utile şi bune 
— dar tot trăire sufletească este. 

„Dacă vrea cineva să vină după Mine, să se lepede de sine 
şi de tot ce are, să-şi ia crucea şi să Mă urmeze”. „Luaţi jugul 
Meu asupra voastă şi învăţaţi de la Mine căci EU sunt blând şi 


229 


Izvoarele inimii 


smerit cu inima şi veţi găsi odihnă pentru sufletele voastre.” 

Dar nimic din acestea nu le poţi face fără Harul pe care-l 
primeşti dacă-l ceri! 

Nu vom putea avea o inimă blândă şi smerită decât 
umblând cu DOMNUL şi stând în părtăşie cu EL. Vei învinge 
trăirea prin voinţă, deschizându-te la părtăşia cu duhul. În 
această comuniune descoperi păcate ascunse ale inimii pe care 
le poţi înlocui cu o inimă zdrobită: „Voi trăi cu sfială în 
amărăciunea sufletului meu, căci în aceasta este viaţa duhului 
meu.” (Ezechia) 

Avem un DUMNEZEU gelos şi dacă nu vom acorda toată 
atenţia DOMNULUI DUHUL în părtăşie cu EL îi vom pierde 
comuniunea! 

Privirea de sus şi ironia sunt două uşi blindate ale inimii, 
care închid pătrunderea în duhul şi închid inima şi pentru 
relaţiile profunde cu alţii. 

Dacă lucrezi în armonie cu duhul, toată ființa ta e 
liniştită în odihnă. Şi gândurile trebuie să le supui în armonia 
duhului, dar prima dată înveţi limbajul duhului pentru voinţa 
ta. 

X 

Simţirea manifestării Vieţii DUHULUI SFÂNT prin 
duhul nostru este o parte a părtăşiei DUHULUI. 

Când nu mai trăieşti prin voinţă, ci o supui duhului, nu 
mai eşti centrat pe scopuri ce trebuie atinse, ci trăieşti fericit în 
armonie cu duhul, închinându-te DOMNULUI. 

X 


După supunerea voinţei sub domnia duhului, urmează 
aplecarea gândirii spre atracţia duhului. 

Există o potecă (cărăruie) pe care mergem în noi, ca să 
ne supunem voinţa sub domnia duhului şi cu cât mergem mai 
mult pe ea, cu atât ne este mai uşoară supunerea şi cedarea de 
suveranitate. 

Trecerea de la gândirea care se alipeşte de subiecte, 
planuri şi dorinţe la gândirea care se apleacă spre atracţia 
duhului necesită exersare până la perceperea gândirii duhului. 

Dacă ai alte comori în inimă, nu poate fi DUMNEZEU 
comoara ta. 

X 

Când voinţa şi gândirea intră înaintea Duhului şi rămân 
plecate înaintea LUI, atunci trăim inundarea făpturii cu 
DUHUL. 

După multe experienţe, când am început să deosebim 
Fiinţa, locuinţa şi natura Duhului, vom exersa tot mai des 
drumul interior spre EL, ca să ne bucurăm de Viaţa şi de 
Persoana Lui manifestată în noi. 

Supune-ţi voinţa Duhului şi acordă-l toată atenţia dacă 
vrei să te bucuri de părtăşia Vieţii Lui şi de manifestările Lui în 
tine. 

X 

Dacă trăieşti prin voinţă, duhul ţi se blochează. Pentru a 
fi deblocat e necesar să-ţi ceri iertare DUHULUI SFÂNT şi să 
renunţi, cât poţi, la trăirea prin voinţă, ascultând mesajele de 
împotrivire ale DUHULUI la trăirea prin voinţa ta şi 
subordonându-te la Voia LUI care e „bună, plăcută şi 
desăvârşită”. 

Centrarea şi recentrarea minţii în duh o păzeşte de 
împrăştierea în gânduri trecătoare şi în amintiri. 

X 

Dacă tu onorezi Duhul cu supunerea voinţei tale şi cu 
atenţia minţii, şi EL te va onora cu atracţia spre Sine. 

Când Duhul nu vine la părtăşia pe care o doreşti, roagă-L 
să aibă milă de tine. 

Părtăşia cu puterea Duhului... 

Mişcarea Duhului îţi reaminteşte că DUMNEZEU 
locuieşte înlăuntrul tău. 

X 

Când se declanşează ca o reacţie la frustrare, 
irascibilitatea şi iuţimea sunt greu de stăpânit şi micşorează 
rezistenţa la stres. 


231 


Izvoarele inimii 


Dacă nu vrei să ierţi tuturor totul, nici DUMNEZEU nu-ţi 
va putea ierta ţie totul, pentru că tu ÎI interzici acest drept prin 
neiertare. 

În relaţia cu alţii — mai ales cu alţii care „ne calcă pe 
bătătură” — descoperim cine suntem în acea parte necunoscută 
a inimii noastre despre care habar nu avem... Felul în care ne 
raportăm la acea parte din noi şi la cei ce ne-au expus în faţa 
acestei realităţi necunoscute a inimii noastre, va determina 
creşterea şi maturizarea noastră ca şi creştini. Deşi nu este 
singurul factor de maturizare, totuşi este unul foarte important. 

X 

După ce descoperi duhul tău şi modul de a-l contacta, vei 
încerca să umbli cu el — pentru că e atât de bine — dar asta 
necesită experienţă, maturizare şi timp. 

Dacă Duhul îţi refuză trăirea prin EL şi umblarea cu EL 
înseamnă că-i nevoie să înveţi — între timp -— alte lecţii cu 
DOMNUL. 

X 

Oricât de minunate ar fi experienţele spirituale, ele nu 
pot înlocui trăirea în Cuvânt prin Har. Când seria unor 
experienţe spirituale încetează, DOMNUL te conduce în locuri 
noi ale vieţii, cu EL, lucrând prin toate chipul DOMNULUI 
HRISTOS în noi. 

X 

Mustrarea DUHULUI pentru păcat ţi se administrează 
din ce în ce mai adânc şi mai departe şi pentru lucruri pe care 
nu demult nu le considerai păcate. 

X 


Cum a degenerat creştinismul faţă de originea lui... 

Astăzi avem amvoane, dar n-avem părtăşie, avem 
învăţătură, dar n-avem trăire, avem programe artistice creştine, 
dar nu avem trăirea prin DUHUL. 

Am ajuns o caricatură a Biserricii Primare, iar DOMNUL 
ne va vărsa din gura LUI, căci nu suntem decât căldicei, nici reci 
nici în clocot. Ne gâdilăm auzul cu muzică creştină şi ne înşelăm 

inima cu predici, dar nu avem relaţii de creştini unii cu alţii 
pentru că inimile noastre s-au închis faţă de fraţii noştri, fie 
pentru că ne-au mustrat pentru păcat, fie că nu avem încredere 
să trăim în lumină mărturisindu-ne păcatele faţă de fraţii 
spirituali. De aceea părtăşia e blocată, inimile-s reci şi trăim de 
capul nostru un creştinism individual, dar nu corporativ. 
Devenim mădulare rupte într-un Trup bolnav din cauza 
refuzului nostru conştient şi ales voluntar de a nu trăi în Cuvânt, 
pentru că ne place să trăim de capul nostru, fără să ne mai 
supunem nici Cuvântului scris, nici îndemnurilor Duhului — pe 
care le stingem prin refuzul de a le împlini. 

Tristă amintire a unui creştinism puternic, vulcanic şi 
real, am rămas doar o amintire uscată a vieţii spirituale din 
DOMNUL HRISTOS, pe care nu-L lăsăm să trăiască în noi 
pentru că nu ne convine să-L urmăm, ci ne urmăm înclinările şi 
slăbiciunile inimilor noastre înşelătoare, ruptă de omul lăuntric 
al duhului înviat ce trăieşte în noi, prin DOMNUL HRISTOS. 

Doamne, ceartă, convinge, mustră, trezeşte şi vindecă 
Trupul Tău până nu vii după ai tăi ca să-i duci Acasă cu Tine la 
Tatăl pentru nunta cu Mireasa Ta minunată, pură şi glorioasă. 

X 

Duritatea este o expresie a răutăţii exercitată cu scopul 
de a convinge o persoană încăpăţânată sau pentru a contracara 
răutatea altora. Un creştin cu inima tratată prin cruce îşi va 
stăpâni răutatea inimii şi va căuta să convingă cu blândeţe pe 
alţii de lucrurile necesare, ori să-i lase în încăpăţânarea inimii 
lor rele, care nu vrea să se pocăiască. 

Cine exercită răutate şi-şi dă drumul inimii la răutate îşi 
suprasolicită creierul şi-şi umple inima de nelinişte şi trupul de 
agitaţie. „Tu singur te pedepseşti cu răutatea ta”. 

Ca să scapi de efectele răutăţii e necesar să te căieşti 
adânc, renunțând să mai exerciţi duritatea ca metodă de 
corecție asupra altora şi stăpânindu-ţi răutatea inimii ori de câte 
ori se manifestă. 

Dacă nu-ţi înveţi inima să fie blândă şi smerită nu vei 

avea pace şi linişte în veci. Doar împreună şi-n părtăşie cu 
DOMNUL vei putea avea o inimă blândă şi smerită, căci de unul 
singur vei eşua ca o balenă în ape mici şi ca o corabie zdrobită 
de stânci. 

În timpul manifestării ei, duritatea împietreşte inima. 

x 

Bârfa şi linguşeala nu sunt doar păcatele limbii, ci şi ale 
inimii care-şi manifestă impulsul răutăţii prin ele. 

Flecăreala este păcatul limbii prin care vorbeşte cuvinte 
nefolositoare folosindu-i pe alţii ca să se manifeste în prezenţa 
lor şi blocând accesul inimilor cu care nu relaţionează spre 
zonele profunde, spirituale ale fiinţei. 

X 


Morala nu este naştere din Dumnezeu, ci urmarea unor 
reguli omeneşti sau legi biblice în acord cu o conştiinţă curată. 
Deşi poate funcţiona în anumite zone ale fiinţei şi în sfera 
socială, totuşi legea păcatului şi a morţii, înscrisă în ereditatea 
noastră prin păcatul lui Adam, îşi va spune cuvântul în alte zone 
ale fiinţei şi ale manifestării sociale. 

Morala nu mântuieşte omul, căci pot exista necreştini 
morali şi creştini imorali care sunt fireşti, dar care se pocăiesc 
de păcatele lor şi devin curaţi prin sângele DOMNULUI 
HRISTOS. 

Dacă şi după 7-10 ani după naşterea din nou creştinul 
este tot imoral, atunci intră în discuţie naşterea sa din nou sau 
lipsa învăţăturii pe Calea DOMNULUI, despre consacrare şi 
eliberare de legea păcatului şi a morţii. 

x 

O relaţie nu poate supravieţui dacă există comunicare 
numai la nivel de cerebel, dar nu şi la nivelul inimii. Simpatia 
este un avataj, dar dacă prietenia nu creşte prin comunicare, 
respect curtenitor şi relaţie prin inimă, curând se va stinge. 

X 

Spectacolul muzical creştin — oricât ar fi de plăcut şi 

atractiv, nu este decât rotocol în pustiu dacă nu oferă atingerea 

Vieţii duhului. Există un timp de trecere prin pustiu, dar dacă ai 
trecut Iordanul nu te mai întoarce înapoi. 
X 

Ca să poţi beneficia de părtăşia DUHULUI este necesar 
să Îi oferi inima ta în întregime. Deşi vei mai întâmpina gânduri 
răzlețe, planuri, amintiri şi dorinţe trecătoare ce vor să te scoată 
din dedicarea ta pentru părtăşia totală cu Duhul, dacă vei insista 
concentrându-te în întregime în duh, Îi vei simţi mişcarea 
gingaşă — în locaşul duhului — ca pe a doua inimă ce bate 
încetişor. Pe măsura dăruirii totale şi a implorării părtăşiei Lui, 
această mişcare va creşte până va umple cu Fiinţa Spirituală a 
Duhului întregul său locaş din fiinţa ta. Şi, cu toate că eşti la 
începutul acestei părtăşii şi trăiri împreună cu Duhul, efectul ei 
îl vei resimţi întreaga zi, chiar dacă tu te-ai dăruit în părtăşia 
reciprocă doar o oră; vei rămâne zidit, răstignit faţă de lume şi 
centrat în Viaţa Spirituală DOMNULUI ce trăieşte în omul tău 
lăuntric — dacă ai fost născut din DUMNEZEU. Dacă împlineşti 
cerințele DUHULUI de-a lungul trăirii zilnice, EL îţi va oferi şi 
părtăşia Lui dacă o cauţi cu toată ființa ta, dăruindu-te şi 
concentrându-te în EL, odihnit în singurătatea liniştită. 

Umplerea ta cu DUHUL depinde de măsura părtăşiei 
voastre reciproce. Nu vei putea trăi prin DUHUL SFÂNT dacă 
nu-L respecţi, dacă nu-L asculţi şi nu renunţi la orişice pentru a 
I te oferi în timp fizic, dedicat când I te dăruieşti total. EL va 
umple vasul care I se dăruieşte, dar nu şi pe cel pe care tu îl 
foloseşti pentru interesele tale egoiste, materiale şi personale. 
Dac-ai trăit într-adevăr părtăşia DUHULUI, dovada este că nu 
vei mai trăi pentru interesele tale, ci pentru interesele LUI, 
supunându-te astfel DOMNIEI DUHULUI în tine. Căci ceea ce 
tu ai oferit în părtăşia DUHULUI SFÂNT din fiinţa ta, EL va 
umple şi astfel — dacă 1 te vei supune în continuare ascultându- 
I cerinţele, intenţiile şi înclinațiile — vei trăi prin EL. Vei realiza 
atunci adevărul din vorbele DOMNULUI: „Cine mă mănâncă pe 
Mine va trăi prin Mine”. 

DUHUL SFÂNT nu se poate împărtăşi celui care nu 1 se 

dăruieşte sută la sută, supunându-se LUI total. Această 
exclusivitate voluntară te face părtaş firii lui DUMNEZEU prin 
împărtăşirea LUI, nu prin natura ta, tocmai datorită supunerii 
tale şi dăruirii totale, căci nu participi prin carne, ci prin inima 
ta care şi-a oferit voinţa sută la sută Voinţei SUPREME a 
DOMNULUI, care este „bună, plăcută şi perfectă”. 

Orice nesupunere a noastră aduce rău, neplăcere şi 
imperfecţiune în părtăşia noastră reciprocă pe care o blocăm şi 
o interzicem prin voința noastră, care în sine este coruptă şi 
lipsită de subordonarea sub Voința SUPREMĂ. 

Noi oamenii suntem singurele fiinţe din Univers care 
putem participa la împărtăşirea firii Dumnezeieşti în noi, 
datorită alegerii, consacrării şi dăruirii noastre LUI, dar şi 
singurele fiinţe care putem pierde aceasta prin neascultare, 
nesubordonare, neparticipare şi respingere a tot ce e mai Bun, 
Fericitor şi Perfect pentru noi — aici şi în veşnicie. 

Dar slavă DOMNULUI ce este Credincios Legământului 
Său cu noi şi care nu ne abandonează nici când ne încăpăţânăm 
şi nu ÎL mai urmăm prin lepădare de sine şi purtarea crucii, 
rămânând astfel bebeluşi spirituali ori adolescenţi rebeli. 

Nu vom putea avea natura calităţii dragostei care nu 
caută folosul său dacă nu ne vom împărtăşi prin umplerea cu 
firea lui DUMNEZEU în fiinţa noastră, ca să trăim prin ea 
mereu, refuzând folosul nostru şi alegându-l pe al DOMNULUI. 

În părtăşia spirituală chiar şi un cântec sufletesc stinge 
DUHUL. 

X 

DOMNUL „ne dă toate spre folosinţă ca să ne bucurăm” 
şi nu trebuie să alergăm noi până la capătul pământului, ca să 
nu pierdem oportunitatea ocaziei unei unelte performante şi de 
folos (de exemplu). 

Trăirea prin credinţă aşteaptă timpul DOMNULUI. 
Trăirea prin voinţă se aruncă, înhaţă şi sfâşie ca să profite de 
ocazie pentru ce îşi doreşte. 


236 


Izvoarele inimii 
* 


Dacă alegi umblarea împreună cu duhul în locul 
delectării auzului cu muzică creştină frumoasă — dar 
sufletească! — vei câştiga scopul DOMNULUI pentru timpul 
prin care treci. 

Umblarea cu duhul subordonează şi lăcomia pântecului 
astfel că „mănânci ca să te întăreşti, nu ca să petreci”. 

Umblând cu duhul ajungi să faci relaxat, bine şi spre 
slava DOMNULUI lucrurile care altfel îţi erau o corvoadă. 

Umblarea cu duhul este una din cele mai profunde 
(înalte) stări (slăvi) pe pământ. Ferice de cine e gata să predea 
totul DOMNULUI pentru a o avea. 

X 


Dar pentru că nu suntem tot timpul în duh, să nu 
nesocotim apele din stâncă şi mana din pustiu. 
X 
Chiar dacă nu reuşeşti decât să simţi mişcarea duhului 
şi să-L atingi — dar nu ai parte de umplerea cu EL — totuşi eşti 
zidit şi capacitat să funcţionezi şi să mergi înainte. 
X 


Toate felurile răutăţii altora stârnesc impulsul răutăţii 
noastre şi invers, iar dacă nu am trecut prin cruce şi prin 
lepădare inima noastră în zona impulsului răutăţii, nu o vom 
putea stăpâni. 

X 

Duritatea inimii ca şi mulţimea gândurilor cresc 
tensiunea sângelui în creier, obosindu-l. La polul opus, 
umblarea cu duhul, blândeţea şi smerenia inimii aduc odihnă în 
inimă, în minte şi în corp. 

X 

Când oamenii ne fac rău, în loc să-i iertăm şi să-i iubim 
cum este creştineşte, noi uităm tot binele ce ni l-au făcut şi vrem 
să ne răzbunăm, dacă nu altfel, măcar verbal. Dar dacă nu-i 
iertăm şi nu-i iubim nu vom avea pace, linişte şi fericire în veci. 

Dacă nu ne hotărâm să iubim pe cineva, nu-l vom putea 
iubi şi dacă nu iertăm nu vom fi liberi şi capabili de iubire. 
Dragostea stinge impulsurile răutăţii din inima noastră. 
x 


Cine pofteşte lucrurile materiale se închină Mamonei, 
dar DUMNEZEU nu ne va părăsi şi nu ne va lăsa dacă ne 
încredem în EL. 

X 

Tremurul şi slăbiciunea duhului spun că ceea ce faci este 
greşit şi nu trebuie făcut. 

X 

Cine trăieşte prin voinţă este ca un robot care trece peste 
tot ce i se împotriveşte, uzând trupul şi blocând duhul. 

X 

Să nu mai vreau nimic decât pe TINE DOAMNE, cu 
toată dorinţa inimii. 

X 

Numai Duhul şi părtăşia cu EL ne poate despărţi inima 
de lucrurile lumii. 

„Nu vă strângeţi comori pe pământ”, nici lucruri fără de 
care puteţi trăi. 

X 

Sentimentul puterii - pe care-l dau împlinirea 
planurilor, folosirea banilor pentru împlinirea dorințelor şi 
capacitatea de a lucra pe baza sănătăţii — corupe inima să 
trăiască prin voinţă şi să se încreadă în sine, împietrindu-se. 

x 


Trăirea prin părerea de sine falsifică perceperea 
semenilor şi a realităţii, dar trăirea cu duhul te face să-i percepi 
aşa cum sunt cu adevărat. 

X 

Omul cu inima golită de viaţa spirituală a duhului are 

gura plină de vorbe. 

Este un duh al durității care dublează trăirea prin voinţă 
şi plinătatea siguranţei de sine, astfel că omul se poartă străin 
de sine însuşi şi într-un mod nepotrivit şi neobişnuit pentru el. 

Mândria, îngâmfarea, critica, neacceptarea şi toate 
relele vin odată cu plinătatea siguranţei de sine dată de trăirea 
prin voinţă. 

x 

Trăirea de unul singur şi prin voinţă proprie este una 
dintre cele mai periculoase trăiri sufleteşti, pentru că 
angrenează o serie de mecanisme negative ale inimii şi ale 
sufletului, care produc dezastru în tine şi în jur. 

Ca diferenţa dintre o furtună şi un susur blând, ca un 
uragan faţă de adierea vântului răcoros de vară, aşa este 
diferenţa dintre trăirea sufletească şi trăirea cu duhul. 


% 


Închină-te înaintea duhului dacă vrei să poţi trăi prin el. 
x 
Lipsa  închinării zilnice lasă libertate sălbăticiei 


sufletului. 
* 


Practicarea închinării inimii determină manifestarea 
duhului. 


% 


Colaborarea inimii cu independenţa voinţei eliberează 


fiara sufletului să se manifeste. 
* 


Îmbuibarea cu mâncare şi băutură împietreşte inima. 


Postul face inima sensibilă şi moale. 
X 


Un închinător practicant nu va putea fi nici dur, nici rău. 
X 


Închină-te cu inima înaintea duhului dacă vrei să fii o 
persoană echilibrată. 

Nu dori lucruri, dar pune-ţi dorinţa întreagă după 
Domnul. 
X 
Între util şi necesar este o mare diferenţă, căci poţi trăi 
fără foarte multe lucruri utile, dar este suficient să ai strictul 
necesar. 


% 


Lipsa rugăciunii minţii eliberează sălbăticia sufletului. 
X 


Trecând la dărnicie banii pe care ai vrea să-i investeşti în 
lucrurile utile, vei rezolva problema strictului necesar la mulţi 
nenorociţi. 

Renunţă chiar la raritatea lucrurilor utile performante 
de ocazie, pentru strictul necesar al celor nenorociţi. 

X 

Considerarea în a fi tu însuţi nimic împreună cu 
închinarea inimii înaintea duhului, eliberează inima de 
legăturile ei şi mintea de preocupările materiale. Există un duh 
străin care dublează legăturile inimii şi de care trebuie să scapi. 
Rupe-te de Mamona cu inima şi cu gura ta şi slujeşte-l 
Domnului. 

X 

Domnul cunoaşte neputinţa noastră şi va repeta o lecţie 
cu noi şi ne va ajuta până vom trece testul. Nu neputinţa noastră 
este o problemă pentru EL, ci refuzul nostru de a-L urma pe EL 
mai departe, cu orice preţ. Dacă am fi cunoscut măcar o dată în 
viaţă Voia Lui, am şti ce „bună, plăcută şi desăvârşită este”. 

X 

Dacă nu-L doresc pe Dumnezeu, dorinţele inimii 
blochează duhul. 

X 

Căci dincolo de voinţa de înfăptuire a Cuvântului şi Voii 
Domnului, este puterea de înfăptuire care vine de la Domnul ca 
un Har. 

Dezbracă omul vechi de dorinţa inimii după lucruri şi 
îndreaptă-ţi inima spre Domnul. 
X 
Doamne distruge fiara sufletului meu şi curăță-mi 
spurcăciunea inimii cu orice preţ, căci „Voia ta e bună, plăcută 
şi desăvârşită”. 
x 
Domnul face ceea ce noi nu putem în transformarea 
noastră interioară după chipul Său. Lucrurile ce nu sunt bune în 
făptura noastră, pe care nu le rezolvă efortul le rezolvă 
rugăciunea către Tatăl nostru din cer, căci EL este Bun. 
X 
Sentimentul puterii pe care-l dau împlinirea planurilor, 
folosirea banilor şi capacitatea de a lucra datorată sănătăţii, 
corupe inima să trăiască prin voinţă şi să se încreadă-n sine. 
Sentimentul puterii împietreşte inima. 
Când poţi face un lucru pentru binele multora ai inima 
împăcată. 
X 
Părtăşia duhului se oferă pe măsura asemănării cu 
chipul Domnului. Asemănarea depinde şi de consacrarea 
noastră şi de rugăciunile insistente de a o avea cu orice preţ, dar 
şi de Harul Domnului. 
Renunţă la tot când Duhul te atrage-n părtăşie cu EL şi 
intră prin închinare înaintea Lui, în comuniunea Lui. 
Când Duhul Domnului te atrage la părtăşie nu vrea nici 
un efort din partea ta, ci doar disponibilitatea ta pentru EL. 
X 
Nu oferi părtăşia inimii tale decât celor cu care mergi 
împreună pe drum, pentru că ceilalţi te vor măcelări prin fiara 
sufletului lor, care adeseori e unită cu demonii pe care ei îi 
servesc şi la care se închină. Tu n-ai nevoie de părtăşie cu fiara 
din alţii, căci ai părtăşie cu cei cu care mergi împreună şi cu 
Duhul Sfânt, cu Tatăl şi cu Fiul. 

Nu te lupta cu fiara din alţii — nici cu demonii lor — ci 
iubeşte-i dacă poţi, iar dacă nu, rămâi deoparte, neintrând în 
jocurile şi-n dezlănţuirile lor. 

X 

Rămânerea în părtăşia Duhului îţi umple vasul făpturii 
cu Duhul. 

X 

Păstorul paşte oile colectiv, dar obligatoriu se ocupă şi 
de fiecare în parte. 

X 

Nu hrăni fiara sufletului din tine cu gânduri şi realităţi 
despre alţii, ci caută părtăşia Duhului. 

X 


Lepădarea de sine te conduce în duhul. 
X 
„Sarcasmul este un amestec de critică împreună cu 
batjocură şi violenţă verbală”, spunea Maria M. 
X 
Una este să te simţi important din cauza 
binecuvântărilor ce le-ai primit şi alta să te bucuri de acestea cu 
recunoştinţă. 
X 
Dacă trăieşti prin voinţă, frustrarea acesteia declanşează 
manifestarea fiarei sufleteşti. 
X 
Nu-ţi lăsa niciodată inima să meargă pe drumurile 
răutăţii şi nici să se aprindă cu focurile ei. 
X 
Transferă bucuria pentru folosinţa lucrurilor, pentru 
sănătate şi bunăstare în recunoştinţă, dar nu în importanţă de 
sine, în siguranţă şi-n plinătate de sine. 
Converteşte bucuria de viaţă în recunoştinţă şi-n 
adorare faţă de Domnul. 


%X 


Originea dorințelor imperative ale inimii e discutabilă, 

căci dacă Duhul Domnului nu le sancţionează prin respingere, 
zbatere şi slăbiciune lăuntrică ar însemna că nu-s greşite. Însă 
deşi puterea lor imperativă oferă motivaţie din belşug pentru 
îndeplinirea lor, ceva nu miroase bine cu arderea lor vulcanică. 
Căci multe alte dorinţe mult mai bune nu se aprind vulcanic să-şi 
impună îndeplinirea lor, ceea ce înseamnă că arderea vulcanică e 
bine să se consume în suc propriu pentru a lăsa răgaz judecății 
sănătoase şi păcii din inimă să cântărească, în mod just, timpul 
potrivit pentru a le îndeplini. Căci de multe ori nu obiectul 
dorințelor e greşit, ci arderea lor vulcanică şi imperativă fiindcă 
„nimic nu trebuie să pună stăpânire pe tine, căci fiecare e robul 
lucrului de care este biruit”. Astfel, când o dorinţă imperativă 
reuşeşte să ţi se impună înseamnă că tu ai devenit robul ei. Lasă-o 
să se consume singură ca lumânarea şi vei fi liber de impunerile 
ei ca să faci ceea ce alegi dintre toate câte bat la uşa inimii din 
exterior sau dinlăuntru. Pofta altor lucruri — care încolţeşte în 
inimă — împreună cu duhul materialismului şi al banului 
(Mamona) declanşează dorinţele imperative şi vulcanice ale 
inimii. 

Dacă scoţi inima ta din limitele duhului unde trăieşte 
bunătatea, vei rămâne în spurcăciunile şi-n mizeriile inimii tale. 

Dragostea pentru lucruri scoate afară Dragostea Tatălui 
din inima noastră. Dacă inima nu se leapădă de tot ce are, nu e 
vrednică de Domnul. 

Trăirea cu inima întreagă pentru Domnul este un Har pe 
care-l primeşti dacă-l doreşti din toată inima după multe 
încercări eşuate de a trăi aşa prin efortul propriu. 

Dacă trăieşti cu inima în limitele duhului ai parte de 
viaţa şi izvoarele spirituale ale duhului, dar dacă ieşi din ele 
rămâi în spurcăciunile şi-n fiara omului vechi. 

X 

Domnul vine pentru cei care ÎL aşteaptă şi pe care nu-i 

mai leagă inima de nimic decât de EL. 


%X 


Când Diavolul îţi umple inima cu o profunzime stranie 

şi tristă, să nu te-ncrezi că el îţi va oferi mai mult decât 
minunăţia vieţii bunătăţii duhului, pentru că el nu-i decât un 
mincinos, un hoţ şi-un ucigaş. 

X 

Adorarea este manifestarea dragostei inimii tale pentru 
Domnul. 

X 

Există o falsă foame după Dumnezeu simulată de 
vrăjmaş în noi, care pare profundă şi duce la disperare. 
Adevărata foame după Dumnezeu e calmă, liniştită şi plăcută şi 
nu modifică starea de fond, transparentă şi liniştită, a inimii 
noastre. 

X 

Duhul Sfânt nu este naţional, dar nici duhul naţional nu 
este sfânt. „Dumnezeu iubeşte popoarele”. 

Duhul religios se uneşte cu duhul naţional pentru a-i 
influenţa şi însufleţi pe oameni să devină habotnici, şovini şi 
antisemiţi. 

Credinţa mântuitoare este darul lui Dumnezeu şi te 
leagă de EL, căci „pe pământ suntem străini şi călători ca toţi 
părinţii noştri” şi „cetăţenia noastră este în ceruri”, iar „Israel 
este întâiul născut al lui Dumnezeu”. 

X 

Fericirea este o stare a inimii compusă din împăcarea cu 
Domnul, sănătate, odihnă, mulţumire, împlinire, bucuria dată 
de dragostea Domnului în inima ta şi a soţului sau soţiei, 
recunoştinţă spre Domnul care ţi-a făcut parte de acestea toate, 
plus minus alte ingrediente care nu-s decisive. 

X 

Navigarea pe internet alterează percepţia personală a 
timpului prin solicitarea creierului, a curiozităţii, a atenţiei şi 
concentrării, mutând inima şi mintea din realitate într-o lume 
imaginară a gândurilor altora, a unor istorisiri închipuite şi a 
multor informaţii adeseori inutile, care stârnesc curiozitatea. 
Această evadare din realitate poate crea dependenţă dacă o 

repetăm până la obişnuinţă, dezechilibrând viaţa personală. 
Internetul ca o unealtă este bun, dar folosirea lui dincolo 
de strictul necesar şi de limitele unui divertisment relaxant devine 
un drog ce intoxică persoana modificându-i comportamentul, 
dezechilibrând personalitatea şi atacând integritatea caracterului. 
Ca orice bun de consum acest acces la cunoştinţe necesită 
stăpânire de sine — care este o roadă a Duhului Sfânt. 
Înţelepciunea folosirii timpului liber se câştigă prin experienţă şi 
prin urmarea îndemnurilor Duhului, astfel încât să ne împlinim 
vocaţia într-o armonioasă împletire cu munca pentru 
supravieţuire şi cu viaţa de familie şi de comunitate. Atunci când 
vocaţia vine prin chemarea Domnului, utilitatea socială a 
persoanei este garantată prin talanţii cu care a înzestrat-o 
Creatorul. Copiii Satanei pot avea şi „vocaţii” pe care le exercită 
împotriva binelui comun. Numai binele comun urmează interesul 
general, căci multe interese sunt de grup şi în folosul ţărilor 
puternice care sfidează ţările sărace exploatându-le resursele şi 
urmărindu-şi interesele proprii. Când se vor face conturile la 
sfârşit — în Ziua Judecăţii — Stăpânul Suprem „va răsplăti 
fiecăruia după binele sau răul pe care l-au făcut când trăiau în 
trup”. 
X 
Dacă eşti umplut şi plin de Domnul te poţi duce la alţii 
să le dăruieşti bunuri spirituale şi te poţi bucura şi de puţinul 
lor, dar dacă eşti gol, puţinul altora din Domnul nu te va sătura 
— chiar dacă te va hrăni un pic. 
X 
Pacea inimii în timpul unei cereri dintr-o nevoie acută 
înseamnă că Domnul ţi-a ascultat rugăciunea, dar senzațiile şi 
imaginile de certitudine sunt schimbătoare şi nesigure. 
X 
Când te doare duhul înseamnă că trebuie să opreşti ceea 
ce faci. 
Iubirea inimii de Domnul pătrunde până în adâncurile 
duhului. 

Roagă-te Domnului să-ţi dea o inimă după Voia Lui şi 
EL nu va lăsa fără răspuns rugăciunea ta disperată de a trăi cum 
vrea EL. 
X 
Dumnezeu nu rămâne dator. 
Dacă tu dăruieşti măcar puţin, EL revarsă peste tine 
binecuvântările Lui. 
X 
Dacă cerem Domnului o inimă bună şi o inimă după 
Voia Lui, EL ne-o dăruieşte cu drag, deschizându-ne uşa 
duhului omului lăuntric din care curg izvoarele vieţii de înviere 
a Domnului Hristos în inima noastră, inundându-ne fiinţa. 
x 
Fericit este omul care se întoarce la Domnul din tinereţe 
pentru că nu-şi risipeşte anii şi puterea, ci participă devreme, 
împreună cu Domnul, la împlinirea Voii Lui pentru viaţa pe 
pământ. 
X 
Zbaterea duhului indică cerința Duhului de a nu face 
ceea ce faci; de exemplu: de a nu cumpăra ceva, de a opri 
televizorul şi radioul creştin pentru a sta cu Domnul etc. 
X 


Rugăciunea constantă pentru persoana pe care ai 
judecat-o te ajută s-o ierţi în mod definitiv. 
X 
Centrarea minţii prin atenţie pe duh te face să simţi 
locaşurile duhului, dar intrarea în inima ta pentru a-ţi 
recunoaşte rana inimii te duce în legătură cu duhul. 
X 
Când Domnul vrea să te opreşti în tăcere cu EL, 
exerciţiile devoţionale nu-ţi produc decât nelinişte. 
Când Domnul nu mai vrea să faci nimic decât să te 
opreşti şi să te odihneşti cu EL... 
X 
Opreşte-te-n tăcere înaintea Domnului şi vei învăţa 
odihna. 

Când ţi se răcoreşte duhul atunci Domnul îţi înviorează 
lăuntrul. 
x 
În momentul în care tu judeci pe cineva, Dumnezeu 
îngăduie ca duhurile şi stările care chinuie acea persoană să te 
chinuie pe tine. 
x 
Acceptarea celorlalţi aşa cum sunt eliberează capacitatea 
inimii de a-i iubi. 
X 
Când n-ai nimic împotriva nimănui inima ta e liberă să-L 
iubească pe Domnul. 
X 
Nu te lupta singur cu apăsările Satanei, ci vino cu ele la 
Domnul şi nu te lăsa de EL până nu te scapă, iar EL sigur o va 
face, la timpul Său, cu mult drag pentru tine. 
Gândurile negre sunt lucrarea Satanei care influenţează 
o inimă slăbită. 
X 
Dincolo de lucrarea crucii pentru cunoaşterea de sine 
vine conlucrarea cu Duhul Domnului pentru stăpânirea de sine. 
Lepădarea de sine oferă puterea pentru trăirea în Cuvânt şi 
pentru urmarea Duhului. 
X 
Când Dumnezeu îţi ia ceva atunci creează loc în tine 
pentru altceva mult mai valoros. 
X 
Duhul materialismului şi duhul comerţului caută să te 
manevreze să doreşti, să cauţi şi să cumperi lucruri utile, dar nu 
strict necesare şi eficace. Alimentat şi de reclame, duhul 
comerţului captează atenţia şi inima ta şi dacă Domnul nu se 
îndură de tine să te disciplineze, te vei complace sub influenţele 
străine dorind, iubind şi cumpărând lucruri; iar dacă nu te 
dezici de aceste duhuri şi nu le alungi, te vor influenţa sau chiar 
te vor însufleţi mult şi bine. 

Abia când nici un duh străin nu-ţi mai influenţează 
inima devii capabil să umbli înaintea Domnului cu toată inima, 
rămânând astfel sub îndurarea Domnului față de tine. 
(1 Împărați 8:23) 

x 

E necesar să existe un echilibru armonios între urmarea 
lăuntrică a Domnului şi trăirea exterioară în Cuvânt. Roada 
Duhului are atât manifestări interioare, cât şi exterioare, care 
fac persoana creştină împlinită şi completă, astfel încât 
înţelegerea inimii primită de la Domnul, îndemnurile Duhului 
şi trăirea voluntară în Cuvânt se unesc în echilibrul armonios al 
Voii Domnului. 

X 

Să nu te-ncrezi în puterea de acţiune pe care ţi-o oferă 
banii, căci ţi se împietreşte inima, ci sprijineşte-te încrezător pe 
Domnul care-ţi oferă binecuvântările Lui ca să le administrezi 
pentru tine şi pentru cei care au nevoie de ele. 

Inima smerită îşi cunoaşte locul pentru binele comun, 
dar inima arogantă e preocupată doar de interesele personale. 

Când consideri banii un drept şi o posesie, dar nu un 
Har, eşti în cădere în prăpastie. 

X 

Dacă nu ar fi conservatorii, formele curate ale unui 
început frumos ar dispărea. Dar dacă nu ar fi reformatorii, 
începuturile frumoase care au pierdut viaţa, ar rămâne doar o 
formă. 

X 

Inima smerită simte că locul ei este cel mai de jos. 
Îngâmfarea te orbeşte, dar smerenia îţi oferă şi îţi vindecă 
vederea spirituală. 

Smerenia este mireasma care îneacă demonii ce nu pot 
rezista într-o inimă smerită, de care fug îngroziţi ca de iad. 

O inimă smerită se consideră pe sine drept un nimic. 


% 


Trăirea prin Domnul Hristos din omul lăuntric este 

fericire, echilibru, armonie, bucurie, bunăstare lăuntrică, 
împlinire, viaţă din Dumnezeu. Trăirea prin Domnul te conduce 
la trăirea în Cuvânt şi dezrădăcinează încet trăirea prin minte, 
sentimente, voință. Umblarea cu Duhul presupune să nu faci 
ceea ce vrei dacă Domnul te îndeamnă să nu faci. Nu primeşti 
dragoste mai mare decât aceea să trăieşti prin EL, atunci când 
ţi se oferă şi când tu dăruieşti cea mai mare dragoste de care eşti 
capabil. Când nu ţi se mai dăruieşte trăirea prin Domnul atunci 
trăieşte prin Cuvânt, urmând îndemnurile Duhului atunci când 
vin. Trăirea prin Domnul va fi continuă când vom fi în cer. Până 
atunci putem fi „în Duhul” ca şi Ioan în ziua Domnului, dar vor 
fi şi văi, pustiuri şi munţi din care Domnul ne va învăţa multe şi 
ne va transforma după Chipul Său. 
X 

Smerenia deschide cămările bunătăţii. O inimă 
îngâmfată nu poate fi smerită. O inimă smerită şi înţelegătoare 
primeşte Harul cunoaşterii rosturilor vieţii. 

X 

Duhul acţiunii împreună cu duhul grabei şi al agitaţiei 
ne strâng omul lăuntric în ghearele lor, ca să nu putem trăi liberi 
cu duhul nostru. Aceste duhuri produc o mare oboseală fizică pe 
care nu o resimţim decât după ce ni se deblochează omul 
lăuntric şi ne doare, dându-ne astfel semnale de alarmă că 
trebuie să ne oprim. 

Când am recunoscut demonii care ne-au apăsat trebuie 
să ne dezicem de ei în inima noastră şi verbal, poruncindu-le să 
plece, în Numele lui Isus, mustrându-i prin sângele Domnului 
şi folosind cuvintele arhanghelului Mihail: „Domnul să te 
mustre Satano, Domnul să te mustre”, rugându-L şi pe Domnul 
să-l mustre. 

Unul din semnele care-ţi arată că eşti însufleţit de aceste 
duhuri este că acţionezi prin trupul tău ca şi un robot, fără să 
mai ai armonia cu trupul tău ca templu al Duhului Sfânt. 
Supune-te Domnului şi împotriveşte-te acestor însufleţiri 
străine, iar Satana va fugi de la tine. 

A lucra ca pentru Domnul înseamnă a lucra cu gingăşie, 
cu sensibilitate şi cu drag. 

X 

Când duhul se închide şi devine greu ca plumbul, atunci 
a venit timpul să te mai rogi în limbi cu gura sau cu inima, iar 
duhul se va deschide. Rugăciunea în limbi trezeşte mişcarea 
duhului. 

X 

Splendoarea strălucitoare a luminii Dragostei Minunii 
care este Dumnezeu. 

X 

Mişcările duhului sunt diferite de bătăile inimii (căci 
inima poate bate încet, iar duhul să se mişte repede). 

X 

Atunci când simţi nevoia s-o faci, lauda, închinarea, 
cântatul fluierând şi cântarea în limbi zidesc omul lăuntric, 
hrănesc şi întăresc, umplând duhul şi zidind inima. 

X 

Duhul acţiunii te determină să nu mai ai odihnă până 
eşti sleit de puteri, ca să faci mereu lucruri necesare, să faci 
planuri pentru ele noaptea, fără să-ţi dea răgaz de odihnă, ci 
furându-ţi somnul pentru planurile şi lucrurile pe care te 
influenţează şi te însufleţesc să le faci, făcându-ţi trupul un 
robot al acţiunii şi nu un templu în armonie cu sufletul şi cu 
duhul. Este ceva demonic şi străin care îţi mişcă trupul şi mintea 
ca să nu mai ai pace, odihnă şi linişte. Odată descoperit trebuie 
să te eliberezi de acest duh prin metodele obişnuite sau cu post 
şi rugăciune. 

Duhul demonic este de aşa natură încât să trăiască prin 
tine anulându-te atunci când se manifestă, contrar Duhului 
Sfânt prin care tu trăieşti îmbogăţit într-o sfântă, blândă, bună 
şi liniştită întrepătrundere reciprocă. 

Pot fi unele duhuri rele ce intră în noi prin decizii din 
tinereţe şi care nu ies până nu ne reamintim decizia şi 


250 


Izvoarele inimii 


consecinţa îndrăcirii prin ea, revocând decizia şi luptând cu 
duhul străin intrat prin ea. 

De exemplu prin decizia: „Fericirea mea este efortul” 
intră în tine duhul satanic al hiperactivităţii şi al unei 
supraputeri de acţiune care te manipulează demonic. 

Jurămintele şi deciziile îţi leagă sufletul până împlineşti 
jurământul sau revoci decizia luată. Jurămintele rele nu-ţi 
provoacă nici un rău dacă nu le împlineşti. 

De multe ori, după ce este descoperit de lumina Duhului 
Sfânt, demonul fuge. 

Unii demoni stau mulţi ani ascunşi în cămările sufletului 
şi ale inimii şi nu vor să plece până îi va descoperi lumina 
Domnului şi-i vei izgoni. 

Depinde de tine cum îţi tratezi trupul: ca un templu al 
Duhului Sfânt sau ca un instrument de execuţie al ordinelor 
voinţei şi al dorințelor inimii... 

Dacă-ţi foloseşti trupul ca şi pe un instrument de 
executare a lucrurilor, nu mai simţi mişcarea şi îndemnurile 
Duhului, dar dacă te uneşti cu trupul ca şi cu un templu al 
Duhului Sfânt, devii capabil şi sensibil la mişcarea şi 
îndemnurile Duhului. De tine depinde să nu mai trăieşti în 
duhul acţiunii, chiar dacă acţionezi lucrând diverse lucruri. 

Nu poţi trăi în trup ca într-un templu al Duhului Sfânt 
dacă nu ai o inimă smerită. 

În duhul acţiunii poţi lăuda pe Domnul, dar nu poţi să 1 
te închini. 

Duhul acţiunii îşi urmează strict interesele sale. Iubeşte 
acţiunea şi lucrurile pe care le face mai mult ca orice, căci se 
închină la sine însuşi şi la lucrurile mâinilor sale. Te face singur 
şi independent, complăcându-te cu tine însuţi. Duhul acţiunii se 
hrăneşte cu activitatea trupului pe care-l exploatează până la 
limita rezistenţei, blocând inima în ghearele sale. 

În faţa smereniei inimii şi a închinării 'naintea 
Domnului Satana fuge deseori. 

Atitudinea lepădării răutăţii din inimă este o alegere, dar 
capacitatea de-a o face şi de a-ţi îmbrăca inima în bunătate, 
îndurare şi blândeţe este un Har. Numai centrarea în duh oferă 
esenţa omului nou în inimă. 

X 

Sabatul a fost făcut pentru om ca să aibă o viaţă 
echilibrată, armonioasă, liniştită, odihnită şi în pace cu sine, cu 
Domnul şi cu semenii. Când inima nu se mai gândeşte la lucruri 
ÎL poate simţi pe Duhul Domnului. 

X 

Nimic din ce îţi strânge duhul nu este de la Domnul. 
Duhul nostru trebuie menţinut liber. Închinarea dezvoltă viaţa 
duhului şi deschide uşa spre el. 

Primeşte viaţa duhului închinându-te cu inima ta 
înaintea lui. 

Închinarea înaintea Domnului este o armă împotriva 
Satanei. 

X 

Sănătatea este o parte din fericire, dar Domnul te poate 
face fericit şi fără sănătate. 

X 

Nefericit este cine doreşte şi caută lucruri, dar cine-L 
caută pe Domnul este fericit. 

X 

Cine lipsit de inimă creşte un copil va face din el un adult 
nesimţit, răutăcios, indiferent şi fără bun simţ. Când îţi închizi 
inima faţă de un copil înseamnă că nu-l accepţi şi nu-l înţelegi. 

X 


Sunt momente de suferinţă în care numai credinţa în 


Cuvânt te mai leagă de Domnul. 
X* 


Mintea noastră găseşte odihnă în omul lăuntric al 
Duhului de gândurile, grijile şi problemele ei. 

Răutatea inimii sufocă şi sugrumă duhul. Dacă acţionezi 
„stârnindu-ţi puterea ca un om de război”, dar fără inimă, ajungi 
în independenţă de Domnul, în insensibilitate faţă de oameni 
şi-n acţiune în forţa sufletului rupt de duh. Prin răutatea inimii 
tale dai teren Satanei să te poată însufleţi cu răutatea demonică. 

X 

Dacă educi un copil numai prin instrucţie, fără 
colaborarea cu inima lui, obţii un adolescent instruit, dar rebel 
şi neadaptat la relaţii normale cu oamenii. 

X 

Când faci ceva împotriva duhului acesta se blochează. 

Când acţionezi cu răutate blochezi duhul. 
X 

Dacă-ţi ierţi slăbiciunea de inimă, devii vulnerabil la 
repetarea ei. 

X 

Când ţi-e zidită inima nu trebuie să mai vorbeşti în 
limbi, ci să te obişnuieşti să trăieşti şi să umbli împreună cu 
duhul. 

X 

În fiecare zi poţi alege să fii plin de tine sau smerit, 
independent sau să trăieşti împreună cu duhul, să fii bun şi 
blând sau arţăgos de rău. Dar nu putem face asta în puterea 
proprie, ci dacă suntem plini de Duhul Domnului. 

x 

Puterea sănătăţii, a banilor, a libertăţii de mişcare te duc 
în independenţă de Domnul şi de fraţi. Dacă rupi legătura cu 
fraţii devii atrofiat, morocănos, mucegăit şi rânced spiritual. 

„Învăţaţi de la Mine căci Eu sunt blând şi smerit cu inima 
şi veţi găsi odihnă pentru sufletele voastre”. 

Un suflet nelepădat şi nerăstignit este nesimţit, 
independent, plin de sine, îngâmfat, sigur de sine, puternic prin 
sine datorită sănătăţii, banilor, acţiunilor, a lucrului făcut. Dar 
inima lui este nefericită, împietrită, singură şi sătulă de sine. 

Numai Domnul poate da puterea de lepădare de sine, de 
răstignire şi de umblare şi trăire împreună cu duhul. Astfel 
inima devine odihnită prin blândeţe şi smerenie. 

Căci dincolo de inima noastră este Duhul Domnului din 
omul nostru lăuntric, născut din Dumnezeu, care îşi lasă simțită 
prezenţa ca să ne încurajeze să venim la EL mai des, pentru a ne 
cunoaşte reciproc, pentru a avea părtăşie şi pentru a ni se 
descoperi pe Sine în nemărginitele Sale forme, manifestări şi 
trepte de slavă. 

X 

La uşa duhului se vine (la început) în linişte exterioară 
pentru ca mintea să poată rămâne unită cu inima, aşteptând 
Harul descoperirii Domnului prin Duhul Său inimii doritoare şi 
iubitoare, dezlegată de orice altceva în acest timp. Căci dacă 
mintea e solicitată de sunete, imagini exterioare şi alte 
deranjamente din afară atunci nu se poate uni cu inima smerită, 
iubitoare şi cerşetoare la uşa Celui Necuprins de Bogat în 
Bunătate, Dragoste, Bucurie, Iertare, Fericire, Viaţă, Pace şi de 
toate bunurile slăvite ale Creatorului tuturor, EL Cel fără 
margini, necreat, etern şi pretutindeni. 

În faţa porţii duhului inima leapădă toate iubirile în 
afară de Domnul pe care-L simte şi pe care-L aşteaptă să se 
descopere şi să vină la ea în formele infinite ale slăvilor divine şi 
cereşti. 


X 


Munca echilibrată este un izvor de sănătate. 
X 

În „zelul nostru de prost” şi în puterea sufletului nostru 
am vrea să îi băgăm pe oameni în rai cu bâta, dar cei mai mulţi 
nu vor aceasta înadins, pentru că le este prea drag păcatul prin 
care luptă împotriva lui Dumnezeu care este Dragoste. 

Numai Duhul Domnului cunoaşte calea pe care se ajunge 
la fiecare inimă pentru a o face capabilă să decidă, în cunoştinţă 
de cauză, unde vrea să-şi trăiască viaţa încă de pe pământ: în rai 
sau în iad. Căci aceste două Împărăţii încep de-aici de jos din 
viaţa zilnică. 

Suferinţa personală este cel mai bun învăţător pentru cei 
care nu învaţă altfel. 
X 
Nu poţi băga oamenii în rai cu biciul, dar ÎL poţi duce pe 
Dumnezeu la ei prin roadele Duhului Sfânt. Convingerea de 
păcat o face Duhul Sfânt. 
X 
Dacă nu vrei să biruieşti duhul comerţului vei pierde 
resurse, vei îngropa talanţi, vei stinge Duhul şi vei fi nefericit. 
Domnul nu te obligă să faci ce nu vrei, dar ce semeni aceea vei 
secera: vei iubi lucrurile şi vei pierde dragostea Tatălui din tine. 
X 


Nu trebuie să stai mereu cu inima înaintea duhului cum 
fac unii mistici asceţi. Trăieşte normal, iar Domnul te va 
surprinde cu îndemnurile şi cerinţele Duhului. 

X 


Dacă-ţi laşi inima să se manifeste cu răutate în mod 
voluntar, atunci dai teren diavolului în inima ta şi el te va 
însufleţi cu duhul răutăţii. 

x 

Starea în tăcere şi linişte înaintea Tatălui, a Domnului 
ISUS şi a Duhului Sfânt liniştesc furtuna agitaţiei din minte şi 
aduc odihna inimii şi-a minţii. 

X 

Întristarea îţi mănâncă energia de viaţă. 

Dacă după ce ai pierdut un lucru scump poţi spune ca şi 
Iov: „Domnul a dat, Domnul a luat, fie Numele Lui 
binecuvântat”, atunci reprimeşti energia duhului de viaţă ca să 
poţi trăi. Când ai pierdut un lucru se vede cât ai fost de legat de 
el. 

X 

Dacă ne creştem copii cu autoritate răutăcioasă aceasta 
dezvoltă în ei rebeliunea care se va manifesta mai târziu chiar şi 
împotriva Domnului. Educarea copiilor cu bunătatea autorităţii 

determină colaborarea inimilor pentru dezvoltarea lor 
armonioasă şi binefăcătoare — atât pentru educator, cât şi 
pentru copii. Când educarea necesită corectarea prin pedeapsă, 
atunci să desparţi riguros pedeapsa de răutate, căci pedepsirea 
cu răutate naşte, cu siguranţă, rebeliunea mai târziu. 

Şi dacă una din cauzele rebeliunii este o autoritate 
răutăcioasă în timpul creşterii şi educării unei persoane, alta 
este tentaţia lucrurilor interzise şi slăbiciunea de inimă 
moştenită. Suferințele emoţionale şi frustrările voinţei pot fi 
alte cauze ale rebeliunii. 

Dacă nu transformi supărarea în acceptare cu dragoste, 
ea se va transforma în răzbunare sau în amărăciune. Cine nu 
rezolvă biblic acţiunile altora făcute împotriva voinţei lui, va 
suferi el şi cei pe care îi iubeşte. 

O voinţă frântă, oprită brusc sau zdrobită prin acţiuni 
făcute împotriva ei va răbufni prin răzbunare, rebeliune, 
supărare, retragere, amărăciune. Biblia oferă soluţii, pentru a 
nu se ajunge la aceste răbufniri, în predica Domnului de pe 
munte. 

X 

Stările celor pentru care mijloceşti vin peste tine şi, dacă 
nu mijloceşti la îndemnul Duhului vei suferi datorită zelului tău 
lipsit de înţelepciune. Poţi mijloci pentru fraţi căci ei sunt sub 
protecţia Domnului. 

X 

Mâhnirea este un sentiment de greutate îndurerată a 
sufletului, din cauza neînțelegerilor, nepotrivirilor familiale cu 
rudele şi a lipsei de armonie cu fiii satanei. 


% 


Educaţia fără dragoste nu-i decât dresaj inteligent. 
X 


Simţul vieţii duhului umple inima noastră cu Prezenţa 
Duhului Sfânt. 


% 


Uneori depresia vine ca o disciplinare pentru 

colaborarea cu alţi demoni, cum ar fi: aroganţa, pofta altor 
lucruri, diferite forme de răutate. Cu cât te apropii de DOMNUL 
cu atât trebuie să fii mai curat. Printre păcatele aroganţei 
amintim: plinătatea de sine, siguranţa care vine din sine nu din 
bizuirea pe Domnul, orice privire de sus. La răutate putem găsi: 
bârfa, ironia (chiar împotriva copiilor), supărarea care nu te lasă 
să spui un cuvânt prietenos duşmanului tău sau celui ce-ţi este 
dator. 

Tristeţea e soră geamănă cu depresia şi cu retragerea. 
Ele sunt atât stări sufleteşti, cât şi demoni care le provoacă. 

X 

Dragostea fără disciplină este neştiință naivă, dar 
disciplinarea fără dragoste este răutate. Copiii trebuie acceptaţi, 
înţeleşi şi iubiţi înainte de a aştepta ceva de la ei. 

X 

Smerenia şi închinarea sunt două din căile lui 
Dumnezeu prin care inima noastră ajunge la Duhul Domnului 
din duhul nostru, dacă acesta este născut din Dumnezeu (prin 
pocăință şi încredere în Domnul Hristos, ce iartă păcatele şi 
duce la Iehova, Dumnezeul cel Viu, ce oferă EFECTIV 
„cunoştinţa iertării păcatelor”). 

Rănile pe care ni le face Diavolul nu sunt decât locuri 
prin care ne apropiem mai mult de Dumnezeu — dacă-L dorim 
pe Domnul cu toată inima noastră. Şi aceasta este una din căile 
Domnului. 

Unul din lucrurile care ne smereşte inima este când ne 
simţim cel mai mare păcătos, iar alt lucru este durerea. 

Zdrobirea inimii noastre este opera de artă prin care 
Dumnezeu ne transformă după chipul Domnului Hristos. 

Crucea înseamnă să nu te laşi de Domnul prin orice ai 
trece şi chiar dacă, pentru moment, te-ai lăsat, să te apuci, să te 
îndrepţi şi să te ţii din nou de EL. 

Smerenia şi închinarea te ajută să suporţi zdrobirea 
inimii şi să treci prin greutăţile vieţii. 

Informaţia oferă senzaţia şi aroganţa puterii, dar 
smerenia şi închinarea ne purifică de ele. 

Există o putere în împlinirea Cuvântului, ce inundă 

duhul şi inima noastră cu viaţă. 
X 

Bizuirea pe Domnul şi încrederea în EL te ajută să 
trăieşti şi să păşeşti înainte zidindu-ţi inima. Când nu te mai 
poţi bizui pe Domnul abandonează-te în braţul Lui, care te va 
purta, cu drag, înainte. Încrederea inimii în Domnul îţi zideşte 
lăuntrul şi te pune în armonie cu Domnul. 

Bizuirea pe Domnul şi aşteptarea la Bunătatea Lui sunt 
prima treaptă a încrederii în EL. A doua treaptă este Harul 
încrederii — care le urmează - oferit de Domnul care te face 
fericit. 

X* 

Dragostea a două inimi care se simpatizează, se susţin şi 
se respectă reciproc este una din cele mai fericite stări de pe 
pământ. 

X 

„Du-te pe drumul iubirii inimii tale pentru Domnul” 
(Fr. D'Assisi). 

X 

Sprijineşte-ţi inima pe Domnul şi vei scăpa din văile 
descurajării şi a deznădejdii. 

Prinde-te cu gândurile şi cu inima de Bunătatea 
Domnului, iar lipsa de speranţă se va depărta încet de la tine. 

X 


Duhul oferă înţelegere inimii. 
x 


Nu trăi prin stările inimii, ci leapădă-ţi inima şi 
dăruieşte-o Domnului, căci Satana vrea să te chinuie cu tot felul 
de stări negre şi grele, ca să nu mai poţi trăi. 

Leapădă-ţi stările negre şi rele ale inimii şi nu te cufunda 
în ele, căci nu sunt ale tale şi nu-ţi aparţin. 

X 


Una este mişcarea cu putere a Duhului prin darurile Lui 
şi alta este părtăşia Duhului. Prin părtăşia Lui suntem inundaţi 

cu viaţa Domnului prin simţământul duhului nostru din 
părtăşia Duhului Sfânt. 
X 

Dacă vrei să nu fii nefericit şi să poţi trece prin 
problemele vieţii, nu trăi singur, ci trăieşte împreună cu 
Domnul cât de mult poţi, deschizându-I inima ta, în tăcere. 

Cântările creştine cântate înaintea Domnului 
îndepărtează apatia şi stările grele ale inimii. 

Atingerea Duhului curăţă inima şi mintea de stările şi 
gândurile negative. 

Apa Cuvântului din Psalmi -— lecturaţi în odihnă şi-n 
linişte — împreună cu meditarea la Cuvânt, spală inima de 
stările şi influenţele negative. 

Sprijineşte-te pe „Omul durerii şi obişnuit cu suferinţa” 
(Domnul Hristos) şi vei trece mai uşor prin greutăţile vieţii. 

X 


Închinarea înaintea Domnului topeşte împietrirea 
inimii închinătorului. 

O inimă în clocot pentru Domnul trebuie unită cu 
judecata sănătoasă şi astfel ÎL iubeşti pe Domnul şi cu inima şi 
cu mintea. Inima în clocot pentru Domnul este ca un motor ce 
trebuie condus de o judecată sănătoasă, ancorată în Cuvântul 
scris. 

X 

Duhul puterii demonice caută să te însufleţească — dacă 
te înalţi cu puterea ta de acţiune prin trup ori prin bani, prin 
mijloace electronice sau prin alte mijloace — ca să pună 
stăpânire pe sufletul şi pe inima ta, legându-te să nu mai fii 
liber, ci să se manifeste el prin tine. 

Numai smerenia şi lepădarea încrederii în ceea ce poţi 
sau în ceea ce ai şi dependenţa de Domnul te eliberează de acest 
duh satanic. 

x 

Lipsa de integrare activă şi responsabilă în trăirea vieţii 
se datorează lenei, retragerii, somnolenţei, depresiei sau 
diverselor boli care slăbesc puterea inimii şi a trupului. 

Căutarea excesivă a fericirii inimii în legătura cu 

Domnul te poate autocentra în tine şi nu în Dumnezeu. 
X 

Închinarea este dăruirea continuă a inimii Domnului, 
iar adorarea este iubirea continuă a Domnului cu inima. Nu 
suntem capabili de închinare şi adorare permanentă a 
Domnului. 

X 

Pofta altor lucruri este dorinţă de îmbogăţire, iar „cei ce 
vor să se îmbogăţească, dimpotrivă, cad în ispită, în cursă şi în 
multe pofte nebune şi periculoase, care cufundă pe oameni în 
ruină şi în distrugere”. Căci „dacă avem cu ce să ne hrănim şi cu 
ce să ne acoperim, să fim mulţumiţi”. Să ne mulţumim cu ce 
avem căci „cel cu inima mulţumită are un ospăț necurmat”. 
„Gândiţi-vă la lucrurile de sus, nu la cele de pe pământ”. În cer 
vom avea tot ce ne-am dorit şi am visat, şi infinit mai mult. 

Pofta după lucruri speciale trece dincolo de împlinirea 
nevoilor şi te leagă de pământ. 

Legăturile dorințelor inimii şi a planurilor ei te opresc să 
trăieşti pentru Domnul. Ca să scapi de aceste legături intră în 
tine însuţi ca să-ţi „recunoşti rana inimii”, smereşte-ţi inima şi 
îndreapt-o spre Domnul, căci o inimă smerită este dependentă 
de Domnul şi are acces direct în Duh. 

Când nu mai şti cum să mergi cu Domnul, rugăciunea 
inimii în limbi îţi va oferi armonia fiinţei. 

X 


Desfrânarea urechilor înseamnă să asculţi muzică 
numai pentru că-ţi place, nu pentru că te apropie de Domnul 
sau ţi-L descoperă pe EL. 

Desfrânarea stomacului înseamnă să mănânci numai 
pentru că-ţi place, nu pentru că ţi-e foame sau pentru că eşti 
slăbit şi ai nevoie de hrană. 

Desfrânarea limbii înseamnă să vorbeşti numai pentru 
că-ţi place sau ca să te afli în treabă, ori ca să-ţi descarci energia 

animalică sufletească prin monolog, dar nu ca să faci bine cu 
limba mângâind cu balsam pe cel rănit sau căzut şi încurajând 
sau sfătuind pe cel în dificultate. 

Desfrânarea cu trupul nu este numai curvia, ci şi odihna 
prea multă şi lipsa de participare la împlinirea vocației tale sau 
la lucrurile necesare supravieţuirii. 

Desfrânarea inimii înseamnă să te laşi purtat de inimă 
în tot ce îşi doreşte, plănuieşte, îşi aminteşte, îşi imaginează, 
lăcomeşte sau cade. 

„O inimă mulţumită are un ospăț necurmat”. 

Inima mulţumită este un izvor de fericire. 

Desfrânarea cu ochii înseamnă să-ţi umpli ochii cu 
imagini plăcute — NU rele — dar care nu te ajută cu nimic şi nu-ţi 
folosesc decât pentru plăcerea de a privi ceva frumos — NU 
păcătos sau murdar. 

X 

Puterea de cumpărare şi dezechilibrul dintre ceea ce 
cumperi pentru tine — MULT! — şi ceea ce dăruieşti - PUŢIN... 
— cauzează mândrie în inima ta şi sentimentul puterii. Şi dacă 
nu-ţi pleci inima înaintea Domnului cu smerenie, recunoscând 
Mâna Lui Bună şi binecuvântările pe care ţi le-a dăruit ca să te 
bucuri şi să le administrezi şi să dăruieşti, te vei pierde în 
dragostea de Mamona şi-n idolatrizarea materiei (lucrurilor) în 
loc să te închini Domnului care te iubeşte şi-ţi acordă Bunătatea 
Lui pentru tine şi pentru alţii. 

Mândria şi sentimentul puterii se nasc în inimă 
împreună cu siguranţa de sine şi cu încrederea în sine şi din 
cauza unui trup sănătos prin care lucrezi ceea ce vrei. 

Dar pleacă-ţi inima înaintea Domnului cu mulţumire şi 
recunoştinţă pentru darul şi binecuvântarea sănătăţii şi a 
voinţei pe care EL a creat-o şi ţi-a dăruit-o. 

x 


Tu, Doamne, eşti odihna mea. 
X 


Centrarea minţii la Tronul de Îndurare al Tatălui 
hrăneşte duhul. 

Smerenia este una din căile Domnului pentru trăirea 
noastră în duhul. 
X 


În Tine, Doamne, inima mea este Acasă. 
X 


Să nu mănânci de poftă, ci de foame. 
X 
După cum Domnul ne-a luminat ochii inimii pentru 
cunoaşterea sufletului şi a inimii noastre, EL lucrează în noi 
stăpânirea de sine ca să ajungem să putem stăpâni manifestările 
rele ale trupului, ale sufletului şi inimii noastre. 
X 
Şi pentru că „Domnul ne dă toate spre folosinţă ca să ne 
bucurăm”, „să ne folosim de lumea asta ca şi când nu ea 
noastră” „căci chipul lumii acesteia trece”, iar „pofta altor 
lucruri înăbuşă Cuvântul şi-l fac neroditor”. 
Deci „să ne mulţumim cu ce avem” căci „dacă avem ce 
mânca şi cu ce ne acoperi avem de-ajuns”. 
X 


Dorinţele inimii sunt fitilul care dă foc la dinamita 
acţiunii. 
X 
Legile Domnului scrise de EL în mintea copiilor Săi şi 
puse de EL în inima lor, au putere să-i schimbe — dacă ei aleg să 
trăiască în Cuvânt. 
X 
Nu te epuiza în luptele inimii ca s-o învingi şi să o 
stăpâneşti, ci dăruieşte-o lui Dumnezeu, căci atunci EL vine în 
ea şi nu mai eşti singur. 
X 
Inima e poarta dintre două lumi şi spre care lume se 
deschide ea, într-acolo merge şi trăieşte persoana. Dacă inima 
este dăruită Domnului persoana trăieşte prin Domnul, dar dacă 
inima se deschide spre suflet şi spre lume, omul este carnal- 
firesc şi lumesc. 

Cântările inimii creştine cântate înaintea Domnului 
fixează inima şi mintea în Dumnezeu. O inimă dăruită 
Domnului, care cântă împreună cu mintea cântările ei pentru 
Domnul, devine o inimă de copil care face omul copil la răutate. 

„Inima îmi spune din partea Ta, caută Faţa Mea”. 

X 


Trăieşte normal şi lasă-L pe Domnul să-Şi facă lucrarea 
în tine, în felul Său. 

X 

Duhul grabei poate să-ţi dubleze sufletul în timpul 
acţiunii şi până-l recunoşti te mişti ca un automat ce execută 
activitatea în ritmul rapid imprimat de acest duh demonic al 
grabei, care-ţi zdrobeşte trupul şi-ţi oboseşte inima ta şi a 
fraţilor de lângă tine — dacă aceştia au discernământ fin şi sunt 
sensibili la stările fraţilor de lângă ei. 

Duhul acţiunii se uneşte cu duhul grabei, luptând să 
însufleţească creştinul, ca să-l scoată în afara trăirii eficiente a 
vieţii spirituale. 

X 

Ridicarea inimii, prin minte, la Tronul de Îndurare al 
Tatălui şi rămânerea acolo, în rugăciune cu mintea, aduce o 
mare şi binecuvântată odihnă în mintea obosită şi preocupată, 
eliberând persoana de trăirea prin minte. 

Intrarea în tine însuţi ca „să-ţi recunoşti rana inimii” 
asigură profunzimea necesară funcţionării echilibrate a 
persoanei, iar rugăciunea către Domnul Isus asigură centrarea 
persoanei în realitate. 

Aceste trei locuri pe care le parcurgi în traseul spiritual 
al rugăciunii sunt un circuit sănătos şi bun pentru armonia 
persoanei şi pentru o trăire echilibrată, în odihnă. 

Schimbarea celor trei tipuri de rugăciune, în funcţie de 
nevoile fiinţei, asigură armonia şi odihna persoanei. 

X 

Poţi lucra în duhul activismului şi al grabei sau spre 

slava Domnului — cu drag. 

Timpul virtual — petrecut pe internet — trece mult mai 
încet decât timpul înregistrat de ceasornic, iar timpul biologic — 
perceput de minte — are diferenţe variabile faţă de ceasornic. 

X 


Cine iubeşte materia se închină Mamonei. 
X 
Putem trăi prin forţa noastră sufletească sau prin 
adâncurile lăuntrului nostru — prin duhul. 
X 


Viaţa vegetală şi animală îşi au rostul lor pentru 
menţinerea existenţei umane, dar fără însufleţirea prin Duhul 
Domnului, omul — deşi va trăi veşnic în iazul de foc — nu este 
decât un animal gânditor şi răzvrătit. 

X 

Smerenia deschide simţământul duhului. 

Duhul Domnului nu vine-ntr-o minte îngâmfată şi nici 
nu colaborează cu o voinţă răzvrătită, ci vine într-o inimă 
smerită. 

X 

Duhul de cicăleală caută să manevreze şi să controleze 
pe cel cicălit prin cuvinte, cu scopul de a-i face bine, dar după 
cum crede cel care cicăleşte, nelăsându-i celuilalt libertate şi 
necolaborând cu el, ci impunându-i ceea ce vrea, purtându-se 
cu omul ca şi cu un obiect — nu ca şi cu o persoană. 

x 

Durerea duhului este îndemnul lui ca să încetezi ceea ce 
faci deja. 

Slăbirea duhului este îndemnul lui ca să nu faci ceea ce 
vrei să faci. 

X 

Suferinţa trupului face inima sensibilă şi liberă de 

legăturile dorințelor ei, a posesiilor şi a planurilor ei. 


% 


„Izvoarele vieţii” sunt capacităţile de funcţionare ale 

inimii — dorinţe, planuri, amintiri, imaginaţiile şi întocmirile 
gândurilor, impulsurile şi „slăbiciunea de inimă”. 

Dacă acestea sunt orientate şi alimentate de suflet, apele 
ce curg sunt otrăvite şi amare, dar dacă sunt orientate spre 
Domnul, apele ce curg prin ele sunt vii şi veşnice. 

Inima orientată spre Domnul îşi alimentează izvoarele 
vieţii din EL. Inima orientată spre suflet poartă izvoarele vieţii 
prin otrava şi amărăciunea sufletului nostru scârnav şi stricat în 
mod definitiv. 

X 

Una din greşelile creştinilor este să-şi îndrepte atenţia 
spre duh şi să nu-şi îndrepte privirea spre Domnul. Dacă privim 
spre Domnul ÎL găsim pe EL, în care este centrat duhul nostru, 
dar dacă privim spre lăuntrul nostru, de cele mai multe ori nu-L 
recepţionăm pe Domnul din duh, din cauza unor perturbații 
sufleteşti sau de inimă şi din cauza imaturităţii spirituale. 
Domnul ne centrează în Duhul, dar centrarea minţii pe duh nu 
ne centrează în Domnul din cauza neputinței cărnii şi a inimii 
noastre. 

„Când îţi întorci privirile spre EL te luminezi de bucurie 
şi nu ţi se umple faţa de ruşine”. Aleluia! 

X 

„Izvoarele vieţii ce curg din inimă” se transformă în ape 
vii dacă ne îndreptăm inima spre Domnul. Astfel şi impulsurile 
lăcomiei se transformă în foame după Domnul şi impulsurile 
răutăţii se transformă în dragoste, iar „slăbiciunea de inimă” se 
transformă într-o înclinaţie permanentă spre Domnul. 

x 


Dacă ne dăruim inima Domnului şi ne îndreptăm atenţia 
minţii şi inima spre EL, devenim liberi de legăturile dorințelor 
şi ale planurilor. 

X 

Inima care s-a unit cu Domnul trăieşte prin duhul. 

În loc să te gândeşti la lucruri îţi îndrepţi inima şi mintea 
spre Domnul şi astfel devii liber de pofta altor lucruri şi de 

legăturile planurilor — dar asta e valabil numai după ce te-ai 
scârbit de trăirea prin dorinţe şi planuri. 
X 
E drept că trăirea prin voinţă imprimă şi ea o rigiditate 
trupului în acţiune, pentru a-şi atinge scopul. 
Trăind prin voinţă nu vei putea trăi spre slava Domnului 
făcând toate ca pentru EL şi spre slava Lui. 
x 


Cântările inimii înviorează creierul. 
Dintre funcţiile minţii amintim: gândirea, atenţia, 
judecata (logica), memoria, imaginaţia. 
Creierul este organul trupesc prin care se manifestă 
trăind şi organul sufletului numit mintea. 
X 
Dacă nu eşti în stare să accepţi oamenii aşa cum sunt, 
du-te în pustiu de unul singur, dar nu te lupta cu ei să-i schimbi, 
că numai ţi-i faci duşmani. 
X 
În timpul dăruirii inimii Domnului şi îndreptării minţii 
cu inima spre Domnul, inima se deschide de cele mai multe ori 
şi primeşte comuniunea cu Domnul. 
X 
Nici o experienţă spirituală nu durează tot timpul şi nici 
o soluţie spirituală nu este universal valabilă, pentru că la 
fiecare etapă de drum şi la fiecare examen de lecţie sunt alte 
experienţe şi soluţii spirituale. 
X 
Creierul este organul trupesc prin care se manifestă 
trăind şi organul sufletului numit mintea. Când creierul este 
bolnav, sufletul sau trupul sunt perturbate din funcţionarea lor 
normală. 
X 
Amintirile care năvălesc în minte ca norii pe cer şi o 
umplu cu negura lor le poţi opri stăpânindu-ţi mintea. Dacă L-ai 
urmat pe Domnul până la tratamentul amintirilor, stăpânirea 
minţii aici nu e o problemă. 

Atunci când cunoşti istoria unui om înţelegi mai bine ce 
lasă în urma lui, deşi motivațiile inimii lui vor descoperi totul 
doar în veşnicii, sub laserul luminii lui Dumnezeu. 

x 

Retrăirile amintirilor şi trăirea anticipată a viitorului în 

inimă împiedică trăirea în prezent cu Domnul. 
x 

Bizuirea pe Domnul alungă demonul fricii din inimă. 

Încrederea inimii în Domnul îţi deschide uşa părtăşiei cu EL. 
X 

Nemulțumirea este o stare demonică pusă în inima 
noastră ca să ne fure fericirea. Nu privi la ce nu ai şi la ce doreşti, 
ci la câte a făcut Domnul pentru tine şi cu tine şi nemulţumirea 
va fugi. 

X 

Bucuria pe care ţi-o dă munca folositoare îndeplinită 
face parte din frumuseţea vieţii pe care ne-a dăruit-o Domnul 
pe pământ. 

x 

Un alt mod de a nu mai trăi prin planuri este să le 
încredinţezi Domnului, pentru împlinirea sau pentru 
neîmplinirea lor, şi să nu acţionezi în forţă, ci să te încrezi în 
Domnul care le va împlini la timpul Său ori nu le va împlini, 
oferindu-ţi ceva mai bun. Trăieşte încrezându-te în Domnul 
pentru ceea ce vrea EL, iar atunci EL te va surprinde cu 
Dragostea Sa pentru inima ta. 

x 

„Răsplătiţi-o cu rodul muncii ei” înseamnă „nu-i risipiţi 
din bucuria de-a face cu banii ei tot ce vrea, ci descurceaţi-vă 
singuri pentru supraviețuirea voastră. N-o jecmăniţi, n-o furaţi, 
n-o trădaţi pentru nici un scop nobil. Lăsaţi-i bucuria muncii ei 
şi a folosirii rodului muncii ei, după cum suspină inima ei bună, 
curată şi sfântă, căci vai de cine nu face aşa...!” 

Mulţumirea de sine şi siguranţa de sine sunt atitudini 
determinate de aceleaşi sentimente şi sunt împotriva 
dependenţei de Dumnezeu. 

„Te laud Doamne că m-ai creat o făptură aşa de 
minunată” nu este încântare de sine, ci fericirea inimii pentru 
felul în care Domnul te-a creat. 


% 


Mintea este uşa inimii, iar inima este uşa duhului. 
X 


Unirea cu duhul comerţului pentru a cumpăra şi a aduna 
cât mai multe lucruri utile şi performante este o expresie a 
răutăţii inimii împotriva celor sărmani. 
X 
Încrederea inimii în Domnul deschide uşa părtăşiei cu 
EL. 
X 
„Păziţi-vă de orice revărsare de răutate căci mânia 
omului nu lucrează starea după voia lui Dumnezeu.” 
X 
Din firida minţii iubeşte-L pe Dumnezeu cu inima 
(stând în firida minţii). 
X 
Când treburile vieţii te-mpresoară şi nu mai ai timp 
pentru Dumnezeu, fă tot ce faci ca pentru Domnul şi spre gloria 
Lui şi vei avea o relaţie continuă cu Domnul. 
X 
Nu dansa pe sârma unor netăiaţi împrejur cu inima, căci 
vei cădea în capcana lor. Spune-le adevărul scris în Cuvântul 
Domnului şi stai deoparte de masa inimilor lor. Ei întind 
capcane cu inima lor celui curat, ca să-l facă să cadă în cursa lor 
pentru a-l dispreţui. 
Ai părtăşie cu Domnul — nu cu oamenii — şi inima ta va 
fi zidită. 
Comuniunea cu Domnul îţi vindecă persoana. Părtăşia 
cu Domnul este trăire prin Duhul, nu prin minte. 

Când Duhul Sfânt te cercetează cu a Lui putere, 
centrarea pe EL este viaţă şi pace. 
X 
Recunoştinţa este o stare a inimii de îndatorare, 
dependenţă şi dragoste către Stăpânul — Domnul Hristos, 
căruia nu-l vei putea răsplăti niciodată Bunătatea şi 
binecuvântările. Recunoştinţa către Domnul este mai adâncă 
decât mulţumirea cu faţa la pământ. 
X 


Integritatea ta se decide şi se continuă din locul în care 
„da al tău este da” şi „nu al tău este nu” — indiferent de ceea ce 
pierzi!!! 

X 

Deşi îţi fac munca şi activităţile mai uşoare, cântările 
creştine în exces te izolează în mintea şi-n sufletul tău, dar 
închinarea şi adorarea pentru Domnul îţi eliberează 
funcţionarea duhului — în contrast cu trăirea prin minte, prin 
voinţă, prin sentimente şi activisme sau prin alte părţi carnale 
ale persoanei. 

X 

Rugăciunea insistentă, făcută cu încredere în Domnul, 
rezolvă cele mai grele probleme — mici şi mari — chiar şi cele 
imposibile!!! 

Ceea ce nu poţi rezolva cu nici un efort şi cu nici un 
devotament — probleme mari spirituale — le rezolvă Domnul în 
urma rugăciunii tale insistente, făcută cu încredere în EL. 

X 

Înainte ca să ne transmintă îndemnurile Duhului, 
Domnul ne dă o perioadă de secetă lăuntrică să putem aprecia, 
preţui şi asculta de aceste îndemnuri. Ele nu sunt imagini 
mintale sau în inimă, ci o mişcare puternică a inimii venită 
dinlăuntrul duhului, care e urmată automat de imaginea care o 
traduce în inimă şi e preluată imediat de minte. 

Domnul ne dă un singur îndemn o dată — dacă-l 

împlinim — iar dacă nu-l împlinim ne mai trimite câteva. Dacă 
ne opunem şi nu ascultăm de aceste îndemnuri, atunci stingem 
Duhul şi cine ştie cât timp trece în secetă şi-n pustiul sufletesc 
până mai adie vântul răcoritor al Duhului care ne duce-n 
Canaan şi-n părtăşia Domnului. 

X 

„Duhul omului îl spijineşte în boală, dar un duh căzut 
cine-l va ridica?” „Domnul iubeşte o inimă zdrobită şi înfrântă.” 

X 

E bine ca mijlocirea pentru bolnavi şi pentru cei 
nemântuiţi să se facă sub protecţia unei părtăşii frăţeşti, 
împreună, pentru ca Satana să nu-ţi lovească şi ţie casa dacă 
mijloceşti singur. 

Nu accepta gândul şi duhul de boală atunci când vine 
luptând cu inima ta. „Supune-te lui Dumnezeu şi împotriveşte-te 
Diavolului, iar el va fugi de la tine. 

X 

Gătitul mâncării şi spălatul hainelor fac parte din 
rosturile vieţii, iar dacă le faci cu drag, spre gloria Domnului, vei 
primi şi răsplată-n cer pentru ele. 

Când faci un lucru fă-l din toată inima spre gloria 
Domnului, fără să trăieşti dinainte viitorul, aşteptând să faci 
altceva. Astfel trăieşti viaţa, nu treci pe lângă ea. 

X 


O minte depresivă îţi produce îngrijorare şi frică, dar 
duhul din omul lăuntric, născut din Dumnezeu, te ajută să nu 
mai trăieşti prin minte. 

X 

Dacă vrei să faci ceea ce trebuie atunci nu mai trăieşti 
diferenţa mare între ceea ce trebuie să faci şi ceea ce vrei; dar în 
toate astea sănătatea dăruită de Dumnezeu este esenţială, iar 
dacă tot ce faci faci cu rugăciune, Domnul îţi va dărui împlinirea 
planurilor tale. 

x 

„O inimă mulţumită” se cultivă ca să fie aşa, dar „are un 

ospăț necurmat”. 

Înlocuieşte dorinţele după lucruri materiale cu dorinţe 
spirituale şi vei avea o inimă mulţumită. 
X 


Dacă un om din fire (temperament) activist îşi face 
acţiunile spre slava Domnului, atunci va primi răsplată pentru 
ele şi în cer. 

Dacă tot ce faci o faci pentru gloria Domnului atunci 
trăieşti în prezent şi nu mai trăieşti viitorul dinainte în mintea 
ta. Trăirea anticipată a viitorului îţi creează stres şi izolare în 
minte, dar ea se vindecă prin trăirea spre gloria Domnului. 

X 


Din închinarea cu faţa la pământ 'naintea Stăpânului — 
Domnul Hristos — te ridici mai puternic. 
X* 
„Atunci când împlineşti Cuvântul scris Dumnezeu Îşi 
face Voia Lui prin tine” spunea un frate. 
X 
Dacă te smereşti în Faţa Domnului, închinându-te cu 
faţa la pământ, atunci vei fi smerit şi cu oamenii. 
X 
„Nu privi şarpele în ochi pentru că te va hipnotiza şi te 
va ucide” spune un vechi proverb. Fugi de întâlnirea cu el şi 
loveşte-l cu mustrarea sângelui lui Isus şi cu porunca „Domnul 
să te mustre Satano, Domnul să te mustre”. 


% 


Iubeşte oamenii şi inima ţi se va schimba (în bine). 
x 


Eşti nedrept atunci când faci un lucru în defavoarea altei 

persoane. 
X 

Smerenia până în adâncul inimii primeşte ajutorul lui 
Dumnezeu. 

Dacă reuşeşti să te smereşti, nu trebuie să te închini 
mereu cu faţa la pământ. 

Acolo, în adâncul inimii, unde nu mai poţi şi nu mai eşti 
nimic, ci Cel ce este este Domnul... 

Împotriva smereniei ispitele şi slăbiciunea de inimă nu 
mai au putere. 
Am nevoie de ajutorul Domnului în toate lucrurile — atât 
în cele mici, cât şi-n cele mari. Asta este dependenţă. 
Smerenia deschide căile vieţii. 
X 
„Nu sunt nimic, dar Tu eşti totul şi Tu ai dat tot pentr-un 
nimic” — scria un frate. 
X 
Inima disperată care cere ajutorul Domnului, 
considerându-L pe Domnul singurul care o poate ajuta şi care 
poate rezolva problemele ei, va primi ajutor şi ceea ce cere. 
X 


Înlocuieşte dorinţele după lucruri materiale cu dorinţe 
spirituale şi vei avea o inimă mulţumită. 
X 


Trăirea spre gloria Domnului îţi înfrânează limba. 
X 


Primirea de cadouri te satisface, dar dăruirea de cadouri 
te fericeşte. 

X 

Suferinţa ajută inima să se smerească — dacă ea 
acceptă!... 

X 

Când inima ţi-e rănită de cel mai bun prieten al tău 
(după Isus) şi nu mai poţi să-l iubeşti, dăruieşte-te pe tine însuţi 
pentru el şi vei reuşi din nou să-l iubeşti. Avem în noi 
capacitatea de a ne dărui pe noi înşine — de la naşterea din 
Dumnezeu — ca ceva înnăscut, moştenit din Tatăl nostru, 
Dumnezeu. 

Dăruirea de sine te ajută să ierţi, să iubeşti din nou şi să 
mergi înainte cu cel iubit. Concentrarea pe sine naşte egoismul, 
dar concentrarea pe dăruirea de sine eliberează dragostea. 

X 


Din firida minţii iubeşte-L pe Domnul prin rugăciune în 
ascunzişurile bătăilor inimii din locaşurile duhului. 


272 


Izvoarele inimii 
* 


Activitatea utilă este unul din stâlpii de susţinere a vieţii. 
X 

Când trăieşti spre gloria Domnului intră în armonie 
toată fiinţa persoanei tale, fără să mai fie diferenţe mari între 
diferitele trăiri, căci ele vor fi ca susurul izvorului, ca armonia 
muzicii frumoase şi ca minunile naturii. 

X 

Nu-ţi povesti intenţiile pentru că oamenii le vor lua 
drept promisiuni, iar tu vei fi considerat un mincinos dacă nu le 
vei putea împlini. 

X 

Utilitatea pentru supravieţuire, utilitatea comunitară şi 
divină fac parte din valoarea omului, iar valoarea infinită a 
sufletului său este confirmată de moartea şi învierea Domnului 
Hristos, care este Dragostea. 

X 

Dacă te simţi vinovat şi după mărturisirea păcatului de 
care te-ai pocăit atunci crede cuvântul: „Domnul a fost dat 
pentru greşelile noastre şi a înviat pentru că noi am fost socotiți 
justificaţi (iertaţi de legea divină) şi încrede-te în puterea 
sângelui Domnului Hristos. Prin sângele Domnului Hristos nu 
mai trece nici un păcat al celor ce au venit la Domnul cu păcatele 
lor ca să fie iertaţi. Sângele sfânt al Fiului lui Dumnezeu şterge 
orice păcat de care ne-am căit şi la care am renunţat. „În EI — în 
Domnul Hristos — avem răscumpărarea, prin sângele Lui avem 
iertarea păcatelor”. 

Slavă, glorie, mărire pentru sângele Tău curat ce spală 
tot păcatul meu cu care vin căit la Tine să mi-l ierţi, sânge care 
mă vindecă şi mă eliberează. Tu mă faci om înnoit, iertat şi curat 
prin puterea sângelui Tău curs pentru iertarea mea şi sângele 
Tău nevinovat a şters tot păcatul meu pentru că Duhul Sfânt al 
Dumnezeului cel viu — Iehova Savaot — Te-a înviat pentru că ai 
fost nevinovat şi ai purtat păcatul noastru, cu care venim la Tine 
părăsindu-l. 

Nu este păcat care să poată trece prin sângele Domnului 
Isus spre Tronul Tatălui, ca să ne învinuiască pe cei ce credem 
în răscumpărarea făcută de Domnul Hristos şi-n iertarea 
păcatelor, prin sângele Său. 
X 
Nu te lăsa manevrat de stările schimbătoare ale inimii. 
Când duhul ţi-e trist, adoră-L pe Domnul. 
X 


Judecarea altuia — nu ca act de justiţie făcut de cel ce 
poartă sabia — dă teren Satanei în noi ca să ne apese duhul, să 
ni-l ia în gheare şi să ni-l blocheze. Renunţarea la judecarea 
altuia (cu gura sau doar cu inima noastră) interzice Satanei să ne 
mai judece „căci cu ce judecată judecaţi cu aceea veţi fi judecaţi!” 

X* 


Chemarea Domnului ISUS cu inima noastră ne 
deblochează duhul. Vorbirea inimii în limbi zideşte duhul. 
X 
Este necesar să postim şi faţă de internet, căci astfel 
atenţia şi inima noastră sunt libere pentru Domnul. 
X 
Cei tari nesocotesc sau chiar desconsideră pe cei slabi. 
Bătrâneţile cărunte au parte, din nefericire, şi de acest 
tratament din partea celor tineri. 


% 


Discerne duhul grabei şi lucrează spre gloria Domnului. 
X 


Una este să cânţi pentru că-ţi place şi ai talent şi alta să 
cânţi de dragul Domnului. 
X 
Când ai în inimă o povară şi ţi-e duhul tulburat, roagă-L 
pe Domnul să-ţi ia povara dacă este de la Satana, iar dacă nu, 
aruncă-o asupra Lui — dar n-o duce singur! 
X 
Sunt perioade când trebuie să stăm cu Domnul în acelaşi 
loc până când vine timpul şi suntem pregătiţi să mergem mai 
departe cu Domnul. 

Nu toată muzica ce are mesaj creştin este creştină, căci 
se vântură astăzi în adunările creştine şi la radiourile creştine 
multă „muzică” firească şi carnală şi lumească, scrisă de oameni 
care nu-s regeneraţi de Dumnezeu şi nu au Duhul Domnului. În 
zece ani nu se va mai şti nimic de mizeriile astea de melodii 
scrise de oameni care n-au nimic comun cu Dumnezeu şi care 
cântă ca să se afirme unde pot, fără pocăință, fără discernământ 
creştin şi lipsiţi de înţelepciunea de sus. 

Mai rău e faptul că cei care-s lăsaţi să cânte această 
gălăgie muzicală sunt lăsaţi de cei care ar trebui să-i oprească... 

Nu-i drept fraţilor să mutilaţi inimile ucenicilor 
DOMNULUI HRISTOS cu această muzică mânjită de carne. 

X 

Duhul muzicii te face să nu mai poţi trăi fără muzica ce-ţi 
place, ea fiindu-ţi hrană sufletească şi activitatea de bază, chiar 
dacă faci şi altceva — dar tu eşti centrat în muzica ce-ţi place — 
ăsta-i idolul muzicii care are un duh străin de Duhul Domnului, 
chiar dacă asculţi muzică creştină. 

Dacă timpul în care asculţi muzică sau cânţi — chiar 
numai în inima şi-n mintea ta — depăşeşte timpul de rugăciune 
şi de citire a Cuvântului Domnului, eşti foarte probabil însufleţit 
de duhul străin al muzicii. 

x 

Chiar dacă Domnul nu-ţi mai dă nici o experienţă 
spirituală, trăirea în Cuvânt şi ascultarea de Cuvânt sunt 
suficiente pentru a te face spiritual şi pentru a-ţi conduce paşii 
spre cer. 


% 


Durerea fizică stinge bucuria inimii. 
X 


Dacă nu preţuieşti pe cineva nu-l poţi iubi. Învață să 


preţuieşti oamenii pentru valoarea pe care le-o dă Domnul. 
X 


Când Duhul Sfânt se mişcă-n tine ţine-te de EI şi nu-l 

lăsa, roagă-L să te ajute să te concentrezi în EI, iar El va aprinde 
focul Său blând înlăuntrul tău şi te va atrage la EL şi vei trăi prin 
EL. 

Când crezi că Domnul te-a părăsit din interiorul tău şi 
nu-ţi mai rămâne nimic decât să-l împlineşti Cuvântul, te 
cercetează Duhul Sfânt şi te duce mai departe în viaţa cu EL. 

X 

Tu nu eşti ceea ce crezi că eşti, ci ceea ce manifeşti în 
relaţiile cu alţii. Cu cât relaţiile sunt mai dificile, cu atât ies la 
iveală trăsăturile ascunse ale caracterului tău. 

X 

Tresărirea inimii tale pentru altă persoană, în afară de 

Domnul, se rezolvă prin rugăciunea pentru acea persoană. 
X 

Fă daruri celui pe care nu-l poţi iubi, iar inima ta va 

elibera sentimentele dragostei tale pentru el — drept consecinţă. 
X 


Exemplul personal vorbeşte mai puternic decât toate 
cuvintele. 
X 
Presiunea pe care o pui peste alţii din cauza egoismului 
tău — prin care determini evenimentele în favoarea ta şi-n 
defavoarea lor — este o manifestare a răutăţii inimii tale, care-i 
asupreşte pe cei din jur. 
X 
Nu te poţi ridica să-i iubeşti pe alţii (care-ţi sunt 
antipatici sau indiferenți) decât din smerenie, unde tu nu mai 
eşti nimic în tine însuţi. 
Darurile făcute vrăjmaşilor declanşează sentimentele de 
iubire ale inimii tale pentru ei. 
X 
Relaţiile sunt o parte importantă a vieţii personale, în 
care suntem descoperiţi şi devenim transformați, sau nu, după 
chipul Domnului, după cum ne lăsăm transformați sau nu de 
EL, prin relaţii. 

Există persoane care trăiesc în spatele unei carapace de 
egoism, interes propriu şi autocentrare, ce sunt incapabile să 
transmită dragoste, simpatie şi bună învoire. Sentimentele lor 
sunt îndreptate spre ei înşişi, căci numai smerenia, prețuirea 
celuilalt, dăruirea de sine şi iertarea ne fac capabili de dragoste. 

x 


Domnul nu întârzie să-ţi răsplătească binefacerile tale 
făcute celor năpăstuiţi, dar o face în cel mai potrivit timp. Nu 
mai zice „eu tot dau, dar mie cine-mi dă?”, căci Însuşi Cel 
Preaînalt te va răsplăti din bogăţiile Lui nemărginite. Cine dă 
puţin, puţin va primi, iar cine dă mult, mult va primi — măsurat 
după ceea ce-ţi mai rămâne. 

X 

Când sentimentul Duhului copleşeşte logica şi dorinţele, 
renunţă la ceea ce faci şi stai în Duhul Domnului din omul tău 
lăuntric, căci asta te face fericit. 

x 

Înfrânarea limbii se deprinde prin lepădare de ceea ce 

vrei să spui neapărat sau în împrejurări când eşti tras de limbă. 
X 


Întrebarea nu se pune ce fel de creştin eşti, ci cum şi ce 

L-ai lăsat pe Domnul să mai facă în tine. 
E 

Rugăciunea minţii şi îndreptarea inimii spre Domnul te 
duc în atmosfera cerului, în care pământul nu poate să intre. 
Dependenţa de trupul în care trăieşti schimbă stările de inimă 
şi împreună cu experienţele de viaţă din familie şi societate te 
maturizează. Astfel cunoşti sfârşitul unor lucruri de la început 
şi poţi să-ţi orientezi trăirea spre gloria Domnului şi pentru 
binele oamenilor. Dacă relaţiile de familie şi de comunitate sunt 
bune, vei purta acest bine în societate, influenţind-o în bine. 
Dacă inima ta este în armonie cu Binele Suprem, care este 
Domnul Creatorul tuturor, atunci vei purta aceasta şi o vei oferi 
oriunde trăieşti şi oriunde mergi; aceasta este o Lucrare a 
Domnului cu care tu colaborezi în totalitate sau parţial, după cât 

de mult şi până unde vrei să ÎL urmezi pe Stăpânul Hristos 
ISUS. 

Ajută-ne, Doamne, să Te putem urma până unde vrei Tu 

să ne duci şi prin tot ce Tu vrei să trecem. 
X 

„Podoaba tinerilor este tăria.” 

Energia de viaţă scade odată cu înaintarea în vârstă, 
astfel că devenim tot mai dependenţi de Domnul prin oamenii 
pe care EL îi lasă în jurul nostru. 

Dacă Domnul ne lasă puterea până la sfârşitul vieţii 
pământeşti, riscăm „să luăm puterea noastră ca dumnezeul 
nostru”, cu toate că-L avem pe Domnul ca sistem de referinţă. 
De aceea — ca o supapă de siguranță — Domnul ne face 
dependenţi ca să avem ocazia şi şansa să ne încredem în EL. Dar 
dacă refuzăm să ne încredem în Dumnezeu vom muri în propria 
neputinţă şi-n mizeria noastră departe de Cel ce ne putea dărui 
fericirea veşnică. Doamne ai milă de noi. 

X 

Când trăieşti spre gloria Domnului atunci trăieşti 

efectiv, nu doar cu gândul la viitor. 
X 


Suferinţa ne leagă de Domnul mai mult decât sănătatea. 
Harul sănătăţii ne oferă o bunăstare şi o fericire carnal- 
sufletească în inima noastră, dar Domnul ne poate da o fericire 
spirituală ce nu depinde de sănătate şi de împrejurări. 
x 
La această vârstă nu găsesc ideal mai înalt ca 
asemănarea, în caracter, cu Domnul Hristos. 


% 


Numai egoismul tău te împiedică să iubeşti oamenii. 
X 


Dacă binele tău este în defavoarea altora atunci nu mai 
e bine, ci e rău. „Faceţi astfel încât binele vostru să nu fie vorbit 
de rău.” 

Una din cauzele nefericirii oamenilor şi a zilelor de viaţă 

puţine este necinstirea părinţilor. 
X 

Chipul Domnului în noi este Duhul Sfânt care ne insuflă 
inima cu viaţa Lui. 

X 

Una este învăţătura venită din trăirea cu Domnul şi alta 
învăţătura raţională, dar amândouă trebuie să fie în armonie cu 
Cuvântul scris. 

X 

Învață să-ţi foloseşti talanţii şi-n suferință şi-n 
bunăstare, căci după folosirea lor vei fi răsplătit în cer. 

Şi câtă bunăstare este sănătatea nu ştim decât atunci 
când o pierdem... 

Când Dumnezeu te leagă prin suferinţă înseamnă că 
vrea să faci mai mult lucrurile ce le poţi face legat de durere, 
decât liber şi sănătos. 

Sunt momente când nu-i suficient să crezi că rănile 
Domnului te vindecă, ci să ceri sângele Domnului peste partea 
bolnavă a trupului sau a sufletului tău. 

X 

Mândria şi bunăstarea sănătăţii permit omului să 

trăiască independent de Domnul. 
x 

Duhul comerţului aţâţă dorinţele inimii după lucruri, ca 
să cumpere mai mult decât strictul necesar. 

Duhul hoţiei stăpâneşte pe cei care repetă acest păcat, ca 
să răpească ce nu-i al lor. 

X 

Când ţi-ai împlinit nevoile de bază, nu te du spre gradele 
de rafinament şi lux, ci ajută-i şi pe cei sărmani să-şi 
împlinească nevoile de bază. Smerenia se vede şi-n eleganța sau 
modestia îmbrăcăminţii şi a locuinţei. 

Există un duh al sărăciei voluntare (care nu e sărăcia cu 

duhul) şi care poate fi însoţit de disperarea stării personale şi de 
disperarea după Domnul. 

Acest duh te face să urăşti, lepădându-te de tot ce ai şi să 
te supui conducătorilor religioşi. Îşi autocentrează mintea pe 
fapte sufleteşti (cu pretenţie de spiritualitate) şi sociale, pentru 
binele altora, pentru care trăieşte. Deşi e bine să trăieşti pentru 
ceilalţi, acest duh nu este decât un duh religios, nesupus 
Duhului Sfânt cu care n-are comuniune, ci este ascetic şi 
extremist, salvând eul prin faptele sinelui. 

Căci persoana omului este incapabilă să facă Voia 
Domnului fără puterea de înfăptuire dată de EL, dar duhul 
religios îl face pe om capabil de multe fapte bune cu care îşi 
justifică existenţa. 

Căci nu e important ce fapte bune faci prin deciziile 
personale, ci să faci mereu Voia Domnului, pe care n-o poţi face 
fără puterea de înfăptuire pe care ţi-o dă EL ţie, un nimic, nu un 
sine capabil care colaborează cu un duh străin, ci care moare 
faţă de sinele său pentru Domnul. E una să te lepezi de tine ca 
să-L urmezi pe Domnul şi alta să trăieşti prin tine, colaborând 
cu un sine superior al unui duh străin în asceză şi sărăcie, dar 
prin tine şi nu lepădându-te de tine pentru Domnul. 

X 

Dacă furi, dacă minţi, dacă eşti lacom, Satana primeşte 
loc în inima ta, unde-şi pune duhurile acestea şi în plus primeşte 
dreptul să te lovească prin diferite suferinţe fizice şi sufleteşti. 

X 


Bea apă când ţi-e poftă de alimente speciale şi îţi vei 
stăpâni stomacul mult mai uşor. 
X 


Cine se alipeşte cu inima de Domnul (acela) trăieşte prin 
Domnul. 
X 
Înlocuieşte televizorul cu rugăciunea, iar viaţa şi 
persoana ta se vor schimba, îmbogăţite cu fericire, împlinire şi 
bucurie de natură spirituală şi veşnică, precum este Cel Veşnic 

care răspunde rugăciunilor tale şi cu care te uneşti în închinare 
şi-n adorare. 
X 

Şi dacă primul semn al îmbătrânirii trupului este 
oboseala şi rezistenţa mică, urmează celelalte semne cum ar fi 
durerile trecătoare mici şi mari, uitarea şi trecerea foarte rapidă 
a timpului. 

X 

Cel mai profund nivel al persoanei noastre este acela 
unde nu suntem nimic şi nu avem nimic, dar tot ce suntem şi 
avem este darul Domnului, începând cu trupul, persoana, viaţa 
şi toate darurile. 

X 

Când ajungi în viață în împrejurări defavorabile, 
rugăciunea inimii în limbi îţi uşurează trecerea prin ele. 

Există un timp anumit pentru rugăciunea în limbi şi 
pentru rugăciunea inimii în limba maternă. Există un timp 
anumit pentru închinare, pentru recunoştinţă şi pentru adorare. 
Dacă vrei să inversezi timpurile spirituale nu funcţionează. 

X 

Soţia are un mare rol şi o mare influenţă în viaţa 
bărbatului ei — şi pozitivă şi negativă — depinzând de originea 
vieţii ei spirituale şi de cât de aproape este de Domnul. 

x 


Cine desconsideră bătrânii necinsteşte perii cărunţi. 
X 
Cel care-ţi aminteşte mereu greşelile fraţilor ca să nu-i 
ierţi nu este zelul tău, ci pârâşul fraţilor — Satana. 
X 
Între duhul comerţului şi duhul sărăcirii voluntare, 
simțământul lăuntric îţi descoperă Voia Domnului. 
X 


Depresia este un duh rău care încolţeşte şi chinuie inima 


prin disperare, prin frică şi prin îngrijorare, ispitind inima atâta 
timp cât este îngăduit de sus. 

În timpul bolii, sub loviturile necredinţei, îndoielii şi 
îngustimii (când ÎL percepi pe Domnul limitat şi îngustat de 
boala ta) se dovedeşte cât eşti de aproape de Domnul, cât eşti de 
dependent sau rebel. 

Când ţi-e învinsă inima de boală şi de neputinţă, atunci 
turnurile judecății sănătoase te păzesc de marile greşeli şi 
catastrofe. 

x 

Cine iubeşte Biblia ÎL iubeşte pe Dumnezeu, iar cine se 
încrede în Cuvintele ei se încrede în Autorul ei. Când nu mai ai 
nici o experienţă cu Domnul îţi rămâne gustarea Cuvântului Lui, 
pe care Duhul Lui ţi-l poate descoperi şi-l poate face viu pentru 
tine. 

X 

Judecata şi critica slăbeşte puterea vieţii cereşti în cei 
agresaţi de ele, cât şi-n cei ce le fac pentru că viaţa cerească 
trăieşte în smerenie, în preţuire, apreciere şi mulţumire pentru 
ceea ce este cineva — iar mai departe Domnul transformă şi 
creşte, zidind Biserica. 

X 

Şcoala Domnului este Şcoala Cuvântului crezut şi trăit în 
experienţele vieţii. Domnul Hristos a spus: „Pe cel ce vine la 
Mine nu-l voi izgoni afară”. Să venim la EL prin orice am trece, 
căci EL nu ne dă afară, ci ne rezolvă viaţa în felul Său. 

X 

Dacă Domnul îngăduie să treci prin ciurul depresiei nu 
renunţa cu niciun chip la Domnul — oricât de greu ar fi chinul — 
căci nici o durere nu e fără capăt şi fără balsam. Domnul te va 
mângâia şi te va scoate din carceră, în libertate. Dar renunţă la 
ce te îndeamnă durerea să renunți. 

În timpul depresiei Diavolul pune gânduri în inima 
noastră, ca să ne facă să le urmăm imediat sau cu care să ne lege 
pe termen lung, dacă le credem sau le acceptăm. 

Există un demon al letargiei care te atrage-n somnolenţă 
ca să risipeşti viaţa şi să-şi semene deciziile şi gândurile lui 
negre în inima ta. 

X 

Efortul echilibrat ca mijloc de întreţinere a sănătăţii 
trupului. 

X 

Duhul Sfânt este un Duh bun şi blând, comunicativ şi 
plăcut. 

X 

„Să nu daţi prilej Diavolului” căci prin păcat noi cedăm 
în inima noastră teren, care e dreptul lui. Pocăinţa noastră şi 
iertarea Domnului anulează acest drept, dar trebuie să ne 
luptăm ca să-l izgonim pe Satana. 

X 

Atunci când nu mai poţi trăi bizuieşte-te pe Domnul, iar El 

va izvori în tine puterea de-a trăi mai departe şi de a merge înainte. 
X 


Nu-ţi fă un scop din trăirea extazului cu Domnul, ci fii 
atent ce vrea Domnul să trăieşti acum şi ce te învaţă EL acum, 
căci sunt împliniri ale Cuvântului care-ţi rezolvă viaţa şi te fac 
fericit chiar dacă nu sunt cina cu Domnul. 

x 

Cele mai bune medicamente pentru depresie sunt 

munca şi încrederea în Domnul. 
X 

Dincolo de slăbiciunile de inimă — în adâncurile ei — stă 

duhul nostru înviat şi unit cu Duhul Sfânt. 
X 

Rodul minţii creşte prin rugăciunea minţii şi prin 

spălarea cu apa curată a Cuvântului. 
x 

Nu te opri la stările negative pe care le trăieşti cu inima, 
ci îndreaptă-te spre Domnul, căci îndreptarea inimii spre 
Domnul aduce viaţă şi pace. 

După naşterea din Dumnezeu şi botezul cu Duhul Sfânt, 
suflarea noastră de viaţă aparţine Duhului Sfânt şi atunci când 
Duhul Sfânt ne cercetează prin ea avem părtăşie şi mângâiere 
de la EL. Prin unele manifestări ale suflării de viaţă Duhul Sfânt 
ne poate călăuzi şi-şi poate exprima revendicările asupra 
comportamentului nostru. 

x 

O inimă nemulțumită cu locul în care a pus-o Domnul 
este tristă; dar inima smerită se pune-n locul de jos, unde 
trăieşte fericită. 

În inima nemulțumită Satana poate semăna ce seminţe 
vrea, dar în inima smerită locuieşte Dumnezeu. 

X 

Somnolenţa este un drog, o realitate paralelă unde 
amintirile, gândurile necontrolate şi duhurile rele se plimbă în 
voie, căci dincolo de somnolenţă este duhul morţii. 


X 


Viaţa biologică este un Har şi trebuie trăit ca atare. 
X 

Doar cel bolnav ştie cât de scumpă e sănătatea. 
X 


Când Domnul îţi dă capacitatea lepădării de tine treci 
mai uşor prin greutăţile vieţii. 
x 
Vino la Domnul ISUS şi cu păcatul de care nu-ţi pare 
rău, căci EL nu te va izgoni afară şi va pune-n inima ta părere de 
rău. 


% 


Cine face totul ca pentru Domnul este fericit. 
X 


Pocăinţa este un duh care urăşte păcatul, ÎL iubeşte pe 
Domnul şi-l face pe om capabil de căinţă. 

Păcatul este şi o revoltă a voinţei împotriva Domnului, 
de aceea pocăinţa implică nu doar căinţa inimii, ci şi supunerea 

voinţei sub dependenţa de Domnul. Abia aceasta va putea 
controla puritatea minţii. O voinţă supusă Domnului pune 
mintea în subordinea unei inimi pocăite. 

X 

Responsabilitatea este simţul de răspundere cu care faci 
o acţiune sau cu care iei atitudinile. 

x 

Când primeşti în minte sau în inimă un Cuvânt biblic 
prin care poţi trăi şi prin care IL atingi pe Dumnezeu, atunci 
trăieşti prin Domnul. 

Când Domnul îţi pune pe inimă să te rogi, duhul tău 
trăieşte prin această rugăciune şi inima trăieşte prin duhul, 
rugându-se la îndemnul Domnului. Ascultând îndemnurile 
Duhului Sfânt prin mişcarea Lui în noi trăim viaţa de înviere a 
Domnului şi primim putere de viaţă spirituală pentru timpul 
care vine, până la un nou îndemn al Duhului. 

X 

Încrederea inimii în Domnul cuprinde bizuirea inimii pe 
EL şi aţintirea minţii în EL. Iubirea penru Domnul cuprinde şi 
încrederea în Domnul. 

X 

Când ţi-e inima uscată de depresie, cântările creştine 

care-ţi plac sunt o apă curată ce o înviorează. 
X 

Dintre păcatele voinţei enumerăm rebeliunea şi 
independenţa faţă de Domnul. 

x 

Rugăciunea minţii participă la armonia fiinţei împreună 
cu rugăciunea inimii, cu supunerea voinţei faţă de Domnul, cu 
încrederea în Domnul şi cu toate câte ne învaţă Domnul pe calea 
cu EL. 

X 

Sufletul şi inima care-i cântă Domnului alungă demonii 

care vor să le bântuie. 

Dacă trăieşti iertat de Domnul într-o inimă liniştită şi cu 
drag şi mulţumire pentru viaţă, trăieşti la un nivel în Duhul. 
X 


Din Voia Domnului pentru noi curge fericirea noastră. 
x 


Dacă-ţi mărturiseşti păcatul şi unui frate de încredere nu 
doar Domnului, se rup cătuşele întunericului de peste mintea 
ta. 

X 

Aţintirea minţii în Dumnezeu şi îndreptarea inimii spre 
EL te unesc cu Domnul. În această uniune sufletul şi inima se 
dezbracă automat de părţile lor rele şi sunt inundate cu roadele 
vieţii Domnului. 

Tu, Doamne, dai sens şi împlinire persoanei, vieţii şi 
întregii existenţe. 

X 

Rugăciunea şi hrana din Cuvântul Domnului participă la 

bunăstarea lăuntrică a inimii tale. 
X 

Încearcă lepădarea de sine ori de câte ori ai nevoie de ea, 

căci nu ştii când Domnul te face capabil de ea dacă o ocoleşti. 
X 

Când IL iubeşti pe Domnul cu toată inima şi vrei să-L 
iubeşti şi cu tot sufletul, atunci EL eliberează izvorul iubirii din 
inima noastră pentru aproapele. 

X 

Duhul singurătăţii te determină să-ţi retragi inima din 

compania oamenilor şi să trăieşti izolat şi egoist, de unul singur. 


% 


Programarea de seară te mobilizează dimineaţa. 
X 


Pe Domnul nu-L poţi iubi cu mintea dacă nu-ţi pui inima 
să-L iubească întâi. Meditează cu mintea la promisiunile 
Domnului şi inima ta va fi zidită şi fericită. 

Încrederea în Domnul, în promisiunile Lui şi în 
Cuvântul Său te duc în inima Lui Dumnezeu, iar crucea noastră 
acceptată ÎL duc pe Domnul în inima noastră. 

X 

Nu te sili să storci din inimă părtăşia Duhului, dar 
dăruieşte-te Lui atunci când îţi oferă părtăşie. 

Încrederea inimii în Domnul sau bizuirea pe EL face 
parte din dragostea inimii pentru EL. 

X 

Când nu mai avem experienţe interioare cu Domnul ne 
rămâne credinţa şi încrederea în Cuvântul Lui. 

Dragostea de Domnul este şi dragostea de Cuvântul Său 
în modul în care acesta te hrăneşte, te încurajează, te convinge 
de păcat, îţi dă speranţă şi te zideşte. 

Dragostea inimii pentru Domnul este dăruirea de sine 
lui Dumnezeu, iar aceasta oferă terenul unde înfloreşte şi 
rodeşte comuniunea cu Domnul. 

X 

Autocondamnarea nu este judecata de sine din timpul 
pocăinţei, ci este colaborarea cu pârâşul fraţilor, care-ţi 
aminteşte mereu păcatele, ţie şi lui Dumnezeu. 

Iertarea de sine după pocăință şi după credinţa în 
puterea de răscumpărare a sângelui Domnului — împreună cu 
încrederea în EL ca Mântuitor — este necesară pentru a anula 
legătura dintre povara păcatelor pusă de Satana în inimă şi 
neiertarea de sine, care este curată necredinţă în Cel care iartă 
păcătosul căit. 

Iertarea de sine anulează dreptul pe care l-am cedat 
Diavolului în inima noastră prin autocondamnare şi ne scapă de 
povara pusă de Satana în inimă, prin acuzarea de păcate de care 
ne-am pocăit şi pe care Domnul le-a iertat. 

X 

Bizuirea inimii pe Domnul este o parte din părtăşia cu 

EL. 

De răutate nu scapi numai prin lepădare, înfrânare şi 
răbdare, ci şi prin a nu răspunde cu rău pentru rău, ba 
dimpotrivă făcând binele pe care-l poţi face celui rău. Binele 
făcut celui rău grămădeşte cărbuni aprinşi pe capul lui. 

Ni se iartă după cum iertăm. „Ce voiţi să vă facă vouă 
oamenii faceţi-le voi întâi.” 


% 


Pe copilul Domnului suferinţa îl apropie de Dumnezeu. 
X 


Ce iubeşti mai mult aceea faci mai mult în timpul liber. 
X 


Suferinţa trupului dezbracă inima de răutate. 
X 
Domnul este bucuria şi n-o putem avea în inimă decât 
din relaţia cu EL; orice efort omenesc în afara acestei relaţii nu 
are acces la bucurie. 
X 
Adorarea Domnului cu inima noastră ne oferă o parte a 
comuniunii cu EL. 
X 
Cuvântul este hrana minţii, iar părtăşia Domnului este 
hrana inimii, dar Cuvântul scris, care e făcut viu prin Duhul, 
hrăneşte toată fiinţa turnând viaţa Domnului în ea. 
X 


Cunoaşte şi descoperă lumea prin Biblie, nu doar prin 
ştirile transmise de alţii. Promisiunile Domnului zidesc în noi 
speranţa şi încrederea în EL. 

X 

Sunt momente şi stări negre din care te scapă numai 
cântările creştine pe care ţi le aminteşti şi pe care le cânţi. 

Închină-te Domnului în inima ta, căci aceasta este o 
parte din părtăşia cu EL. 

Cântările creştine îţi zidesc inima în stările negre, 
împrăştiindu-le. 

„Celui cu mintea aţintită în Tine Tu îi dai pacea, da, 
pacea, pentru că se încrede în Tine.” 
X 
Adulterul sentimental este transmiterea prin cuvinte şi 
îndulcirea inimii cu emoţiie de dragoste ce pot tresări în inimă 
pentru altă persoană decât soţul sau soţia ta. 
X 


Munca fizică echilibrată participă la bunăstarea inimii. 
X 


Cândţi-e mintea depresivă atunci trăieşte prin inimă, iar 
mintea se va alinia şi inima se va bucura. Deşi trăirea prin inimă 
este plinătate de sine, reuşeşti să scapi de depresie şi apoi te 
îndrepţi spre Domnul cu inima, pentru a te alipi de EL. 

X 

Duhul modestiei false te determină să umbli cu haine 
ponosite şi să te abţii de la haine frumoase, cu scopul de a dărui 
săracilor. Deşi scopul pare bun, duhul acesta străin care te 
invadează din afară nu este Duhul Domnului. Îţi dă putere să-i 
împlineşti planurile, dar te desparte de Domnul şi ajunge pe 
primul plan. 

Renunţarea la el te va conduce în libertate, unde vei 
putea trăi cumpătat şi modestia şi dărnicia alături de Domnul 
tău. Duhul străin te face să te simţi important şi puternic, dar 
lângă Domnul te simţi mic, dependent şi supus. 

X 


Când intri în întuneric pe drumul tău atunci trăieşte pe 
baza luminii ce ai primit-o până atunci. 
X 


Când sufletul ţi-e depresiv şi trupul ţi-e slab, atunci 
trăieşte din toată inima căci asta te va ridica din înfrângere şi te 
va bucura. După ce trăieşti prin toată inima ta, dăruieşte-o 
Domnului ca să nu trăieşti în plinătatea de sine şi să nu te 
rătăceşti. 

Trăirea prin duhul este trăirea prin inima lipită de 
Domnul, dar şi aceasta este un Har; iar când Viaţa şi Prezenţa 
Domnului ne umplu inima, atunci suntem în Duhul. 

X 

Darul cel Bun cuprinde şi bucuria fericirii cu care 

Domnul — care locuieşte în duhul nostru — ne umple inima. 
X 

Citirea şi meditarea la Cuvânt hrănesc şi păzesc mintea, 
iar părtăşia cu Domnul hrăneşte inima. 

Munca echilibrată este un izvor de sănătate fizică şi 
sufletească. 

Rugăciunea ne deschide fiinţa ca să putem primi 
bunătăţile şi binecuvântările Domnului şi ajutor împotriva 
vrăjmaşului. 

X 

După o perioadă lungă în care ai experimentat părţi din 
Cuvântul Domnului, vine o perioadă de foame şi nevoie de 
Cuvânt în care Domnul vrea să-ţi descopere zone bogate, 
binecuvântate şi minunate, din care tu n-ai trăit nimic. 


% 


Atunci când tu cânţi Domnului ai comuniune cu EL. 
X 


Dacă te rogi pentru cel ce te asupreşte şi te prigoneşte, 
atunci inima ta devine liberă de răutatea răzbunătoare, de 
resentimente şi de supărare şi poţi relaţiona cu el cu inima 
curată. 

x 

Înlocuieşte îngrijorările şi gândurile negre cu încrederea 
în Domnul şi vei intra în linişte şi-n odihnă. 

„Ajunge zilei necazul ei.” 

X 

Când suferinţa fizică te zdrobeşte şi îţi taie trupul atunci 
să nu te abandonezi în autocompătimire şi-n retragere, ci în 
încrederea în Domnul, căci EL te face fericit şi-n suferinţă şi-n 
sănătate. 

Nu te încrede în inima ta, ci pune-ţi inima să se încreadă 
în Domnul. 
X 


Filmele necreştine sunt duhuri străine în esenţă. 
X 

Să-L iubeşti pe Domnul cu tot sufletul înseamnă să-ţi 
supui voinţa inimii lipind-o de Domnul, să-ţi îndrepţi atenţia 
minţii spre Domnul, să-ţi hrăneşti mintea cu Cuvântul, să te rogi 
cu mintea, să cânţi cu mintea şi să nu laşi să încolţească 
sentimente vinovate în inima ta, tăind ispita mândriei din 
rădăcină. 

A-L iubi pe Domnul cu tot sufletul nu înseamnă a trăi 
prin suflet, ci prin inima lipită de Domnul, comandând 
sufletului supunerea voinţei  alipind-o de Domnul, 
comandându-i rugăciunea şi cântarea, nelăsând dorinţele să 
stăpânească peste inimă, ci încredinţându-le Domnului prin 
judecată şi supunere. 

Iubeşte-L pe Domnul pe parcursul zilei, îndreptându-ţi 
mintea spre EL. 

X 

Când nu trăim în dependenţă de Domnul atunci 
izvoarele otrăvite ale omului vechi ne inundă inima, dar când 
trăim în dependenţă de Domnul ne inundă izvoarele Duhului 
din omul lăuntric al inimii. 

X 

Iubirea Domnului cu toată mintea înseamnă 
îndreptarea minţii spre Domnul şi ridicarea ei la Tronul de 
Îndurare al Tatălui. Efortul acesta este şi o luptă împotriva 
ispitelor din minte şi o împotrivire la Diavol — care va fugi. 

Iubeşte-L pe Domnul cu sufletul, dar şi cu inima, într-o 
alternanță dată de starea inimii. 

Mintea cuprinde şi atenţia, raţiunea, şi memoria. 
Sufletul şi inima se întrepătrund. 

Imaginaţia este o capacitate a inimii prin care facem 
planuri, retrăim amintiri şi inițiem gândurile. 

Iubirea Domnului cu toată puterea ta este o mobilizare 
generală a persoanei — adică trup, suflet şi inimă — pentru a trăi 
pentru Domnul şi spre slava Lui, urmându-L în fiecare clipă. 

Dacă-L iubeşti pe Domnul cu tot ce eşti, te-ai lipit de EL 
şi nu mai este loc de păcat în viaţa ta. 

Inima iniţiază gândurile, dorinţele şi planurile. 
Gândurile involuntare nu ne aparţin, dar, înainte de adormire, 
se poate manifesta confuzia involuntară a gândirii, prin gânduri 
răzlețe care anunţă venirea somnului. 

În adâncurile minţii noastre se găseşte conştiinţa care e 
necesar să fie curată, dacă-L iubim pe Domnul. 


% 


Mânia este păcatul inimii care mişcă şi mânjeşte duhul. 
X 
Plinătatea de sine se vindecă prin lepădare de sine, iar 
singurătatea prin dependenţa de Domnul. 
X 


Abaterea de la destin distruge rostul vieţii risipind-o în 
trăiri pentru sine. 

Dacă nici suferinţa nu te centrează în destin, vei fi zdrobit 
fără leac. Dă-l Domnului timpul tău de calitate trăindu-ţi rostul 
vieţii prin împlinirea chemării tale. 

X 

Când te aştepţi la venirea Domnului necazurile şi 

problemele vieţii se micşorează. 
x 

Deosebeşte curiozitatea deşartă de curiozitatea pentru 
cunoaşterea Domnului, a căilor Lui şi a vieţii cu EL, deprinzând 
obiceiul de a-l oferi curiozitatea din momentele cele mai bune 
ale zilei. 

X 

Iubirea de Domnul cuprinde şi părtăşia cu Cuvântul Lui. 
Aceasta face parte din iubirea Domnului cu mintea — care-i 
parte din suflet. 

Înfrânarea curiozităţii deşarte în favoarea curiozităţii 
pentru Domnul. 
X 


Somnolenţa este refuzul vieţii. 
X 


Iubirea Domnului cu mintea te scapă de gânduri 
negative, involuntare şi parazite. 

Stările şi trăirile negative ce vin în inimă se rezolvă prin 
lepădare de sine şi rugăciune. 

X 

Duhul somnolenţei vrea să te determine să intri în ea 
după ce te trezeşti, ori să te culci ca să intri în somnolenţă când 
nu eşti obosit. Odată intrat în inimă, acest duh deschide uşa 
altor duhuri demonice cum sunt: dorinţa de-a nu mai trăi, 
blazarea, retragerea, apatia, depresia. 

Domnul îngăduie să fii încercat şi să ai stări de disperare 
pentru a-ţi exercita încrederea şi dependenţa de EL. 

X 

Apăsarea duhului vine şi din felul gândurilor care pot fi 
injectate demonic în minte, dar înălţarea minţii la Tatăl şi 
centrarea atenţiei în Dumnezeu deblochează duhul. 

X 

Tu alegi care tâlhar vrei să fii: cel care se duce-n rai ori 
cel ce nu se duce. Toţi suntem tâlhari străini, dar noi alegem 
dacă mergem după Domnul ori nu ne mai ducem. 

Decizia este ca o stradă strâmtă cu sens unic care nu se 
schimbă decât prin revocare. Unul din păcatele voinţei este 
independenţa de Domnul. 

X 

Coborârea minţii în inimă şi rugăciunea cu inima — chiar 
„Rugăciunea lui Isus” a călugărilor răsăriteni — eliberează 
mintea din temniţa gândurilor necurate şi eliberează trupul din 
crisparea venită în urma căderii în ispită. Pocăinţa şi încrederea 
în Domnul Hristos îţi deschid uşa spre Tatăl, dar rugăciunea 
inimii îţi redă intimitatea şi bucuria cu Domnul. 

A iubi înseamnă a dărui roadele Duhului din inima ta (în 
măsura în care ai rodit până cum). 
X 


Dacă nu vrei să decizi ceva, Domnul nu va decide în locul 
tău, dar o voinţă pasivă va fi asaltată de cel rău. O stare bună de 
inimă este înnoirea duhului pe care ţi-o dăruieşte Domnul. 
Când ceri Domnului o altă inimă — pentru că nu reuşeşti să faci 
voia Lui — Domnul îţi înnoieşte starea inimii prin Duhul Lui. 

X 

Părtăşia inimii cu Cuvântul vindecă rănile inimii şi cele 

emoţionale, oferind echilibru lăuntric. 
X 

Domnul locuieşte în noi prin Duhul şi ca să distrugă 
lucrările Satanei din noi. De câte ori ne e greu şi suntem 
înceţoşaţi în înţelegere, să-L rugăm pe Domnul să distrugă 
lucrarea respectivă din noi — dacă este de la Satana — şi să facă 
în noi LucrareaDuhului. 

„Doamne nimiceşte lucrarea diavolului din noi şi fă 
Lucrarea Ta în noi şi cu noi.” 

Lucrarea Satanei este şi condamnarea pentru păcat fără 
şanse de iertare, dar Lucrarea Domnului este convingerea de 
păcat, pocăinţa, iertarea şi repunerea în legătură cu Domnul şi 
în funcţionarea normală ca mădular în Trup. 

Depresia şi gândurile negre sunt lucrarea Satanei, dar 
bucuria, bunăstarea lăuntrică şi legătura cu Domnul sunt 
Lucrarea Duhului. 

X 

Dă-i Domnului ce e mai bun din curiozitatea ta şi 
momentele cele mai bune ale zilei. 

Trăirea pentru Dumnezeu îţi redă bucuria inimii, chiar 
dacă îmbătrâneşti. 

X 

Atunci când Domnul vine (coboară) din Duh în inima Ta 
şi-L simţi că e acolo... 

Şi ce trist rămâne-n urma Lui când se retrage... 

Când răsare-n inimă pofta altor lucruri, înlocuieşte-o 
chemându-L cu iubire pe Domnul. 
X 
Viaţa presupune şi gândire, activitate, hrană şi repaus. 
„În Domnul avem viaţa, mişcarea şi fiinţa.” Cere-i Domnului 
voinţa şi înfăptuirea pentru Voia Lui — dacă nu le mai ai — căci 
EL nu te va lăsa nici neroditor, nici singur sau chinuit, dar nu te 
lupta în forţă să faci Voia Lui prin efortul propriu, căci te vei 
prăbuşi în propria-ţi neputinţă. Ceea ce Domnul ne cere ne va şi 
da, puterea să facem „căci nimic bun nu locuieşte în noi”, dar 
„orice lucru bun şi desăvârşit vine din cer de la Tatăl luminilor”. 
X 


Trăirea prin inima lipită de Domnul este un mod de a 
trăi prin duhul. 
Părtăşia cu Cuvântul este cea mai mare evadare ce oferă 
libertate lăuntrică. 
Trăirea prin Duhul este comuniune cu Domnul şi este 
cea mai mare fericire. 
X 
Dacă ţi-ai asigurat strictul necesar, oferă-l şi altora — în 
limitele puterilor tale — şi oferă altora ce-ţi doreşti ţie, căci astfel 
ţi se instruieşte inima în dorinţele ei. 
X 
Cântarea cu mintea şi rugăciunea cu mintea trezesc 
inima la rugăciune, iar atunci stai cu Domnul şi bucură-te de EL 
chiar în timpul diferitelor activităţi necesare. 
X 
Hrăneşte-l pe cel flămând cu ce ţi-ar plăcea ţie să 
mănânci. 
X 
Mâhnirea este o formă de amărăciune amestecată cu 
supărare — o manifestare a neiertării şi răutăţii sufleteşti. Deşi 
pare o stare adâncă a sufletului, este un sentiment însoţit de un 
duh demonic, dacă nu-l respingi şi dacă nu ierţi şi nu te lepezi 

de răutatea fiarei sufleteşti. Deşi pare îndreptăţită, mâhnirea 
este un sentiment negativ cu amestec demonic, ce distruge 
relaţii şi nu zideşte nimic bun. 
X 
Cere-I ajutorul Domnului în tot ce faci, dar şi încrede-te 
în EL — căci acesta e un mod de dragoste al inimii tale pentru 
EL. 
X 
Când sora -— ajutorul tău potrivit — este „mai amară ca 
moartea”, atunci mulţumeşte-l Domnului pentru ea, căci asta 
eliberează dragostea Duhului Sfânt prin inima ta, pentru ea. 


% 


Când accepţi ce trebuie să faci, lucrul devine mai uşor. 
X 
Când nu poţi ierta pe cineva roagă-te pentru binele lui şi 
inima ta se va elibera, treptat, de neiertare. 
X 


Dacă-ţi obişnuieşti inima să-L iubească pe Domnul şi 
dacă răspunzi chemărilor la părtăşie, pe care Domnul ţi le face 
prin inima ta, atunci rezistenţa ta la ispită creşte. 

X 


Dacă Domnul Hristos este Mântuitorul nostru şi Duhul 
Sfânt ne-a dat viaţa din Dumnezeu-Tatăl, El ne va mântui de noi 
înşine în aşa fel încât să-L putem accepta în toate zonele fiinţei 
noastre ca şi Domn — dacă vrem şi noi aceasta. 
X 
Sunt momente când inima iese din timp şi trăieşte în 
nemărginirea veşniciei. 
X 
Când o povară îţi apasă mintea şi inima prin împrejurări 
şi evenimente, spune-I Domnului că i-o dai Lui, iar EL o va 
ridica de peste tine. 
X 
Gradul de libertate pe care ţi-l dau sănătatea şi banii pot 
predispune inima să se împietrească până la mândrie. 

(„Împăratului Nabucodonosor i s-a împietrit duhul până la 
mândrie.”) 
X 
Iresponsabilitate înseamnă să nu-ţi pese dacă nu faci sau 
dacă faci un lucru. 
X 
Dacă ai părtăşie cu Cuvântul vei gusta cât e de dulce. 
În inima şi-n sufletul care practică iubirea de Domnul 
vine bucuria. 
X 
O voinţă blocată în deciziile ei de factori exteriori poate 
distruge mult bine. Frustrarea voinţei se stinge după un timp în 
care e stăpânită să nu acţioneze. 
Să-ţi îneci critica în roadele duhului. 
X 
Dacă te simţi puţin mai sus pentru că ai făcut ceva, dacă 
te simţi cumva sau eşti un pic deasupra altuia, atunci eşti 
îngâmfat şi mândru şi te aşteaptă căderea. 
X 
Să sting în inimă tot focul răutăţilor altora, care îmi vin 
împotrivă. 
Egoismul este o formă de răutate. 
X 
Spre bătrâneţe omul pierde, încet, din ascuţimea 
simţurilor fizice, pentru a fi atras de veşnicie şi de drumul cel 
bun către ea. 
X 
Curăţirea omului de răutate este o acţiune a voinţei 
omeneşti sprijinită de Duhul Sfânt asupra inimii omului. După 
multă convingere şi cercetare a inimii Duhul Sfânt pregăteşte 
împrejurări care ne determină să ne dorim purificarea inimii de 
răutate. „Lepădaţi” — dezbrăcaţi-vă inima — de „omul vechi cu 
faptele lui” şi „îmbrăcaţi-vă cu o inimă plină de îndurare, cu 
bunătate, smerenie, blândeţe şi îndelungă răbdare”. 
Uneori e nevoie de sărarea omului cu focul suferinţei 

pentru a-şi dori cu ardoare purificarea inimii de răutate. 
„Domnul dă şi voinţa şi înfăptuirea” prin puterea Duhului Său. 
Sunt timpuri când n-ai nici voinţa, apoi nu ai înfăptuirea, dar 
încet, sigur şi definitiv Domnul ne va face asemenea Lui — dacă 
ne-am predat în ucenicia Lui, urmându-L prin lepădare de sine 
şi luarea crucii. 
X 
Persoana pentru care te sacrifici mai mult o iubeşti mai 
mult, pentru că sentimentele se supun încet voinţei. 
Înlocuieşte răutatea inimii cu sacrificiul pentru acea 
persoană şi vei ajunge astfel s-o iubeşti. „Faceţi bine celor ce vă 
urăsc” produce iubirea inimii faţă de ei. 
Sacrificiul făcut pentru persoana peste care inima ta îşi 
revarsă răutatea, va schimba în iubire impulsul răutăţii. 
X 
Există aşa numitele „procese de conştiinţă” prin care omul 
îşi recunoaşte parţial vinovăția şi-i pare rău, dar nu se-ntoarce la 
Domnul şi nu poate renunţa la felul păcătos de-a fi. Poate chiar 
„conversează” cu Domnul la nivel de egalitate sau ca un 
presupus prieten, dar nesupus Domnului, ci de capul său, ca un 
măgar sălbatic. Nu are o ură faţă de păcate, ci le enumeră altora, 
uşurându-şi astfel, parţial, condamnarea ce o exercită 
conştiinţa. 
x 
Adorarea este forma supremă a dragostei inimii pentru 
Domnul, prin care se contopeşte în comuniune cu EL — dar şi 
acesta este un Har. 
Din adorare izvorăşte mulţumirea şi răcorirea duhului. 
X* 
Dacă faci bine celui pe care eşti supărat şi mânios, atunci 
stingi aceste impulsuri din inima ta. 
X 
Nu desconsidera durerea nimănui, că nu cunoşti 
adâncul suferinţei numai când treci şi tu prin el. 

Răutatea este un duh demonic ce opresează — strângând 
în gheare — duhul nostru şi care se manifestă fulgerător fără 
voinţa noastră. Se va manifesta de multe ori până mai creştem 
ca să-l putem discerne. Cu el vom lupta şi-l vom alunga ca pe 
orice alt demon din inima noastră. După plecarea lui duhul ne 
este obosit şi stropşit, până Domnul, prin Duhul Său, îl va 
vindeca şi-l va umple. Duhul Domnului răcoreşte duhul nostru 
şi curăţă, eliberează şi vindecă măruntaiele noastre de toate 
relele pe care ni le-a făcut duhul răutăţii în timpul când ne-a 
opresat şi s-a manifestat prin noi. 

X 


Iuţeala este un duh satanic ce umflă sufletul nostru până 
îl discernem şi-l alungăm din el, aşa, ca pe orice demon. Atunci 
duhul şi inima noastră vor funcţiona liber în corpul nostru. 

X 

Aceste două duhuri sunt ca o învelitoare ce a înconjurat 
inima şi sufletul nostru datorită moştenirii venite prin părinţi, 
prin bunici şi străbunici sau datorită dobândirii lor în timpul 
vieţii, în carne, dinaintea naşterii din nou. 

După ce ai izgonit demonul răutăţii din inimă trebuie să 
te dezbraci de păcatul răutăţii de câte ori eşti ispitit prin el şi să 
îmbraci inima ta cu dragoste, acceptare şi înţelegere. 

X 


Neiertarea este opera diavolului cu care se împletesc 
voinţa şi sentimentele noastre. Dacă vrei, poţi să ierţi, iar dacă 
nu poţi, cere-i Domnului să te ajute şi EL nu te va lăsa 
neputincios. Rugăciunea pentru binele celui neiertat va elibera 
iertarea în inima ta, pentru el. 

X 

Sufletul este o fiară în fiecare din părţile lui —minte, 
voinţă, sentiment. Omul fără Duhul Domnului este fără inimă, 
dar omul născut din Dumnezeu are inimă, însă poate trăi prin 
suflet — şi atunci este tot ca o fiară! 

Trăirea cu Domnul este trăirea prin inima ce-L iubeşte 
pe Domnul şi este lipită de EL. 

Duhul judecării altora şi duhul răutăţii sunt surori 
gemene, care distrug atât relaţia cu Domnul, cât şi cu oamenii. 
Judecarea de sine este dovadă de sănătate a inimii şi o 
eliberează de multe duhuri străine, iar împreună cu lepădarea 
de sine conduc la găsirea Domnului — care pune Viaţa Sa în 
locurile curăţite de judecarea de sine şi de golirea de sine. 
X 


Libertatea minţii nu stă în vagabondarea minţii de la 
unul la altul, pe care să-i judece ori să-i analizeze, ci în odihna 
liniştită a ei, în pacea inimii; căci o minte vagaboandă blochează 
inima, dar întoarcerea minţii spre Domnul şi spre omul lăuntric 
aduce odihna libertăţii în pacea inimii. 

X 

Duhul şi păcatul batjocurii îmbolnăvesc stomacul şi 
ficatul, opresându-ţi inima. 

De impulsul răutăţii nu te scapă decât Domnul Hristos, 
cu ajutorul Lui. 

X 

Când te smereşti sub binecuvântările Domnului şi nu 
mai trăieşti prin minte, ci prin inimă, devii „ca un copil înţărcat 
la sânul mamei”. 

X 

Dacă ierţi pe cel care te-a mâniat atunci stingi flăcările 
mâniei tale şi poţi birui răul prin bine. Mânia tulbură şi 
întinează duhul, dar sângele Domnului îl curăţeşte, îl alină şi-l 
vindecă. Duhul mâniei se scoate ca orice alt demon. 

x 

Deşi poate avea diferite cauze, depresia ajunge la ura 
împotriva vieţii. Abia la un timp, după ce te chinuie, discerni că 
ai colaborat cu demonul depresiei. 

Şi când ceri ajutorul Domnului în acest necaz atunci 
Domnul te izbăveşte, iar inima ta se lipeşte de EL, lăudându-L 
cu dragoste. 

Depresia, somnolenţa, lenea şi retragerea sunt cei patru 
demoni care te scot pe margine din viaţa particulară şi spirituală. 

Dă-l Domnului dorul cel mai adânc al inimii tale, iar EL 
te va face fericit. 
Dragostea inimii tale pentru Domnul te ancorează în 
Dumnezeu. 
Dă-l Domnului curiozitatea de peste zi a inimii tale. 
x 


Un fel glumeţ şi batjocoritor de-a fi întristează şi stinge 
Duhul. 
Dacă vrei ceea ce trebuie să faci, atunci munca ta e mai 
uşoară. 
X 
Umanismul tolerează tot, face dărnicie, are o filozofie de 
aparentă bunătate, dar nu vede, nu urăşte, ci-şi justifică 
păcatele. 
X 
Întoarce forţa dorințelor inimii pentru lucruri către 
dragostea pentru Domnul, iar inima ta va fi fericită. 
Înlocuieşte obiectul dorințelor inimii cu Domnul şi astfel 
ÎL vei dori pe Domnul cu toată dorinţa inimii, căci aşa îţi 
împlineşti destinul şi-L ai pe Domnul pentru totdeauna în inima 
ta, în mod conştient. Iar lucrurile nu-ţi vor mai fi idoli şi vei 
putea renunţa la ele sau le vei putea avea ca şi „când nu le ai”. 
X 


Iubeşte-L pe Domnul cu dorinţele, cu planurile, cu 
amintirile şi cu întocmirile gândurilor tale. Fă astfel din EL 
scopul vieţii tale pe pământ. 

Adu la Domnul toate dorinţele ce se aprind în inima ta 
şi lasă-l-le Lui pentru ca inima ta să fie liberă să-L dorească 
numai pe EL. La EL trebuie să vii singur — tu şi EL — în 
comuniune, tu în EL şi EL în tine pe veci. 

Dacă nu te goleşti de tine în EL, Domnul nu poate să vină 
în tine să te umple pentru că eşti plin de eul tău, de idolii tăi şi 
de nimicurile tale. 

Dă-l Domnului ceea ce arde în inima ta, iar EL va 
aprinde focul dragostei voastre în vatra făpturii tale, în centrul 
adâncului inimii tale. Domnul va cobori din omul lăuntric — din 
duhul tău — în inima ta. 

X 

Ce arde în inima ta? Lucrul acela adu-L, Domnului şi 

atunci inima ta va arde pentru Domnul. 
* 


Îndreaptă-ţi râul gândurilor către inimă şi iubeşte-L pe 
Domnul cu ea, prin forţa ce-o primeşti astfel. 
X 


Dacă deprinzi obiceiul îndreptării minţii către inimă, 
atunci vei birui ispita din minte şi chiar slăbiciunea de inimă, 
unind făptura ta în inimă, prin dragostea ei spre Domnul. 

X 


Dragostea inimii spre Domnul învinge ispitele din 
minte. 

X 

Una din minciunile Satanei, după ce ai căzut în ispită, 
este că Domnul nu te mai iartă, iar Diavolul se luptă să te 
convingă ca să nu te mai ierţi nici tu. 

Domnul ne iartă dacă ne pocăim şi-l mărturisim 
păcatul, dar trebuie să ne iertăm şi noi. Dacă noi nu ne iertăm 
inima noastră nu mai e liberă. 

După o cădere cu pocăință este important să ceri 
Domnului sentimentul iertării, pentru ca astfel inima să nu te 
mai poată condamna. 

Creierul este locuinţa minţii. Dacă-i cerem Domnului 
peste mintea noastră Sângele Lui, ne curăţă, ne eliberează şi ne 
vindecă mintea. Atunci avem o minte sănătoasă şi bucuroasă. 
Această minte luminată revigorează creierul şi răcoreşte duhul. 

Păcatul căderii cedează teren din noi Satanei, dar 
Sângele DOMNULUI HRISTOS îl recuperează, eliberându-ne. 

Când Diavolul nu mai are nici un teren în minte şi în 
suflet, atunci inima e liberă să-L iubească pe Domnul. 

Stările negative ale inimii şi gândurile minţii care vin nu 
ne aparţin. Domnul ne dă stăpânire peste ele, ca să le putem 
controla. Peste cele ce nu se supun chemăm Sângele Domnului 
ISUS care curăţă, eliberează şi vindecă persoana noastră de tot 
ce-i străin. 

X 

Dacă Îi dai Domnului dorinţele tale, ÎL poţi iubi cu 
puterea lor din inimă. 

X 

De la o anumită vârstă se micşorează energia fizică de 
care dispunem pentru o zi; deci foloseşte-o pentru lucrurile 
esenţiale supravieţuirii şi vocației. 

X 

Iubeşte-L pe Domnul cu inima, căci rugăciunea ei te 
leagă de Domnul. 

X 

Spaţiul virtual modifică timpul biologic, astfel că mintea 
percepe trecerea timpului mult mai încet decât timpul fizic 
măsurat cu orologiul. 

X 

După ce înveţi — exersând — să-L iubeşti pe Domnul, 
atunci foloseşte-ţi sufletul tratat prin cruce pentru a face ceea ce 
trebuie. „Domnul dă şi voinţa şi înfăptuirea.” 

X 


După pocăință şi iertarea primită de la Domnul, 
mărturisirea păcatului la un frate de încredere -— ori soţiei ori 
soţului — te scoate din singurătate şi din întuneric, eliberându-te 
la părtăşia cu fraţii. 

Dă cel mai bun timp din zi lui Dumnezeu. 

X 

Curiozitatea provocată de internet este numai pofta 

ochilor pentru lucruri interesante, cu excepţia cărţilor. 
X 


Dacă-ţi întăreşti inima în Domnul ţi se-nviorează 
mintea. 

Dragostea inimii tale pentru Domnul se întrepătrunde 
cu Dragostea Lui pentru tine. 

Când îţi centrezi dorinţele inimii în Domnul atunci „ÎL 
doreşti pe EL cu toată dorinţa inimii”. 

X 

Orice acţiune bună este un act de creaţie pentru că 
transformă realitatea spre bine într-un mod pe care îl faci tu. 
Esenţialul spiritual şi material, utilul pentru supravieţuire sunt 
acte de creaţie la fel de necesare ca şi formele de artă ce rămân 
peste generaţii. Ca să poţi crea trebuie să supravieţuieşti tu şi 
alţii pe care poţi să-i ajuţi. 

X 

Rugăciunea inimii te transpune în Cel Preaiubit. Cu cât 
stai mai des la Tronul de-ndurare cu atât se-ndepărtează Satana 
de tine. 

Lumea internetului seacă energia de viaţă a inimii şi de 
aceea trebuie limitat accesul la internet la strictul necesar. Oferă 
curiozitatea ta Domnului tău Preaiubit şi vei fi fericit. 

X 

Se merită să pierzi doi ani din viaţă ca să experimentezi 
viaţa din beşug — bucurie, fericire şi energie de viaţă — curgând 
în valuri din inima ta, înțelegând că aceasta este un Har. 

Dacă faci cu dragoste tot ce faci, multe duhuri necurate 
vor fugi din lupta împotriva ta. 

X 

Nu uri lucrurile pe care trebuie să le faci şi nici 
împrejurările, căci toate sunt destinate să te formeze după Voia 
Domnului. Primeşte ceea ce vine cu dragoste, căci e rânduit de 
Domnul — şi vei fi liber. 

X 

Nu-ţi lăsa inima să vagabondeze prin sentimente, ci 
ţine-o credincioasă unde Domnul te-a aşezat. 

Destinul nostru nu este doar să facem ce vrea Domnul, 
dar să şi trăim împreună (prin) cu EL. 

Suferinţa ne rupe inima de lucrurile materiale şi ne-o 

conduce spre Domnul — dacă acceptăm lucrarea ei. 
x 

Duhul comerţului te însufleţeşte să doreşti şi să cumperi 
— bucurându-te — lucruri care nu-ţi sunt strict necesare, doar 
pentru că-s utile şi bune. 

Dacă-ţi îndrepţi inima către Domnul eşti fericit, dar 
oriunde în lume te îndrepţi cu inima nu vei fi fericit — căci 
DOMNUL HRISTOS este Dragostea, Bunătatea, Pacea, 
Bucuria, Fericirea şi „orice dar bun şi desăvârşit vine din ceruri 
de la Tatăl Luminilor”. 

X 

Bucuria pentru binecuvântările materiale este o bucurie 
a sufletului care lasă inima goală, dar bucuria inimii de Domnul 
inundă făptura şi te face în întregime fericit. 

Ca să-ţi îndrepţi inima spre Domnul e necesar ca şi 
mintea să fie centrată în Dumnezeu. 

Îndreaptă-ţi pârâurile care curg din izvorul dorințelor 
spre Domnul. 

X* 

Dacă inima ta trăieşte sentimente de dragoste pentru 
persoane de sex opus, din trecut sau prezent — dar nu pentru 
tovarăşul tău de viaţă cu care te-a unit Domnul — acesta este 
adulter sentimental sau emoţional. 

Păzeşte-ţi inima în albia Domnului. 

x 

Dacă dai lucrurilor plăcerea pe care o oferi numai lui 

Dumnezeu, eşti în capcana „poftei altor lucruri”. 
X 

Unul din rosturile suferinţei este să pregătească terenul 
inimii pentru ca să rodească fructul blândeţii. 

Roada blândeţii din inimă stinge impulsul răutăţii. 

Opusul răutăţii este blândeţea; bunătatea este o parte a 
dragostei. 

Voinţa care nu se pleacă în faţa durerii se luptă cu 
Dumnezeu. 
Vrăjmăşia este o formă de răutate. Opusul ei e prietenia. 
x 
Când inima nu ţi se-nmoaie printr-o suferinţă, mai sunt 
şi altele în tolbă la Stăpân...! 
X 
Una din marile bogății pe care ne-o dăruieşte Dumnezeu 
este sănătatea trupească şi sufletească. Dar omul când e sănătos 
se ocupă mai mult de materie... 
X 
Suferinţa care te limitează te ajută să te bucuri de ceea 
ce poţi face şi să fii mulţumitor pentru ceea ce nu mai poţi face 
„proslăvind pe Domnul în trupul tău”. 
X 
Dacă frânezi pofta altor lucruri şi nu te mai gândeşti la 
ele, te poţi gândi la Domnul şi devii liber să dăruieşti. 
X 


Domnul ridică oameni care-ţi fac rău, ca să înveţi cum 
să-i iubeşti. 

Iubirea pentru aproapele este iubirea inimii exprimată 
prin suflet. Nici o agresivitate ce-ţi atinge trupul sau sufletul nu 
poate stinge iubirea inimii care este roada duhului şi care 
supune sufletul, prin voinţă, şi se exprimă prin suflet. 

X 


Rugăciunea cu inima este unul din felurile în care inima 
ÎL iubeşte pe Domnul exprimându-și dragostea, prețuirea şi 
venerarea Domnului. 

O inimă fierbinte raportată la o minte răcoroasă şi 
discretă, în dependenţă de Domnul, şi la distanţă de schimbările 
emotive... 

Să ne folosim emoţiile pentru a transmite dragostea 
inimii şi pentru a simţi sentimentele altora. 

X 

Dacă vrei să ajuţi oamenii roagă-te pentru ei, căci 

Domnul poate să-i ajute infinit mai mult decât poţi tu. Nu 

neglija nici ajutorul mărunt care-l poţi face, dar roagă-te pentru 
oamenii de care-ţi pasă. 
X 
De nu-ţi laşi inima să se înmoaie printr-o anumită 
suferință, Domnul mai are şi altele în visterie... 
x 


În cer totul este perfect. Acolo se va împlini deplin 

dorinţa noastră de perfecţiune. 
X 

Cine-şi urăşte trupul exploatându-l şi îşi urăşte munca, 
acela va fi rău şi cu oamenii. 

Nu e uşor să lucrezi ca pentru Domnul — cu drag — dar e 
necesar, şi pe deasupra vei primi răsplată şi în cer pentru lucrul 
tău. 

Un lucru bun pe care l-ai făcut este o biruinţă pe care ai 
creat-o prin Harul şi cu ajutorul Domnului. 

X 


Recunoştinţa îndreptată spre Domnul pentru împlinirea 
venită din administrarea talanţilor îţi echilibrează trăirea vieţii. 
X 


Când slăbiciunea de inimă este înrădăcinată foarte 
adânc în inimă şi n-o putem învinge prin voinţă, Domnul ne dă 
o suferinţă sau o neputinţă fizică ce o arde — un ţepuş care arde 
până-n rădăcină şi până la sfârşitul vieţii toate slăbiciunile 
noastre de inimă şi impulsurile pe care nu le putem stăpâni, 
cum ar fi: impulsul răutăţii, al lăcomiei, îngâmfării etc. 

X 


Cuvintele de mulţumire ale inimii, recunoştinţa şi 
cuvintele de iubire din adâncul inimii, îndreptate către 
DOMNUL ISUS Cel Preaiubit, sunt o formă de dragoste a inimii 
pentru EL. 

X 

Duhul Legii urăşte pe păcătos şi-l loveşte cu Cuvântul 
Bibliei, dar Duhul Domnului îl iubeşte şi-l convinge, cu 
dragoste, de păcatul lui, oferindu-i întristarea care duce la 
pocăință. 

Nu poţi conduce oamenii la Dumnezeu dacă nu-i iubeşti. 
X 
Duhul Legii judecă prin Cuvânt, Duhul Domnului 
convinge de păcat şi arată ce-i drept. 
x 


Când simţi că nu mai poţi suporta păcatele cuiva şi că 
trebuie să i le spui, ca să-l determini astfel să se pocăiască, şi să-L 
aperi pe Domnul sau Biblia sau credinţa, atunci să ştii că eşti 
însufleţit de duhul Legii. 

X 

Vorbirea inimii în limbi corintene odihneşte şi 

înviorează mintea frământată şi obosită. 
X 

Când judeci pe cineva — nu ca organ de ordine socială — 
Domnul permite ofițerului demonic să te judece şi să te chinuie 
pe tine până vei renunţa la judecarea altora şi-i vei ierta. „Dacă 
Domnul îl iartă, îl iert şi eu” — spunea un frate — iar Domnul a 
murit pentru iertarea tuturor. 

X 

Domnul nu se grăbeşte, ci repetă cu noi o lecţie până o 
învăţăm. 

X 

Ştim că o religie creştină e mai bună decât alta după felul 
în care este, mai departe sau mai aproape de Adunarea primilor 
ucenici ai Domnului şi de modelul din Dreptarul Scripturii din 
1 Corinteni 14, descris de Apostolul Pavel. 

X 


Să nu mustri oamenii pentru păcatul lor dacă n-au 
păcătuit împotriva ta, căci faci opera şi serviciul Satanei, dar să-i 
mustri dacă Domnul te trimite expres şi în mod special s-o faci. 

X 


Dacă pui inima ta să-l iubească pe Domnul, EL ţi-o va 


vizita, inundând-o cu dragostea Lui. 
Dacă-L iubeşti pe Domnul cu inima ta, atunci Cuvântul 

Său scris în Biblie e mai dulce ca mierea pentru inima şi pentru 
sufletul tău. 
X 

Dacă faci bine celor ce te urăsc se declanşează în inima 
ta sentimente de dragoste pentru ei şi astfel, drept consecinţă, 
îţi iubeşti vrăjmaşii. 

X 

Când ţi-e inima obosită şi stresată vino cu ea la Domnul, 

care ţi-o va linişti şi-i va da odihnă. 
X 

Voința îşi pune sigilul pe inimă. Dacă inima e predată 
Domnului şi ÎL iubeşte pe EL, voinţa proprie asupreşte inima 
obosind-o. Dar dacă voinţa e supusă şi predată (abandonată) 
Domnului, atunci armonia şi uniunea inimii şi a voinţei 
abandonate Domnului dăruiesc echilibru, odihnă fiinţei şi 
bună-nvoire cu Domnul. 

Voinţa abandonată Domnului prin rugăciune şi mintea 
supusă Domnului sunt două feluri de a-L iubi pe Domnul cu 
sufletul nostru. 

Trebuie să discerni când începi odihna voinţei, căci dacă 
voinţa nu se odihneşte, nu se poate odihni nici inima. 

X 


Cu Satana să nu laşi niciodată garda jos. 
X 


Dacă nu-i ceri Domnului să te ajute să faci voia Lui într-o 
zi vei avea dificultăţi în trăirea acelei zile. „Cereţi şi vi se va da”. 
x 


Valoarea socială a unui om nu stă doar în munca sa — la 
orice nivel — căci rugăciunea de mijlocire poate face mai mult 
decât munca unui popor întreg. 

X 

Roagă-L pe Domnul să-ţi elibereze mintea de vârtejul 
grijilor şi a gândurilor, iar EL te va asculta. În liniştea minţii 
rosteşte gândul „Iubite ISUS” sau alte cuvinte de dragoste 
pentru Domnul — acesta este un alt mod de a-L iubi pe Domnul 
cu mintea. 

Persoana umană nu poate fi decât într-un loc o dată. ÎL 
poţi iubi pe Domnul cu inima, cu mintea şi cu alte părţi din 
suflet. Combinând rugăciunea inimii cu a minţii şi cu a celorlalte 
părţi ale sufletului, ajungi să-L iubeşti pe Domnul cu o parte din 
fiinţa ta. 

N-am simţit niciodată creierul meu mai odihnit şi mai 
activ — dar nu obosit — ca atunci când am spus, în mintea mea, 
cuvinte de dragoste Domnului odată cu bătăile creierului (căci 
creierul nostru are bătăi — se mişcă — aşa cum se mişcă inima). 

Este necesar să te obişnuieşti cu un fel de rugăciune a 
inimii sau a minţii, ca să poţi trece la altul. 

„Rugăciunea lui Isus” practicată de călugării răsăriteni 
dovedeşte o dependenţă smerită de Dumnezeu şi o închinare 
iubitoare Domnului Hristos. 

X 

Nu atât cuvintele şi raţionamentele conving un creştin 
de nevoia lui de Dumnezeu, cât rugăciunea de mijlocire pentru 
el lucrează pe căi neştiute de noi, pentru apropierea lui de 
Domnul. 

X 

Puterea de cumpărare şi puterea de acţiune oferă 
senzaţia libertăţii şi a unei forțe proprii, dar acestea sunt 
binecuvântări de la Domnul, de aceea judecata de sine este 
necesară ca să nu se instaureze îngâmfarea în inimă, ci 
smerenia. 

X 

Când uneşti mişcarea inimii spirituale — nu inima de 
carne — cu mişcarea creierului în cuvinte de dragoste pentru 
Domnul, realizezi o lepădare de sine. 

Poţi schimba aceste două feluri de rugăciune rugându-te 
de două-trei ori cu mintea şi de două-trei ori cu inima, cu 
cuvinte de dragoste sau rostind o rugăciune ca: „Iubite Isus ai 
milă de mine”. 

În timpul intrării într-un ritm normal al acestor feluri de 

dragoste pentru Domnul (cu inima şi cu mintea) poţi intercala 
rugăciunea călugărilor răsăriteni: „Doamne Isuse Hristoase ai 
milă de mine păcătosul” pentru a ajunge la o armonie în 
rugăciune şi până reuşeşti să percepi mişcările creierului şi ale 
inimii spirituale (din abdomen, dar nu a inimii de carne). 

Aceste două feluri de iubire pentru Domnul oferă 
corpului o mare odihnă, ca după un somn bun, şi pot duce la 
intrarea în somn. 

Este o mare diferenţă între rugăciunea minţii şi a inimii, 
în contrast cu metodele de relaxare şi practicile satanice din 
yoga şi din antrenamentul autogen al lui Schultz sau din alte 
practici parapsihologice (oculte, necurate, demonice) care nu-s 
îndreptate către Domnul Isus şi care sunt tehnici ce duc la o 
semiparalizie a trupului, pregătind terenul pentru stăpânirea 
demonică. Aceste tehnici te duc în contact cu demonii şi-n 
stăpânirea lor — lucru ce se ascunde în reclamele acestor tehnici 
demonice pentru a înşela cât mai mulţi oameni, ca să-i despartă 
de Hristos. Prin tehnicile păgâne de relaxare se intră în a treia 
stare de conştienţă, între veghe şi somn, când trupul 
semiparalizat şi mintea goală sunt expuse invaziilor demonice. 
Tehnicile păgâne expun persoana şi ființa umană prin sugestii, 
pasivitate şi deschidere la contactul, influenţa, însufleţirea, 
opresia şi la stăpânirea demonică. Pentru că Diavolul vrea să 
distrugă omul, îl momeşte cu energii necurate pe care omul 
crede că le stăpâneşte, dar în realitate este în subordinea 
Satanei, despărţit de Dumnezeu şi pe autostrada iadului unde 
goneşte cu viteză maximă spre cel mai groaznic chin, 
insuportabil, în foc pe veşnicie. 

Rugăciunea minţii şi a inimii sunt expresia dragostei 
pentru Domnul şi numai o asociere de început se face cu 
mişcările creierului şi a inimii spirituale pentru a localiza 
diferenţa lor, dar într-o perfectă luciditate şi în totalitatea 
capacităţilor de funcţionare trupeşti şi sufleteşti, cu tot 
discernământul şi în integritatea fiinţei. Este o expresie a 
persoanei care vrea să-L iubească pe Domnul cu toată fiinţa sa. 

„Rugăciunea lui Isus” se poate rosti în limbaj interior, 
prin suflet, odată cu mişcarea creierului şi odată cu mişcarea 
inimii (spirituale) împreună cu ridicarea minţii la Tronul de 
Îndurare al Tatălui. Se realizează astfel o unitate a fiinţei în 
rugăciune. În acest fel îţi poţi exprima cuvintele dragostei tale 
pentru Domnul, iubindu-L pe Domnul cu mintea, cu inima şi cu 
o parte din suflet. Unirea celor trei părţi ale fiinţei se face prin 
voinţă. 

X 

Când îţi stăpâneşti voinţa îmbrăcându-ţi inima cu 
blândeţe, îndurare şi dragoste şi lepădând asprimea, asuprirea 
şi răutatea, atunci realizezi un fel de a-ţi iubi aproapele. 

O voinţă puternică şi trăirea prin voinţă expun persoana 
la asprime, duritate, dârzenie, încăpățânare, siguranţă de sine, 
încredere în sine, exclusivism (dacă nu îţi seamănă ţie un alt 
creştin şi dacă nu-i de acord cu tine e împotriva ta = FALS!). 

Îngăduinţa şi blândeţea sunt roadele unei voințe tratate 
de Domnul şi experimentate, prin întrebuințare în situaţii 
adverse şi diverse. Numai cine a gustat a experimentat, a 
cunoscut şi a recunoscut până la scârba de sine răutatea, 
asuprirea, asprimea, biciul limbii, defăimarea, critica, 
ameninţarea, punerea la punct, iuţimea, excluderea altora din 
propria inimă şi dimprejurul său, poate gusta, aprecia şi folosi 
— după tratamentul Domnului prin cruce şi lecţii repetate — 
îngăduinţa, blândeţea, duioşia, aprecierea, dragostea, respectul. 

Mare este dragostea Domnului pentru noi, că nu ne lasă 
cum am fost, ci ne schimbă prin disciplină şi chiar prin foc, dacă 
noi nu vrem să renunțăm la năravurile cărnii şi ale fiarei 
sufleteşti. „Orice jertfă va fi sărată cu sare şi orice om va fi sărat 
cu foc” (Domnul Hristos). 

X 

Mergând pe drumul tău cu Domnul, multe neajunsuri, 
probleme şi cusururi se rezolvă în mod neaşteptat prin locul 
unde ai ajuns cu EL. 

Voința provoacă acţiunile. Făcând binele participăm la 
interesul general, mărind valoarea socială a persoanei noastre. 
Căci nu obiectele şi lucrurile fabricate atribuie valoare omului — 
deşi cele mai multe sunt necesare -— ci viaţa veşnică pe care o 
poartă sau nu în el şi pe care o transmite. 

Făcând din dragoste faptele bune rânduite mai dinainte 
pentru noi ca să umblăm în ele, suntem sarea pământului care 
nu şi-a pierdut gustul. 

X 

În lumina dragostei pentru Domnul şi a Domnului 
pentru noi descoperim lucruri mari, lucruri tainice pe care nu 
le-am cunoscut. 

X 

O voinţă care n-a ajuns să-L iubească pe Domnul este 
agresivă, dominantă, extremistă, sigură de sine, autocentrată, 
asupritoare, arţăgoasă, acţionând cu dârzenie încăpăţânată şi 
eliminând dimprejur pe cei care nu i se aseamănă. 

X 

Dacă Domnul vrea să învăţăm o lecţie şi noi nu vrem EL 
are şi foc pentru încăpățânare şi pentru nesupunere. 

„Nu fi atât de împietrit încât să suferi degeaba, fără 
scop.”, spunea Fenelon. 

X 

Atitudinile sunt fiicele voinţei, dar nu le poţi schimba 
decât dacă voinţa ajunge să-L iubească pe Domnul. 

„La judecată Domnul nu te va întreba cât ai suferit, ci cât 
ai iubit” spunea R. Wurbrandt, cât L-ai iubit pe Domnul şi pe 
aproapele. Dragostea pentru Domnul va genera dragostea 
pentru aproapele. Facerea de bine pentru vrăjmaş produce 
dragostea pentru el. Experimentează dacă nu crezi şi vei vedea... 
O formă a facerii de bine este şi rugăciunea pentru vrăjmaş şi 
pentru aceia pe care nu-i poţi ierta. 

X 


Dorinţa de-a iubi cu inima copiii şi aproapele, deschide 
inima pentru ei. Poziţia inimii şi starea ei este resimţită de cei 

din jur. Subordonează voinţa sub inimă şi foloseşte-o, nu te lăsa 
folosit de ea. 
X 
Când slăbiciunea de inimă e atât de înrădăcinată în 
inimă încât nu putem scăpa de ea sub nici o formă, Domnul 
trimite focul suferinţei permanente care o arde încontinuu, 
distrugând orice dorinţă după ea. 
„Cine suferă în trup este izbăvit de păcat.” Dependenţa 
continuă se distruge prin suferinţă continuă. 
X 


La nevoie fermitate, dar fără răutate. 
Judecarea ta peste alţii este o formă de răutate. Răutatea 
este păcatul voinţei făcut prin inimă şi prin acţiune. 
X 


O minte smerită te păzeşte de multe greşeli. 
X 
Când realizezi că cei pe care vrei să îi disciplinezi sunt 
pruncii Satanei sau copiii Domnului ce au dat loc Satanei în 
inima lor, nu-i mai judeci şi nu-i mai condamni, ci te rogi pentru 
ei să se apropie de Domnul. 
X 
Viaţa Domnului nu se transmite prin carne şi sânge şi 
nici prin botez, ci vine prin Duhul Sfânt într-o inimă căită. 
X 
„Să vă iertaţi unii pe alţii cum v-am iertat EU”, spune 
Domnul. 
X 
Pocăinţa este un proces continuu în viaţa ucenicului 
Domnului. Ea atrage Harul Domnului şi Duhul Sfânt care 
regenerează persoana — începând cu naşterea din Dumnezeu 
prin care Duhul Domnului vine să locuiască în noi, punând în 
noi un duh nou în locul celui mort — şi continuând cu înnoirea 
de viaţă care ne regenerează inimile şi ne sfințeşte sufletul, 
mântuindu-l pe măsura în care acceptăm să murim, pe rând, în 
fiecare zonă din suflet pe care Domnul o sfinţeşte curăţind-o, 

regenerând-o şi înlocuind omul vechi şi natura veche cu cea 
nouă, pătrunzând cu viaţa din Dumnezeu în moartea sufletului. 
X 
Dacă nu acceptăm Domnia lui Isus Domnul în inima şi-n 
sufletul nostru, ci vrem să stăpânim noi fiinţa noastră, atunci nu 
suntem ucenici ai Domnului şi naşterea noastră din nou este 
falsă. Duhul Sfânt ne învie duhul ca să facă ucenici din noi. Dacă 
nu acceptăm ucenicia în şcoala Domnului putem spune adio 
creştinismului, pentru că suntem fraţi mincinoşi şi creştini falşi 
— „morminte văruite”. 
X 
Nu vei folosi nimic din ce-ai răpit, ci totul se va risipi în 
vânt, ca fumul, şi se va pierde ca nisipul printre degete. 
E 


Ajută-mă, Doamne, să nu mai dau niciodată „drumul 
gurii la rău”. 

X 

Dacă ajungi să mănânci spre gloria Domnului, vei 
mânca echilibrat, recunoscând şi apreciind valorile „căci dacă 
avem ce mânca şi cu ce ne îmbrăca ne este de-ajuns”. 

Făcând toate lucrurile — chiar şi cele mărunte -— spre 
gloria Domnului, vei primi răsplata Domnului în cer, chiar dacă 
nu ai fost marele evanghelist sau grozavul om al lui Dumnezeu 
ce înviază morţii. 

Dacă faci tot ce faci spre gloria Domnului eşti fericit. 

x 


Ungerea Duhului ne învaţă toate lucrurile pentru 
funcţionarea normală ca mădulare specifice în Trupul 
Domnului — Biserica vie. 

X 

Când nu stai în legătură cu Domnul sinele îşi manifestă 
răutatea. 

Cu cât faci mai des toate lucrurile spre gloria Domnului 
te goleşti de sinele păcătos şi dai loc Duhului Domnului în inima 
ta. Astfel roada bunătăţii din Duhul va înlocui răutatea inimii şi 
a sinelui. 

Duhul bănuielii şi al acuzării este frate cu duhul criticii 
şi al judecării altora şi te face să bănuieşti şi să pui în seama 
altora lucruri neadevărate, ca să-i loveşti cu răutate prin „biciul 
limbii”. Aceste duhuri demonice însufleţesc, asupresc şi 
stăpânesc sufletele umane, ca să-şi reverse răutatea asupra 
oamenilor din jur. 

O inimă care se judecă pe sine alungă duhul criticii, al 
judecării altora, al bănuielii şi acuzării. 

Într-o inimă mâhnită care se judecă pe sine Satana nu 
are loc, dar în mintea îngâmfată intră tot soiul de păcate cu 
demonii lor. 

X 

Viaţa civilizată şi confortul orăşenesc presupun 
convieţuire şi organizare socială care limitează libertatea 
individului înregimentându-l între reguli şi legi, pentru 
interesul comunităţii şi pentru interesul general. Interesul 
general presupune binele tuturor, care nu poate exista fără legi 
morale. Dacă se atentează la desfiinţarea legilor morale este de 
suspectat influenţa, însufleţirea şi stăpânirea oamenilor din 
poziţii sociale cheie, prin Fiinţa care a generat răul pe pământ, 
numit Lucifer. 

Creştinii sunt sarea pământului şi lumină în întuneric şi 
atâta timp cât Biserica Domnului Hristos Isus împreună cu 
Duhul Său mai sunt încă pe pământ răul nu se poate manifesta 
la maxim. În timpul de acum se îndepărtează nelegiuiţii de 
copiii Domnului şi de cei ce au frică de Domnul până la „intrarea 
numărului deplin al neamurilor” în Mireasa Domnului. 

Faptul că beneficiezi de descoperirile civilizaţiilor de mii 
de ani încoace sau de cele moderne, nu este meritul tău şi nici 
dreptul tău, ci este un cadou al Creatorului pentru tine — care 
trăieşti în acest timp. 

Ca să nu fii doar un profitor sau un parazit familial, 
comunitar şi social eşti dator cu folosirea la capacitate a 
darurilor şi înzestrărilor tale pentru folosul şi binele celorlalţi. 

Cel ce trăieşte numai pentru sine este ca o baltă care se împute 

şi ca un animal gânditor, câtă vreme cei din jur nu se pot folosi 

şi bucura de nimic din partea sa. Iar dacă nu-ţi vei schimba 

orientarea vei ajunge la un loc cu tatăl egoiştilor, în iazul de foc. 
X 


Evenimentele televizate şi istorisirile închipuite care-ţi 
solocită consumul de adrenalină se înregistrează în memoria 
involuntară şi te vor urmări o vreme. 

Sângele Domnului şterge, la cererea noastră, aceste 
amintiri, dar e necesar să nu mai expunem memoria şi duhul 
acestor traume. 

Alcoolul — dincolo de strictul necesar pentru sănătate 
dacă e cazul — expune mintea loviturilor şi influențelor Satanei 
şi întăreşte „cerbicele”. 

Crimele sau tentativele de omor televizate şi văzute oferă 
teren duhului morţii în mintea şi-n inima ta. 

X 

Slăbiciunea duhului tău revendică (te-ndeamnă şi îţi 

cere) să opreşti acţiunea ce a provocat-o. 
x 


Între a lucra repede sau lejer alege să lucrezi ca pentru 
Domnul — cu drag adică — şi spre gloria Lui. 
X 


Cu cine petreci cea mai mare parte din timpul tău liber, 
acela este dumnezeul tău. 
X 
Niciunul din eforturile noastre de a scăpa de impulsul 
răutăţii din inimă — manifestat în diferite feluri — nu ne va scăpa de 
răutate, dar Domnul răspunde la rugăciunea de a lua din noi 
răutatea şi de-a pune în loc blândeţe, bunătate, dragoste şi îndurare. 
La fel Domnul schimbă, în urma rugăciunii noastre, 
îngâmfarea şi plinătatea de sine cu smerenie. 
X 
Duhul sărăciei te însufleţeşte să nu te bucuri de 
binecuvântările Domnului şi nici de viaţă, ci să trăieşti în sărăcie 
şi-n sacrificiu pentru alţii. 

Dăruirea o faci cu bucurie şi cu sacrificiu la nevoie, dar o 
viaţă de sărăcie, întristare, jale şi sacrificiu permanent sfidează 
pe Dumnezeul dragostei, bunătăţii şi al bucuriei sfinte, făcându- 
te să trăieşti cernit şi trist ca duhul demonic al sărăciei, dar nu 
ca Duhul Domnului ce rodeşte dragoste, bucurie, pace etc. 

x 


Tot ce e curat, folositor şi strict necesar e bun. 
X 

Lâncezeala trupului uscă şi împietreşte inima. 
X 


Orice păcat — oricât ar părea de mic — dă Satanei teren 
în inima noastră, iar el ne asupreşte duhul. 
Îngâmfarea minţii face sufletul independent de inimă şi-l 
poartă pe căile cărnii. 
X 
Smerenia inimii învinge îngâmfarea stărilor şi 
gândurilor depresive. 
X 
Munca echilibrată este unul din stâlpii sănătăţii 
sufleteşti şi trupeşti. 
X 
Când nu-L mai percepi pe Domnul încrede-te în EL 
chiar şi când ţi se pare că te-a părăsit. Aceasta va rezidi relaţia 
ta cu EL şi-L vei regăsi. 
X 
Omul nu poate primi de la semenul lui un adevăr destinat 
să-i schimbe concepţiile şi principiile, decât atunci când e 
pregătit pentru aceasta. Altfel se va îndepărta izolându-se de cel 
ce-i spune adevărul sau îi va deveni duşman. 
X 
În descurajare cântecul inimii îndreptat spre Domnul ne 
redă speranţa. 
X 
Când cuprinzi toţi oamenii în dragostea inimii tale 
înseamnă că ai acceptat aceasta şi ai primit un grad diferit din 

pacea şi din binecuvântările Domnului. 

Iubirea pentru oameni este un rod al vieţii de înviere în 
inima noastră, prin Duhul Sfânt. Ca să-i poţi iubi pe cei care te 
fură „nu cere înapoi lucrurile luate cu sila de la tine”. 

x 

Credinţa că „noi suntem neprihănirea lui Dumnezeu în 

Hristos” ne eliberează de orice vină şi acuzaţie. 
X 


Împotriva stărilor demonice din minte şi din inimă 
foloseşte tot ce ai: voinţă, rațiune etc. Şi Domnul te va ajuta să 
învingi. 

Domnul nu vrea să ne desființeze voinţa, ci să i-o 
supunem Lui şi să o folosim. 

A-L iubi pe Domnul cu voinţa înseamnă a te supune Lui 
şi îndemnurilor Duhului Său. 

Pune-ţi inima să-L iubească pe Domnul şi ea se va 
supune. 

X 

Învață să te rogi mai mult decât vorbeşti — câştigul şi 

binecuvântările rugăciunii sunt negrăit de mari. 
X 

Doamne scoate din mine răutatea şi pune blândeţe, 
compasiune şi îndurare. 

X 

Pe Domnul ÎL iubim cu voinţa prin supunere şi 
abandonarea în EL. 

X 

Primeşte-mă în Tine Doamne, umple-mă şi înconjoară-mă 
cu Tine, prin Duhul Tău. 

X 

Abandonarea voinţei în Domnul aduce odihna minţii în 
Domnul, care este o formă a dragostei cu mintea, pentru EL. 
Odihna minţii în Domnul aduce liniştea şi bunăstarea creierului 
— organul trupesc ce conţine mintea. 

„În EL avem viaţa, mişcarea şi fiinţa.” 

Abandonat în Domnul care mă umple şi mă înconjoară. 
Tu mă înconjori ca aerul şi mă umpli ca viaţa. 
X 


Puritatea unei dorinţe bune a inimii ce se naşte 
declanşând voinţa de împlinire a ei. 
X 


Nevasta învârteşte roata vieţii. 
X 


Când Viaţa Domnului curge în inima ta se topeşte 
amărăciunea făcută de răutatea oamenilor. 
X 
Din obişnuinţă trăim prin partea noastră naturală. Este 
o alegere să trăim prin inima noastră deschisă spre Domnul. 
X 


Între poruncă, indicație, explicare şi sfat este o diferenţă. 
X 
Căci nu o anumită tehnică ne duce-n părtăşie cu 
Domnul, ci deschiderea inimii iubitoare pentru Domnul. 
X 


Când trăieşti prin voinţă eşti o sabie în acţiune şi un 
animal activ. Numai trăirea prin inimă este umană. 
X 


Doamne inundă-mi fiinţa şi cuprinde-mă cu Tine. 

Dintre toate dorinţele care se-nalţă în inimă dorind 
împlinirea, care-i dorinţa Ta, Doamne? 

Dorinţele inimii sunt ca valurile mării care se ridică la 
malurile minţii. Dorinţele ce se retrag aparţin inimii, dar cele 
care trec peste țărm şi inundă mintea sunt influenţe exterioare 
străine. 

X 

Duhul drăcesc al impunerii prin forţă a voinţei proprii 
asupra altora mai slabi sau fără ajutor, în totală lipsă de 
colaborare, respect, bunătate şi blândeţe, este opera Satanei. 
Impunerea voinţei proprii asupra altora e ceva demonic. Este 
mai înalt decât trăirea prin voinţă, este subjugarea voinţei altora 
şi încălcarea dreptului lor de a fi. 

Duhul Sfânt luminează şi convinge de păcat, dar Satana 
scoate păcatul şi-ţi dă în cap cu el. 
x 
Ca să poţi trăi prin duh e nevoie să fii liber de toţi 
demonii ascunşi care te pot influenţa şi însufleţi. 
x 
Duhul impunerii vrea să te influenţeze şi să te 
însufleţească să te porţi cu trupul tău ca şi cu un obiect robotizat, 
ca să-ţi faci activităţile necesare. 


% 


Cântarea în timpul unei boli îţi uşurează starea. 
X 


O dorinţă cât de mică din inimă, pentru a face ceea ce 
trebuie, conţine în sine puterea de înfăptuire dacă alegi s-o 
împlineşti. 

X 

În inima care-şi exprimă manifestând dragostea pentru 

Domnul, nu mai are loc Satana. 
X 

Prin centrarea în Domnul Hristos din noi, inima se 
închină Domnului şi ieşim din Eu, din lume şi din lucrurile ei 
prin legătura vie, din inimă, cu Domnul. 

x 

Părerea de sine, lauda de sine, critica şi judecarea altora 
te împietresc şi te orbesc astfel încât nu mai vezi starea de fapt 
a inimii tale şi nu mai înaintezi pe drumul cu Domnul din cauza 
lor. Când dragostea nu spune faptele ei bune atunci se deschid 
ochii inimii şi văd în lumină starea ei şi drumul cu Domnul 
înainte. 

Lepădarea părerii de sine şi a imaginii de sine oferă 
conştiența de Domnul şi de duhul nostru înviat, care ne conduc 
în închinare. Mişcarea duhului de asemenea ne conduce în 
închinare. 


321 


Izvoarele inimii 


Glorie, onoare, cinste, slavă, laudă, mulţumire, 
recunoştinţă, închinare, adorare şi venerație STĂPÂNULUI 
SUPREM, DOMNULUI HRISTOS ISUS. 

Amin! 

